(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΘ΄

Πέμπτη 3 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. ΄Αδεια απουσίας των Βουλευτών κ. κ. Θ. Θεοχάρη και Ι. Αχμέτ, σελ.
3. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Κορυδαλλού, το 4ο Δημοτικό Σχολείο Ηλιούπολης, το 1ο Δημοτικό Σχολείο Αιτωλικού και δώδεκα δικαστικοί λειτουργοί από Φινλανδία, Αυστρία και Ελλάδα. από το 9ο Δημοτικό Σχολείο Άρτας, σελ.
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του Δελτίου Επίκαιρων Ερωτήσεων της Παρασκευής 2 Νοεμβρίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας «Εθνικός Μηχανισμός Εναέριας Έρευνας και Διάσωσης ?Θεοφάνης Ερμής Θεοχαρόπουλος? και διατάξεις για τη λειτουργία του Οργανισμού Αντισεισμικού Σχεδιασμού και Προστασίας», σελ.
2. Κατάθεση σχεδίου νόμου:

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Περιβάλλοντος και Ενέργειας, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών, Ανάπτυξης και Επενδύσεων και Εξωτερικών κατέθεσαν την 1.11.2022 σχέδιο νόμου: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ ΑΕ ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ», σελ.
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας», σελ.
4. Κατάθεση πρότασης νόμου:

O επικεφαλής της Κοινοβουλευτικής Ομάδας του ΠΑΣΟΚ-ΚΙΝΗΜΑ ΑΛΛΑΓΗΣ και οι Βουλευτές του κόμματός του κατέθεσαν την 3.11.2022 πρόταση νόμου: «Προστασία των δανειοληπτών σε ελβετικό φράγκο από τις ακραίες διακυμάνσεις της συναλλαγματικής ισοτιμίας», σελ.
5. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος», διατάξεις για τη λειτουργία του Οργανισμού Αντισεισμικού Σχεδιασμού και Προστασίας και άλλες επείγουσες ρυθμίσεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΑΠΟΣΤΟΛΟΥ Ε. , σελ.
 ΓΡΗΓΟΡΙΑΔΗΣ Κ. , σελ.
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Πολιτισμού και Αθλητισμού:
 ΑΝΑΓΝΩΣΤΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΕΝΔΩΝΗ Σ. , σελ.
 ΜΠΑΡΤΖΩΚΑΣ Α. , σελ.
 ΣΚΟΥΦΑ Ε. , σελ.

Γ. Επί του σχεδίου νόμου του Υπουργείου Κλιματικής Κρίσης και Πολιτικής Προστασίας:
 ΑΘΑΝΑΣΙΟΥ Μ. , σελ.
 ΑΛΕΞΟΠΟΥΛΟΥ Α. , σελ.
 ΑΝΤΩΝΙΟΥ Α. , σελ.
 ΑΠΟΣΤΟΛΟΥ Ε. , σελ.
 ΒΑΡΟΥΦΑΚΗΣ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΙΑΔΗΣ Σ. , σελ.
 ΓΚΙΚΑΣ Σ. , σελ.
 ΓΚΟΚΑΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΚΑΦΑΝΤΑΡΗ Χ. , σελ.
 ΚΕΛΛΑΣ Χ. , σελ.
 ΚΕΦΑΛΑ Μ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΚΩΤΣΟΣ Γ. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Ι. , σελ.
 ΛΟΓΙΑΔΗΣ Γ. , σελ.
 ΜΠΑΡΑΛΙΑΚΟΣ Ξ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΣΙΜΟΠΟΥΛΟΣ Ε. , σελ.
 ΣΚΑΝΔΑΛΙΔΗΣ Κ. , σελ.
 ΣΚΥΛΑΚΑΚΗΣ Θ. , σελ.
 ΣΤΥΛΙΑΝΙΔΗΣ Χ. , σελ.
 ΤΟΥΡΝΑΣ Ε. , σελ.
 ΧΑΡΙΤΟΥ Δ. , σελ.
 ΧΙΟΝΙΔΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΘ΄

Πέμπτη 3 Νοεμβρίου 2022

Αθήνα, σήμερα στις 3 Νοεμβρίου 2022, ημέρα Πέμπτη και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΗ΄ συνεδριάσεώς του, της Τρίτης 1 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση Κώδικα Φορολογικής Διαδικασίας»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, έχω να κάνω κάποιες ανακοινώσεις προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Εθνικός Μηχανισμός Εναέριας Έρευνας και Διάσωσης “Θεοφάνης Ερμής Θεοχαρόπουλος” και διατάξεις για τη λειτουργία του Οργανισμού Αντισεισμικού Σχεδιασμού και Προστασίας».

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Περιβάλλοντος και Ενέργειας, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών, Ανάπτυξης και Επενδύσεων και Εξωτερικών κατέθεσαν την 1η-11-2022 σχέδιο νόμου: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου “Ανάπτυξη Εμπορευματικού Κέντρου Θριασίου Πεδίου” που κυρώθηκε με τον ν. 4574/2018, μεταξύ της εταιρείας “ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ” και της εταιρείας “ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ”, καθώς και του Ελληνικού Δημοσίου, της εταιρείας “ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ” και της εταιρείας “ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ”».

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Επίσης, ο συνάδελφος κ. Θεοχάρης (Χάρης) Θεοχάρης αιτείται άδεια ολιγοήμερης απουσίας στο εξωτερικό από τις 8-11-2022 έως τις 12-11-2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής Ροδόπης κ. Ιλχάν Αχμέτ αιτείται άδεια ολιγοήμερης απουσίας για προσωπικούς λόγους από τις 7-11-2022 έως τις 9-11-2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 2 Νοεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 102/27-10-2022 επίκαιρη ερώτηση της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης (Κατερίνας) Νοτοπούλου προς τον Υπουργό Εσωτερικών, με θέμα: «Το “Κυβερνείο” εκπέμπει SOS - Σχέδιο διάσωσης και αξιοποίησής του».

2. Η με αριθμό 95/25-10-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς την Υπουργό Παιδείας και Θρησκευμάτων, με θέμα: «Αδικαιολόγητη καθυστέρηση πλήρωσης θέσεως εκπαιδευτικού παράλληλης στήριξης στο Νηπιαγωγείο Τυρού και ελλείψεις καθηγητών στο Γυμνάσιο Τυρού».

3. Η με αριθμό 113/31-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την αναγνώριση του δικαιώματος υποβολής αίτησης μετάθεσης ή απόσπασης στους νεοδιόριστους εκπαιδευτικούς ΤΕ16».

4. Η με αριθμό 106/31-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Χωρίς προσωπικό το Μητροπολιτικό Πάρκο “Αντώνης Τρίτσης”».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 96/25-10-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Προστασίας του Πολίτη, με θέμα: «Ζητήματα αντεγκληματικής πολιτικής - Ενίσχυση της πρόληψης του εγκλήματος και της αστυνόμευσης της εγγύτητας».

2. Η με αριθμό 107/31-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο - Λύκειο (ΕΝΕΕΓΥΛ) Περιστερίου».

3. Η με αριθμό 97/26-10-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Προστασίας του Πολίτη, με θέμα: «Παρούσα κατάσταση επαναλειτουργίας του Αστυνομικού Τμήματος Αριστοτέλη στην Ιερισσό της Περιφερειακής Ενότητας (ΠΕ) Χαλκιδικής».

4. Η με αριθμό 105/30-10-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Ραγδαία αύξηση της παραβατικότητας ανηλίκων».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα συνεφώνησε.

Θέλει κάποιος συνάδελφος να πάρει τον λόγο;

**ΕΛΙΣΣΑΒΕΤ ΣΚΟΥΦΑ:** Εγώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κυρία συνάδελφε, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Κυρία Πρόεδρε, οι προβλέψεις του Κανονισμού της Βουλής είναι απολύτως σεβαστές. Όμως, εκ των προτέρων θα ζητήσουμε σχετική ανοχή χρόνου, γιατί πρόκειται για μία αρκετά σημαντική συμφωνία πολιτιστικού περιεχομένου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Όπως ξέρετε, κυρία συνάδελφε, πάντα υπάρχει αυτή η σχετική ανοχή, αρκεί να είμαστε στο πλαίσιο που ορίζει ο χρόνος της διαδικασίας.

Τον λόγο έχει τώρα εκ μέρους της Νέας Δημοκρατίας ως εισηγητής ο κ. Μπαρτζώκας.

Ορίστε, κύριε συνάδελφε, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κυρία Πρόεδρε.

Αξιότιμη κυρία Υπουργέ, αγαπητές και αγαπητοί συνάδελφοι, το παρόν μνημόνιο κατανόησης μεταξύ του Υπουργείου Πολιτισμού της Ελληνικής Δημοκρατίας και του αντίστοιχου Υπουργείου Πολιτισμού του Βασιλείου της Σαουδικής Αραβίας εισάγεται σήμερα προς ψήφιση από το Σώμα κατόπιν και της συζήτησης που προηγήθηκε στην επιτροπή, μια συζήτηση από την οποία κρατάμε ότι επί της ουσίας καμμία πολιτική δύναμη δεν εξέφρασε τις αντιθέσεις της πάνω στην ουσία των διατάξεων. Η όποια αντιπαράθεση εστίασε στις διαδικασίες προπαρασκευής ή στα ιδιαίτερα χαρακτηριστικά της Σαουδικής Αραβίας, γεγονός που μου επιτρέπει να εξαγάγω τα εξής συμπεράσματα:

Κατά πρώτον, η όποια επιφύλαξη ή καταψήφιση επί της αρχής του νομοσχεδίου είναι κάπως ψευδεπίγραφη, γιατί από τη στιγμή που δεν εκφράστηκαν ουσιαστικές διαφωνίες επί των προβλεπόμενων ρυθμίσεων, δεν αντιλαμβάνομαι τον λόγο που απορρίπτεται συλλήβδην το νομοσχέδιο ή αντίστοιχα δεν αντιλαμβάνομαι τον λόγο των επιφυλάξεων, ειδικά εφόσον είναι εκπεφρασμένη η γνώμη όλων των πολιτικών δυνάμεων ότι η συνεργασία των χωρών στον τομέα του πολιτισμού έχει ευεργετική επίδραση με αμοιβαίο τρόπο στα μέρη που τη συνάπτουν.

Το δεύτερο σημείο που θέλω να επισημάνω ως προς το ψευδεπίγραφο των επιφυλάξεων και της καταψήφισης της παρούσας κύρωσης εστιάζει στον εξής συλλογισμό: Είναι γεγονός ότι τα κράτη δεν λειτουργούν εντός του παγκόσμιου γίγνεσθαι σε καμμία δραστηριότητά τους με τη μέθοδο του σιλό και της απομόνωσης, πολύ περισσότερο στον πολιτισμό, ο οποίος είναι ένα υπερβατικό στοιχείο, μια συγκολλητική ουσία, αλλά και ένας παράγοντας ενδυνάμωσης και ενίσχυσης κάθε χώρας στο παγκόσμιο γίγνεσθαι.

Η Κυβέρνηση της Νέας Δημοκρατίας και ειδικά το Υπουργείο Πολιτισμού θεωρεί ότι η πολιτική εξωστρέφεια είναι προτεραιότητα και ειδικά για μια πρωτεύουσα δύναμη στον τομέα του πολιτισμού, όπως πολύ εύστοχα χαρακτήρισε τη χώρα μας η Υπουργός. Και με την παρούσα κύρωση κάνουμε ακριβώς αυτό που υπηρετούμε. Δηλώνουμε ισχυρά το «παρών» σε σημαντικά πολιτιστικά γεγονότα. Δηλώνουμε ισχυρά το «παρών» στην προβολή των δικών μας θεσμικών καλών πρακτικών, την οποία θα εξάγουμε στη Σαουδική Αραβία. Και δηλώνουμε ισχυρά το «παρών» στη διεκδίκηση της όσο το δυνατόν μεγαλύτερης εξαγωγής και προβολής του δικού μας πολιτισμού στα παγκόσμια ακροατήρια.

Με αυτές τις εισαγωγικές σκέψεις προχωρώ στην ανάλυση των ιδιαίτερων ρυθμίσεων του μνημονίου, η ψήφιση του οποίου θα ενδύσει με θεσμική δυναμική μια υφιστάμενη συνεργασία και το οποίο δομείται σε έντεκα άρθρα.

Με το άρθρο 1 αποσαφηνίζεται ο σκοπός του μνημονίου κατανόησης και οριοθετείται το πεδίο της συνεργασίας στον τομέα του πολιτισμού, σύμφωνα με την κείμενη νομοθεσία της Ελληνικής Δημοκρατίας και του Βασιλείου της Σαουδικής Αραβίας.

Στο άρθρο 2 προσδιορίζονται με ακρίβεια τα πεδία εκδήλωσης της συνεργασίας. Ειδικότερα, προβλέπεται συνεργασία και ανταλλαγές σε πολιτιστικούς τομείς, ανταλλαγή εμπειριών και τεχνογνωσίας επί των πολιτιστικών στρατηγικών σχεδίων, επί της ανάπτυξης προγραμμάτων καλλιτεχνικής φιλοξενίας, καθώς επίσης και η διευκόλυνση μετακινήσεων μεταξύ πολιτιστικών ιδρυμάτων, διανοούμενων και διαδικασιών που θα ενισχύσουν τις πολιτιστικές υποθέσεις των δύο χωρών.

Στο άρθρο 3 και υπό το πρίσμα της καταπολέμησης της παράνομης διακίνησης πολιτιστικών αγαθών διαμηνύεται η συμφωνία των δύο χωρών για συνεργασία απαγόρευσης κλοπής, παράνομης ανταλλαγής και εισαγωγής, εξαγωγής και μεταβίβασης της κυριότητας πολιτιστικών αγαθών, όπως και η συμφωνία διερεύνησης των δυνατοτήτων για τη σύναψη εκτελεστικού προγράμματος.

Περαιτέρω, το άρθρο 4 αποσαφηνίζει τα μέσα συνεργασίας, εστιάζοντας στην ανταλλαγή αξιωματούχων και εμπειρογνωμόνων, στη διοργάνωση δράσεων εκπαιδευτικού χαρακτήρα στον πολιτισμό, αφήνοντας και τη διακριτική ευχέρεια για τη συμφωνία επιπρόσθετων μέσων, όπως αυτά συμφωνούνται μεταξύ των δύο χωρών.

Στο άρθρο 5 αναφέρεται ότι τα συμβαλλόμενα μέρη αναλαμβάνουν το οικονομικό κόστος της εκπλήρωσης των υποχρεώσεών τους.

Επιπρόσθετα, στο άρθρο 6 διατυπώνεται ρητά ότι οι πληροφορίες και τα έγγραφα που ανταλλάσσονται μεταξύ των δύο μερών χρησιμοποιούνται μόνο για τους σκοπούς του παρόντος μνημονίου, ενώ στο άρθρο 7 προβλέπεται ότι τυχόν διαφορές που δημιουργούνται από την ερμηνεία και την υλοποίηση του μνημονίου κατανόησης επιλύονται μέσω διαβουλεύσεων, διά της διπλωματικής οδού, χωρίς προσφυγή σε δικαστήριο.

Επισημαίνεται παράλληλα στο άρθρο 8 ότι η συμφωνία κατανόησης δεν θίγει εθνικούς κανονισμούς και νόμους ή αντίστοιχα διεθνείς συμφωνίες στις οποίες τα δύο μέρη συμμετέχουν ήδη.

Το άρθρο 9 αναφέρεται στη δυνατότητα του κάθε μέρους ξεχωριστά να παρέχει προγράμματα ή παραρτήματα, καθώς και στην υποχρέωσή τους να προσδιορίζουν τις συμφωνηθείσες δραστηριότητες και τους τρόπους συμμετοχής για κάθε μέρος.

Στο άρθρο 10 διαμηνύεται η υποχρέωση και των δύο πλευρών να σέβονται τα δικαιώματα πνευματικής ιδιοκτησίας που απορρέουν από κάθε κοινή δραστηριότητα για έργο στο πλαίσιο του παρόντος μνημονίου.

Τέλος, στο άρθρο 11 διατυπώνεται η έναρξη ισχύος του παρόντος, η οποία, όπως προσδιορίζεται, εκκινεί με την ημερομηνία της τελευταίας γραπτής κοινοποίησης, με την οποία τα μέρη αλληλοενημερώνονται για την ολοκλήρωση των εσωτερικών διαδικασιών που απαιτούνται. Η ισχύς του μνημονίου προσδιορίζεται στα πέντε έτη, με αυτόματη ανανέωση για μεταγενέστερες περιόδους ίσης διάρκειας, εκτός και αν δηλωθεί από το ένα μέρος αντίθετη βούληση. Προβλέπεται επίσης δυνατότητα τροποποίησης με αμοιβαία γραπτή συγκατάθεση και των δύο μερών.

Τέλος, επισημαίνεται ότι σύμφωνα και με την έκθεση του Γενικού Λογιστηρίου του Κράτους, η δαπάνη επί του κρατικού προϋπολογισμού, παρά το γεγονός ότι δεν μπορεί να υπολογιστεί με ακρίβεια, εκτιμάται σε 3.250 ευρώ. Το εν λόγω κόστος απορρέει από την ανταλλαγή εμπειρογνωμόνων σε θέματα μουσείων και διοργάνωσης εκθέσεων.

Κλείνοντας, θέλω να πιστεύω ότι, παρά τις όποιες ιδεολογικές διαφορές έχουμε, το κοινό μας στοιχείο είναι η προσήλωσή μας προς το δημόσιο συμφέρον. Η πολιτιστική συνεργασία της Ελλάδας και της Σαουδικής Αραβίας είναι μια αμοιβαία επωφελής συνεργασία και κυρίως είναι προς το συμφέρον της χώρας. Την υπερψηφίζουμε, λοιπόν, και σας καλούμε να πράξετε κι εσείς το ίδιο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Κορυδαλλού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα εκ μέρους του ΣΥΡΙΖΑ έχει η κ. Σκούφα.

**ΕΛΙΣΣΑΒΕΤ ΣΚΟΥΦΑ:** Κυρία Υπουργέ, κυρίες και κύριοι συνάδελφοι, θέλω στην αρχή της τοποθέτησής μου να εκφράσω, αν μη τι άλλο, τον έντονο προβληματισμό μας και αποτροπιασμό μας, για την ισχυρή παρουσία ΜΑΤ εχθές έξω από το Μουσείο Κυκλαδικής Τέχνης, που εστάλησαν προφανώς με εντολή Υπουργείων και της Κυβέρνησης.

Τα ΜΑΤ προσπάθησαν να απωθήσουν τους Βουλευτές μας και την Πρόεδρο του Συλλόγου Ελλήνων Αρχαιολόγων και ουσιαστικά να αποκρύψουν αυτό που έγινε φανερό και μέσα από τη σχετική συζήτηση στη Βουλή τον Σεπτέμβρη, όταν φέρατε μια κατάπτυστη συμφωνία, η οποία κατοχυρώνει την κυριότητα προϊόντων αν όχι αρχαιοκαπηλίας, τουλάχιστον αμφισβητήσιμης προέλευσης και γνησιότητας. Προσπάθησαν, λοιπόν, τα ΜΑΤ εχθές να απωθήσουν τους διαμαρτυρόμενους και φυσικά να αποκρύψουν το πανό που περιείχε την επιστημονική αλήθεια, ότι οι δεκαπέντε αρχαιότητες που έχουν εκχωρηθεί στον κ. Στερν με πρωτοβουλία της νυν ηγεσίας του Υπουργείου Πολιτισμού είναι προϊόντα κλεμμένα.

Ό,τι και να κάνει η Κυβέρνηση, δεν πρόκειται να σταματήσει, να αναχαιτίσει την ανάδειξη αυτής της επιστημονικής αλήθειας, ότι τα εκατόν εξήντα ένα αρχαιολογικά αντικείμενα που εκχωρήθηκαν βάσει της συμφωνίας σε ένα ιδιωτικό Ινστιτούτο Αρχαίου Ελληνικού Πολιτισμού στο Ντέλαγουερ της Αμερικής είναι ελληνικά. Πέντε από αυτά τα είδωλα είναι ευρήματα παράνομης ανασκαφής, λαθρανασκαφής στην Κέρο κ.λπ., άρα είναι κλεμμένα.

Προχωρώ τώρα στην ουσία της σημερινής μας συζήτησης.

Θα πω εισαγωγικά, κυρία Υπουργέ, ότι χθες στο ερώτημά μου και το ερώτημά μας εάν έχει προϋπάρξει του προκείμενου μνημονίου πολιτισμικής συνεργασίας της χώρας μας με τη Σαουδική Αραβία αντίστοιχη κουβέντα, προσπάθεια εις βάθος διαλόγου με τη σαουδαραβική πλευρά όσον αφορά τον τομέα του σεβασμού των ανθρωπίνων δικαιωμάτων, κρυφτήκατε -επιτρέψτε μου- τεχνηέντως πίσω από μια άκρως αντιεπιστημονική αλήθεια, λέγοντας ότι το Υπουργείο Πολιτισμού μιλάει με τον ομόλογο Υπουργό και τις υπηρεσίες του για τα θέματα της αρμοδιότητάς του.

Αυτό, αν μη τι άλλο, είναι μια πολύ στενή και -επαναλαμβάνω- αντιεπιστημονική θεώρηση της ίδιας της έννοιας του πολιτισμού, ο οποίος πολιτισμός, ακόμη και με βάση τον ορισμό της UNESCO, περιλαμβάνει ένα σύνολο πνευματικών, υλικών, διανοητικών, συναισθηματικών στοιχείων που χαρακτηρίζουν μια κοινωνία ή μια κοινωνική ομάδα, το οποίο ως σύνολο εμπεριέχει όχι μόνο τις τέχνες και τα γράμματα, αλλά και τους τρόπους καθημερινής ζωής, τα θεμελιώδη ανθρώπινα δικαιώματα, τα συστήματα αξιών, τις παραδόσεις και τις πεποιθήσεις.

Μην αναγκάζεστε, λοιπόν, σε μια αμηχανία ή στο πλαίσιο της ευρύτερης δυτικής υποκρισίας απέναντι σε ένα πολύ έντονο και υπαρκτό πρόβλημα, που λέγεται «καταπάτηση ανθρωπίνων δικαιωμάτων στη Σαουδική Αραβία», να ενστερνίζεστε αντιεπιστημονικές αλήθειες.

Κάθε έργο τέχνης, τόσο του σύγχρονου όσο και του αρχαίου ελληνικού πολιτισμού, βρίσκεται σε διαλεκτική σχέση με την καθημερινή ζωή, με το σύστημα αξιών, με τις αρχές, με τα πιστεύω ενός κοινωνικού συνόλου. Αυτό το παρατηρούμε -ξαναλέω- σε έργα αρχαιοελληνικής τέχνης, σε έργα νεοελληνικής τέχνης και φυσικά και στα έργα του πολιτισμού της Σαουδικής Αραβίας.

Και για να πάω στο ερώτημα που ξαναθέτω σήμερα, αυτό είναι το εξής. Βάσει αυτής της συμφωνίας -πολύ θεμιτώς εγώ θα πω- θα προβάλλονται στο ελληνικό κοινό, ας πούμε, κινηματογραφικές ταινίες σαουδαραβικής παραγωγής. Αυτές οι κινηματογραφικές ταινίες, για παράδειγμα ξαναλέω, δεν θα απεικονίζουν στοιχεία της καθημερινότητας των ηθών και των εθίμων της Σαουδικής Αραβίας; Ή δεν θα δείχνουν την καταπίεση των γυναικών στη Σαουδική Αραβία, οι οποίες ακόμη και σήμερα είναι αναγκασμένες να κυκλοφορούν έχοντας καλυμμένο όλο το σώμα, οι οποίες ακόμη και σήμερα, προκειμένου να οδηγήσουν αυτοκίνητα ή για να βγουν από τη χώρα, πρέπει να ζητάνε την άδεια των συζύγων τους, οι οποίες όταν χωρίζουν, ενώ τα μεν αγόρια πηγαίνουν με τις μανάδες, τα κορίτσια πηγαίνουν αναγκαστικά με τον πατέρα; Είναι δυνατόν να υποστηρίζετε ότι τα προϊόντα πολιτισμικής παραγωγής δεν αντανακλούν το πνεύμα, την κουλτούρα;

Και γι’ αυτό, παρά τις βαθιές διακρατικές σχέσεις που έχει η χώρα μας με τη Σαουδική Αραβία εδώ και αιώνες, παρά το γεγονός ότι η Σαουδική Αραβία είναι μια σημαντικότατη -ας μην κρυβόμαστε- πετρελαιοπαραγωγός χώρα, παρά το γεγονός ότι έχουμε ειδικά οικονομικά συμφέροντα ή ενδιαφέροντα από συμφωνίες με τη Σαουδική Αραβία, σας ξαναρωτάμε σήμερα εάν σε αυτή την ιδιαίτερης σημασίας και περιεχομένου και αξίας πολιτισμική συμφωνία, επιτέλους θα βάλετε τα θέματα του σεβασμού των ανθρωπίνων δικαιωμάτων στη Σαουδική Αραβία στο τραπέζι ή αν αντίθετα θα ακολουθήσετε τη δυτική γενικά υποκρισία, η οποία, όταν παίζονται οικονομικά συμφέροντα, τότε ξεκινά κάθε συζήτηση περί σεβασμού ανθρωπίνων δικαιωμάτων.

Επειδή, λοιπόν, η καταπάτηση ανθρωπίνων δικαιωμάτων, το γεγονός ότι ισχύει ακόμη ο νόμος της σαρίας, ότι ισχύουν ακόμη οι ποινές του λιθοβολισμού, του ακρωτηριασμού μελών, της βάναυσης κακοποίησης των βασανιστηρίων μέσα στις φυλακές -είτε για μετανάστες και πρόσφυγες είτε για τις γυναίκες είτε για τα LGBTQ άτομα- στη Σαουδική Αραβία, το γεγονός κυρίως ότι οι γυναίκες δεν έχουν κατακτήσει τη σημαντική θέση στην ιστορία και την κοινωνία της Σαουδικής Αραβίας και το γεγονός επίσης ότι αρνείστε επίμονα να ξεκινήσετε έναν τέτοιο εις βάθος διάλογο με τη συγκεκριμένη χώρα, η οποία αποβλήθηκε το 2020 από το Συμβούλιο Ανθρωπίνων Δικαιωμάτων του ΟΗΕ, μας κάνει να έχουμε πάρα πολλές υποψίες σε σχέση με το ότι δεν είστε διατεθειμένοι να ξεκινήσετε έναν τέτοιο διάλογο.

Γι’ αυτό και ψηφίζουμε «παρών» και διατρανώνουμε ότι και γι’ αυτόν τον λόγο πρέπει να γίνει η πολιτική αλλαγή, προκειμένου η επόμενη προοδευτική κυβέρνηση να βοηθήσει και να σταθεί αλληλέγγυα στο σύνολο των δημοκρατικών γυναικών και πολιτών της Σαουδικής Αραβίας και όλων των τυχόν επίσημων κρατικών αρχών της συγκεκριμένης χώρας, προκειμένου να προχωρήσουν οι τόσο αναγκαίες δημοκρατικές μεταρρυθμίσεις στη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Εκ μέρους του Κινήματος Αλλαγής τον λόγο έχει ο κ. Δημήτριος Κωνσταντόπουλος

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, εισάγεται σήμερα στην Ολομέλεια της Βουλής προς κύρωση μια ακόμη διεθνής σύμβαση της χώρας μας και συγκεκριμένα στον χώρο του πολιτισμού.

Κυρώνεται, λοιπόν, σήμερα και αποκτά αυξημένη ισχύ σύμφωνα με το άρθρο 28 του Συντάγματος το μνημόνιο κατανόησης στον χώρο του πολιτισμού που υπεγράφη μεταξύ της χώρας μας, της Ελλάδας, και της Σαουδικής Αραβίας στις 22 Ιουλίου του 2022.

Κυρία Υπουργέ, θα ήθελα να σας συγχαρώ, διότι είναι από τις λίγες φορές που όταν αποφασίζεται κάτι κυρώνεται μέσα σε σύντομο χρονικό διάστημα.

Πρόκειται για μια συμφωνία, λοιπόν, που αποτελεί συνέχεια άλλων διεθνών συμφωνιών της χώρας μας στον χώρο του πολιτισμού οι οποίες έχουν έρθει προς κύρωση, τη σημασία των οποίων έχουμε αναδείξει από όλες τις πλευρές.

Το μνημόνιο κατανόησης Ελλάδας - Σαουδικής Αραβίας, αγαπητοί συνάδελφοι, θέτει σε νέες βάσεις τη συνεργασία των δύο χωρών στον τομέα του πολιτισμού. Με το μνημόνιο αυτό οι δύο χώρες επιβεβαιώνουν τους μακροχρόνιους δεσμούς φιλίας που τις συνδέουν και μάλιστα αναγνωρίζουν τη σημασία του πολιτισμού για την ενδυνάμωση των διμερών σχέσεών τους. Καταγράφουν τη θέληση για συνεργασία μεταξύ των δύο κρατών σε πλήθος πολιτιστικών τομέων, όπως η αρχιτεκτονική, το σχέδιο, οι παραστατικές τέχνες, ο κινηματογράφος, η πολιτιστική κληρονομιά, τα μουσεία.

Επίσης, οι δύο χώρες στοχεύουν στην ανταλλαγή γνώσεων και εμπειριών στον τομέα της προστασίας και ανάδειξης της πολιτιστικής κληρονομιάς και ιδιαίτερα στη διοργάνωση καλλιτεχνικών και πολιτιστικών εκδηλώσεων, ώστε οι δύο λαοί να έρθουν όσο το δυνατόν πιο κοντά.

Προβλέπεται ακόμα η διευκόλυνση των διαδικασιών για μετακινήσεις μεταξύ των πολιτιστικών ιδρυμάτων και διανοουμένων, καθώς και η ανάπτυξη προγραμμάτων καλλιτεχνικής φιλοξενίας μεταξύ κυβερνητικών και ιδιωτικών ιδρυμάτων μεταξύ των δύο χωρών.

Θα ήθελα να σταθώ, αγαπητοί συνάδελφοι, στο άρθρο 3 του μνημονίου, που προβλέπει τη συνεργασία των μερών απέναντι στην παράνομη διακίνηση πολιτιστικών αγαθών. Έτσι, προβλέπεται η συνεργασία στον τομέα της απαγόρευσης κλοπής, της παράνομης ανασκαφής και της παράνομης διακίνησης πολιτιστικών αγαθών. Αυτό βέβαια είναι ό,τι πιο σημαντικό. Μάλιστα εδώ θα έλεγα ότι στην κατεύθυνση αυτή αναφέρεται ρητά στο μνημόνιο ότι «τα μέρη θα διερευνήσουν τη δυνατότητα σύναψης σχετικού εκτελεστικού προγράμματος ως προς την αποτελεσματικότητα για την καταπολέμηση».

Αγαπητοί συνάδελφοι, όλοι γνωρίζουμε το τεράστιο πρόβλημα των λαθραίων ανασκαφών στη χώρα μας, των λεηλασιών άγνωστων αρχαιολογικών χώρων, της παράνομης εμπορίας, της διακίνησης ελληνικών αρχαιοτήτων στην Ελλάδα και στο εξωτερικό. Αντίστοιχα, η Σαουδική Αραβία είναι μια χώρα με πλούσια ιστορία και πολιτισμό, τον οποίο και αυτή καλείται από την πλευρά της να στηρίξει και να διαφυλάξει. Συμφωνίες, λοιπόν, σαν τη σημερινή μόνο θετικά μπορούν να λειτουργήσουν και για τις δύο χώρες για την προστασία της πολιτιστικής κληρονομιάς και της χώρας μας αλλά και της Σαουδικής Αραβίας.

Μάλιστα σε αυτό το σημείο, κυρία Υπουργέ, με δεδομένο ότι η Σαουδική Αραβία είναι μια χώρα που δεν δεσμεύεται από την ευρωπαϊκή νομοθεσία, δηλαδή από το Ευρωπαϊκό Δίκαιο, όπου η προστασία των πολιτιστικών αγαθών βρίσκεται στο επίκεντρο, θα ήθελα να θυμίσω ότι η χώρα μας έχει συνάψει και αντίστοιχες συμφωνίες για την καταπολέμηση της παράνομης διακίνησης πολιτιστικών αγαθών και με άλλες χώρες, ακόμα και εκτός Ευρώπης, όπως οι Ηνωμένες Πολιτείες και τα Ηνωμένα Αραβικά Εμιράτα.

Στο άρθρο 4 προβλέπεται η ανταλλαγή αξιωματούχων και εμπειρογνωμόνων του πολιτιστικού χώρου μεταξύ των δύο χωρών καθώς και η διοργάνωση εκπαιδευτικών προγραμμάτων και εργαστηρίων, προγραμμάτων ανάπτυξης ικανοτήτων και σεμιναρίων για καλλιτέχνες και διανοούμενους και εν γένει εργαζόμενους στον χώρο του πολιτισμού και από τις δύο χώρες.

Τέλος, προβλέπονται λεπτομέρειες για την κάλυψη των εξόδων που συνεπάγεται η εφαρμογή του μνημονίου για την επίλυση των διαφορών που θα ανακύψουν και για την προστασία του απορρήτου και των δικαιωμάτων της πνευματικής διαδικασίας του κάθε μέρους.

Αγαπητοί συνάδελφοι, η Ελλάδα μας και η Σαουδική Αραβία είναι οι δύο χώρες με σημαντική πολιτιστική κληρονομιά και μέσω του μνημονίου κατανόησης μπορούν να αναπτύξουν περισσότερο τη συνεργασία τους και να φέρουν τους πολίτες σε επαφή, γιατί μιλάμε για πολίτες με διαφορετική κουλτούρα.

Ταυτόχρονα, διανοίγονται νέοι ορίζοντες για τους καλλιτέχνες και τους εργαζόμενους στον χώρο του πολιτισμού. Ας μην ξεχνάμε ότι η Σαουδική Αραβία αποτελεί μια χώρα ισχυρή, με ισχυρή οικονομία, με την οποία η χώρα μας συνδέεται με ιστορικούς δεσμούς φιλίας. Η σύμβαση αυτή συμβάλλει στο γενικότερο πλαίσιο της συνεργασίας μεταξύ των δύο χωρών, γεγονός που ενισχύει τη διεθνή θέση της χώρας μας.

Θέλω, όμως, ωστόσο να υπογραμμίσω ότι, παρά την ιδιαίτερη σημασία της σύμβασης αυτής η παράταξή μας, το ΠΑΣΟΚ, το Κίνημα Αλλαγής είναι απόλυτα αντίθετο με τις κατάφωρες παραβιάσεις των ανθρωπίνων δικαιωμάτων και τα εγκλήματα πολέμου στο εξωτερικό που συνεχίζει η Σαουδική Αραβία και καταδικάζουμε απερίφραστα την καταστολή δικαιωμάτων της ελευθερίας της έκφρασης, της συνάθροισης, της μετακίνησης, τις κατάφωρα άδικες δίκες εις βάρος ακτιβιστών, τη νομοθετική μεροληψία εις βάρος των γυναικών, τη σεξιστική βία, τις διακρίσεις και βεβαίως τις εκτελέσεις, που έχουν υπερδιπλασιαστεί από το 2020.

Ο σεβασμός, αγαπητοί συνάδελφοι, στα ανθρώπινα δικαιώματα για εμάς είναι αδιαπραγμάτευτος. Αυτό, όμως, είναι ένα ιδιαίτερο ζήτημα, που χρειάζεται τη συλλογική και άμεση απάντηση από τη διεθνή κοινότητα. Ωστόσο πρέπει να τονιστεί, αγαπητοί συνάδελφοι, ότι ο πολιτισμός είναι εργαλείο υψηλής στρατηγικής και ήπιας ισχύος για την εμπέδωση δημοκρατικών αξιών και αυτό πρέπει να ακολουθηθεί.

Διεθνείς συμβάσεις, λοιπόν, όπως αυτή που συζητάμε σήμερα, που συμβάλλουν με άμεσο τρόπο στην ανάπτυξη της πολιτιστικής δραστηριότητας, αλλά και στην προστασία της πολιτιστικής μας κληρονομιάς, ενισχύουν τη θέση της χώρας μας και συμβάλλουν φυσικά στην ανάπτυξη διεθνών συνεργασιών και φιλικών σχέσεων με τους πολίτες των άλλων χωρών. Γι’ αυτό το ΠΑΣΟΚ, το Κίνημα Αλλαγής ψηφίζει «ναι» στο μνημόνιο κατανόησης με τη Σαουδική Αραβία.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο εκ μέρους του ΜέΡΑ25 έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δίνετε τον λόγο κι ευχαριστώ τον κύριο που, όπως έχουμε πει -είναι η μόνιμη επωδός- καθάρισε εδώ, ενώ δεν οφείλει, δεν είναι υγειονομικός, είναι κλητήρας, υπάλληλος της Βουλής μας.

Ευχαριστώ κατ’ αρχάς την Ελληνική Λύση και τον σύντροφο κ. Δελή του Κομμουνιστικού Κόμματος Ελλάδας, που μου παραχώρησαν τη θέση τους. Τα μικρά κόμματα δεν προλαβαίνουν να τα κάνουν όλα. Σας ευχαριστώ πολύ, αγαπητοί συνάδελφοι και συναδέλφισσες.

Ας ξεκινήσω και εγώ μόνο για τριάντα δευτερόλεπτα, αγαπητή κυρία Υπουργέ, από το νομοσχέδιο, τη σύμβαση δυστυχώς για την ίδρυση του μουσείου στο Ντέλαγουερ που σας εκθέτει και μας εκθέτει και εμάς μαζί σας.

Ξέρετε καλύτερα από εμένα, αγαπητή κυρία Υπουργέ, έχετε ακούσει για το πόρισμα του δόκτορος Τσιρογιάννη, γνωρίζετε ότι μετά την έρευνά του αποκάλυψε αναντίρρητα -παγκοσμίως το αποκάλυψε, όχι μόνο στην Ελλάδα- ότι το ειδώλιο με τον αριθμό «29» της συλλογής Στερν είναι προϊόν αρχαιοκαπηλίας, βρισκόταν πριν από τη συλλογή Στερν στη συλλογή Μπεκίνα, ο οποίος είναι διάσημος, παγκόσμιας φήμης, Ιταλός αρχαιοκάπηλος.

Και βεβαίως, όπως από την αρχή σάς είπε το ΜέΡΑ25 μέσω εμού, του στόματός μου, αυτό, κυρία Υπουργέ, ήταν προφανές και ήταν προφανές από το γεγονός ότι δεν είχατε όσα ζητούσε ο νόμος, δεν είχατε δηλαδή τα πιστοποιητικά που όφειλε να έχει ο κάθε κ. Στερν ότι αυτά δεν είναι προϊόντα λαθρανασκαφών, ότι αυτά δεν έχουν βγει παράνομα από τη χώρα μας και ότι αυτά δεν βρίσκονται παράνομα στην κατοχή του.

Είναι τρεις διαφορετικές παρανομίες για τις οποίες οφείλατε, πριν φέρετε εδώ στη Βουλή μια τέτοια σύμβαση που μας εκθέτει διεθνώς, επαναλαμβάνω, να τα είχατε στα χέρια σας. Δεν τα είχατε, όπως δεν είχατε ούτε το τι είδους άνθρωποι ήταν αυτοί που αποτελούν το Δ.Σ. του νεοσυσταθέντος, υποτίθεται της οικογένειας Γουλανδρή, μουσείου στο Ντέλαγουερ.

Τώρα, λοιπόν, εκτεθήκαμε παγκοσμίως για άλλη μια φορά. Είναι προφανές ότι στην περίπτωση -και μόνο- που δεν είναι όλα πλαστά -γιατί είναι πάρα πολύ πιθανόν τέτοιος παγκόσμιος απατεώνας να είναι ο κ. Στερν, να είναι όλα πλαστά, παρασιτικός ολιγάρχης είναι τεραστίων διαστάσεων-, σε αυτή την περίπτωση, είναι βέβαιο ότι είναι προϊόντα λαθρανασκαφής, αρχαιοκαπηλίας, παράνομης εξόδου από τη χώρα μας.

Κι εσείς κάνετε συμφωνία με τον κλέφτη! Είναι ντροπή αυτό, κυρία Υπουργέ. Αυτό κάνετε. Και σας προειδοποιήσαμε με καλή πίστη από εδώ πριν από έναν μήνα να μην το κάνετε, να μη μιλάτε με κλέφτες, να παίρνετε την αστυνομία και να κάνετε αγωγές σε κλέφτες, όχι να συνδιαλέγεστε και να συνεταιρίζεστε μαζί τους και μάλιστα στο όνομα όλων μας.

Όπως έχουμε πει -και θα είμαι σύντομος, κυρία Πρόεδρε και κυρίες και κύριοι συνάδελφοι-, πρόκειται για μια συμφωνία ανταλλαγής πολιτισμού. Τι είδους πολιτισμό θα ανταλλάξουμε με φασίστες του αισχίστου είδους, κυρία Υπουργέ; Τι είδους πολιτισμικές αξίες μπορεί να ανταλλάξει μια δημοκρατική χώρα σαν τη δική μας με ένα αμιγώς δικτατορικό, καθαρά φονταμενταλιστικό καθεστώς, το καθεστώς των Σαούντ; Μήπως στο πεδίο των ιμπεριαλιστικών πολέμων, όπου διαπρέπει η Σαουδική Αραβία;

Η χώρα δεν φταίει. Αυτοί που την κυβερνούν φταίνε, οι φασίστες, ο οίκος Σαούντ, που διαπρέπει ξέρετε πού; Στον βομβαρδισμό εδώ και σχεδόν δεκαπέντε συναπτά χρόνια της Υεμένης, όπου, αν δεν το ξέρετε, σας ενημερώνουμε εμείς, στο ΜέΡΑ25, ότι υπάρχουν δεκάδες, αν όχι εκατοντάδες, αποκαλύψεις -συστηματικά προκύπτει- ότι βομβαρδίζει σχολεία.

Έφυγαν και τα παιδιά από το σχολείο να μας ακούσουν, να φρίξουν με τη Βουλή τους, που συνεργάζεται και συμφωνεί πολιτισμικά με αυτά τα καθάρματα. Συγγνώμη για την έκφραση. Ας με μηνύσει και ο οίκος Σαούντ.

Διότι για καθάρματα πρόκειται, όταν κρεμάνε ομοφυλόφιλους, όταν κρεμάνε μοιχούς, όταν μαστιγώνουν δημοσίως μοιχούς, όταν, όπως είπε η συνάδελφος του ΣΥΡΙΖΑ, δεν μπορεί μια γυναίκα να οδηγεί αυτοκίνητο, όταν χωρίζει και πρέπει να πάει στον μπαμπά της. Ίσως το «καθάρματα» να είναι λάθος. Πρόκειται για προϊστορία της ανθρωπότητας.

Εμείς δεν θέλουμε πολιτισμό και πολιτισμικές σχέσεις με καθεστώτα, με τον οίκο Σαούντ, που ανήκει εμφανώς στην προϊστορία της ανθρωπότητας. Τα ξέρετε, δολοφονία δημοσιογράφων μέσα στο προξενείο της Σαουδικής Αραβίας στην Κωνσταντινούπολη. Μπήκαν και τεμάχισαν τον μακαρίτη Κασόγκι, αν θυμάμαι καλά. Δεν τα ξέρετε όλα αυτά; Τα ξέρετε. Δεν είστε τόσο αφελείς. Είστε όμως, κυρία Υπουργέ, τόσο κυνική.

Σας επαναλαμβάνω, δεκάδες είναι οι αναφορές του Οργανισμού Ηνωμένων Εθνών -τι πιο ουδέτερο, αχρωμάτιστο πολιτικά και ιδεολογικά;- ότι συστηματικά η Σαουδική Αραβία σας, του οίκου Σαούντ, βομβαρδίζει σχολεία. Έχουν αδυναμία να σκοτώνουν παιδάκια αυτοί οι άνθρωποι.

Δεν σας ενδιαφέρει τι πράττει το καθεστώς, δεν σας ενδιαφέρουν οι κατάφωρες παραβιάσεις βασικών ανθρωπίνων δικαιωμάτων και η σκληρή μοναρχική δικτατορία που με σιδηρά πυγμή κυβερνά και με δημόσιες εκτελέσεις. Δημιουργείτε ανίερες συμμαχίες, που ούτε καν τέτοιες δεν είναι, αν θέλετε τη γνώμη μου, καθώς το μόνο που κάνετε στην πραγματικότητα είναι να τους ξεπλένετε.

Λειτουργεί αυτή η συμφωνία -γι’ αυτό ποιος ξέρει τι ανταλλάγματα δίνουν;- με όλες τις χώρες που την κάνουν ως νομιμοποιητικός μηχανισμός. Κάθε τέτοια συμφωνία με ένα πολιτισμένο κράτος -που δεν εκτελεί τους πολίτες του γιατί έχουν άλλη σεξουαλική συμπεριφορά ή γιατί «ατύχησαν» να γεννηθούν γυναίκες και απάτησαν μια φορά τον άντρα τους- δεν μπορεί να μπαίνει σε τέτοιες συμφωνίες και δεν μπορεί να νομιμοποιεί ένα τέτοιο φονταμενταλιστικό καθεστώς.

Σε αυτό, λοιπόν, στη νομιμοποίηση αποσκοπούν οι δήθεν συμφωνίες και στο να καταστήσουν το καθεστώς Σαούντ, που είναι δολοφονικό και δικτατορικό, δήθεν νομιμοφανές στη διεθνή κοινή γνώμη.

Όμως, κυρία Υπουργέ -και τελειώνω με αυτό, κυρία Πρόεδρε-, κανένα πρόσκαιρο και αβέβαιο υλικό όφελος δεν είναι ικανό να σβήσει για τη χώρα μας μια τέτοια ρετσινιά, κυρίες και κύριοι συνάδελφοι, άνθρωποι που τυχόν μας ακούτε από εκεί έξω. Γιατί;

Διότι δεν είναι ανώνυμη εταιρεία η Ελλάδα μας, να αλλάζει όποτε θέλει κάθε κυβέρνηση ΑΦΜ και brand name. Όχι, είναι χώρα, κυρίες και κύριοι Βουλευτές, και οι γραπτές συμφωνίες σαν αυτή που μένουν τραυματίζουν το κύρος της χώρας, όλων μας, διαχρονικά. Αργότερα τα παιδιά μας θα ντρέπονται που συμφωνούσαμε με εκτελεστές ανθρώπων που απλώς ήθελαν να είναι ελεύθεροι. Θα ντρέπονται!

Εν πάση περιπτώσει, κλείνω με αυτό το τελευταίο που θέλω να πω. Υπάρχει και μια αντίφαση εδώ. Την ίδια στιγμή που η Κυβέρνηση της Νέας Δημοκρατίας -και ίσως και το ΠΑΣΟΚ να συμφωνεί σε αυτό- λέει ότι υφιστάμεθα όλα αυτά που υφιστάμεθα με τον πληθωρισμό, με το ακριβό ρεύμα, με το πετρέλαιο, επειδή στηρίζουμε και είμαστε αμετακίνητοι από τις ανθρωπιστικές αρχές και τις δημοκρατικές μας αξίες την Ουκρανία, εσείς οι νεοφιλελεύθεροι, λοιπόν, που έχετε βάλει όλον τον λαό σε αυτή την περιπέτεια, στηρίζοντας με τέτοια μανία την Ουκρανία -και δεν λέω ότι κάνετε άσχημα, στηρίξτε τη όσο θέλετε, όχι βέβαια τόσο μονόπλευρα, αλλά κάντε το-, προχωράτε σε συμφωνίες με το πλέον ολοκληρωτικό φασιστικό καθεστώς του πλανήτη.

Λοιπόν τι άλλο να πω; Αιδώς, Αργείοι!

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Και τώρα τον λόγο έχει ο κ. Δελής εκ μέρους του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Νομίζω ότι χρειάζεται μια διευκρίνιση σε αυτό που είπε στην ομιλία του ο εισηγητής της Νέας Δημοκρατίας για τη συλλήβδην αντιμετώπιση αυτής της σύμβασης. Νομίζω ότι είναι η μόνη επιτρεπόμενη τακτική, με βάση τον νομοθετικό κανονισμό τέτοιου είδους νομοθετημάτων. Ή συνολικά το ψηφίζεις ή συνολικά το απορρίπτεις. Δεν έχεις άλλη δυνατότητα. Δεν μπορείς να επιλέξεις κάποια άρθρα για να τα ψηφίσεις ή κάποια να μην τα ψηφίσεις. Αυτή είναι η διαδικασία.

Εν πάση περιπτώσει, πρόκειται για ένα μνημόνιο κατανόησης το σημερινό, για μια μορφωτική, δηλαδή, συμφωνία, η οποία -και αυτό είναι το βασικό της χαρακτηριστικό- καλείται να υπηρετήσει και αυτή τις επιχειρηματικές ανάγκες των ομίλων της πολιτιστικής βιομηχανίας, που ανθεί τα τελευταία χρόνια.

Η κυρία Υπουργός βεβαίως προχθές το είπε λίγο πιο κομψά, αναφέροντας ότι το μνημόνιο αφορά σε φορείς και απασχολούμενους για συμμετοχή σε πολιτιστικά φεστιβάλ. Αλλά και σύμφωνα με την αιτιολογική έκθεση, η συμφωνία των δύο χωρών αφορά στους φορείς της πολιτιστικής τους κληρονομιάς αλλά και στους φορείς του σύγχρονου πολιτισμού τους, όπως η αρχιτεκτονική, ο κινηματογράφος, ο οπτικοακουστικός τομέας και άλλα, δηλαδή αφορά στις μεγάλες τεχνικές και κατασκευαστικές εταιρείες που δραστηριοποιούνται στη Σαουδική Αραβία και τη Μέση Ανατολή και στις εταιρείες της εγχώριας και διεθνούς πολιτιστικής βιομηχανίας, οι οποίες εμπορεύονται, ως γνωστόν, τον πολιτισμό.

Τώρα αντικειμενικά, είτε κανείς θέλει να το βλέπει είτε δεν θέλει να το βλέπει, και αυτή η συμφωνία εντάσσεται σε αυτό το ευρύτερο πλαίσιο των πολιτικοστρατιωτικών σχέσεων του ελληνικού κράτους, της ελληνικής αστικής τάξης δηλαδή, με την άρχουσα τάξη, τους βασιλιάδες, τους εμίρηδες, τους σεΐχηδες της Σαουδικής Αραβίας.

Αποτελεί δε η συμφωνία αυτή, όπως και οι υπόλοιπες δεκαπέντε σε άλλους τομείς, τον καρπό της πρόσφατης καλοκαιρινής επίσκεψης του Σαουδάραβα πρίγκιπα, παρακαλώ, στη χώρα μας, οπότε και είδαμε τότε με αφορμή την επίσκεψη αυτή τους χαριεντισμούς της ηγεσίας της χώρας μας με ένα κράτος-δολοφόνο, όπου εκτός από τον θάνατο που σκορπάει σε άλλες χώρες της Μέσης Ανατολής, παραδείγματος χάριν στην πολύπαθη Υεμένη, πρωταγωνιστεί -και αυτό δεν το λέμε μονάχα εμείς, το λέει ο ίδιος ο ΟΗΕ- στην κατάφωρη παραβίαση στοιχειωδών ανθρωπίνων δικαιωμάτων, ιδιαίτερα των γυναικών και των παιδιών. Δεν πάει, άλλωστε, και πολύς καιρός από την αποτρόπαια εξόντωση του δημοσιογράφου Κασόγκι.

Θα μου πείτε βέβαια ότι αυτά αποτελούν ψιλά γράμματα για την Ευρωπαϊκή Ένωση και το ΝΑΤΟ και την ηγεσία της χώρας μας, αφού η Σαουδική Αραβία αποτελεί ως γνωστόν σύμμαχο στρατηγικό για αυτούς. Έτσι, ενώ περισσεύουν τόσο από την Κυβέρνηση της Νέας Δημοκρατίας όσο και από τους συμμάχους της οι επικλήσεις στις λεγόμενες δυτικές αξίες, στον αγώνα τάχα ενάντια στον ολοκληρωτισμό και τους αυταρχικούς ηγέτες όταν συναντιούνται με τους εκπροσώπους τέτοιων μεσαιωνικών καθεστώτων, όπως η Σαουδική Αραβία, όλα είναι μέλι-γάλα, αφού το ψητό περιλαμβάνει επενδύσεις και πολύ μεγάλες προσδοκίες για το κεφάλαιο. Τότε θυμούνται ότι δεν είναι σωστή η απομόνωση, δεν είναι σωστή επιλογή οι αποκλεισμοί.

Θυμίζουμε βέβαια εδώ ότι αυτή η σχέση δεν είναι χθεσινή, δεν είναι τωρινή. Έχει καιρό. Έχει προηγηθεί η αποστολή συστοιχίας πυραύλων Πάτριοτ με το προσωπικό τους -ογδόντα στελέχη των Ελληνικών Ενόπλων Δυνάμεων- στη Σαουδική Αραβία, παρακαλώ, ενώ και επί κυβέρνησης ΣΥΡΙΖΑ, για όσους δεν έχουν κοντή μνήμη, υπήρχαν δοσοληψίες στρατιωτικού υλικού με τη χώρα αυτή.

Πότε τώρα αποφασίζεται η αποστολή των Πάτριοτ, αυτού του υπερσύγχρονου αντιαεροπορικού συστήματος; Μα την ώρα ακριβώς που η επιθετικότητα της Τουρκίας απέναντι στη χώρα μας εντείνεται και οι απειλές αναβαθμίζονται συνεχώς. Πρόσφατα μάλιστα και με πυραύλους βαλλιστικούς και, όπως πάντα φυσικά, με τις πλάτες του ΝΑΤΟ, των Αμερικανών και της Ευρωπαϊκής Ένωσης.

Η παρούσα συμφωνία την οποία συζητάμε υπεγράφη στην Αθήνα στις 26 Ιουλίου του 2022, δηλαδή πριν από τρεις-τέσσερις μήνες. Όπως βλέπουμε, αυτή η συμφωνία, αυτό το μνημόνιο κατανόησης -σε αντίθεση με άλλες αντίστοιχες, που περιμένουν χρόνια και χρόνια εκεί, μέσα στα συρτάρια των Υπουργείων- προωθείται ταχύτατα, μέσα σε τρεις μήνες, προς κύρωση και αυτό -το είπαμε και στην επιτροπή- δεν είναι καθόλου, μα καθόλου, τυχαίο. Υπαγορεύεται από τις ταχύτατα αναπτυσσόμενες πολιτικοστρατιωτικές σχέσεις του ελληνικού κράτους με το Βασίλειο της Σαουδικής Αραβίας.

Παρακάτω ως ένας από τους στόχους αυτής της μορφωτικής συμφωνίας αναφέρεται το εξής: Η ανταλλαγή γνώσεων και εμπειριών σε σχέση με τη νομοθεσία και τις πολιτικές που αφορούν τον πολιτισμό. Εδώ μπορεί, όπως προχθές η κυρία Υπουργός, να λέει ότι μόνο εξαγωγή ελληνικής νομοθεσίας πρόκειται να γίνει, το κείμενο όμως ρητά αναφέρεται σε ανταλλαγή και στην ανταλλαγή δεν δίνεις, αλλά παίρνεις κιόλας.

Πράγμα που σημαίνει ότι η χώρα μας, η Ελλάδα μπορεί -δεν λέω ότι θα γίνει υποχρεωτικά, αλλά μπορεί, αυτό λέει η συμφωνία- να αντλήσει γνώσεις και εμπειρία και να αξιοποιήσει τη νομοθεσία και τις πολιτικές της Σαουδικής Αραβίας, μιας χώρας, όπως είπαμε, φεουδαρχικής, μεσαιωνικής, όπου ακόμα και τα στοιχειώδη δικαιώματα της γυναίκας είναι ανύπαρκτα. Και εμείς στην Ελλάδα θα πάρουμε, λέει, από εκεί καλές ιδέες και πρακτικές για τον πολιτισμό μας. Αυτό προβλέπει η συμφωνία. Αυτό καλούμαστε να ψηφίσουμε. Με βάση φυσικά όλα όσα είπαμε ως τώρα καταψηφίζουμε αυτό το μνημόνιο κατανόησης με τη Σαουδική Αραβία συλλήβδην, γιατί δεν έχουμε άλλη επιλογή. Αυτή είναι η διαδικασία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και δύο εκπαιδευτικοί συνοδοί από το 4ο Δημοτικό Σχολείο Ηλιούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα τον λόγο έχει η κ. Ασημακοπούλου εκ μέρους της Ελληνικής Λύσης.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, η Σαουδική Αραβία έχει μία από τις χειρότερες θέσεις αναφορικά με τα ανθρώπινα δικαιώματα στον κόσμο εδώ και δεκαετίες. Χρόνο με τον χρόνο οργανώσεις, όπως η Διεθνής Αμνηστία, αναφέρουν τις παραβιάσεις των ανθρωπίνων δικαιωμάτων στη χώρα, καθώς, σύμφωνα με τη νομοθεσία της χώρας, πολλά εξ αυτών -συμπεριλαμβανομένης της ελευθερίας του λόγου και του δικαιώματος σε δίκαιη δίκη- περιορίζονται ή δεν παρέχονται καν.

Παρά το γεγονός ότι έχουν σημειωθεί κάποιες συμβολικές πρόοδοι, όπως η παροχή δυνατότητας στις γυναίκες να οδηγούν, αυτές στην πραγματικότητα είναι απλώς συμβολικές προσπάθειες συγκάλυψης της πραγματικότητας. Οι γυναίκες παραμένουν πολίτες δεύτερης ευκαιρίας, εξακολουθούν να μην μπορούν να παντρευτούν ή να λάβουν υγειονομική περίθαλψη χωρίς την άδεια των ανδρών κηδεμόνων τους. Αυτή η κηδεμονία υπάρχει εδώ και δεκαετίες και ο υπόλοιπος κόσμος δυστυχώς την ανέχεται.

Όλα αυτά προφανώς δεν γίνεται να τα επαινούμε εν έτει 2022. Ο πολιτισμός δεν είναι μόνο τα αρχιτεκτονικά δημιουργήματα, τα σπουδαία αγάλματα και οι θεατρικές παραστάσεις. Απλώνεται παντού γύρω μας στην καθημερινή ζωή και είναι υποκριτικό να κλείνουμε τα μάτια σε πρακτικές που θα έπρεπε να έχουν εξαλειφθεί. Παρά το γεγονός ότι η Σαουδική Αραβία καταβάλλει προσπάθειες ούτως ώστε να «ικανοποιήσει» τη διεθνή κοινή γνώμη, θα πρέπει σε κάποιον βαθμό να αντιμετωπίσουμε με σκεπτικισμό τα κίνητρα της χώρας για τις μικρές αλλαγές, που θα έπρεπε να ήταν αυτονόητες στις μέρες μας. Με άλλα λόγια, αυτά τα μικρά βήματα, όπως και η σχετικά πρόσφατη δημιουργία Υπουργείου Πολιτισμού στη χώρα, κινούνται μεν σε θετική κατεύθυνση, όμως δεν γίνεται να παραβλέψουμε το γεγονός ότι αντιπροσωπεύουν μόνο την κορυφή του παγόβουνου.

Διατηρούμε σοβαρές επιφυλάξεις αναφορικά με το παρόν μνημόνιο, καθώς η χώρα μας δεν ξέρουμε κατά πόσο μπορεί να ωφεληθεί στο κομμάτι του πολιτισμού από ένα κράτος που μόλις πριν από λίγα χρόνια ίδρυσε σχετικό Υπουργείο. Σαφή ερωτηματικά υπάρχουν για το άρθρο 4, όσον αφορά στην ανταλλαγή αξιωματούχων και εμπειρογνωμόνων, τη διοργάνωση εκπαιδευτικών προγραμμάτων, εργαστηρίων, σεμιναρίων κ.λπ.. Ποιο είναι το μέγεθος της επιβάρυνσης του προϋπολογισμού, ειδικά την περίοδο που διανύουμε, που η ακρίβεια μαστίζει τα ελληνικά νοικοκυριά; Αυτά δεν πρέπει επ’ ουδενί να μένουν γενικά και αόριστα.

Οι ίδιες επιφυλάξεις και τα ίδια ερωτηματικά ισχύουν και για το άρθρο 5, όπου ορίζεται ότι κάθε μέρος με την επιφύλαξη των διαθέσιμων πόρων του αναλαμβάνει το οικονομικό κόστος της εκπλήρωσης των υποχρεώσεών του στο υπό κύρωση μνημόνιο κατανόησης. Πότε θα μάθουμε αυτό το κόστος; Αφού ψηφιστεί; Ψήφος εν λευκώ με τα χρήματα των Ελλήνων φορολογουμένων δεν νοείται.

Με το άρθρο 7 προβλέπεται η φιλική διευθέτηση, μέσω της διπλωματικής οδού, οποιασδήποτε διαφοράς ήθελε προκύψει από την εφαρμογή της παρούσας συμφωνίας. Σε όλες τις συμβάσεις μπορεί να υπάρχουν διαφωνίες, για την επίλυση των οποίων μπορεί επίσης να τύχει να χρειαστεί να μεσολαβήσει κάποια επιτροπή. Το να απαγορεύεται η προσφυγή σε δικαστήριο ή επιτροπή για τη διευθέτηση τυχόν διαφορών, αν μη τι άλλο, είναι ιδιαιτέρως δεσμευτική επιλογή. Τα δύο μέρη προσδιορίζουν μεταξύ άλλων τις οικονομικές τους υποχρεώσεις, όπως επισημαίνεται στο άρθρο 9, χωρίς να υπάρχει πάλι κάποιος, έστω προσδιοριστικός, παράγοντας των υποχρεώσεων αυτών ή έστω μια τάξη μεγέθους.

Στο άρθρο 2, αναφορικά με την έγκριση προγραμμάτων και παραρτημάτων του μνημονίου κατανόησης, αυτά θα εγκρίνονται με κοινή απόφαση του Υπουργού Πολιτισμού και Αθλητισμού και των κατά περίπτωση αρμοδίων Υπουργών. Είμαστε ξεκάθαρα αντίθετοι σε τέτοιου είδους εξουσιοδοτικές διατάξεις. Τα θέματα των διμερών σχέσεων της χώρας πρέπει να περνούν από τη Βουλή, τελεία και παύλα.

Εμείς στην Ελληνική Λύση πιστεύουμε ότι ο πολιτισμός μας, ως το άθροισμα των πνευματικών και υλικών έργων της παιδείας, της μόρφωσης, των αξιών, των παραδόσεων και των εθίμων του λαού μας, έχει ανάγκη από ανάδειξη και προστασία περισσότερο από ποτέ και επιφυλασσόμαστε αν τέτοιου είδους μνημόνια οδηγούν προς αυτή την κατεύθυνση.

Ας μην ξεχνάμε τέλος ότι η εθνική αιμορραγία από τη φυγή των εξακοσίων πενήντα χιλιάδων και πλέον νέων της πατρίδας μας στο εξωτερικό, που αναγκάστηκαν να αναζητήσουν μία αξιοπρεπή εργασία και ένα ασφαλές εργασιακό περιβάλλον, πρέπει επιτέλους να θεραπευτεί και να ανατραπεί, με την παροχή περισσότερων κινήτρων για την επιστροφή τους.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τρεις εκπαιδευτικοί συνοδοί από το 4ο Γυμνάσιο Θήβας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η κ. Αναγνωστοπούλου, Κοινοβουλευτική Εκπρόσωπος του ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Θα ξεκινήσω με μία εικόνα από τα χθεσινοβραδινά, από αυτά που συνέβησαν έξω από το ιδιωτικό πάρτι που στήθηκε στο Μουσείο Κυκλαδικής Τέχνης. Προσπάθησα να προσεγγίσω την περιοχή για να πάω ανάμεσα στους μεμψίμοιρους, όπως μας αποκάλεσε ο Πρωθυπουργός, δηλαδή στους κακομοίρηδες, στους γκρινιάρηδες. Έστριψα την Κουμπάρη με το βουλευτικό αυτοκίνητο, προχώρησα προς τα επάνω και έπεσαν πάνω στο αυτοκίνητο δύο, τρεις, τέσσερις -δεν μπόρεσα να καταλάβω- αστυνομικοί, οι οποίοι χτύπαγαν με τις γροθιές τους το αυτοκίνητο. Δεν καταλάβαινα. «Φύγετε, φύγετε» φώναζαν. Μέσα στον πανικό βγήκα, βέβαια, και λέω «γιατί το χτυπάτε;» Μου λένε «έρχεται ο Πρωθυπουργός». Λέω «ωραία, δεν ενοχλούμε, είμαστε πιο πάνω». «Όχι, φύγετε, φύγετε» με ουρλιαχτά. Αυτά για την ιστορία των μεμψίμοιρων αυτής της χώρας.

Ο Πρωθυπουργός μίλησε χθες σε αυτόν τον γυρισμό. Σταμάτησε ο επαναπατρισμός, έγινε γυρισμός. Δεκαπέντε από τις εκατόν εξήντα μία αρχαιότητες. Διαβάζω κατά λέξη αυτά που είπε: «Όταν είχα την ευκαιρία προσωπικά να επισκεφθώ την οικία του συλλέκτη και να δω περί τίνος επρόκειτο τότε αντελήφθην γιατί αυτή η προσπάθεια έπρεπε τελικά να τελεσφορήσει, όπως και τελεσφόρησε». Ο Πρωθυπουργός της χώρας πηγαίνει ιδιωτική επίσκεψη στο σπίτι ενός συλλέκτη, με ή χωρίς εισαγωγικά, για να δει μια συλλογή η οποία αποδεδειγμένα -δεν χρειάζεται να πούμε τίποτα άλλο- αποδεδειγμένα έχει φύγει λαθραία από τη χώρα. Όλα τα άλλα ας τα ψάξει το Υπουργείο Πολιτισμού, που ήταν υποχρεωμένο να τα ψάξει.

Και τι συνεχίζει και λέει ο Πρωθυπουργός αυτής της χώρας; «Εξαντλήσαμε» και παρακάτω «Κατάλαβα ότι έπρεπε», για αυτό μιλάει, «για την αποτελεσματικότητά μας, αλλά και την ευρηματικότητα των επιλογών μας σχετικά με την επιστροφή των αρχαιοτήτων στον τόπο μας». Και εγώ αναρωτιέμαι σε αυτό το Κοινοβούλιο δεν έχει νόμους αυτή η χώρα, δεν έχει αρχαιολογικό νόμο, δεν έχει υπογράψει διεθνείς συμβάσεις; Πάει ο Πρωθυπουργός με έναν συλλέκτη και αποφασίζει να εξαντλήσει την ευρηματικότητά του; Ευρηματικότητά του για κάτι που η χώρα μας κρατούσε τα σκήπτρα εναντίον της αρχαιοκαπηλίας, της λαθραίας διακίνησης αρχαιοτήτων κ.λπ., που θεωρείται κακούργημα, έχει νομικό πλαίσιο πάρα πολύ ισχυρό και έχει πρωτοστατήσει σε επιστροφή -σε επιστροφή όμως- και πάταξη της αρχαιοκαπηλίας και εξαντλεί την ευρηματικότητά του;

Και συνεχίζει όμως ο Πρωθυπουργός: «Εννοείται αυτή η περίπλοκη και κοστοβόρα διαδικασία θα ολοκληρωθεί μέσα σε δεκαπέντε χρόνια με ευθύνη του Μητροπολιτικού Μουσείου». Σε είκοσι πέντε χρόνια, βέβαια, είναι συν είκοσι πέντε αλλά ας μείνουμε στα είκοσι πέντε. Με οποιαδήποτε νόμιμη και διεθνώς και εθνικώς αποδεκτή διαδικασία οι αρχαιότητες θα είχαν γυρίσει κανονικά στη χώρα, κανονικότατα, και σε πολύ λιγότερο χρονικό διάστημα. Και αυτά τα λέει ο Πρωθυπουργός της χώρας σε ένα ιδιωτικό πάρτι για τα δεκαπέντε ειδώλια που ήρθαν χτες και θα ξαναγυρίσουν και όλα αυτά.

Και κλείνει ο Πρωθυπουργός, λέγοντας ότι θα εκτίθενται στο φυσικό τους χώρο, δηλαδή στο Μουσείο Κυκλαδικής Τέχνης, σε ένα ιδιωτικό μουσείο, ούτε στο Μουσείο της Νάξου ούτε σε κανένα άλλο δημόσιο μουσείο της χώρας. Τα λέει ο ίδιος ο Πρωθυπουργός.

Θέλω να πω ένα πράγμα: Σε αυτή τη χώρα όταν χρησιμοποιήθηκαν οι αρχαιότητες ο αρχαίος πολιτισμός από μία κυβέρνηση ή ένα καθεστώς, για να το πω καλύτερα, για να δείξει τη λάμψη του, την αποτελεσματικότητά του και την ευρηματικότητά του είχαμε άλλα προβλήματα στον τόπο. Οι αρχαιότητες δεν χρησιμοποιούνται ούτε για την ευρηματικότητα ούτε για την αποτελεσματικότητα μιας κυβέρνησης. Είναι ζωντανός πολιτισμός και αποκτούν αξία όταν συνομιλούν οι καθημερινοί άνθρωποι με αυτόν τον πολιτισμό, ο σύγχρονος πολιτισμός με τον αρχαίο. Δεν είναι για καμμιά δόξα κανενός κ. Μητσοτάκη, καμμίας κ. Μενδώνη, κανενός απολύτως. Ξεχάστε -και το λέω από αυτό το Βήμα- οποιαδήποτε προσπάθεια δανεισμού, ανταλλαγών κάτω από το τραπέζι κ.λπ. για άλλες αρχαιότητες, όπως τα Γλυπτά του Παρθενώνα, ξεχάστε οποιαδήποτε τέτοια συναλλαγή.

Επειδή, λοιπόν, τα ακούσαμε από το ίδιο το στόμα του Πρωθυπουργού για αυτή την ευρηματικότητα, για να δείξει η Κυβέρνηση την αποτελεσματικότητά της στην πλάτη ποιου άραγε, με κόλλυβα ποιανού, εγώ αναρωτιέμαι γιατί θα πρέπει να το ψάχνουμε τόσο πολύ για «Πάτσηδες», για απευθείας αναθέσεις, για όλα αυτά, αφού η ευρηματικότητα και η αποτελεσματικότητα αποτυπώνεται με τον πιο κραυγαλέο τρόπο ακόμα και στο θέμα των αρχαιοτήτων.

Λυπάμαι πάρα πολύ. Δεν είμαστε εμείς που μεμψιμοιρούμε. Είμαστε αυτοί και αυτές που προσπαθούμε, γιατί δεν μεμψιμοιρούν οι αρχαιολόγοι. Οι άριστοι αυτής της Κυβέρνησης δεν καταλαβαίνουν όταν οι αρχαιολόγοι, οι συντηρητές, ο επιστημονικός κόσμος αυτής της χώρας έγραψαν άρθρα, ξανά έγραψαν, επαναστατούν εναντίον αυτής της διαδικασίας, και η Κυβέρνηση, ο ίδιος ο Πρωθυπουργός λέει ότι μεμψιμοιρούν. Μεμψιμοιρούν οι άνθρωποι οι οποίοι έχουν κληθεί να προστατεύουν και να υπερασπίζονται αυτό που τους έχει ανατεθεί από το Σύνταγμα.

Λοιπόν, επειδή αυτό το κράτος έχει και νόμους και επειδή υπάρχουν και διεθνείς συμβάσεις, κυρία Μενδώνη, η υπόθεση αυτή δεν θα μείνει έτσι όπως και πολλές άλλες υποθέσεις.

Όσο για τη σύμβαση -μισό δευτερόλεπτο χρειάζομαι, κυρία Πρόεδρε, και ευχαριστώ για την ανοχή σας- θα πω μόνο μία κουβέντα.

Εδώ η Υπουργός Πολιτισμού είχε έρθει μετά την, βεβαίως, καταδικαστέα από τους πάντες, εισβολή της Ρωσίας στην Ουκρανία και μας είχε πει και μάλιστα σε επίκαιρη ερώτηση δική μου, ότι καμμία σχέση με πολιτιστικά ιδρύματα, με προϊόντα πολιτισμού, αγαθά πολιτισμού αυτής της χώρας, αυταρχικό καθεστώς που έκανε εισβολή. Τώρα άλλα άκουσα να λέει στην επιτροπή προχθές. Τώρα οι ευρωπαϊκές αξίες και όλα αυτά για τα αυταρχικά καθεστώτα που κάνουν εισβολές, που δεν σέβονται τα ανθρώπινα δικαιώματα, εκεί οι ευρωπαϊκές αξίες έχουν πάει περίπατο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, για μεν την συμφωνία θα πω απλώς ότι ο εισηγητής μας εισηγήθηκε το θέμα με απόλυτη πληρότητα, επομένως εγώ δεν έχω να πω τίποτα περισσότερο από το να τονίσω ότι αυτό το οποίο επιδιώκουμε και η εξωστρέφεια την οποία θέλουμε να έχει ο ελληνικός πολιτισμός, είναι να απευθυνόμαστε σε όσο το δυνατόν μεγαλύτερα ακροατήρια τα οποία επιδιώκουμε να διευρύνουμε. Αυτά ως προς την συμφωνία.

Για να δούμε τώρα μερικά άλλα από αυτά τα οποία ελέχθησαν. Καθώς άκουγα την Κοινοβουλευτική Εκπρόσωπο του ΣΥΡΙΖΑ, σκέφτηκα αυτή τη ρήση του Αποστόλου Παύλου προς τον μαθητή του Τίτον, «Αιρετικόν άνθρωπον μετά μίαν και δευτέραν νουθεσίαν παραιτού». Κι επειδή μπορεί να μην έχουμε όλοι εξοικείωση με τα εκκλησιαστικά, να χρησιμοποιήσω και την άλλη φράση από την αρχαία ελληνική γραμματεία «χαλεπόν εστίν φύσιν πονηράν μεταβαλείν».

Αν, λοιπόν, θέλουμε να αντιστρέφουμε και να κάνουμε το μαύρο άσπρο και το άσπρο μαύρο είναι πολύ εύκολο. Αλλά αυτό εμάς δεν μας απασχολεί. Αυτό το οποίο μας απασχολεί είναι ο επαναπατρισμός ή γυρισμός στην πατρίδα των πολιτιστικών αγαθών που ανήκουν στην Ελλάδα και τα οποία βρίσκονται εκτός συνόρων. Και οι επαναπατρισμοί αυτοί -δεν αντέχουμε να ακούμε μερικά πράγματα και αποχωρούμε- γίνονται μέσα στο πλαίσιο της εθνικής νομοθεσίας και των διεθνών συμβάσεων. Αυτό ακριβώς κάνουμε και γι’ αυτό εξακολουθούμε να κρατάμε τα σκήπτρα στην πάταξη του οργανωμένου εγκλήματος της αρχαιοκαπηλίας.

Αυτό, όμως, δεν σημαίνει ότι παραγνωρίζουμε ότι κάθε επαναπατρισμός οφείλει να αντιμετωπίζεται ad hoc, διότι έχει ιδιαιτερότητες, οι οποίες δεν εξαρτώνται από το Εθνικό Δίκαιο αλλά εξαρτώνται από το δίκαιο των χωρών από τις οποίες διεκδικούμε το αντικείμενο του επαναπατρισμού.

Κι επειδή άκουσα και κάτι φράσεις του τύπου «το πανό με την επιστημονική αλήθεια» για δεκαπέντε αρχαιότητες που έχουν εκχωρηθεί στον Στερν, πρώτα, πρώτα θα έρθω και θα μιλήσω για την επιστημονική αλήθεια. Το ίδιο αυτό το οποίο ελέχθη, η φράση αυτή, είναι επιστημονικά -προφανώς δεν το λέω, δεν μπορώ να υιοθετήσω αντίστοιχες τέτοιες ορολογίες, γιατί είναι εσφαλμένες- είναι απλώς ψεύδος. Διότι τίποτε δεν έχει εκχωρηθεί σε κανέναν. Η Ελλάδα, είτε σας αρέσει είτε δεν σας αρέσει, με τη συμφωνία αυτή απέκτησε την ανέκαθεν κυριότητα, την ανέκαθεν ιδιοκτησία εκατόν εξήντα μίας αρχαιοτήτων που συγκροτούσαν μία συγκεκριμένη συλλογή. Αυτή η συλλογή από τις 9 Σεπτεμβρίου του 2022 ανήκει στην ανέκαθεν ιδιοκτησία και κυριότητα και νομή του ελληνικού κράτους.

Και, επίσης, είτε σας αρέσει είτε δεν σας αρέσει η αλήθεια είναι μία. Διότι η επιστημονική αλήθεια είναι κάτι το οποίο χωρά πολύ μεγάλη συζήτηση. Γιατί η επιστημονική αξιωματικότητα θα πρέπει να συνδυαστεί με την αξιωματικότητα της υποστατικότητας. Επειδή, λοιπόν, αυτά τα πράγματα δεν αφορούν την Βουλή, τουλάχιστον στην παρούσα συνεδρίαση, σας λέω, λοιπόν, ότι η αλήθεια είναι μία. Πρόκειται για το μεγαλύτερο επαναπατρισμό αρχαιοτήτων μέχρι σήμερα. Και αυτόν τον επαναπατρισμό τον πέτυχε η συγκεκριμένη Κυβέρνηση.

Από κει και πέρα επειδή φαίνεται ότι ακόμα και η επανάληψη σε ορισμένους και σε ορισμένες δεν αποτελεί μέθοδο εμπέδωσης και μάθησης, θα επαναλάβω αυτά τα οποία έχω πει από το Βήμα της Βουλής αρκετές φορές, αλλά και τα οποία έχω ούτως η άλλως σχολιάσει στον δημόσιο λόγο μου.

Έχω καταθέσει ήδη από τον Σεπτέμβρη, όταν γινόταν η συζήτηση για τη συγκεκριμένη συμφωνία, ότι η ίδια η αρμόδια διεύθυνση του Υπουργείου Πολιτισμού, η αρμόδια υπηρεσία δηλώνει σε έγγραφό της, το οποίο έχει κατατεθεί στα Πρακτικά της Βουλής, ότι δεν γνώριζε το Υπουργείο Πολιτισμού και η αρμόδια υπηρεσία τη συγκεκριμένη συλλογή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό, κυρία Πρόεδρε, την ανοχή σας.

Δεν υπάρχουν στοιχεία για τη συγκεκριμένη συλλογή ώστε να μας επιτρέψουν τη δικαστική διεκδίκηση, και όπως λέει η ίδια η υπηρεσία δεν έχει κλαπεί από αρχαιολογικό χώρο, από μουσεία, εκθέσεις ή αποθήκες της χώρας μας, καμμία από τις εκατόν εξήντα μία αρχαιότητες.

Επίσης, μέχρι σήμερα στο Υπουργείο Πολιτισμού δεν υπάρχει για καμμία από τις εκατόν εξήντα μία αρχαιότητες οποιαδήποτε μορφή δίωξης, καταγγελίας, εισαγγελικής παραγγελίας, οποιασδήποτε μορφής δικαστική διεκδίκηση. Αυτά για να τα λέμε και να τα εμπεδώνουμε, αν τα εμπεδώσουμε ποτέ.

Επίσης, αυτά τα οποία ακούω για τα ειδώλια τα οποία ήταν λαθρανασκαφή από την Κέρο, αν έχει κάποιος στοιχεία γι’ αυτά να τα προσκομίσει, διότι η επιστημονική βιβλιογραφία από κατ’ εξοχήν ειδικούς το διαψεύδει απολύτως, και μπορούμε να την προσκομίσουμε. Εάν έχετε στοιχεία για λαθρανασκαφή, να τα υποβάλετε στο Υπουργείο όπως πρέπει να κάνετε.

Επειδή ακούω ότι το ειδώλιο είκοσι εννέα της συλλογής απερίφραστα είναι προϊόν αρχαιοκαπηλίας, γιατί βρέθηκε μέσα στο αρχείο του Μπεκίνα. Τι βρέθηκε στο αρχείο του Μπεκίνα; Το ειδώλιο; Βεβαίως όχι.

Ο ίδιος ο κ. Τσιρογιάννης, τον οποίον επικαλείστε, πολύ προσεκτικά σε δύο συνεντεύξεις λέει: Έχω μία επαγγελματική μαυρόασπρη φωτογραφία που δείχνει το ειδώλιο είκοσι εννέα σε μια συγκεκριμένη βάση, σε έκθεση όπου κάποια στιγμή έγινε επαγγελματική φωτογραφία. Όχι polaroid δηλαδή, που θα μπορούσε να είναι μια ισχυρή ένδειξη αρχαιοκαπηλίας. Στο αρχείο Μπεκίνα δεν βρέθηκε το ειδώλιο, βρέθηκε μια επαγγελματική φωτογραφία από κάποια έκθεση του ειδωλίου. Αυτό με βάση ποια αρχή θεσμοθετεί ότι είναι προϊόν αρχαιοκαπηλικής δράσης που το υιοθετείτε τόσο πολύ εύκολα;

Και κλείνω, κυρία Πρόεδρε, γιατί άκουσα και έναν ακόμα όρο σήμερα, την δυτική υποκρισία. Ευτυχώς εδώ και πολλά χρόνια αυτή η παράταξη επέλεξε για την Ελλάδα το να ανήκει στη Δύση, το να είναι στη Δύση, το να ανήκει στον δυτικό πολιτισμό, στον δυτικό κόσμο και ο δυτικός πολιτισμός επί της ουσίας να έχει υιοθετήσει τις αρχές και τις αξίες του ελληνικού πολιτισμού. Μην προσπαθείτε, λοιπόν, με φράσεις και πομφόλυγες, του τύπου δυτική υποκρισία, να πείτε πράγματα προσπαθώντας να κρύψετε τη δική σας μόνιμη και σταθερή υποκρισία παράλληλα με την άγνοιά σας, όπως και τα δύο φάνηκαν την περίοδο της διακυβέρνησής σας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το άρθρο δεύτερο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 57α)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα παρέσχε τη ζητηθείσα εξουσιοδότηση.

Στο σημείο αυτό θα διακόψουμε τη συνεδρίαση και θα συνεχίσουμε στις 12.00΄ με τη συζήτηση του δεύτερου νομοσχεδίου της συμπληρωματικής ημερήσιας διάταξης.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Κατ’ αρχάς γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία της Βουλής, τριάντα επτά μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Θήβας (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε τώρα στη συζήτηση του δεύτερου νομοσχεδίου της συμπληρωματικής ημερήσιας διάταξης.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Εθνικός Μηχανισμός Εναέριας Έρευνας και Διάσωσης “Θεοφάνης Ερμής Θεοχαρόπουλος” και διατάξεις για τη λειτουργία του Οργανισμού Αντισεισμικού Σχεδιασμού και Προστασίας».

Η Διάσκεψη των Προέδρων αποφάσισε στη συνεδρίασή της στις 26 Οκτωβρίου του 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και επί των τροπολογιών. Η εγγραφή θα γίνει ηλεκτρονικά και μέχρι το τέλος της ομιλίας του δεύτερου εισηγητή. Παρακαλώ να ανοίξει η ηλεκτρονική εγγραφή.

Έχουμε επί της διαδικασίας κάποιο θέμα;

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, έχουμε ένα ζήτημα με τις τροπολογίες…

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς εγώ ρωτώ επί της διαδικασίας του νομοσχεδίου εάν υπάρχει αντίρρηση…

**ΕΥΑΓΓΕΛΟΣ ΑΠΟΣΤΟΛΟΥ:** Επί της συζήτησης είναι μία άλλη διαδικασία,…

**ΠΡΟΕΔΡΕΥΩΝ (Νικήτας Κακλαμάνης):** Επ’ αυτού, επομένως…

**ΕΥΑΓΓΕΛΟΣ ΑΠΟΣΤΟΛΟΥ:**…επειδή όμως το ζήτημα των τροπολογιών είναι πάρα πολύ σημαντικό, θα ήθελα ένα - δύο λεπτά παρέμβασης για να δούμε το θέμα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό.

**ΕΥΑΓΓΕΛΟΣ ΑΠΟΣΤΟΛΟΥ:** Κοιτάξτε να δείτε, έχουμε μία τροπολογία η οποία αφορά την αυθαίρετη δόμηση, μία τροπολογία η οποία, τουλάχιστον, την επόμενη ημέρα συνοδεύτηκε με μία καταιγίδα ανακοινώσεων από πλευράς του Υφυπουργού κ. Ταγαρά και όλα αυτά την ώρα που συζητούνται εκτός Αίθουσας και μάλιστα τόσο σημαντικά ζητήματα. Φανταστείτε, δηλαδή, να μη γίνεται -λέει- καμμία παρέμβαση στην κοίτη των ποταμών.

Σας το λέω αυτό ως χαρακτηριστικό, γιατί εμείς εκεί στη βόρεια Εύβοια αυτή την ώρα τρέχουμε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, είστε παλιός κοινοβουλευτικός, δεν θα μπείτε στην ουσία, μιλάτε επί της διαδικασίας. Αυτά που μου λέτε τώρα έχουν να κάνουν με την ουσία.

**ΕΥΑΓΓΕΛΟΣ ΑΠΟΣΤΟΛΟΥ:** Θέλω όμως το συγκεκριμένο να μπει ως ζήτημα πριν ξεκινήσουμε.

Θα έρθει ο Υπουργός; Θα φέρει κάποια άλλη τροπολογία, θα φέρει ζητήματα που να έχουν σχέση…

**ΠΡΟΕΔΡΕΥΩΝ (Νικήτας Κακλαμάνης):** Σας ενημερώνω, λοιπόν, επ’ αυτού για τις τροπολογίες ότι υπάρχει ήδη ο προγραμματισμός στο Προεδρείο και σας λέω και τις ώρες περίπου. Θα έρθει ο κ. Βεσυρόπουλος αμέσως μετά την επιτροπή. Ο κ. Σκυλακάκης μεταξύ 15.30΄ και 16.00΄ και ο κ. Γεωργιάδης στις 17.00΄. Επομένως, οι Υπουργοί που έχουν σχέση με τις τροπολογίες θα είναι παρόντες στη Βουλή.

**ΕΥΑΓΓΕΛΟΣ ΑΠΟΣΤΟΛΟΥ:** Το θέμα δεν είναι εάν θα είναι παρόντες, έτσι κι αλλιώς είχαν την αρχική τροπολογία θα ήταν παρόντες. Το ζήτημα είναι αν αυτά τα οποία ήδη ανακοινώνουν θα μπουν;

**ΠΡΟΕΔΡΕΥΩΝ (Νικήτας Κακλαμάνης):** Ωραία, τώρα τι θέμα βάζετε στο Προεδρείο, για να καταλάβω;

**ΕΥΑΓΓΕΛΟΣ ΑΠΟΣΤΟΛΟΥ:** Έχουμε μία τροπολογία η οποία έχει «ουρές» τις οποίες δεν ξέρουμε. Απλά τα ανακοινώνει ο Υπουργός. «Ουρές» οι οποίες μπορεί να κατατεθούν μετά από μία, δύο ημέρες. Συνεπώς, να μεταβιβαστεί στον Υπουργό ότι πρέπει οπωσδήποτε όχι μόνο να στηρίξει την τροπολογία, αλλά και για όλα αυτά που διαρρέει να ενημερωθεί το Σώμα, για να ξέρουμε τι να κάνουμε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Κατεγράφησαν όλα, είναι σίγουρο ότι θα τα πείτε και διά ζώσης του Υπουργού, διότι εδώ είναι οι Υπουργοί που υποδέχονται τις τροπολογίες, δεν είναι οι αρμόδιοι Υπουργοί για να τους δώσω τον λόγο.

Ξεκινάμε τη συζήτηση με τον εισηγητή της Νέας Δημοκρατίας τον κ. Στέφανο Γκίκα.

**ΕΥΑΓΓΕΛΟΣ ΑΠΟΣΤΟΛΟΥ:** Δεν είναι δυνατόν να μην είναι εδώ ο αρμόδιος Υπουργός για μία τόσο σοβαρή τροπολογία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα είναι, όταν θα έρθει η ώρα των τροπολογιών.

Κύριε Αποστόλου, είστε παλιός, έχετε διατελέσει και Υπουργός. Μη με κάνετε να γυρίσω τη μνήμη μου πίσω. Μιλάτε με κάποιον που είναι τριάντα χρόνια στη Βουλή. Σας παρακαλώ, αφήστε τώρα να ξεκινήσουμε.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι σύγχρονες χώρες εδώ και πολλά χρόνια διαθέτουν ανεπτυγμένες υπηρεσίες έρευνας και διάσωσης οι οποίες ανταποκρίνονται στις γεωγραφικές και επιχειρησιακές ανάγκες και ιδιαιτερότητες της κάθε χώρας.

Στη χώρα μας η διενέργεια επιχειρήσεων έρευνας και διάσωσης στον χερσαίο χώρο αποτελεί αρμοδιότητα του Πυροσβεστικού Σώματος. Η προσέγγιση, των στελεχών του Πυροσβεστικού Σώματος και της ΕΜΑΚ όταν συμβεί κάποιο συμβάν, γίνεται με επίγεια μέσα και όταν απαιτείται τα στελέχη συνεχίζουν πεζή.

Ο βαθμός δυσκολίας της επιχείρησης αυξάνεται ραγδαία όταν το συμβάν εξελίσσεται σε δυσπρόσιτα σημεία, όπως είναι οι ορεινοί όγκοι, οι χαράδρες κ.λπ.. Σε αυτές τις περιπτώσεις όταν διαπιστώνεται αδυναμία προσέγγισης, ζητείται η συνδρομή του Ενιαίου Κέντρου Συντονισμού Έρευνας-Διάσωσης του ΕΚΣΕΔ, αρμοδιότητα του οποίου –τονίζω- είναι, κυρίως, ο συντονισμός των ναυτικών και αεροπορικών επιχειρήσεων έρευνας και διάσωσης. Τότε, πράγματι, το ΕΚΣΕΔ συνδράμει με μέσα της Πολεμικής Αεροπορίας, των Ενόπλων Δυνάμεων θα έλεγα γενικότερα, αλλά και του Λιμενικού Σώματος. Ωστόσο, πρόκειται για μία χρονοβόρα διαδικασία που καθυστερεί την πραγματοποίηση της επιχείρησης έρευνας- διάσωσης και αυτό, πράγματι, είναι αλήθεια.

Τον Ιανουάριο του 2022, ένα τραγικό συμβάν ανέδειξε για μία ακόμη φορά την ανάγκη ύπαρξης μιας μόνιμης δομής, δηλαδή, ενός μόνιμου δικτύου εναέριας έρευνας και διάσωσης για τον χερσαίο χώρο.

Ενθυμείστε ότι ο νεαρός ορειβάτης Θεοφάνης - Ερμής Θεοχαρόπουλος έπεσε στα Τζουμέρκα σε μία χαράδρα, σε ένα δυσπρόσιτο σημείο. Ενώ ζητήθηκε και υπήρξε η συνδρομή του ΕΚΣΕΔ η επιχείρηση είχε πολλές δυσκολίες. Μεταξύ άλλων υπήρξε ακαταλληλότητα των διαθέσιμων ελικοπτέρων και η επιχείρηση διήρκεσε πολλές ώρες. Δυστυχώς, ο Ερμής έχασε τη ζωή του.

Μετά από αυτό το τραγικό συμβάν ο Πρωθυπουργός Κυριάκος Μητσοτάκης δεσμεύτηκε για τη δημιουργία ενός μόνιμου μηχανισμού εναέριας έρευνας και διάσωσης για τον χερσαίο χώρο, ώστε να γίνει δυνατή η ταχύτερη παροχή βοήθειας και η διάσωση των συνανθρώπων μας που κινδυνεύουν.

Ανέθεσε, λοιπόν, στην ηγεσία του Υπουργείου Κλιματικής Κρίσης και Πολιτικής Προστασίας τη μελέτη των προηγμένων συστημάτων εναέριας έρευνας και διάσωσης, που υπάρχουν σε άλλες ευρωπαϊκές χώρες οι οποίες έχουν τεχνογνωσία και εμπειρία, όπως είναι η Γαλλία, η Ιταλία, η Ελβετία, η Αυστρία και άλλες. Όπου σε πολλές από αυτές τις χώρες η υπηρεσία παρέχεται από ιδιώτες, ώστε να αντλήσουμε τις βέλτιστες πρακτικές και να τις εντάξουμε στην εθνική διαδικασία.

Πράγματι, η μελέτη αυτή είχε ως αποτέλεσμα τον Εθνικό Μηχανισμό Εναέριας Έρευνας και Διάσωσης, στον οποίο δίνεται το όνομα του ορειβάτη ο οποίος έχασε τόσο άδικα τη ζωή του, του Θεοφάνη - Ερμή Θεοχαρόπουλου. Αυτόν ακριβώς, λοιπόν, τον Εθνικό Μηχανισμό Εναέριας Έρευνας και Διάσωσης και για τον χερσαίο χώρο έχω σήμερα την τιμή να εισηγούμαι στο εθνικό Κοινοβούλιο.

Πρέπει να σημειωθεί ότι στη σχεδίαση του μηχανισμού συνέβαλαν, με την τεχνογνωσία και την εμπειρία τους, εκτός βεβαίως από τα στελέχη του Πυροσβεστικού Σώματος, και στελέχη της Πολεμικής Αεροπορίας, στελέχη έμπειρα που εργάζονται στο ΕΚΣΕΔ και, βεβαίως, η πολιτική ηγεσία του Υπουργείου Κλιματικής Κρίσης και Πολιτικής Προστασίας.

Ο εθνικός αυτός μηχανισμός θεσπίζεται για την ενίσχυση του έργου του Πυροσβεστικού Σώματος το οποίο θα τροφοδοτηθεί με υλικοτεχνικό εξοπλισμό, υποδομές και προσωπικό, ακριβώς για τη διενέργεια επιχειρήσεων αυτής της μορφής.

Συνεπώς, η διεξαγωγή των επιχειρήσεων ναυτικής και αεροπορικής έρευνας και διάσωσης, οι οποίες γίνονται, βεβαίως -όπως όλοι γνωρίζουμε- εντός του FIR Αθηνών και αυτό θα πρέπει να το συνειδητοποιήσει και η γείτονα χώρα, παραμένει αποκλειστική αρμοδιότητα του Ενιαίου Κέντρου Συντονισμού Έρευνας Διάσωσης –του ΕΚΣΕΔ-, εκτός εάν υπάρξει συνδρομή, εάν, δηλαδή, απαιτηθεί από τον εθνικό αυτό μηχανισμό συνδρομή προς το ΕΚΣΕΔ. Όμως και τότε πάλι ο συντονισμός θα είναι του ΕΚΣΕΔ.

Τα λέω αυτά, διότι ακούστηκαν κάποιες φωνές για διαφορετικές αρμοδιότητες. Δεν υπάρχουν. Είναι απόλυτα ξεκάθαρο.

Το ίδιο ισχύει και για τη συνδρομή σε επιχειρήσεις του ΕΚΑΒ.

Τη βάση του εθνικού μηχανισμού που συζητάμε αποτελεί το λεγόμενο Εθνικό Σχέδιο Εναέριας Έρευνας και Διάσωσης, το οποίο θα προβλέπει όλες τις λεπτομέρειες και τις διαδικασίες για τη λειτουργία του. Θα ορίζει, μεταξύ άλλων, τις ελάχιστες επιχειρησιακές απαιτήσεις της υπηρεσίας εναέριας έρευνας και διάσωσης, όπως είναι τα αναγκαία εναέρια μέσα, τα ελικόπτερα δηλαδή, το απαραίτητο προσωπικό και, βεβαίως, τις αναγκαίες βάσεις ετοιμότητας-επιφυλακής όπως και τα χρονοδιαγράμματα για την υλοποίηση αυτού του Εθνικού Σχεδίου.

Ασφαλώς για την υλοποίηση του εθνικού σχεδίου απαιτούνται οι βάσεις ετοιμότητας-επιφυλακής όπου θα σταθμεύουν τα εναέρια μέσα και το αναγκαίο προσωπικό.

Σε πρώτη φάση, λοιπόν, συστήνονται έξι βάσεις ετοιμότητας-επιφυλακής, οι οποίες θα λειτουργήσουν ως ειδικές περιφερειακές υπηρεσίες του Πυροσβεστικού Σώματος, ενώ θα δίδεται η δυνατότητα τροποποίησης του αριθμού στο πλαίσιο της επικαιροποίησης του εθνικού μηχανισμού. Και αυτό είναι σημαντικό, διότι τώρα ξεκινάμε με έξι, αλλά μπορεί μετά από κάποια χρόνια αν κρίνουμε και δούμε ότι τα συμβάντα αυξάνονται, να γίνουν επτά, οκτώ ίσως και παραπάνω.

Οι βάσεις συστήνονται σε τοποθεσίες που διασφαλίζουν τη γρήγορη προσέγγιση σε σημεία όπου, βάσει στατιστικών στοιχείων, υπάρχει αυξημένη επισκεψιμότητα και καταγράφονται παράλληλα και ατυχήματα.

Σημαντικό κριτήριο απετέλεσε, επίσης, η δυνατότητα υποστήριξης των ελικοπτέρων, να υπάρχει δηλαδή εκεί κάποια δομή που να μπορεί να υποστηρίξει πτητικά μέσα όπως, παραδείγματος χάριν, δυνατότητα ανεφοδιασμού. Η επιλογή έγινε, λοιπόν, βάσει επιχειρησιακών κριτηρίων με στόχο την αποτελεσματικότητα του εγχειρήματος.

Εδώ αξίζει να σημειώσουμε ότι, σε συνέχεια πρότασης των φορέων, δύο βάσεις αλλάζουν τοποθεσία. Επομένως, αυτές θα βρίσκονται σε Αθήνα, Θεσσαλονίκη, ήταν Λάρισα πάει Αγχίαλο, ήταν Άκτιο πηγαίνει στα Γιάννενα, Ηράκλειο και Ανδραβίδα. Με αυτή την κατανομή το Πυροσβεστικό Σώμα θεωρεί ότι καλύπτει το μείζον των περιστατικών στον χερσαίο χώρο.

Το σχέδιο νόμου, κυρίες και κύριοι συνάδελφοι, έχει δύο ιδιαίτερα χαρακτηριστικά στα οποία θέλω να σταθώ. Πρόκειται για τα σαφή χρονοδιαγράμματα και για την ενεργοποίηση ενός μεταβατικού σταδίου. Εξηγώ: Μετά την κατάθεση γνώμης του Συμβουλίου Επιτελικού Σχεδιασμού του Πυροσβεστικού Σώματος στον Υπουργό, προβλέπεται η έκδοση μιας ΚΥΑ από τα πέντε συναρμόδια Υπουργεία, το Κλιματικής Κρίσης και πολιτικής Προστασίας, το Οικονομικών, το Εθνικής Άμυνας, το Υγείας και το Υποδομών και Μεταφορών, για την έγκριση του Εθνικού Σχεδίου Εναέριας Έρευνας και Διάσωσης. Η ολοκλήρωση αυτής της διαδικασίας προβλέπεται εντός πέντε μηνών από την έναρξη ισχύος του νόμου.

Οφείλουμε, όμως, να είμαστε ειλικρινείς. Η πλήρης υλοποίηση του εθνικού σχεδίου είναι μια χρονοβόρος διαδικασία. Απαιτεί τη σύσταση των βάσεων ετοιμότητας-επιφυλακής την απόκτηση τουλάχιστον -οκτώ θα πω εγώ- έξι βάσεων, έξι ελικοπτέρων συν δύο, προκειμένου να έχουμε την απαραίτητη διαθεσιμότητα, το κατάλληλο προσωπικό, πρόσληψη ειδικώς εκπαιδευμένου προσωπικού -και επιστημονικού και τεχνικού- το οποίο θα πρέπει να εκπαιδευτεί κ.λπ., κ.λπ..

Καταλαβαίνετε ότι είναι μια διαδικασία η οποία θα πάρει χρόνο. Το ίδιο το σχέδιο νόμου προβλέπει το χρονικό διάστημα των πέντε ετών έως την πλήρη ενεργοποίηση του εθνικού σχεδίου. Ωστόσο, η Κυβέρνησή μας δεν μπορούσε να αφήσει αυτό το κενό των πέντε ετών να πλανάται. Έτσι, λοιπόν, δημιούργησε αυτό το μεταβατικό στάδιο το οποίο είναι εξίσου, θα έλεγα, σημαντικό διότι καλύπτει πολύ γρήγορα το υπάρχον κενό.

Συγκεκριμένα, έως δύο μήνες μετά την έγκριση του Εθνικού Σχεδίου Εναέριας Έρευνας και Διάσωσης, προβλέπεται η έκδοση ΚΥΑ, κατόπιν και πάλι υποβολής σχετικής γνώμης του Πυροσβεστικού Σώματος, του Συμβουλίου Επιτελικού Σχεδιασμού, για την έγκριση σύναψης συμβάσεων για την παροχή υπηρεσιών έρευνας και διάσωσης με εναέρια ιδιωτικά μέσα και προσωπικό.

Συνεπώς, επτά μήνες μετά την έναρξη ισχύος του νόμου που ψηφίζουμε σήμερα, θα μπορούν να ξεκινήσουν οι διαδικασίες για τη διενέργεια διαγωνισμών για τη μίσθωση υπηρεσιών εναέριας έρευνας και διάσωσης. Οι διαγωνισμοί αυτοί θα συμπεριλαμβάνουν, βεβαίως, τα ιδιωτικά εναέρια μέσα, τα κατάλληλα εναέρια μέσα για τέτοιου είδους διασώσεις αλλά και το αναγκαίο πλήρωμα, τους χειριστές, τους τεχνικούς, τους υγειονομικούς, τους ορειβάτες και ό,τι άλλο χρειαστεί.

Τονίζω ότι οι επιχειρήσεις εναέριας έρευνας και διάσωσης θα πραγματοποιούνται υπό τον πλήρη και αποκλειστικό έλεγχο του Πυροσβεστικού Σώματος και, βεβαίως, θα γίνονται δωρεάν. Το τόνισε πάρα πολλές φορές ο Υπουργός κατά τη διάρκεια της συζήτησης στις επιτροπές.

Πρόκειται αδιαμφισβήτητα για την καλύτερη δυνατή λύση, ώστε να αναπτυχθεί το ταχύτερο η δυνατότητα διενέργειας αυτού του τύπου των επιχειρήσεων.

Δύο κουβέντες για τις διατάξεις για τον ΟΑΣΠ. Στο σχέδιο νόμου, συμπεριλαμβάνονται διατάξεις για τον Οργανισμό Αντισεισμικού Σχεδιασμού και Προστασίας, όπου ουσιαστικά διευρύνονται οι αρμοδιότητες του οργανισμού, αφού του ανατίθεται μεταξύ άλλων και η ευθύνη της επεξεργασίας της αντισεισμικής πολιτικής της χώρας, του συντονισμού των εμπλεκόμενων φορέων, της εισήγησης των ενδεδειγμένων μέτρων για το θέμα αυτό και, βεβαίως, της παρακολούθησης του ελληνικού ηφαιστειακού τόξου εν συνόλω.

Κυρίες και κύριοι συνάδελφοι, μέλημα της ηγεσίας του Υπουργείου Κλιματικής Κρίσης και Πολιτικής Προστασίας είναι η αναβάθμιση της Πολιτικής Προστασίας της χώρας. Το έργο το οποίο επιτελεί το Υπουργείο Κλιματικής Κρίσης και Πολιτικής Προστασίας είναι, πράγματι, σημαντικό και τυγχάνει της διεθνούς επιδοκιμασίας όχι μόνον εντός της Ευρωπαϊκής Ένωσης αλλά και στους κόλπους του Οργανισμού Ηνωμένων Εθνών. Και, πραγματικά, η κριτική που ακούστηκε από την Αξιωματική Αντιπολίτευση για αυτό το Υπουργείο δεν νομίζω ότι μπορεί να έχει μια λογική βάση, αλλά θεωρώ ότι εντάσσεται στη σφαίρα της μικροπολιτικής. Όμως, όταν μιλάμε για αυτό το Υπουργείο ουσιαστικά μιλάμε για την ανθρώπινη ζωή. Η φύση του Υπουργείου, η αποστολή του, δεν θα έπρεπε να τυγχάνει αντικείμενο μικροπολιτικής διαμάχης.

Ο Εθνικός Μηχανισμός Εναέριας Έρευνας και Διάσωσης θα κάνει δυνατή, λοιπόν, την ταχύτερη αντιμετώπιση των συμβάντων που διαδραματίζονται στον χερσαίο χώρο. Σε αυτό το πλαίσιο δεν πρέπει να παραμελούμε το γεγονός ότι με τη διευρυμένη τουριστική προβολή της χώρας μας αυξάνεται και ο ορεινός τουρισμός. Συνεπώς, η μεγαλύτερη δραστηριότητα σε αυτό το περιβάλλον αυξάνει μοιραία και την πιθανότητα αντιμετώπισης συμβάντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με τη θέσπιση του Εθνικού Μηχανισμού Εναέριας Έρευνας και Διάσωσης ενισχύεται η επιχειρησιακή αποτελεσματικότητα του Πυροσβεστικού Σώματος, ενώ αναβαθμίζεται σημαντικά και η Πολιτική Προστασία της χώρας.

Η Ελλάδα γίνεται πιο ασφαλής για τους πολίτες της, γίνεται πιο ασφαλής για τους επισκέπτες της. Αυτό είναι κάτι που έχει ιδιαίτερη σημασία. Η προστασία της ανθρώπινης ζωής οφείλει να αποτελεί ύψιστη προτεραιότητα για όλους μας. Για αυτό καλώ όλες τις πτέρυγες της Βουλής να εξετάσουν την ουσία αυτού του νομοσχεδίου και ας αφήσουμε στην άκρη, ειδικά σε αυτό το νομοσχέδιο, τις κομματικές μας ταυτότητες και τους ιδεολογικούς μας προσανατολισμούς και να πούμε ένα μεγάλο ναι σε αυτή τη μεγάλη προσπάθεια που κάνει αυτό το Υπουργείο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καλείται στο Βήμα η κ. Χαρούλα Καφαντάρη από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Εγώ θα πάρω το νήμα από εκεί που τελείωσε ο συνάδελφος εισηγητής της Νέας Δημοκρατίας περί μικροπολιτικής και θα πω το εξής. Το όρος Παπίκιο καίγεται εδώ και δεκατέσσερις ημέρες. Είναι μικροπολιτική όταν ζητάει ο ΣΥΡΙΖΑ και γενικότερα οι κάτοικοι της περιοχής στη Θράκη συγκεκριμένες εξηγήσεις και συγκεκριμένες ενέργειες από την Κυβέρνηση και από το εν λόγω Υπουργείο που έχει την ευθύνη για το πότε θα σβήσει αυτή η φωτιά; Είναι σαφώς μια δύσκολη φωτιά η οποία έχει φτάσει μέχρι τη Βουλγαρία.

Κύριε Υπουργέ, θέλουμε ενημέρωση σήμερα για το τι γίνεται με αυτό το θέμα. Εδώ θα θέσω και ένα μείζον ζήτημα. Θα έβλεπα πολύ θετικά από την πλευρά του Υπουργείου να κάναμε μια συζήτηση για την επέκταση της αντιπυρικής περιόδου για παράδειγμα, που σημαίνει μέσα που σημαίνει προσωπικό. Αυτή τη στιγμή, ειδικά για τη φωτιά στη Ροδόπη και στο εν λόγω βουνό, ουσιαστικά, έχουν φύγει τα μέσα που είχαν νοικιαστεί, γιατί η αντιπυρική περίοδος τελείωσε στις 31 του μήνα. Τι θα κάνουμε τώρα; Οι κενές οργανικές θέσεις είναι τρεις χιλιάδες εξακόσιες. Σε επανειλημμένες ερωτήσεις τις οποίες έχουμε κάνει ως ΣΥΡΙΖΑ - Προοδευτική Συμμαχία, δεν μας απαντάτε για το τι θα κάνετε σχετικά με το προσωπικό στο Πυροσβεστικό Σώμα. Μας λέτε για τις δυόμισι χιλιάδες πυροσβέστες. Εκτός από τους εκατόν ενενήντα που θα μπουν από τις πανελλήνιες -που σαφώς είναι θετικό, αφού εμείς ήμασταν που ως ΣΥΡΙΖΑ κατοχυρώσαμε να μπαίνουν στο Πυροσβεστικό Σώμα με τις πανελλήνιες εξετάσεις- με τους εποχικούς τι θα γίνει; Δηλαδή θα υπάρξει επιπλέον ενίσχυση αλλά από του χρόνου. Για φέτος τίποτα! Αυτά είναι σοβαρά ζητήματα και θα θέλαμε εδώ υπεύθυνη απάντηση για το τι συμβαίνει στη Ροδόπη και στο συγκεκριμένο όρος. Βέβαια, περισσότερα θα σας πει και ο συνάδελφος Δημήτριος Χαρίτου Βουλευτής του ΣΥΡΙΖΑ της περιοχής.

Έρχομαι τώρα στο νομοσχέδιο. Μίλησα για την αντιπυρική περίοδο. Στις 31 Οκτωβρίου είχαμε εξήντα οκτώ αγροτοδασικές πυρκαγιές ενώ την πρώτη του Νοέμβρη είχαμε εκατόν δεκατρείς αγροτοδασικές πυρκαγιές. Άρα καταλαβαίνουμε ότι η κλιματική αλλαγή που όλοι μιλάμε για αυτή, που όλοι πηγαίνουμε σε διεθνή φόρα, που όλοι κάνουμε δηλώσεις, που γίνονται Υπουργεία για την κλιματική κρίση, είναι παρούσα. Άρα πρέπει να παρθούν μέτρα αντιμετώπισης, πρώτα από όλα των συνεπειών και παραπέρα της ανάσχεσης του φαινομένου με συγκεκριμένες πολιτικές. Δεν είναι όμως αυτό του παρόντος.

Φέρατε, λοιπόν, εσείς σήμερα και συζητάμε ένα νομοσχέδιο επικοινωνιακό -θα λέγαμε- της Κυβέρνησης Μητσοτάκη. Άλλωστε και το Υπουργείο Κλιματικής Κρίσης και Πολιτικής Προστασίας είναι ένα Υπουργείο που έγινε για καθαρά επικοινωνιακούς λόγους τον Σεπτέμβρη του 2021, για να μπορέσει να δείξει ο «πράσινος» -σε εισαγωγικά- Κυριάκος Μητσοτάκης ότι ασχολείται με την κλιματική αλλαγή, και να ξεχαστούν -αν είναι δυνατόν!- οι μεγάλες καταστροφές που είχαμε πέρυσι τον Αύγουστο με 1,4 εκατομμύρια στρέμματα καμένης γης. Μιλώ για τις καταστροφές και στην Εύβοια αλλά και σε άλλες περιοχές, όπως την Ηλεία και την Αττική και λοιπά. Στήθηκε, λοιπόν, αυτό το Υπουργείο επικοινωνιακά.

Αυτό που λέω, κύριε συνάδελφε, δεν είναι μικροπολιτική, γιατί είστε και εσείς παλιός και πολλοί εδώ πέρα είμαστε παλιοί και ξέρουμε ότι ένα Υπουργείο πρώτα από όλα πρέπει να έχει ένα οργανόγραμμα. Έχει το Υπουργείο Κλιματικής Κρίσης και Πολιτικής Προστασίας οργανόγραμμα; Όχι. Ένα Υπουργείο θέλει συγκεκριμένο προσωπικό. Αυτό το Υπουργείο έχει ελάχιστο και λειτουργεί, κυρίως, -και αυτό φαίνεται και στο νομοσχέδιο που συζητάμε για τον ΟΑΣΠ- με αποσπάσεις και με μεταθέσεις από το Υπουργείο Υποδομών. Και πολύ βασικό είναι ότι αυτό το νομοσχέδιο δεν έχει νομοθετικό πλαίσιο. Είναι ένα Υπουργείο δεκατεσσάρων μηνών και δεν έχει σαφές νομοθετικό πλαίσιο. Επιλεκτικά παίρνονται κάποια άρθρα του ν.4662 -η μεγάλη επιτυχία του κ. Χαρδαλιά που όλοι θυμόμαστε, όλοι!- τα οποία ερμηνεύονται και διορθώνονται, ενώ δεν έχουν βγει κανονιστικές πράξεις. Και δεν το λέμε μόνο για την εφαρμογή του νόμου. Έναν μήνα μετά, με ΠΝΠ, ο νόμος πήγε στην άκρη. Έρχεστε εσείς και μιλάτε για συνεργασίες που γίνονται σε ευρωπαϊκό επίπεδο, και λοιπά, και ότι θα έχουμε ένα νομοθετικό πλαίσιο. Πέρασαν, όμως, δεκατέσσερις μήνες και ακόμα τίποτα.

Έρχεται, λοιπόν, με το εν λόγω σχέδιο νόμου η Κυβέρνηση Μητσοτάκη και το εν λόγω Υπουργείο να πατήσει πάνω σε ένα υπαρκτό και λεπτό ζήτημα, την ανάγκη αεροδιάσωσης μετά από ατυχήματα. Θυμόμαστε όλοι αυτό το τραγικό που συνέβη με τον Ερμή Θεοχαρόπουλο που έχασε τη ζωή του στις αρχές του 2022. Για τον σκοπό, λοιπόν, που γίνεται ένα σχέδιο νόμου και μπαίνουν κάποιες ρυθμίσεις εμείς δεν έχουμε αντίρρηση. Το ζήτημα για εμάς είναι το πώς γίνεται αυτό. Για εμάς, για τον ΣΥΡΙΖΑ - Προοδευτική Συμμαχία, αλλά νομίζω και για όλους που είστε εδώ μέσα, η αξία της ανθρώπινης ζωής είναι πολύ ψηλά. Πραγματικά, ό,τι γίνεται στην κατεύθυνση της διασφάλισης της ανθρώπινης ζωής είναι πάντα θετικό.

Όμως, πώς λύνει το πρόβλημα τώρα το εν λόγω σχέδιο νόμου; Είναι ένα νομοσχέδιο που είναι γραμμένο πρόχειρα, με ασάφειες, με ανάγκη έκδοσης πληθώρας προεδρικών διαταγμάτων, υπουργικών αποφάσεων και ΚΥΑ. Αυτό, βέβαια, δεν το λέμε μόνο εμείς ως ΣΥΡΙΖΑ, αυτό το είπαν και εκπρόσωποι και συνδικαλιστές από το Πυροσβεστικό Σώμα που αναφέρθηκαν στην ασάφεια αλλά και την προχειρότητα η οποία χαρακτηρίζει το εν λόγω νομοσχέδιο. Ακόμη και για τον ν.4662, όπως είπα πριν, δεν έχουν βγει κανονιστικές πράξεις. Βγήκαν σε ποσοστό λιγότερο από το 30% και το 40% που προβλέπεται από τον νόμο, κοινές υπουργικές αποφάσεις, προεδρικά διατάγματα, υπουργικές αποφάσεις και τα λοιπά. Θα έλεγα, λοιπόν,. ότι περιμένουμε.

Με το εν λόγω σχέδιο νόμου προβλέπεται θέσπιση μιας μόνιμης δομής που θα λειτουργεί με τον έλεγχο και την αρμοδιότητα του Πυροσβεστικού Σώματος. Αυτό, όμως, θα γίνει μετά από πέντε χρόνια, καθώς αυτό που αναφέρεται σαφώς είναι πως με την ψήφιση του νόμου προβλέπεται σύναψη συμβάσεων για την παροχή υπηρεσιών έρευνας και διάσωσης με πιστοποιημένες εταιρείες που διαθέτουν εναέρια ιδιωτικά μέσα και προσωπικό, ιδίως μέλη πληρώματος, χειριστές, τεχνικούς, διασώστες, ορειβάτες και εκπαιδευμένο, πιστοποιημένο, υγειονομικό προσωπικό. Δηλαδή μέχρι να έχουμε την πλήρη υλοποίηση αυτού του σχεδίου, θα συναφθούν συμβάσεις με τον ιδιωτικό τομέα που μπορεί να γίνουν μετά από πέντε χρόνια.

Το Πυροσβεστικό Σώμα όμως όλοι το τιμούμε. Το θέμα είναι το εξής. Δεν είναι μόνο ότι τιμώ ένα Σώμα με σημαντική κοινωνική προσφορά είναι και στους λειτουργούς του, αυτούς οι οποίοι συμμετέχουν, να δίνεις τα εφόδια να κάνουν καλύτερα τη δουλειά τους, και, βέβαια, να τους βλέπεις πάντοτε και σαν εργαζόμενους.

Θα έλεγα, λοιπόν, ότι οι ΕΜΑΚ οι οποίες είναι στο Πυροσβεστικό Σώμα, αποτελούνται από εκπαιδευμένο προσωπικό το οποίο συμβάλλει και στο κομμάτι της έρευνας και της διάσωσης. Από την άλλη μεριά, υπάρχουν διασώστες, υπάρχουν δύτες, υπάρχουν ορειβάτες, υπάρχει η Πολεμική Αεροπορία που δεν πρέπει να την ξεχνάμε, και, βέβαια, υπάρχει το ΕΚΑΒ, το οποίο είναι πιστοποιημένο και με κατάλληλη εμπειρία και ενημέρωση.

Πολλή συζήτηση έγινε στη συζήτηση με τους φορείς στο δεύτερο νομοσχέδιο με το ΕΚΑΒ σχετικά με την έλλειψη πρωτογενών αερομετακομιδών. Αυτό το οποίο γίνεται σήμερα δεν είναι πρωτογενής αερομετακομιδή είναι δευτερογενής. Και εδώ υπάρχει ένα ζήτημα. Όταν υπάρχει ένας τραυματίας ή ένας πολυτραυματίας, υπάρχει το ΕΚΑΒ. Το Υπουργείο Υγείας έχει κάποια παρέμβαση, έχει συμβάλει σε τίποτα στη διαμόρφωση του εν λόγω σχεδίου νόμου όσον αφορά στο κομμάτι που αφορά και το ΕΚΑΒ;

Τώρα για το Υπουργείο θα επανέλθω και θα πω σχετικά με τις πολιτικές για την κλιματική αλλαγή τι έχουμε δει δεκατέσσερις μήνες τώρα; Σχέδια προσαρμογής στην κλιματική αλλαγή και περιφερειακά σχέδια υλοποιούνται; Σε ποια φάση βρίσκονται; Ποια υπηρεσία και ποιο προσωπικό ασχολείται με την κλιματική αλλαγή; Βέβαια, αυτές ήταν οι μεγάλες εξαγγελίες, η κλιματική αλλαγή και η κλιματική κρίση για τις οποίες έγινε το εν λόγω υπουργείο, όμως οι εξαγγελίες χαρακτηρίζουν την Κυβέρνηση Μητσοτάκη σε όλα: Επικοινωνία και τίποτα άλλο.

Ερχόμαστε σήμερα, λοιπόν, να ψηφίσουμε το νομοσχέδιο σχετικά με τη δημιουργία Εθνικού Μηχανισμού Εναέριας Έρευνας και Διάσωσης, το σχέδιο το οποίο θα γίνει μετά εκ των υστέρων, και ζητάτε από εμάς να δώσουμε μια λευκή επιταγή για έναν μηχανισμό που θα είναι σε πλήρη λειτουργία μετά από πέντε χρόνια. Μέχρι τότε η λειτουργία του θα είναι με προσωπικό, όπως είπαν, από τον ιδιωτικό τομέα, με συμβάσεις έργου, με συμβάσεις με ιδιώτες και όλα αυτά. Ο λαός μας, όμως, λέει κάτι απλό: «Ουδέν μονιμότερον του προσωρινού.».

Δυστυχώς, ως Κυβέρνηση Μητσοτάκη δεν μπορούμε να σας έχουμε εμπιστοσύνη. Οι απευθείας αναθέσεις και όλα αυτά τα οποία βγαίνουν το τελευταίο διάστημα για διάφορες εμπλοκές στελεχών και λοιπά και λοιπά -δεν θα τα πω τώρα εδώ, τα έχουμε διαβάσει οι περισσότεροι- και το «πάρτι» των απευθείας αναθέσεων είναι μέσα στο DNA της Κυβέρνησης αυτής. Καθημερινά εμφανίζεται σε όλα τα Υπουργεία.

Φοβόμαστε, λοιπόν -γι’ αυτό λέω ότι δεν σας έχουμε εμπιστοσύνη- στο κομμάτι αυτό που αφορά τις απευθείας αναθέσεις και μάλλον τη μεταβατική περίοδο, τις μεταβατικές διατάξεις του άρθρου 9 και τις συνεργασίες που θα γίνουν με ιδιωτικά μέσα.

Εδώ έχουμε ένα άλλο θέμα. Καλούμαστε να ψηφίσουμε έναν μηχανισμό, ο οποίος ναι μεν θα είναι σε κάποια χρόνια έτοιμος, δηλαδή, δεν θα είναι μηχανισμός επί της θητείας της Κυβέρνησης Μητσοτάκη αλλά θα είναι μετά από πέντε χρόνια, μετά από μία-δύο κυβερνήσεις -πόσες θα έχουμε; Ψηφίζουμε, εγκρίνουμε, δηλαδή, για μετά από κάποια χρόνια.

Επίσης στις τέσσερις επιτροπές δεν έχει απαντηθεί συγκεκριμένα από την πλευρά του Υπουργείου για τη χρηματοδότηση της δημιουργίας του μηχανισμού καθώς και για το κόστος της δημιουργίας. Εμείς είμαστε υπέρ της δημιουργίας ενός δημόσιου φορέα έρευνας και διάσωσης που θα αξιοποιεί και θα αναβαθμίζει και την Πυροσβεστική και την ΕΜΑΚ που είναι κομμάτι της, θα βασίζεται στο ανθρώπινο δυναμικό που υπάρχει και στην Πυροσβεστική και στην Πολεμική Αεροπορία και στο ΕΚΑΒ και από την άλλη μεριά, βέβαια, και σε ορειβατικούς συλλόγους πιθανόν και ομοσπονδίες που είναι πιστοποιημένες φυσικά -έχει σημασία αυτό- και να δούμε και τον ρόλο των εθελοντών μέσα από συγκεκριμένους κανόνες.

Τώρα έρχομαι σε ένα άλλο ζήτημα για τον ΟΑΣΠ. Για τον ΟΑΣΠ θα πω ότι για άλλη μια φορά -ο κ. Αποστόλου είπε πριν για τις τροπολογίες- εδώ έχουμε ένα νομοσχέδιο το οποίο κατατέθηκε, και τα άρθρα για τον ΟΑΣΠ ήρθαν εκ των υστέρων. Δεν μπήκαν σε δημόσια διαβούλευση, είχε μπει μόνο το πρώτο κομμάτι. Εδώ πέρα, λοιπόν, βλέπουμε τη μεταφορά του ΟΑΣΠ -το ξέρουμε από τον ιδρυτικό νόμο της δημιουργίας του Υπουργείου- ότι ο ΟΑΣΠ από το Υπουργείο Υποδομών και Μεταφορών πηγαίνει στο Υπουργείο Κλιματικής Κρίσης και Πολιτικής Προστασίας.

Ο ΟΑΣΠ είναι ένας οργανισμός ο οποίος έχει επιτελέσει σημαντικό έργο στον τομέα αντισεισμικής προστασίας της χώρας μας, απασχολεί επιστήμονες, μηχανικούς, γεωλόγους και άλλο εξειδικευμένο προσωπικό, αλλά υπάρχει ένα ζήτημα. Υπάρχει ένα ζήτημα σχετικά με το Υπουργείο Υποδομών και Μεταφορών και με το εν λόγω Υπουργείο Κλιματικής Κρίσης. Για παράδειγμα: Πρώτον, συμφωνούν και τα δύο Υπουργεία γι’ αυτή τη μεταφορά; Συμφωνούσαν; Μήπως δεν υπάρχει συμφωνία και γι’ αυτό είναι ασαφείς όλες οι διατάξεις που αφορούν και το προσωπικό;

Δεύτερον, έχουμε τη θέση μετακλητού υπαλλήλου η οποία δημιουργείται για τη θέση γενικού διευθυντή. Άλλος ένας μετακλητός -για τον ΟΑΣΠ μιλάω- στους τόσους της Κυβέρνησης Μητσοτάκη. Μετακλητοί και εδώ, δηλαδή; Και εν τω μεταξύ, στο ίδιο άρθρο, στο 11, αναφέρεται και απόσπαση από το Υπουργείο Υποδομών του γενικού διευθυντή. Εμείς δεν γνωρίζουμε μέσα από ποιες διαδικασίες και όλα αυτά.

Βλέπουμε, λοιπόν, ότι τα δύο αυτά Υπουργεία, της Κλιματικής Κρίσης και το Μεταφορών και Υποδομών δεν έχουν σαφή όρια, γιατί εδώ υπάρχει και το κομμάτι της αποκατάστασης μετά από έναν σεισμικό κίνδυνο που εμπλέκεται ο ΟΑΣΠ, αλλά από την άλλη πλευρά υπάρχουν και αντίστοιχες υπηρεσίες και γενική διεύθυνση αντιμετώπισης φυσικών καταστροφών και στο Υπουργείο Μεταφορών. Ε, λύστε τα αυτά τα θέματα! Εδώ ακόμα και για το οικονομικό, δηλαδή από πότε θα πληρώνονται οι υπάλληλοι του ΟΑΣΠ, είναι σε μεταβατικά στάδια που είναι στο τελευταίο άρθρο.

Τώρα, κατατέθηκαν και μια σειρά από τροπολογίες. Εγώ θα πω για την τροπολογία που αφορά την Πυροσβεστική Ακαδημία. Θα πω ότι δεν είμαστε αρνητικοί, όμως θα θέσω δύο ερωτήματα στον κύριο Υπουργό:

Κατ’ αρχάς, αυτή η εκπαίδευση η οποία πρέπει να γίνει στη Σχολή Πολιτικής Προστασίας και λοιπά, επειδή αναφέρεται μέσα ότι και εθελοντές του Πυροσβεστικού μπορεί να γίνουν εθελοντές Πολιτικής Προστασίας, οι εθελοντές του Πυροσβεστικού θα ξανακάνουν εκπαίδευση για να πιστοποιηθούν; Αυτό είναι ένα ερώτημα.

Και το δεύτερο που σας έθεσα και στην επιτροπή και δεν απαντήσατε. Οι απόστρατοι του Πυροσβεστικού Σώματος που είναι σε εθελοντικές ομάδες πολιτικής προστασίας θα περάσουν πάλι από τα θρανία; Αυτά είναι τα ερωτήματα. Τέλος πάντων, εμείς δεν είμαστε αρνητικοί για το συγκεκριμένο.

Η άλλη, βέβαια, τροπολογία αφορά τρία πράγματα: Πρώτα από όλα για τα ζητήματα της μετάθεσης των κατεδαφίσεων, αυτό έχει γίνει πολλές φορές με την Κυβέρνηση Μητσοτάκη και ο καθένας καταλαβαίνει τι σημαίνει. Περισσότερα θα σας πει και ο Κοινοβουλευτικός μας Εκπρόσωπος.

Θα πω, όμως, και κάτι ακόμα: Ανοίγουν τα μαγαζιά στις 6 Νοεμβρίου και έχει ξεσηκωθεί με την τροπολογία που φέρνετε ο εμπορικός κόσμος, η ΓΣΕΒΕΕ, η ΕΣΕΕ, επιμελητήρια και εμπορικοί σύλλογοι είναι αντίθετοι. Εσείς όμως επιμένετε. Επειδή το καθεστώς των προσφορών δεν έφερε αποτέλεσμα, εσείς ανοίγετε στις 6 Νοεμβρίου.

Αυτό είναι ένα άλλο χτύπημα στη μικρομεσαία επιχειρηματικότητα και στα μικρά καταστήματα. Και, βέβαια, ποιον ευνοεί; Τις μεγάλες αλυσίδες και τα διάφορα εμπορικά κέντρα. Βεβαίως, όμως, παντού και πάντα είναι σαφές ότι αυτή η Κυβέρνηση, η Κυβέρνηση Μητσοτάκη, εξυπηρετεί τους λίγους και υποτιμά -να μην πω τη λέξη αδιαφορεί- την πλειοψηφία του ελληνικού λαού ο οποίος σήμερα, δυστυχώς, δεν έχει να πληρώσει το ηλεκτρικό του, πηγαίνει σε ένα σουπερμάρκετ και δεν γεμίζει το καλάθι όπως άλλες φορές, και έχουμε αυξήσεις σε όλα τα επίπεδα. Κάποιοι, όμως, θησαυρίζουν, κάποιοι αισχροκερδούν.

Και όλα αυτά είναι συνυφασμένα σε μία πολιτική, και για το εν λόγω νομοσχέδιο που δεν θα την υλοποιήσετε εσείς γιατί δεν θα είστε Κυβέρνηση όχι σε πέντε χρόνια, αλλά πολύ πιο γρήγορα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία της Βουλής, τριάντα ένας μαθητές και μαθήτριες και τρεις συνοδοί εκπαιδευτικοί από το 9ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει ο πίνακας της ηλεκτρονικής εγγραφής.

Καλείται στο Βήμα εκ μέρους του ΠΑΣΟΚ - Κινήματος Αλλαγής η συνάδελφος κ. Αντωνία Αντωνίου.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τραγική ιστορία του αθλητή της αγωνιστικής αναρρίχησης Θεοφάνη - Ερμή Θεοχαρόπουλου, ενός παιδιού που ψυχορραγούσε για σχεδόν τέσσερις ώρες στην αγκαλιά του πατέρα του ενώ ο κρατικός μηχανισμός αποτύγχανε να κάνει μια διάσωση που σε άλλες χώρες ίσως θεωρείται ρουτίνα, όντως κατέδειξε με εκκωφαντικό τρόπο την ανάγκη για την ύπαρξη ενός μηχανισμού εναέριας διάσωσης στην ηπειρωτική χώρα.

Γι’ αυτό εμείς συμφωνούμε με την επιλογή να δοθεί το όνομα του Ερμή στον Εθνικό Μηχανισμό Εναέριας Έρευνας και Διάσωσης, γιατί η πολύωρη μάχη και το σθένος αυτού του παιδιού την ύστατη στιγμή μπορούν να σώσουν άλλες ζωές στο μέλλον.

Ο διακηρυγμένος σκοπός του νομοσχεδίου είναι σημαντικός, γιατί η ανθρώπινη ζωή είναι ύψιστη αξία και η προστασία της οφείλει να είναι η ύψιστη προτεραιότητα της πολιτείας. Ωστόσο, ο σκοπός δεν αγιάζει τα μέσα. Από τη συζήτηση που έγινε στην αρμόδια επιτροπή αναδείχθηκε ότι το νομοσχέδιο δεν διαμορφώθηκε με σοβαρή και ουσιαστική διαβούλευση. Είναι πρόχειρο, διακηρυκτικό και προσχηματικό.

Το κυριότερο, όμως, είναι ότι ζητάτε, κύριοι Υπουργοί, από τη Βουλή να υπογράψει λευκή επιταγή, μια λευκή επιταγή που τα ποσά της θα τα συμπληρώσουν εκ των υστέρων με μια κοινή υπουργική απόφαση τρεις Υπουργοί της Κυβέρνησης, με την οποία θα γίνουν οι αναθέσεις υπηρεσιών και οι μισθώσεις εναέριων μέσων στον ιδιωτικό τομέα, χωρίς κοστολόγηση, χωρίς τεκμηρίωση και πάνω απ’ όλα χωρίς λογοδοσία. Και επιτρέψτε μου, κύριε Υπουργέ, να σας το ξαναπώ ότι η νομοθετική πρωτοβουλία σας δεν ανταποκρίνεται στις προκλήσεις του κοινού σκοπού για τον οποίο νομίζω ότι όλοι συνομολογούμε.

Και θα γίνω πιο συγκεκριμένη. Το νομοσχέδιο παραπέμπει τη λειτουργία του μηχανισμού με μόνιμο τρόπο από το Πυροσβεστικό Σώμα στο μακρινό μέλλον. Προβλέπονται τα πέντε έτη. Μέχρι τότε επιλέγεται οι υπηρεσίες να παρέχονται από τον ιδιωτικό τομέα. Ξέρουμε καλά, όμως, όλοι μας ότι ειδικά στη χώρα μας ουδέν μονιμότερον του προσωρινού. Και επίσης ξέρουμε όλοι μας την αλλεργία που έχει η Νέα Δημοκρατία για τις δημόσιες δομές, ακόμα και όταν αυτές σώζουν ζωές. Θυμίζουμε ότι ο ίδιος ο Πρωθυπουργός στη σχετική εξαγγελία στις 7 Ιουνίου αναφέρθηκε ρητά σε υπηρεσία που θα παρέχεται από ιδιωτικά εναέρια μέσα, οι οποίες και θα αναλάβουν στο πλαίσιο συγκεκριμένων συμβατικών υποχρεώσεων να προσφέρουν έγκαιρη διακομιδή εντός εύλογου χρόνου. Αυτό το μεταβατικό στάδιο -μόνιμο προβλέπουμε εμείς- θα το διαμορφώσετε, όμως, μόνοι σας με μια κοινή υπουργική απόφαση τριών Υπουργών.

Να το δούμε πιο συγκεκριμένα. Πρώτον, με την ΚΥΑ αυτή θα εγκρίνονται οι συμβάσεις για την παροχή υπηρεσιών έρευνας και διάσωσης με εναέρια ιδιωτικά μέσα και προσωπικό, ιδίως μέλη πληρώματος, χειριστές, τεχνικούς, διασώστες, ορειβάτες και υγειονομικό προσωπικό, χωρίς να υπάρχει καμμία εξειδίκευση των προδιαγραφών και των αναγκών. Ρωτήσαμε και ξαναρωτάμε: Θα ισχύουν οι ευρωπαϊκές προδιαγραφές; Θα είναι πιστοποιημένα και από ποιον τα πληρώματα; Με ποιες διαγωνιστικές διαδικασίες θα γίνει η προμήθεια; Ποιο είναι το χρονοδιάγραμμα; Αυτές οι υπηρεσίες θα είναι από ξένες εταιρείες, τις εταιρείες με τις οποίες διαβουλευτήκατε, όπως γράφετε στην αιτιολογική έκθεση; Για όλα αυτά δεν μας είπατε κουβέντα στη συζήτηση των επιτροπών.

Δεύτερον, με την ΚΥΑ θα εγκρίνετε συμβάσεις για τη μίσθωση των αναγκαίων εναέριων μέσων έρευνας. Και πάλι τα ερωτήματα είναι αναπάντητα. Με ποιες τεχνικές προδιαγραφές και με ποιο κόστος; Περιγράψατε τα τεχνικά προβλήματα των δύο Super Puma του Πυροσβεστικού Σώματος. Πώς θα παρακάμψετε αυτά τα προβλήματα;

Τρίτον, με την ΚΥΑ θα εγκρίνετε την πρόσληψη πιστοποιημένου προσωπικού έρευνας και διάσωσης ειδικότητας χειριστών με συμβάσεις ιδιωτικού δικαίου ορισμένου χρόνου για την κάλυψη πρόσκαιρων αναγκών του Πυροσβεστικού Σώματος. Ο χρόνος διάρκειας της σύμβασης ορίζεται σε δώδεκα μήνες με δυνατότητα να παραταθεί τρεις φορές. Δηλαδή θα πετάνε με συμβασιούχους τα εναέρια μέσα; Ποιος θα τους πιστοποιεί; Και αυτά τα ερωτήματα αναπάντητα.

Και φυσικά όλες αυτές οι υπηρεσίες είναι ακριβές, αλλά δεν θελήσατε να κάνετε μία κοστολόγηση. Ο Πρωθυπουργός τον Ιούνιο κοστολόγησε τη συνολική υπηρεσία από 20 έως 35 εκατομμύρια τον χρόνο. Τον Ιούνιο δηλαδή ξέρατε έστω και κατ’ εκτίμηση το κοστολόγιο, αλλά τον Νοέμβριο δεν μπορέσατε να καταθέσετε μια στοιχειώδη εκτίμηση στο Γενικό Λογιστήριο του Κράτους, κύριοι Υπουργοί; Προσέξτε, για να μην υπάρχουν παρερμηνείες. Εμείς δεν αμφισβητούμε την ανάγκη της δαπάνης. Όταν, όμως, την κρατάτε κρυφή από τη Βουλή, ενώ ο κ. Μητσοτάκης την ξέρει, μας μπαίνουν ψύλλοι στα αυτιά, ειδικά όταν γνωρίζουμε ότι η «Μαξίμου Α.Ε.» έδειξε ιδιαίτερο ενδιαφέρον για την κατάρτιση του νομοσχεδίου.

Ο κύριος Υφυπουργός αναφέρθηκε στις μακροχρόνιες διαδικασίες προμήθειας ελικοπτέρων και πρόσληψης και εκπαίδευσης του προσωπικού. Εμείς σας απαντάμε και σε αυτό. Αν είχατε σκοπό να συμπεριλάβετε άμεσα τις οργανικές θέσεις του μηχανισμού διάσωσης, θα το κάνατε ήδη στον υφιστάμενο οργανισμό του προσωπικού του Πυροσβεστικού Σώματος. Και βέβαια, προβλέπατε για το 2023 μόλις εκατόν ενενήντα πέντε προσλήψεις μόνιμου για ολόκληρο το Υπουργείο Κλιματικής Κρίσης και Πολιτικής Προστασίας. Ξέρετε τι λέτε στην ουσία; Ότι το Πυροσβεστικό Σώμα θα προσλάβει μόνο τους εισακτέους με πανελλήνιες στη Σχολή Αξιωματικών.

Άρα το ζήτημα της μόνιμης στελέχωσης του μηχανισμού αλλά και ολόκληρου του Πυροσβεστικού Σώματος πάει πολύ πίσω, για να μη σας πω στις καλένδες. Επιπλέον, είναι ένα ερώτημα γιατί η προμήθεια ελικοπτέρων από το Πυροσβεστικό Σώμα παρουσιάζεται από την πολιτική ηγεσία του Υπουργείου σαν ένα σισύφειο έργο, ενώ οι μισθώσεις θα είναι fast track. Άλλες προδιαγραφές θα έχουν τα μεν και άλλες τα δε;

Κύριε Υπουργέ, αν θέλετε να μας πείσετε στην πράξη -γιατί το νομοθέτημά σας δεν μας πείθει- θα περιμένουμε να δούμε τις διαδικασίες για τον μόνιμο μηχανισμό να τρέχουν παράλληλα με τον προσωρινό. Αν δεν γίνει αυτό, θα επιβεβαιώσετε την επιφυλακτικότητά μας.

Αλλά με αφορμή αυτό θέλω να περάσω και στις προβλέψεις για τον μόνιμο μηχανισμό. Σας είπα ότι η διαβούλευσή σας δεν ήταν ουσιαστική, αλλά προσχηματική. Φάνηκε αυτό στην ακρόαση φορέων, όπου στην ουσία η πλειονότητά τους έδειξε ότι δεν ερωτήθηκε κατά την κατάρτιση του νομοσχεδίου. Δεν κάνατε μετόχους της προσπάθειας τους πυροσβέστες, αξιωματικούς, στελέχη και συμβασιούχους. Ήρθαν και δήλωσαν, άλλοι πιο κομψά και άλλοι απερίφραστα, ότι το νομοσχέδιο είναι πρόχειρο και αναποτελεσματικό και συμβάλλει στην ανομοιογένεια του Πυροσβεστικού Σώματος και του οργανισμού. Δεν κάνατε μετόχους της προσπάθειας τους εργαζόμενους στο ΕΚΑΒ. Και αυτοί ανέδειξαν τις συμμετρίες του μηχανισμού που ετοιμάζεται μετά το σύστημα δευτερογενών διακομιδών του ΕΚΑΒ. Δεν κάνατε μετόχους της προσπάθειας τους ανθρώπους του εθελοντικού κινήματος. Και αυτοί ανέδειξαν την έλλειψη της σύνδεσης του συστήματος που σχεδιάζεται ως τώρα με τις χερσαίες επιχειρήσεις και την ανάδειξη όλων των δυνατών μέσων. Όλοι μαζί δηλαδή σας είπαν ότι ο μηχανισμός που προβλέπεται δεν εμπίπτει σε ένα γενικότερο σχέδιο πολυεπίπεδης αναβάθμισης ολόκληρου του κρατικού και εθελοντικού μηχανισμού διάσωσης, γιατί στην ουσία δεν υπάρχουν βασικά εχέγγυα ότι ο νέος μηχανισμός θα καταφέρει να συνεργαστεί αρμονικά με τους υφιστάμενους μηχανισμούς. Ούτε βέβαια υπάρχουν εχέγγυα ότι δεν θα μείνει αδρανής σε περιόδους που δεν επιχειρεί, αλλά θα βοηθήσει συμπολίτες μας που ζουν σε δυσπρόσιτες περιοχές που δεν έχουν κάλυψη από το ΕΚΑΒ.

Αυτό αναγκαστήκατε, κύριε Υπουργέ, να το υπονοήσετε μετά την παρότρυνση των φορέων, αλλά δεν το ξεκαθαρίσατε. Και φυσικά θεωρούμε φαιδρό από τη μία να μας απαντάτε στην ερώτησή μας για τα κριτήρια επιλογής των έξι συμβάσεων με έμφαση στη σοβαρή επεξεργασία της γεωγραφικής κατανομής των ατυχημάτων και την εμβέλεια και δυνατότητα εφοδιασμού των ελικοπτέρων, που κατά τα λοιπά θα αργήσετε να ορίσετε τα τεχνικά χαρακτηριστικά τους, αλλά μέσα στη συζήτηση στην επιτροπή να συζητάτε την πρόταση μια βάση, αντί να είναι στο Άκτιο, να είναι στα Γιάννενα και μια άλλη, αντί να είναι στη Λάρισα, να είναι στην Αγχίαλο.

Προσέξτε. Δεν σας επικρίνω για την ευελιξία σας και τη διάθεσή σας να τα συζητήσετε όλα αυτά τα θέματα, αλλά αυτό έπρεπε να το είχατε κάνει ήδη ως τώρα. Σε αυτό, όμως, κύριε Υπουργέ, -σας το ξαναείπαμε- δεν έχετε ελαφρυντικό. Εννέα μήνες πέρασαν από την τραγική απώλεια του Ερμή και έξι μήνες από την πρώτη εξαγγελία του Πρωθυπουργού σχετικά με το θέμα τον Απρίλιο.

Εμείς δεν σας λέμε ότι περιμέναμε σήμερα να είναι στημένος o μηχανισμός, αλλά εσείς τον παραπέμπετε σε δυο ή σε τρεις κυβερνητικές θητείες. Αλλά σας μεμφόμαστε γιατί τους τελευταίους έξι μήνες δεν βρήκατε τον χρόνο να καταστήσετε μέτοχους στο σχεδιασμό και στον εθνικό αυτό στόχο τα κόμματα της Αντιπολίτευσης, το Πυροσβεστικό Σώμα, το ΕΚΑΒ και το εθελοντικό κίνημα. Αντί να εξασφαλίσετε τη βιωσιμότητα του εγχειρήματος για τα επόμενα χρόνια, τελικά κινδυνεύει να μοιάσει με προεκλογικό πυροτέχνημα, σαν αυτά που ήδη αρχίζουν να ρίχνουν και οι άλλοι Υπουργοί της Κυβέρνησης.

Περιορίσατε τη διαπραγμάτευσή σας μόνο με τις αεροπορικές εταιρείες που σας υπέδειξαν οι τέσσερις πρεσβείες που απευθυνθήκατε, λες και θα είναι αυτές που θα επιχειρούν αύριο στα βουνά της χώρας και δεν θα είναι η ΕΜΑΚ και οι εθελοντικές οργανώσεις μαζί με τους Έλληνες πιλότους, λες και το ζητούμενο είναι μόνο οι προδιαγραφές των ελικοπτέρων και όχι τα ολοκληρωμένα σχέδια διάσωσης που έχουν αυτές οι χώρες.

Να αναφέρω στο σημείο αυτό, κύριε Υπουργέ, ότι θα ήταν πολύ εύκολο να συζητάμε και να έχουμε συζητήσει πριν, στο σχεδιασμό, τι ακριβώς έχουν κάνει οι χώρες στην Ευρώπη που έχουν ολοκληρωμένα τέτοια συστήματα.

Κύριε Υπουργέ, θέλω να σταθώ και σε ένα άλλο θέμα: Στην αιτιολογική έκθεση του νομοσχεδίου αναφέρεστε στη σημασία του, εν όψει και της διαρκούς διεύρυνσης του τουριστικού προϊόντος «εναλλακτικές μορφές τουρισμού», όπως λέτε επί λέξει. Αλήθεια, εσείς που παριστάνετε και τη φιλοεπενδυτική Κυβέρνηση, μιλήσατε με την αγορά για αυτό το θέμα; Μιλήσατε ποια είναι τα τουριστικά πρωτόκολλα που ζητούν οι tour operators; Είδατε πώς θα το κάνετε αυτό και πώς θα συμβάλει στο να αναβαθμιστεί πραγματικά η θέση μας στο διεθνή χάρτη του ορειβατικού και εν γένει του χειμερινού τουρισμού;

Για όλους αυτούς τους λόγους που σας έθεσα, χαρακτήρισα πρόχειρο, διακηρυκτικό και προσχηματικό το νομοσχέδιό σας. Αλλά σας το λέω, αυτό είναι το μικρό σφάλμα σας. Το μεγάλο σφάλμα είναι ότι υποβιβάσατε τον εθνικό στόχο για έναν αξιόπιστο Εθνικό Μηχανισμό Εναέριας Έρευνας και Διάσωσης σε μικροκομματικό κυβερνητικό στόχο και αυτό είναι πραγματικά απογοητευτικό, κύριοι της Κυβέρνησης.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Από το 1993, ακόμη, με απόφαση των συναρμόδιων Υπουργείων αποφασίστηκε η έρευνα και η διάσωση να είναι αεροναυτική. Να καλύπτει, δηλαδή, αεροπορικά και ναυτικά ατυχήματα και να ανήκει στο Υπουργείο Ναυτιλίας με την ονομασία Ενιαίο Κέντρο Συντονισμού Έρευνας και Διάσωσης, το γνωστό και ως ΕΚΣΕΔ.

Σήμερα, βέβαια, τρεις δεκαετίες μετά, τόσο η στόχευση όσο και η στροφή του υπάρχοντος αυτού ΕΚΣΕΔ ως στήριγμα των νατοϊκών δυνάμεων στην περιοχή μας, στροφή, επίσης, στους ξεριζωμένους από τον πόλεμο πρόσφυγες και μετανάστες, σήμερα αυτό το υπάρχον ΕΚΣΕΔ είναι σε άλλη κατεύθυνση από αυτή που όρισε και η ίδρυσή του.

Είναι χαρακτηριστικό εδώ, στη συνέχεια, το απόσπασμα που υπάρχει στην αιτιολογική έκθεση του νομοσχεδίου όπου στο ερώτημα, γιατί αποτελεί πρόβλημα, απαντά ως εξής για τις αποτελεσματικές υπηρεσίες διάσωσης: «Εν όψει και της διαρκούς διεύρυνσης του τουριστικού προϊόντος σε εναλλακτικές μορφές τουρισμού». Αυτός είναι ο λόγος. Δηλαδή, τη σύσταση αυτού του εθνικού μηχανισμού εναέριας έρευνας και διάσωσης την υποδεικνύει η ανάπτυξη και η λειτουργία του τουρισμού και όχι μια κρίσιμη ή μια επείγουσα -από τη φύση της επείγουσα- ανάγκη της κοινωνίας.

Ο κύριος Υφυπουργός προχθές στην επιτροπή επιχείρησε αυτό να το ανασκευάσει, να το διασκεδάσει, αλλά, κύριε Υπουργέ, με συγχωρείτε «scripta manent» ειδικά όταν πρόκειται για μια αιτιολογική έκθεση ενός νομοσχεδίου.

Έρχεται, λοιπόν, η Κυβέρνηση και με το σημερινό νομοσχέδιο επιδιώκει στην ουσία μια αποκοπή, μια απόσπαση από το Ενιαίο Κέντρο Αρμοδιότητας, απόσπαση από το Ενιαίο Κέντρο Συντονισμού Έρευνας και Διάσωσης, καθώς με το υπό συζήτηση νομοσχέδιο η Κυβέρνηση επιχειρεί να δημιουργήσει έναν ακόμα μηχανισμό, αυτόν της εναέριας έρευνας και διάσωσης, έναν μηχανισμό, όμως, ο οποίος θα δραστηριοποιείται αποκλειστικά στο χερσαίο χώρο της ελληνικής επικράτειας, μια ευθύνη που, ως γνωστόν, μέχρι σήμερα την έχει η ΕΜΑΚ.

Υπάρχουν, όμως, ορισμένα ουσιαστικά ερωτήματα, ζητήματα, τα οποία προκύπτουν από την ανάγνωση των επιμέρους άρθρων, αν το διαβάσει κανείς.

Πρώτα-πρώτα, μας κάνει πολύ μεγάλη αρνητική εντύπωση η διατύπωση του άρθρου 4 για το εθνικό αυτό σχέδιο, που λέει ότι «ο Εθνικός Μηχανισμός αυτής της Εναέριας Έρευνας και Διάσωσης λειτουργεί και περιλαμβάνει», προσέξτε, «τουλάχιστον τις ελάχιστες επιχειρησιακές απαιτήσεις της υπηρεσίας εναέριας έρευνας και διάσωσης». Διαφωνούμε με αυτές τις διατάξεις. Διαφωνούμε, όπως και με την όλη τακτική και την όλη πολιτική αυτών των «ελάχιστων απαιτήσεων» ειδικά όταν πρόκειται για την πολιτική προστασία. Δεν μπορείς να έχεις ελάχιστες απαιτήσεις στην πολιτική προστασία.

Θεωρούμε ότι τέτοιου είδους υπηρεσίες θα πρέπει να στελεχώνονται και να λειτουργούν με τις μέγιστες δυνατότητες που μπορεί να υπάρχουν -και ασφαλώς υπάρχουν σήμερα- και από άποψη έμψυχου δυναμικού, αλλά και εξοπλισμού.

Στο άρθρο 4 αναφέρεται επί λέξει ότι αυτός ο Εθνικός Μηχανισμός Εναέριας Έρευνας και Διάσωσης λειτουργεί βάσει εθνικού σχεδίου το οποίο εγκρίνεται και επικαιροποιείται και περιλαμβάνει τουλάχιστον και τις πηγές χρηματοδότησης των υπηρεσιών έρευνας και διάσωσης.

Και σκεφτόμαστε τώρα: «Πηγές χρηματοδότησης των υπηρεσιών έρευνας και διάσωσης». Με συγχωρείτε, ποιες μπορεί να είναι αυτές οι πηγές χρηματοδότησης των υπηρεσιών έρευνας και διάσωσης αν δεν είναι μόνο το ταμείο του κρατικού προϋπολογισμού; Θα υπάρξουν και άλλες πηγές και ποιες; Να μας το πείτε.

Στο έβδομο άρθρο συναντά κανείς όλα τα ουσιαστικά ζητήματα αυτού του εθνικού μηχανισμού, το προσωπικό, τις προδιαγραφές και τη λειτουργία του. Μόνο που όλα αυτά, τα ουσιαστικά και τα σημαντικά, δεν βρίσκονται στο νομοσχέδιο, στις διατάξεις του, αλλά παραπέμπονται σε ένα προεδρικό διάταγμα το οποίο πρόκειται να βγει στο μέλλον και δεν θα περάσει, φυσικά, από τη διαδικασία της Βουλής.

Έτσι, με το σημερινό νομοσχέδιο δημιουργείται ένας νέος Μηχανισμός Εναέριας Έρευνας και Διάσωσης, ο οποίος, όμως, πάλι, σύμφωνα με αυτό το νομοσχέδιο παίρνει μία προθεσμία πέντε ετών, παρακαλώ, προκειμένου να ετοιμαστεί και να παραδοθεί μετά από πέντε χρόνια στο Πυροσβεστικό Σώμα.

Στο συγκεκριμένο νομοσχέδιο δεν προβλέπεται κάποιο οργανόγραμμα για τη σύσταση αυτού του νέου μηχανισμού ούτε αναφέρεται, όπως είπαμε, κάτι για τη χρηματοδότησή του ούτε και η αιτιολογική έκθεση όσο κι αν ψάξαμε -και ψάξαμε πολύ- λέει το παραμικρό για αυτά.

Όλα αυτά, λοιπόν, όπως είπαμε, παραπέμπονται σε προεδρικά διατάγματα και σε κοινές υπουργικές αποφάσεις. Εκεί, σε αυτά τα προεδρικά διατάγματα και τις κοινές υπουργικές αποφάσεις -εκτός νομοσχεδίου δηλαδή- παραπέμπεται και η σχέση εργασίας του προσωπικού, υπονοώντας έτσι ευθέως ότι αυτή η σχέση εργασίας μπορεί και να μην είναι μόνιμη και σταθερή.

Την ίδια στιγμή στο νομοσχέδιο βέβαια και για αυτή τη μεταβατική πενταετία προβλέπεται ρητά η πρόσληψη προσωπικού με συμβάσεις ιδιωτικού δικαίου δωδεκάμηνης μόνο διάρκειας, οι οποίες μπορούν να ανανεωθούν μέχρι και τρεις φορές και αυτό, βεβαίως, δεν μπορεί να το πει κανείς διαφορετικά, παρά ως μία μορφή εργασιακής ομηρίας. Ενώ, αφήνετε τελείως ανοιχτό το ενδεχόμενο για τη στελέχωση αυτών των έξι περιφερειακών βάσεων -εναέριας έρευνας και διάσωσης- να διατίθεται και να χρησιμοποιείται προσωπικό από το ήδη υπάρχον προσωπικό του Πυροσβεστικού Σώματος, λες και αυτό περισσεύει, λες και δεν είναι ελλιπές αυτό το προσωπικό. Είναι χιλιάδες -φωνάζουν- οι ελλείψεις στην Πυροσβεστική Υπηρεσία και το λένε και οι ίδιοι οι πυροσβέστες, άλλωστε.

Η υπαγωγή του, όμως, κύριοι Υπουργοί, στο Πυροσβεστικό Σώμα θα πρέπει να σημειωθεί ότι γίνεται -και δεν πρέπει αυτό να μας διαφεύγει- σε μια στιγμή που εξελίσσεται -όχι μόνο από τη δική σας Κυβέρνηση, αλλά και από τις προηγούμενες- μια βαθμιαία και συνεχώς μεγαλύτερη στρατιωτικοποίηση του Πυροσβεστικού Σώματος, με ό,τι αυτό μπορεί να σημαίνει και βεβαίως, μια συνεχής υπαγωγή ολοένα και πιο βαθιά του συνόλου της Πολιτικής Προστασίας σε αυτούς τους πολυπλόκαμους μηχανισμούς του ΝΑΤΟ, μια υπαγωγή η οποία δεν είναι μόνο αμιγώς στρατιωτική.

Πάνω ακριβώς σε αυτό τον καμβά κινείται και η μία από τις δύο τροπολογίες που έχετε καταθέσει.

Ταυτόχρονα, θέλουμε εδώ να σημειώσουμε ότι έχουμε και μια σταδιακή υποκατάσταση -και αυτό το βλέπουμε να συμβαίνει μπρος στα μάτια μας- ενός σημαντικού μέρους των υπηρεσιών του Πυροσβεστικού Σώματος είτε από τις εθελοντικές οργανώσεις, τον εθελοντισμό είτε από τις περιβόητες «μη» -το «μη» σε πολλά εισαγωγικά- κυβερνητικές οργανώσεις.

Η ίδια ακριβώς πρακτική ακολουθείται και στις διατάξεις του ΟΑΣΠ, του Οργανισμού Αντισεισμικού Σχεδιασμού και Προστασίας. Σύμφωνα με το νομοσχέδιο, μέχρι την επαρκή -λέει- στελέχωση του ΟΑΣΠ -ζήσε Μάη να φας τριφύλλι, δηλαδή!- δύναται να διατίθεται προσωπικό από τα Υπουργεία Κλιματικής Κρίσης και Υποδομών, Μεταφορών. Δηλαδή, για να καταλάβει και ο κόσμος που μας ακούει, αντί για μόνιμες προσλήψεις ψηφίζετε συνεχείς μετακινήσεις προσωπικού, το οποίο, βεβαίως, προσωπικό -από όσο ξέρουμε και ξέρετε πολύ καλά και εσείς- πουθενά δεν περισσεύει, σε καμμιά υπηρεσία, σε κανένα Υπουργείο. Αυτή η διάταξη που έχετε εδώ στην ουσία θεσμοθετεί την υποστελέχωση και τις ελλείψεις του ανθρώπινου δυναμικού στις δημόσιες υπηρεσίες.

Βεβαίως -πάω παρακάτω- και είναι απαραίτητη η συγκέντρωση των επιστημονικών και των υπόλοιπων πληροφοριών γύρω από τα προβλήματα που σχετίζονται με την αντισεισμική πολιτική της χώρας, τη διαχείριση του Κέντρου Τεκμηρίωσης Πληροφοριών -έχω πάει, όπως καταλάβατε, στα άρθρα για τον ΟΑΣΠ- αλλά όλα αυτά θεωρούμε ότι πρέπει να είναι αναρτημένα και να διατίθενται στην ιστοσελίδα του ίδιου του ΟΑΣΠ, εκτός αν δεν θέλετε -να το πείτε, όμως!- ένας ειδικός να βλέπει και να αντιλαμβάνεται το μέγεθος του προβλήματος και των ελλείψεων που υπάρχει στη χώρα μας γύρω από το ζήτημα της αντισεισμικής προστασίας και θωράκισης της χώρας μας, που είναι η πιο σεισμογενής χώρα στην Ευρώπη.

Θέσαμε ένα απλό ερώτημα, αλλά απάντηση δεν πήραμε από την Κυβέρνηση, γι’ αυτό και το επαναλαμβάνουμε, με συγχωρείτε. Τι δουλειά έχει ο Οργανισμός Αντισεισμικής Προστασίας, που έργο του είναι η αντισεισμική προστασία των δημόσιων, των ιδιωτικών κτηρίων, των υποδομών, ένας οργανισμός δηλαδή που έχει στην ευθύνη του τη μελέτη και τη θωράκιση των υποδομών της χώρας, να φεύγει από το Υπουργείο Υποδομών και να πηγαίνει στο Υπουργείο Κλιματικής Κρίσης και Πολιτικής Προστασίας; Πραγματικά, δεν το καταλαβαίνουμε. Περιμένουμε μία εξήγηση από την Κυβέρνηση.

Θα μπορούσε κανείς να πει το νομοσχέδιο αποσπασματικό και θα είχε και δίκιο, πρόχειρο, επίσης, βιαστικό.

Και με όλα αυτά -με συγχωρείτε- τίποτα το καλό δεν προοιωνίζεται για την υπόθεση αυτής της εναέριας έρευνας και διάσωσης.

Οι μόνοι που σίγουρα θα τρίβουν τα χέρια τους από ικανοποίηση για το σημερινό νομοσχέδιο δεν είναι άλλοι, βέβαια, από τους ιδιωτικούς φορείς και τις εταιρείες που θα θησαυρίσουν και πάλι -για αυτούς θα φέξει δηλαδή και πάλι, όπως πάντα φέγγει για αυτούς- και τουλάχιστον για μια ακόμα πενταετία.

Όμως, κύριοι Υπουργοί, προκύπτουν ορισμένα ερωτήματα και ερωτηματικά γύρω από αυτό το νομοσχέδιο. Τρία είναι τα πιο σημαντικά και θα περιμένουμε και εδώ τις απαντήσεις. Έχει, άραγε, το Πυροσβεστικό Σώμα τη δυνατότητα -από πλευράς αεροπορικής γνώσης εννοώ τη δυνατότητα- να εισηγείται στον Υπουργό τη σύναψη συμβάσεων για την παροχή υπηρεσιών με εναέρια ιδιωτικά μέσα; Μπορεί, είναι αρμόδιο, έχει αυτή τη δυνατότητα, την ικανότητα το Πυροσβεστικό Σώμα να το κάνει; Πόσο σωστό είναι από επιχειρησιακή σκοπιά η έρευνα και η διάσωση να τελούν υπό τον πλήρη και αποκλειστικό έλεγχο του Πυροσβεστικού Σώματος και όχι από έναν ενιαίο φορέα, όπου θα είναι μέσα, βεβαίως και το Πυροσβεστικό Σώμα -αλίμονο!- αλλά και η Πολεμική Αεροπορία και το ΕΚΑΒ και το Λιμενικό και το Πολεμικό; Αυτό είναι και το πραγματικό νόημα, άλλωστε, του ενιαίου.

Αλήθεια, έχει προϋπολογιστεί και έχει εξασφαλιστεί το κόστος ενός τέτοιου εγχειρήματος αυτού του μηχανισμού, με δεδομένο ότι η Υπηρεσία Εναέριων Μέσων του Πυροσβεστικού Σώματος, αυτή που σήμερα υπάρχει, μόλις και μετά βίας καταφέρνει να συντηρεί τα δικά της εναέρια μέσα; Δηλαδή, θα φορτωθεί και άλλα;

Και βεβαίως, το τρίτο ερώτημα, το οποίο θα το θέσουμε ξανά: Γιατί δημιουργείτε, τέλος πάντων, έναν ακόμα μηχανισμό έρευνας και διάσωσης και γιατί δεν ενισχύετε αυτό που ήδη υπάρχει με την πρόσθεση και αυτής της αρμοδιότητας στο Ενιαίο Κέντρο Συντονισμού και Έρευνας και Διάσωσης, το ΕΚΣΕΔ, με τη συμμετοχή, βεβαίως και του Πυροσβεστικού Σώματος;

Με βάση αυτά που είπαμε, βεβαίως, προκύπτει ότι καταψηφίζουμε το νομοσχέδιο και θέλω να περάσω εν τάχει στις τροπολογίες που έχουν κατατεθεί από την Κυβέρνηση.

Και θα ξεκινήσω από την τροπολογία με αριθμό 1453 και από το άρθρο 3, που προβλέπει τη λειτουργία των καταστημάτων την πρώτη Κυριακή του Νοεμβρίου του 2022, μεθαύριο δηλαδή. Νομοθετούμε -νομοθετείτε μάλλον- για την Κυριακή που μας έρχεται. Ικανοποιείτε άλλη μια απαίτηση των εμπορικών ομίλων, των μεγαλοεργοδοτών. Αυτός είναι ο τίτλος εδώ, αυτό τον τίτλο έπρεπε να βάλετε στο άρθρο 3. Ενώ καταργήσατε εσείς οι ίδιοι, η Κυβέρνησή σας, με νόμο μάλιστα το καλοκαίρι τις ενδιάμεσες εκπτώσεις, όπου μπορούσαν και λειτουργούσαν τότε την πρώτη Κυριακή του Νοέμβρη, αλλά και του Μάη -το καταργήσατε, λοιπόν, καταργήσατε αυτές τις ενδιάμεσες εκπτώσεις, άρα και τη δυνατότητα να ανοίγουν τα μαγαζιά την πρώτη Κυριακή του Νοέμβρη- έρχεστε τώρα και φέρνετε μια τροπολογία του Υπουργείου Ανάπτυξης στο Υπουργείο Κλιματικής Κρίσης. Είναι καταπληκτικό! Έρχεστε και επαναφέρετε το άνοιγμα των καταστημάτων για την Κυριακή που μας έρχεται. Γιατί; Για να νομιμοποιήσετε, για να κάνετε το χατίρι, για να μην χαλάσετε τα προγράμματα των μεγαλοκαταστημάτων που τα έχουν δώσει ήδη στη δημοσιότητα για τη συγκεκριμένη Κυριακή.

Όσον αφορά τους εμποροϋπάλληλους, αυτοί βλέπουν τις κυριακάτικες αργίες τους σιγά-σιγά ολοένα να λιγοστεύουν και προστίθεται άλλος ένας ακόμα λόγος για να είναι μαζική η συμμετοχή στην απεργία την ερχόμενη Τετάρτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό μονάχα ακόμα, κύριε Πρόεδρε.

Σε σχέση με το δεύτερο άρθρο τώρα και με αυτό που διατυπώνεται ως εγγύηση, σχετικά με τη μακροοικονομική χρηματοδοτική συνδρομή της Ευρωπαϊκής Ένωσης στην Ουκρανία ύψους 5 δισεκατομμυρίων ευρώ, τα κράτη-μέλη της Ευρωπαϊκής Ένωσης καλούνται να παράσχουν την εγγύησή τους από τους κρατικούς τους προϋπολογισμούς για το 61% των δανείων προς την Ουκρανία. Με βάση το υφιστάμενο νομικό πλαίσιο, αυτή τη δυνατότητα, της παροχής εγγύησης δηλαδή δανείων, την είχε ο Έλληνας Υπουργός Οικονομικών, μόνο όταν αφορούσε χώρες, κράτη-μέλη της Ευρωπαϊκής Ένωσης. Με την τροπολογία δίνετε τη δυνατότητα αυτή η παροχή εγγύησης από τον Υπουργό Οικονομικών να αφορά και τρίτες χώρες. Αυτό είναι που αλλάζει.

Βεβαίως, όλη αυτή η λεγόμενη «μακροοικονομική χρηματοδοτική συνδρομή στην Ουκρανία από την Ευρωπαϊκή Ένωση» στην πραγματικότητα σφίγγει τη θηλιά στον λαιμό του ουκρανικού λαού, ο οποίος θα κληθεί να πληρώσει δισεκατομμύρια δανείων της δήθεν οικονομικής βοήθειας και στην Ευρωπαϊκή Ένωση και στο Διεθνές Νομισματικό Ταμείο, γιατί αυτά τα δάνεια -και ο ελληνικός λαός τα γνωρίζει πάρα πολύ καλά- συνοδεύονται και με δυσβάστακτα μνημόνια. Έτσι, τέτοια ακριβώς προβλέπονται και για τον ουκρανικό λαό με όρους, βεβαίως, που θα εξυπηρετούν τα συμφέροντα της Ευρωπαϊκής Ένωσης, προκειμένου να διεισδύσουν τα ευρωπαϊκά μονοπώλια στο έδαφος της Ουκρανίας και δεν έχουν σκοπό, βεβαίως, να βοηθήσουν τον ουκρανικό λαό.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, ολοκληρώστε.

**ΙΩΑΝΝΗΣ ΔΕΛΗΣ:** Θα καταψηφίσουμε φυσικά τη συγκεκριμένη τροπολογία και για τα δύο αυτά ζητήματα τα οποία έθεσα, όπως θα καταψηφίσουμε και το νομοσχέδιο συνολικά.

**ΠΡΟΕΔΡΕΥΩΝ (Νικήτας Κακλαμάνης):** Στο Βήμα καλείται η κ. Μαρία Αθανασίου. Μετά κλείνουν οι εισηγητές και οι αγορητές με τον κ. Λογιάδη. Έχει ζητήσει τον λόγο για νομοτεχνικές βελτιώσεις ο Υπουργός και θα του τον δώσω. Επίσης, έχει ζητήσει τον λόγο ως Κοινοβουλευτικός Εκπρόσωπος ο κ. Σκανδαλίδης. Και στη συνέχεια, θα ξεκινήσει ο κατάλογος.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Ο πρόσφατος και άδικος θάνατος ενός νέου ανθρώπου αποτελεί μια ακόμα επιβεβαίωση της αναγκαιότητας δημιουργίας και ανάπτυξης ενός συστήματος έρευνας και διάσωσης το οποίο θα έχει άμεση δυνατότητα μεταφοράς τραυματιών από δυσπρόσιτα σημεία των ορεινών περιοχών της ελληνικής επικράτειας. Παρ’ όλα αυτά, δεν παρατίθεται σε συνοδεία του παρόντος υπό ψήφιση νομοθετήματος μελέτη σκοπιμότητας για τη σύσταση του εν λόγω εθνικού μηχανισμού για το πώς, έστω και περιγραφικά, αυτός θα λειτουργήσει.

Φοβούμεθα -και δεν είναι δικός μας ο προβληματισμός, αλλά μας τον γέννησαν οι απόψεις και θέσεις των ειδικών, των εκπροσώπων των φορέων- ότι η δημιουργία αυτού του νέου μηχανισμού θα κατασκευαστεί με τα υλικά των υπαρχόντων φορέων, αποδυναμώνοντάς τους και ουσιαστικά καθιστώντας τους σχεδόν ανενεργούς και αναποτελεσματικούς, την ίδια στιγμή που καλούνται να σώσουν ζωές.

Ποιες είναι οι προϋποθέσεις που απαιτούνται; Μια επίσκεψη στις εξαιρετικές ιστοσελίδες και ηλεκτρονικές παρουσιάσεις power point, επί παραδείγματι, της Ελληνικής Ομοσπονδίας Διάσωσης θα μας ενημερώσει άρτια για το πώς αυτή η ηρωική ομοσπονδία διενεργεί αποτελεσματικά αεροδιακομιδές εδώ και σαράντα πέντε αδιάκοπτα χρόνια συνεχούς και αφιλοκερδούς προσφοράς. Το ίδιο και σε αυτές του Σωματείου Ελλήνων Οδηγών Βουνού, που θα μας ενημερώσουν για το πώς γίνεται κάποιος οδηγός βουνού, ποιο είναι το αντικείμενο της γνώσης ενός οδηγού βουνού και πώς αποκτάται, καθώς και για τις προϋποθέσεις συμμετοχής του εκάστοτε ενδιαφερόμενου στο εγχείρημα.

Είχαμε την ευχαρίστηση και την τιμή να διαλεχθούμε με τους εκπροσώπους από την Ελληνική Ομοσπονδία Ορειβασίας και Αναρρίχησης, την επίλεκτη Ομάδα Ειδικών Αποστολών, την Πανελλήνια Ένωση Εθελοντών Πυροσβεστικού Σώματος και να ακούσουμε τις απόψεις τους και τους προβληματισμούς τους, να μπούμε στον κόσμο τους και να τον θαυμάσουμε.

Αυτά τα ηρωικά σώματα, ως επί το πλείστον εθελοντών, τα οποία έχουν διασώσει με αυταπάρνηση είτε δεκάδες ατυχησάντων ορειβατών - αναρριχητών είτε θύματα σεισμών και τους παρέδωσαν πίσω στις οικογένειές τους και την κοινωνία και μάλιστα αμισθί, μην επιβαρύνοντας ούτε στο παραμικρό το ελληνικό δημόσιο, είναι αυτά τα οποία μπορούν να καθοδηγήσουν με ασφάλεια και αξιοπιστία σε ασφαλείς δρόμους δημιουργίας και στελέχωσης κατ’ αρχάς των υπαρχόντων φορέων, αλλά και του νέου υπό δημιουργία φορέα, με επαρκή στελέχωση και σε ανθρώπινο έμψυχο δυναμικό και σε υλικοτεχνικές υποδομές σύγχρονες, καλά συντηρημένες και με πρόσωπα κατάλληλα εκπαιδευμένα να τις χειρίζονται, ώστε να μην πηγαίνει τίποτα απολύτως χαμένο ούτε σε πρόσωπα ούτε σε πράγματα τα οποία μπορούν να αξιοποιηθούν στο έπακρο.

Είναι γεγονός πάντως ότι υπό την πίεση του γεγονότος της ύπαρξης του εθνικού μηχανισμού τα πάντα παραπέμπονται στο μέλλον και στην έκδοση προεδρικών διαταγμάτων και άλλων κανονιστικών πράξεων. Η έρευνα και διάσωση, όμως, είναι θέμα ζωής και θανάτου και απαιτείται σοβαρότητα εκ μέρους της πολιτείας με δημιουργία ειδικότερου και συγκεκριμένου πλαισίου.

Ως προς τα υπό ψήφιση άρθρα, στο άρθρο 3 «Ορισμός διάσωσης» το προσωπικό το οποίο θα υλοποιεί δράσεις έρευνας και διάσωσης θα πρέπει να έχει οπωσδήποτε πιστοποίηση γνώσης των αναγκών των ατόμων με κάθε μορφή αναπηρίας και ικανότητας επικοινωνίας με εκείνα.

Στο άρθρο 4 «Εθνικό Σχέδιο Έρευνας και Διάσωσης», στην πρώτη παράγραφο θα πρέπει να συμπεριλαμβάνονται και μέσα υποστήριξης και επικοινωνίας για άτομα με αναπηρία. Τέτοιου είδους υπηρεσίες χρειάζεται να στελεχώνονται και να λειτουργούν με τις μέγιστες δυνατότητες που μπορεί να υπάρχουν τόσο σε πρόσωπα όσο και σε εγκαταστάσεις και υλικοτεχνική υποδομή.

Άρθρο 6. Γίνεται λόγος για εισφορά υπηρεσίας εναέριας έρευνας και διάσωσης, η οποία θα εισπράττεται κατά την αναχώρηση από τους ελληνικούς αερολιμένες προς τους αερολιμένες εξωτερικού από κάθε αναχωρούντα επιβάτη.

Το ελληνικό τουριστικό προϊόν είναι ήδη υπερφορολογημένο. Ο ΦΠΑ, οι φορολογικοί συντελεστές, οι άμεσοι και έμμεσοι φόροι υπερβαίνουν κατά πολύ το επίπεδο του ανταγωνισμού. Η επιβολή σε αυτό ενός ακόμα φόρου, ανεξαρτήτως του ύψους του, σε μία περίοδο μάλιστα που το κόστος μετακίνησης και ταξιδιού έχει φτάσει στα ύψη, είναι εσφαλμένη και έρχεται να επιβαρύνει περαιτέρω την ανταγωνιστικότητα του ελληνικού τουριστικού προϊόντος. Αυτό είναι άδικο, κύριε Υπουργέ, και επιδέχεται αλλαγών.

Άρθρο 7, προσωπικό, προδιαγραφές και λειτουργία στο Εθνικό Σχέδιο Έρευνας και Διάσωσης. Θα πρέπει σε συνεργασία με την Εθνική Συνομοσπονδία Ατόμων με Αναπηρία, όπως προτείνει άλλωστε η ίδια η συνομοσπονδία, να εκπαιδεύεται το προσωπικό σε θέματα σχετιζόμενα με τις ανάγκες και τους τρόπους βελτίωσης της επικοινωνίας με άτομα με κάθε μορφής αναπηρία.

Στο άρθρο 9, αντί για μόνιμες προσλήψεις, θεσμοθετείτε τις συνεχείς μετακινήσεις προσωπικού. Δεν φτάνει που οι δημόσιες υπηρεσίες είναι υποστελεχωμένες και μάλιστα με δική σας υπαιτιότητα, έρχεστε και τις αποδυναμώνετε ακόμα περισσότερο με αυτή την τακτική της ανακύκλωσης.

Αυτοί που σίγουρα μένουν ικανοποιημένοι είναι εν προκειμένω οι ιδιωτικοί φορείς και οι εταιρείες γύρω από το ζήτημα της έρευνας και της διάσωσης, οι οποίοι και οι οποίες θα πριμοδοτηθούν δεόντως για μια πενταετία τουλάχιστον.

Στο άρθρο 11, ο ορισμός γενικού διευθυντή του ΟΑΣΠ ούτε σχετίζεται βεβαίως με τη χρόνια υποστελέχωση και αυτού δυστυχώς του οργανισμού ούτε την αντιμετωπίζει. Λίγους μήνες πριν τις εκλογές προσπαθείτε προφανώς να ικανοποιήσετε υποσχέσεις προς φίλους.

Στο άρθρο 12 βλέπουμε ότι η υποστελέχωση συνεχίζεται βεβαίως. Καταφεύγετε σε ημίμετρα, σε μετακινήσεις από το Υπουργείο Υποδομών και Μεταφορών, αλλά και από το Υπουργείο της Κλιματικής Κρίσης και Πολιτικής Προστασίας, στο οποίο Υπουργείο μεταφέρθηκε ο ΟΑΣΠ από το 2021.

Το Πυροσβεστικό Σώμα, όπως μας ανέφεραν όλοι οι φορείς, είναι υποστελεχωμένο. Πρέπει, λοιπόν, να υποστηριχτεί, να ενισχυθεί με κατάλληλα εκπαιδευμένο προσωπικό που να έχει τη σχετική τεχνογνωσία, την οποία δεν έχει τώρα, για την αντιμετώπιση αυτών των πολύ ειδικών κρίσεων με υλικοτεχνικό εξοπλισμό και υποδομές.

Αναφορικά με τους οδηγούς βουνού, οι τελευταίοι είναι παράλληλα απασχολημένοι με τις ιδιωτικές τους εργασίες, με ελεύθερα επαγγέλματα, μισθωτή εργασία κ.λπ.. Ως εκ τούτου, θα πρέπει να προβλεφθεί ένα νομοθετικό πλαίσιο που να επιτρέπει σε όσους οδηγούς βουνού το επιθυμούν να μπορούν να φύγουν ανά πάσα στιγμή από τις εργασίες τους, με σκοπό να συνδράμουν τη διάσωση στο ορεινό πεδίο, χωρίς να δημιουργείται εργασιακό κώλυμα. Να τους χορηγείται από την πολιτεία, δηλαδή, δυνατότητα άδειας, έτσι ώστε αν υπάρχει δικαιολογημένα μεγάλο χρονικό διάστημα απουσίας, αυτό να μπορεί να εξομοιώνεται είτε με απόσπαση για τους εργαζόμενους στο δημόσιο είτε με τις άδειες άνευ αποδοχών για τους εργαζόμενους στον ιδιωτικό τομέα.

Κύριε Πρόεδρε και κύριοι συνάδελφοι, ο φόρος αίματος που πληρώθηκε φέτος στα ελληνικά βουνά είναι δυσβάσταχτος. Συγκλονισμένη όλη η Ελλάδα και περισσότερο η ορειβατική - αναρριχητική κοινότητα είδε ικανότατα, αλλά προπάντων αγαπητά παιδιά να χάνονται στα βουνά, που αγάπησαν όσο τίποτε άλλο. Το χαμόγελο του Ερμή παραμένει ανεξίτηλο στο μυαλό και τις καρδιές μας.

Η διάσωση σε ορεινό πεδίο στην Ελλάδα βασίζεται στη συγκινητική φιλοτιμία εθελοντών. Δεν υπάρχει κανένα οργανωμένο σχέδιο αντιμετώπισης ατυχήματος σε ορεινό πεδίο. Αυτό δεν το λέμε εμείς, το λένε τα αποτελέσματα. Ενώ σε άλλα κράτη με ορεινό τουρισμό και δραστηριότητες βουνού όταν γίνεται ατύχημα στο πεδίο σε ποσοστό πάνω από 60% η μεταφορά του τραυματία σε νοσοκομείο κρατάει λιγότερο από μία ώρα, στην Ελλάδα όλες οι διασώσεις είναι πολύωρες και μάλιστα όχι λόγω αναγλύφου.

Στη χώρα μας δεν λείπουν ούτε τα ελικόπτερα ούτε οι γιατροί ούτε οι διασώστες. Λείπει κατ’ αρχάς η πολιτική βούληση και, στη συνέχεια, ο συντονισμός και η εκπαίδευση των υπαρχόντων μέσων.

Να επισημάνουμε ότι δεν χρειάζεται να ανακαλύψουμε κάποιο σύστημα διάσωσης από το μηδέν. Αρκεί να αντιγράψουμε το σύστημα της Ελβετίας, της Γαλλίας ή κάποιας άλλης χώρας που θέλετε, αρκεί να ακούσουμε τους ειδικούς. Οι υποδομές υπάρχουν και τα κονδύλια δεν είναι απαγορευτικά.

Χρειάζεται να ανοίξει και η κουβέντα της προσβασιμότητας στα ελληνικά βουνά. Αυτή τη στιγμή όποιος θέλει πάει όπου θέλει, όποτε θέλει. Έτσι βλέπουμε ορειβάτες αρχάριους να ξεκινούν μόνοι τους ανεξαρτήτως καιρικών συνθηκών, να χάνονται, να κουράζονται και να μην μπορούν να γυρίσουν, εξ ορισμού υπεύθυνοι για την άσκοπη καταπόνηση των σωστικών συνεργείων της ΕΜΑΚ.

Επειδή όμως οι καταγγελίες από μόνες τους δεν ωφελούν, πρέπει να γίνει ένας σχετικός διάλογος με προτάσεις.

Αυτό που μπορεί να γίνει είναι ο χωρισμός του ορεινού πεδίου της Ελλάδας σε ζώνες, δηλαδή σε ζώνες ελεύθερης διέλευσης για όλους και σε ζώνες που για να μπορείς να τις επισκεφτείς, θα πρέπει είτε να ανήκεις σε οργανωμένη και πιστοποιημένη ομάδα η οποία και θα γνωρίζει τις δραστηριότητές σου, παραδείγματος χάριν σε ορειβατικούς συλλόγους, είτε να είσαι πιστοποιημένος οδηγός ή συνοδός βουνού ή να συμμετέχεις σε ομάδα που συνοδεύεται από ανάλογο αριθμό πιστοποιημένων οδηγών ή συνοδών βουνών ή πιστοποιημένων σε δραστηριότητες επαγγελματιών οι οποίοι θα πρέπει, εφόσον συνοδεύουν κόσμο, να έχουν ασφάλεια υπαίθριων δραστηριοτήτων και να καλύπτει όλο το γκρουπ. Τούτο ισχύει στις Άλπεις, για παράδειγμα. Το να είσαι ασφαλισμένος για δραστηριότητες στο βουνό είναι το πιο βασικό.

Τέλος, όπως η Υπηρεσία Πολιτικής Προστασίας απαγορεύει τον απόπλου όταν έχει ακατάλληλες καιρικές συνθήκες στη θάλασσα, κατά τέτοιο τρόπο να απαγορεύει την πρόσβαση σε κάποιο βουνό σε περίπτωση κακοκαιρίας γι’ αυτούς που δεν έχουν ειδικό εξοπλισμό ή αν κρίνει ακόμη και εντελώς.

Το σημαντικό είναι η οργάνωση της διαχείρισης του ορεινού όγκου της Ελλάδας να γίνει από τους πραγματικούς γνώστες και να μη γίνει η συνήθης παρέλαση κομματικών πελατών.

Για το ζήτημα του απαραίτητου προσωπικού δεν μπορούμε παρά να είμαστε επιφυλακτικοί. Απαιτείται προσωπικό με εξαιρετική φυσική κατάσταση, με ειδική κατάρτιση, που θα μπορεί να ανταποκρίνεται στις σημαντικές απαιτήσεις του έργου διάσωσης και θα ελέγχεται καθ’ όλη τη διάρκεια της υπηρεσίας του ως προς το αν μπορεί να επιτελέσει το καθήκον του, προκειμένου να είναι αποτελεσματικός ο μηχανισμός εν γένει.

Δεν υπάρχει καμμία πρόβλεψη για βάση στο Αιγαίο, επί παραδείγματι κοντά σε αναρριχητικές πίστες, όπως αυτές της Καρπάθου ή της Καλύμνου, αν και προφανώς θα έπρεπε να υφίστανται βάσεις για να καλύπτεται αξιοπρεπώς το συγκεκριμένο σημείο και να μην αναμένει βοήθεια από την ηπειρωτική χώρα.

Επιπροσθέτως, η θέσπιση πενταετούς μεταβατικού διαστήματος δείχνει την ανικανότητα της Κυβέρνησης, που δεν μπορεί να εφαρμόσει νομοθετικές διατάξεις που η ίδια ψηφίζει, εκτός αν απλώς σκοπείται η ιδιωτικοποίηση των υπηρεσιών που οφείλει να παρέχει το κράτος στους πολίτες του και δη εν προκειμένω του διασωστικού έργου.

Ως προς το σκέλος του νομοσχεδίου περί της αντισεισμικής προστασίας δέον να λάβουμε υπ’ όψιν μας ότι ο τόπος μας βρίσκεται σε μια σεισμογενή περιοχή, όπου αναμένονται τακτικά ισχυρές σεισμικές διεγέρσεις, που μπορούν να πλήξουν τις υφιστάμενες κατασκευές και να προκαλέσουν σημαντικές ζημιές, αλλά και ανθρώπινες απώλειες. Θα ήταν προτιμότερο να δίνονται προληπτικά κίνητρα από την πολιτεία για τη διενέργεια τακτικών σχετικών ελέγχων και τη λήψη, όπου χρειάζεται, κατάλληλων μέτρων για την αποφυγή δυσμενών συνεπειών και καταστροφών σε περίπτωση ισχυρού σεισμού.

Καλούμε την πολιτεία:

Να αξιοποιήσει τις προειδοποιήσεις που μας έχει δώσει η πρόσφατη σεισμική δραστηριότητα, να θεσμοθετήσει έναν προσεισμικό έλεγχο των κτηρίων, τουλάχιστον όσων έχουν κατασκευαστεί πριν την εφαρμογή των αντισεισμικών κανονισμών, και να ενθαρρύνει την αντισεισμική αναβάθμισή τους με στόχο την προστασία ανθρώπινων ζωών και την ελαχιστοποίηση των δυσμενών επιπτώσεων στον δομικό πλούτο του τόπου μας σε περίπτωση ισχυρού σεισμού.

Να δοθούν μόνιμα οικονομικά κίνητρα για την ενίσχυση ιδιωτικών κτηρίων που διατρέχουν κίνδυνο βλαβών από σεισμό. Το ΤΕΕ προτείνει κατά το πρότυπο της Ιταλίας να εφαρμοστεί έκπτωση φόρου 50% για τις δαπάνες επεμβάσεων με συγκεκριμένο μέγιστο φορολογικό όφελος. Παραδείγματος χάριν, στην Ιταλία το όριο είναι 96 χιλιάδες ευρώ ανά κτήριο.

Να προβλεφθεί σύνδεση προγραμμάτων σεισμικής ενίσχυσης και ενεργειακής εξοικονόμησης. Δεν μπορούμε να ανακαινίζουμε κτήρια χωρίς να έχουμε εξετάσει τη δομική τους τρωτότητα. Δεν μπορούμε να δίνουμε δημόσιο χρήμα και κοινοτικά κονδύλια σε κτήρια που δεν ξέρουμε αν θα αντέξουν έναν σεισμό αύριο.

Να συνδεθεί το «Εξοικονομώ κατ’ Οίκον» και όλα τα προγράμματα εξοικονόμησης ενέργειας με ελέγχους και εργασίες στατικής επάρκειας. Πρέπει όλα τα προγράμματα του ΕΣΠΑ και του Προγράμματος Δημοσίων Επενδύσεων που ενισχύουν αποκατάσταση ή ανακαίνιση κτηρίων να προβλέπουν τις δαπάνες που χρειάζονται για την αντισεισμική τους θωράκιση.

Ως προς το Ηλεκτρονικό Μητρώο Έργων Υποδομής, τονίζουμε ότι η αντισεισμική θωράκιση των δημοσίων υποδομών αποτελεί το πιο κρίσιμο θέμα, ίσως αυτό που προκαλεί περισσότερο το ενδιαφέρον της κοινής γνώμης, όταν το κράτος αστοχεί. Είναι άμεση ανάγκη η δημιουργία Ηλεκτρονικού Μητρώου Έργων Υποδομής για την καταγραφή και τη συντήρησή τους, το ξεκαθάρισμα αρμοδιοτήτων και τον κατά το δυνατόν αντικειμενικό προγραμματισμό των εργασιών.

Σήμερα δεν υπάρχει ούτε μητρώο υποδομών ούτε μητρώο συντήρησης και κανείς δεν ξέρει ποιος έχει την ευθύνη για κάθε έργο. Έτσι, οι ευθύνες συγχέονται και διαχέονται, όπως συμβαίνει σε πολλά πράγματα σε αυτή τη χώρα. Γι’ αυτό δεν αφορά μόνο στον σεισμικό έλεγχο, αφορά στο σύνολο των παραγόντων που πρέπει να ελέγχονται και που διασφαλίζουν την ανθεκτικότητα των κατασκευών, ιδίως λόγω της κλιματικής αλλαγής και των καιρικών φαινομένων που τις συνοδεύουν.

Ο οργανισμός παραμένει υποστελεχωμένος εδώ και σαράντα χρόνια με προβλέψεις για διάθεση προσωπικού από τα συναφή με τη δραστηριότητά του Υπουργεία χωρίς ούτε καν ειδικές απαιτήσεις, αντί να επανδρώνεται με καταρτισμένα και εξειδικευμένα στελέχη. Επίσης, ο γενικός διευθυντής του ορίζεται ελεύθερα και ανεξέλεγκτα από την εκάστοτε κυβέρνηση απαραδέκτως, ενώ προφανώς και θα έπρεπε η συγκεκριμένη θέση να καλύπτεται κατόπιν διαγωνισμού και αξιολόγηση ουσιαστικών και τυπικών προσόντων.

Τέλος, δεν διαπιστώνουμε καμμία ουσιαστική μέριμνα για την αντιμετώπιση των σεισμικών φαινομένων, κυρίως με την απουσία προβλέψεων για σοβαρούς προσεισμικούς ελέγχους, ιδίως σε ιδιωτικές κατασκευές, με αποτέλεσμα να είμαστε ακόμα μια περίπτωση στο έλεος της φύσης, όπως δυστυχώς συμβαίνει και στην αντιπυρική και αντιπλημμυρική προστασία.

Κύριοι, κλείνοντας, να τονίσω ότι τα ζητήματα της πολιτικής προστασίας όπως εν προκειμένω οι αεροδιασώσεις και η αντισεισμική προστασία, απαιτούν και την ανάλογη σοβαρότητα και τον προσεκτικό σχεδιασμό, προκειμένου να διασώζονται όσο το δυνατόν περισσότερες ανθρώπινες ζωές. Ευχόμαστε να το λάβετε υπ’ όψιν σας και να σταθείτε στο ύψος των περιστάσεων. Η Ελληνική Λύση καταψηφίζει αυτό το νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε τις εισηγήσεις με τον κ. Λογιάδη Γεώργιο από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Πρώτα απ’ όλα να ευχηθώ χρόνια πολλά σήμερα στους Γιώργηδες. Από την Κρήτη είμαι, κύριε Υπουργέ, από την Κύπρο είστε. Είναι του Αϊ-Γιώργη του Μεθυστή σήμερα. Σήμερα ανοίγουμε τα καινούργια κρασιά παντού, και στη Γαλλία και στην Ελλάδα, και το γιορτάζουμε αυτό και στην Κρήτη και στην Κύπρο. Χρόνια πολλά σε όλους.

Έρχομαι στο σημερινό σχέδιο νόμου του Υπουργείου Κλιματικής Κρίσης.

Κύριε Υπουργέ, με όλο τον σεβασμό λέγατε στην επιτροπή για κλιματική αλλαγή. Δεν είναι κλιματική αλλαγή. Πρόκειται για κλιματική κρίση, για τεράστια κλιματική κρίση, αν όχι πλέον καταστροφή. Το Υπουργείο σας λέγεται «Υπουργείο Κλιματικής Κρίσης» και όχι «Υπουργείο Κλιματικής Αλλαγής».

Μας φέρνετε σήμερα το σχέδιο νόμου που δημιουργεί τον Εθνικό Μηχανισμό Εναέριας Έρευνας και Διάσωσης «Θεοφάνης Ερμής Θεοχαρόπουλος», ο οποίος ονομάζεται έτσι στη μνήμη του άτυχου αυτού ορειβάτη είκοσι ενός ετών, που σκοτώθηκε στα Τζουμέρκα πέρυσι τον χειμώνα, και τροποποιεί τη λειτουργία του Οργανισμού Αντισεισμικού Σχεδιασμού και Προστασίας.

Να τονίσουμε ότι στη διαβούλευση το άρθρο 6 του σχεδίου νόμου στην αρχική του εκδοχή θεσμοθετούσε ειδική χρηματική εισφορά για την υπηρεσία αυτή, η οποία αφαιρέθηκε αμέσως, μετά από αντιδράσεις της «FRAPORT» και του ΣΕΤΕ. Στην έκθεση του Γενικού Λογιστηρίου του Κράτους δεν προβλέπεται καμμία συγκεκριμένη δαπάνη επί του κρατικού προϋπολογισμού και εισάγεται ένα σχέδιο νόμου χωρίς καμμία προηγούμενη οικονομοτεχνική ανάλυση και κοστολόγηση.

Το δεύτερο τμήμα του σχεδίου νόμου αφορά τον ΟΑΣΠ. Να τονίσουμε ότι δεν υπήρξε καθόλου δημόσια διαβούλευση. Σήμερα το πρόβλημα βρίσκεται στη συνεχή δημιουργία οργανισμών και δομών για επικοινωνιακούς και ψηφοθηρικούς λόγους. Συχνά δε συγκροτούνται και ανταγωνιστικοί οργανισμοί, όπως σήμερα που το νέο «Υπουργείο Κλιματικής Κρίσης» -και όχι Κλιματικής Αλλαγής- έχει δημιουργηθεί χωρίς να έχουν διευκρινιστεί πλήρως τα όρια αρμοδιοτήτων του για θέματα κλιματικής κρίσης σε σχέση με το Υπουργείο Περιβάλλοντος και Ενέργειας ή και με το Υπουργείο Μεταφορών και Υποδομών. Τόσα Υπουργεία έχουμε στην Ελλάδα, δεν μας φτάνουν; Πόσα Υπουργεία έχουν άραγε άλλες χώρες;

Η συζήτηση, λοιπόν, για την πολιτική προστασία δεν αρκεί να περιοριστεί στον ορισμό δύο υπηρεσιών, αλλά πρέπει να επεκταθεί στη γενικότερη πολιτική της Κυβέρνησης για την πρόληψη όσον αφορά τις φυσικές καταστροφές και τις υπηρεσίες πολιτικής προστασίας. Δομές υπάρχουν, όπως το Ενιαίο Κέντρο Συντονισμού Έρευνας και Διάσωσης, το Πυροσβεστικό Σώμα, η ΕΜΑΚ, η Πολεμική Αεροπορία, η οποία ούτως ή άλλως κινητοποιείται σε πολλές καταστάσεις, σε προβλήματα και σε συμφορές.

Το Πυροσβεστικό Σώμα είναι ήδη υποστελεχωμένο και χωρίς τα κατάλληλα μέσα, με τα οποία πρέπει άμεσα να υποστηριχθεί, να ενισχυθεί με υλικοτεχνικό εξοπλισμό, με εκπαιδευμένο προσωπικό. Δεν μπορεί το Πυροσβεστικό Σώμα με αυτά που έχει σήμερα να του αναθέτετε και να του προσθέτετε περαιτέρω αρμοδιότητες για την εναέρια έρευνα και διάσωση.

Κύριε Υφυπουργέ, είπατε στην επιτροπή ότι το Ενιαίο Κέντρο Συντονισμού Έρευνας και Διάσωσης είναι προσανατολισμένο στη ναυτική και αεροπορική έρευνα για να αντιμετωπίσει αεροπορικά και θαλάσσια ατυχήματα. Γιατί άραγε το υφιστάμενο δημόσιο σύστημα δεν το στρέφετε και προς την κατεύθυνση της έρευνας και διάσωσης και στους ορεινούς όγκους της πατρίδας μας;

Δεν μπορώ να φανταστώ σε μια κρίση σε μια ορεινή ή μια νησιωτική περιοχή, αν στην Ελλάδα προκύψει στρατιωτικό θέμα, αν θα πρέπει να πάει μια ιδιωτική ασφαλιστική εταιρεία να ψάχνει τους στρατιώτες μας.

Εσείς όμως θέλετε, αντί να ενδυναμώσετε τις υπάρχουσες δομές, να δημιουργήσετε κάτι εντελώς διαφορετικό και με άλλα κριτήρια.

Και να θυμίσω και να υπογραμμίσω ότι κάτι ανάλογο έχει γίνει και με την κατάργηση και διάλυση των Μικτών Ομάδων Μηχανημάτων Ανασυγκρότησης, τις γνωστές σε όλους μας ΜΟΜΑ. Αυτές κατασκεύασαν πάρα πολλά έργα υποδομών που είχαν καταστραφεί από τον Β΄ Παγκόσμιο Πόλεμο. Η ειδική αυτή στρατιωτική υπηρεσία στην ορεινή, την ακριτική και τη νησιωτική Ελλάδα, εκεί όπου οι εργολάβοι δεν πήγαιναν, οι ΜΟΜΑ έφτιαξαν τους δρόμους, τις γέφυρες, τα αεροδρόμια, οικοδομικά έργα, υποδομές. Επίσης, οι ΜΟΜΑ έδιναν το «παρών» σε κάθε είδους καταστροφές, σεισμούς, πυρκαγιές, πλημμύρες, κατολισθήσεις, χιονοπτώσεις και σε άλλες ακραίες περιπτώσεις.

Το 1992 όμως η κυβέρνηση του Κωνσταντίνου Μητσοτάκη με το άρθρο 18 του νόμου 2026 του 1992 τις κατήργησε και τις διέλυσε σε συνέχεια των περικοπών πιστώσεων προς τις ΜΟΜΑ για την εκτέλεση έργων που είχαν ξεκινήσει από τη δεκαετία του ΠΑΣΟΚ.

Και όλοι γνωρίζουμε ότι για καθαρά ψηφοθηρικούς λόγους γίνονταν συνεχώς διορισμοί παντού. Στις ΜΟΜΑ γινόντουσαν διορισμοί πολιτικού προσωπικού εις βάρος των πιστώσεων για την εκτέλεση έργων και έτσι φτάσαμε στη δεκαετία του ’90 όπου μετά από έντονες πιέσεις των μεγαλοεργολάβων και μεγαλοϊδιωτών, αυτούς που εμείς στο ΜέΡΑ25 σήμερα κατονομάζουμε ολιγάρχες, αρπακτικά και διαπλεκόμενους, για να παίρνουν αυτοί τα έργα, η κυβέρνηση τότε διέλυσε τις ΜΟΜΑ.

Σας θυμίζει κάτι το έργο αυτό; Ό,τι αρχίζει ο ένας, το ίδιο έργο συνεχίζει και ο άλλος, με καταστροφικές για τη χώρα και το δημόσιο συμφέρον συνέπειες. Γι’ αυτό είστε όλοι εσείς που κυβερνήσατε το ίδιο. Follow the money, λένε οι Αμερικανοί, διαχρονικά και συνεχώς.

Δομές υπάρχουν, το ερώτημα όμως είναι αν λειτουργούν. Ως Βουλευτής από το Ηράκλειο Κρήτης, να σας πω ότι στη μεγάλη πλημμύρα που πρόσφατα έγινε στην Αγία Πελαγία Ηρακλείου η δομή του 112 δεν λειτούργησε και πνίγηκαν δύο άνθρωποι συν τοις άλλοις. Γιατί; Αυτό είναι η αναποτελεσματικότητα του συστήματος πολιτικής προστασίας των πολιτών. Για ποια πρόληψη, λοιπόν, μιλάτε εδώ, κύριε Υπουργέ; Ποια πρόληψη;

Θα συμπαρασταθούμε ασφαλώς στον τραγικό πατέρα του χαμένου αυτού νέου, του Θεοφάνη Ερμή Θεοχαρόπουλου, ο οποίος αξιοθαύμαστα δημιουργεί αυτό το σύστημα. Είναι όμως ντροπή της ελληνικής πολιτείας να μην υπάρχει τέτοιο σύστημα εδώ και πολλά χρόνια. Ούτε τα βουνά ανακαλύψαμε σήμερα ούτε οι σεισμοί εμφανίστηκαν σήμερα ούτε τα ατυχήματα στα βουνά έγιναν μόνο σήμερα. Αυτά χρόνια γίνονται και θα γίνονται. Έπρεπε να έρθει το 2022 για να ξεκινήσουμε με το θέμα αυτό;

Θα ήταν πιο αξιοπρεπές εκ μέρους της πολιτείας να δημιουργήσει και να λειτουργήσει αποτελεσματικά έναν τέτοιο μηχανισμό εναέριας έρευνας και διάσωσης και μετά να του δώσει το όνομα του άτυχου συνανθρώπου μας. Διότι φοβάμαι ότι αν ο μηχανισμός αυτός δεν λειτουργεί σωστά, θα είναι δυστυχώς μπλεγμένο και το όνομα του άτυχου ορειβάτη.

Το σχέδιο νόμου μιλάει για τον χειμερινό τουρισμό. Ποιον χειμερινό τουρισμό; Χειμερινές δραστηριότητες, διότι ο τουρισμός είναι ένα ευρύτερο θέμα με ποικίλα άλλα θέματα.

Διαβάζω τι αναφέρει ο τραγικός πατέρας: «Το αγόρι μου ήθελε να σηκώσει την ελληνική σημαία σε διεθνείς αγώνες και αναγκαζόταν να ταξιδεύει όποτε μπορούσε σε γειτονικές χώρες, ξοδεύοντας το χαρτζιλίκι του, για να κάνει προπονήσεις στην αναρρίχηση, όπως κάνουν οι φίλοι του. Γιατί; Γιατί οι εγκαταστάσεις στην Ελλάδα απλά δεν υπάρχουν, είναι σε αρχάριο στάδιο». Έτσι με τέτοιες υποδομές ο χειμερινός τουρισμός θα είναι απλά όνειρο θερινής νυκτός. Για ποια πρόληψη, λοιπόν, μιλάτε, κύριε Υπουργέ, όταν δεν υπάρχουν οι τόσο απλές υποδομές εδώ;

Να σημειώσουμε επίσης ότι λίγες μέρες μόνο μετά τον χαμό του γιου του κ. Θεοχαρόπουλου θρηνήσαμε και τον θάνατο ενός άλλου καλού του φίλου, ο οποίος ήταν ανάμεσα στους τρεις που σκοτώθηκαν στα Καλάβρυτα.

Πρέπει πάντως να αναφέρουμε ότι ήταν ευτύχημα αυτό που έγινε στην Κρήτη πριν από λίγο καιρό, όταν η πυροσβεστική, η 5η ΕΜΑΚ, κατόρθωσε και διέσωσε έναν εξηνταπεντάχρονο Αυστριακό, όπως έχει κάνει και σε πολλές άλλες περιπτώσεις, υπερβαίνοντας εαυτούς και κινδυνεύοντας οι ίδιοι οι άνθρωποι. Συγχαρητήρια στο σώμα.

Το Πυροσβεστικό Σώμα όμως, όπως μας ανέφεραν όλοι οι φορείς και όπως όλοι γνωρίζουμε, είναι υποστελεχωμένο. Για ποια πρόληψη, λοιπόν, μιλάμε, όταν υπάρχει υποστελέχωση στο Πυροσβεστικό Σώμα; Πρέπει, λοιπόν, να υποστηριχθεί, να ενισχυθεί με κατάλληλα εκπαιδευμένο προσωπικό που να έχει τη σχετική τεχνογνωσία για την αντιμετώπιση αυτών των πολύ ειδικών κρίσεων, με υλικοτεχνικό εξοπλισμό που θα αναβαθμίζεται συνεχώς.

Αλλιώς, φοβόμαστε ότι θα ιδιωτικοποιηθεί αυτή η υπηρεσία, όπως όλα ιδιωτικοποιούνται αφού απαξιωθούν, όπως ακριβώς τόνισε ο Πρόεδρος του Διοικητικού Συμβουλίου της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος, ο κ. Σταθόπουλος, και όπως έγινε και με τις ΜΟΜΑ, όπως προανέφερα.

Επίσης, πρέπει να υφίσταται διακλαδικότητα με τη συμμετοχή των εμπλεκόμενων και αρμόδιων φορέων για την αντιμετώπιση τέτοιων κρίσεων, η οποία δεν υπάρχει στο σημερινό σχέδιο νόμου και με τη συμμετοχή της Πολεμικής Αεροπορίας που έχει την τεχνογνωσία, της Πυροσβεστικής, του ΕΚΑΒ και των εθελοντών διασωστών, οι οποίοι έχουν εγκατεστημένους σαράντα πομπούς σε όλη την ορεινή Ελλάδα, σε όλα τα βουνά, οι οποίοι μάλιστα είναι συμβατοί με τη συχνότητα της Πολεμικής Αεροπορίας.

Αυτοί οι άνθρωποι, οι εθελοντές μας στα βουνά γνωρίζουν λεπτομέρειες γεωμορφολογίας, μικροκλίματος, σκιάσεως, ραντάρ και μπορούν να συμβάλλουν αποτελεσματικά στο έργο αυτό. Το βασικό τους αίτημα είναι μόνο η θεσμική ένταξή τους σε υποστηρικτικό ρόλο στον νέο φορέα αεροδιάσωσης. Οφείλουμε να τους ακούσουμε.

Το δεύτερο τμήμα για τη λειτουργία του ΟΑΣΠ έχει μόλις τρία άρθρα για το τεράστιο και διαχρονικό σεισμικό πρόβλημα της χώρας, της πιο σεισμικής χώρας της Ευρώπης. Αυτό όμως το κομμάτι για τον ΟΑΣΠ, όπως είπαμε και παραπάνω, δεν υπήρχε καν στη διαβούλευση. Είναι τεράστιο θέμα για την Ελλάδα. Πήρατε τον ΟΑΣΠ από το ένα υπουργείο, το φέρατε στο άλλο και κάτι έγινε.

Αν αυτή τη στιγμή γίνει ένας σεισμός 7,5 ρίχτερ, μέσα σε αυτή την Αίθουσα που είμαστε, ξέρουμε πώς θα αντιδράσουμε; Όταν αρχίσουν να ραγίζουν τα τζάμια από την οροφή, ξέρουμε τι θα κάνουμε; Έχουμε εκπαιδευτεί γι’ αυτό το πράγμα; Έχουμε ενημερωθεί; Δεν νομίζω.

Το παράδειγμα των Ιαπώνων για εμάς είναι «far east». Και όποια ενημέρωση και αν κάνει η τηλεόραση με μικρά σποτάκια, αυτά γίνονται σε ώρες αιχμής για τους ξενύχτηδες, όμως, σε ώρες αιχμής γι’ αυτούς που το βράδυ δεν κοιμούνται, γύρω στις 2.00΄ με 3.00΄ τα ξημερώματα. Όλα αυτά είναι αποκαρδιωτικά και απαξιωτικά.

Να προσθέσω ότι στις 16 Οκτωβρίου 1972, πριν από πενήντα χρόνια, εγκαινιάστηκε ο Πύργος των Αθηνών, το ψηλότερο κτήριο της Ελλάδος, του οποίου την αντισεισμική μελέτη την είχε κάνει εγκεκριμένος διδάκτορας τότε και αργότερα καθηγητής του Πανεπιστημίου Πατρών, ο πολιτικός μηχανικός, ο αείμνηστος Αρίσταρχος Οικονόμου, που είχε κατακτήσει την εποχή εκείνη τέσσερα παγκόσμια ρεκόρ τεχνικών επιτευγμάτων. Ο Πύργος των Αθηνών έχει μια πλαστική θεμελίωση. Πρωτοπόρος, καινοτόμος και εφευρέτης ο Αρίσταρχος Οικονόμου, τον οποίο όμως το σύστημα δεν το ανέδειξε, όπως θα έπρεπε, και τον έβαλε στο περιθώριο λόγω συμφερόντων.

Κύριε Υπουργέ, την πρώτη φορά που συναντηθήκαμε ήταν στο Αρκαλοχώρι πέρυσι με τους σεισμούς. Τι έκαναν εκεί οι άνθρωποι στα πλινθόκτιστα παλιά σπίτια; Τα ανακαίνιζαν μόνοι τους πριν τους σεισμούς κι έβγαζαν μια ελαφριάς κατασκευής στέγη που υπήρχε, έβαζαν μπετόν, αλλά αυτή η δομή πλέον ήταν εντελώς διαφορετική. Κανείς δεν τους ενημέρωσε τι έπρεπε κανονικά να κάνουν και στον σεισμό υπήρξαν τεράστια προβλήματα.

Ευτυχώς που ο σεισμός έγινε στις 9.00΄ το πρωί αλλιώς θα είχαν παραπάνω θύματα. Κι αυτό γιατί έγινε; Διότι ο δήμος και η περιφέρεια είχαν έναν πολιτικό μηχανικό, έναν μηχανικό για να τους πει «αυτό που κάνετε είναι λάθος, αυτό που κάνετε δεν είναι σωστό. Πρέπει να υποστυλώσετε τα σπίτια σας, να τα υποστηρίξετε στατικά κι ύστερα να βάλετε επάνω μια βαριά στέγη και να κάνετε ό,τι άλλο θέλετε». Αυτό είναι η πρόληψη. Αν δεν έχουμε μηχανικούς στις περιφέρειες και στους δήμους, πρόληψη δεν υπάρχει. Για ποια πρόληψη, λοιπόν, μιλάμε;

Μου λένε από το Αρκαλοχώρι σήμερα ότι ούτε ένας φάκελος δεν έχει εγκριθεί για να ξεκινήσουν οι εργασίες αποκατάστασης. Μου λένε σήμερα από το Αρκαλοχώρι ναι μεν μπήκαν κάποια χρήματα σε κάποιους δικαιούχους, όμως, η γραφειοκρατία και το υψηλό κόστος κατασκευής είναι ανασταλτικοί παράγοντες με αποτέλεσμα όλα να βαλτώνουν. Μου λένε σήμερα από το Αρκαλοχώρι ότι δεκατρείς μήνες μετά τον σεισμό υπάρχουν ξανά πολλά αιτήματα για να δοθούν περαιτέρω οικίσκοι σε νέους δικαιούχους διότι δεν μπορούν οι συγγενείς τους να τους φιλοξενούν εσαεί. Για οκτώ χιλιάδες φακέλους δεν μπορούν δεκαοκτώ άτομα να ανταποκριθούν.

Να αναφέρω επίσης και το τεράστιο πρόβλημα της γραφειοκρατίας που αντιμετωπίζουν όσοι σεισμόπληκτοι καταθέτουν αίτηση για επιδότηση ενοικίου. Μήπως το κάνουν εξεπίτηδες για να απογοητεύονται και να φεύγουν; Ζητούν πάνω από είκοσι έγγραφα, ξανά και ξανά τα ίδια. Όλα αυτά ισχύουν και για τη Σάμο. Για καψόνι πρόκειται όχι για υποστήριξη των ανθρώπων αυτών.

Περαιτέρω, ποια κτήρια έχουν ελεγχθεί σήμερα για την τρωτότητά τους από τους σεισμούς; Τα μουσεία; Φαντάζεστε ένα αρχαιολογικό μουσείο, παραδείγματος χάριν των Αθηνών, σε έναν μεγάλο σεισμό να πέφτουν τα εκθέματα κάτω και να σπάνε; Τα νοσοκομεία; Ένα νοσοκομείο μετά από έναν μεγάλο σεισμό θα είναι σε θέση να περιθάλψει τους τραυματίες; Για ποια σχολεία μιλάμε; Έχει ελεγχθεί η τρωτότητά τους για σεισμούς; Οι γέφυρες; Τα έργα υποδομών; Αυτά είναι όλα θέματα τα οποία δεν τα βλέπουμε διαχρονικά μέχρι σήμερα.

Το ΜέΡΑ25 τονίζει τη συνδυασμένη εφαρμογή προγραμμάτων ενεργειακής και δομικής αναβάθμισης κτηρίων με πόρους του Ταμείου Ανάκαμψης και του ΕΣΠΑ, όπως γίνεται ήδη στην Ιταλία.

Πρώτα πρέπει να τονίσω ότι στο σχέδιο νόμου αυτό εμείς θα τοποθετηθούμε με «παρών» με τόσες επιφυλάξεις. Όσον αφορά στις τροπολογίες που φέρνετε, πάλι ξεκάρφωτες και σε καμμία σύνδεση με το σημερινό σχέδιο νόμου, ασφαλώς θα τις καταψηφίσουμε. Ουσιαστικά έχετε καταργήσει το νόμο με το άρθρο 1. Για το άρθρο 2 «Εγγύηση του Ελληνικού Δημοσίου προς όργανα και οργανισμούς της Ευρωπαϊκής Ένωσης», εμείς θα λέγαμε εγγύηση του πτωχευμένου ελληνικού δημοσίου προς την Ευρωπαϊκή Ένωση. Σχετικά με το τρίτο, για τη λειτουργία των εμπορικών καταστημάτων την Κυριακή, μεθαύριο, ό,τι και να κάνετε, όσο και να προσπαθήσετε η κατανάλωση δεν μπορεί να αυξηθεί διότι το διαθέσιμο εισόδημα είναι στα τάρταρα.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι οκτώ μαθήτριες και μαθητές και τέσσερις εκπαιδευτικοί συνοδοί από το 1ο Δημοτικό Σχολείο Αιτωλικού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η διαδικασία είναι ως εξής: Θα πάρει τον λόγο ο Υπουργός, ο οποίος θα κάνει την ομιλία του, μετά ο κ. Σκανδαλίδης, μετά τρεις ομιλητές, γιατί το Προεδρείο πρέπει να σκέπτεται εκτός από τους αξιωματούχους και τους στρατιώτες της Αιθούσης, που είναι οι Βουλευτές, και μετά ο κ. Γρηγοριάδης.

Έχετε τον λόγο, κύριε Υπουργέ.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Νομίζω ότι είναι ευτυχής συγκυρία που έχουμε τους μαθητές και μαθήτριες από το Αιτωλικό και παρακολουθούν τις διαδικασίες. Γι’ αυτό, για να είμαι κι εγώ συνεπής και ξέρω ότι είστε και εσείς αυστηρός εις τις κοινοβουλευτικές διαδικασίες και κοινοβουλευτικά θέσμια, θα ξεκινήσω με τις τροπολογίες, μετά θα πάω στις νομοτεχνικές και θα προσπαθήσω για τέσσερα-πέντε λεπτά να δώσω κάποιες απαντήσεις και διευκρινίσεις για όσα ακούστηκαν. Θα απαντήσει επί όλων των ερωτημάτων ο κ. Βαγγέλης Τουρνάς, ο Υφυπουργός, ο οποίος είχε και την ευθύνη και την καθοδήγηση για το όλο νομοσχέδιο.

Ξεκινώ με τις τροπολογίες. Κάνουμε αποδεκτές την υπ’ αριθμόν 1452/2 τροπολογία του δικού μας Υπουργείου και την υπ’ αριθμόν 1453/3 του Υπουργείου Οικονομικών. Δεν γίνεται αποδεκτή η τροπολογία των Βουλευτών του ΣΥΡΙΖΑ.

Αναφορικά με την τροπολογία του Υπουργείου μας θέλω να επισημάνω τους συγκεκριμένους λόγους οι οποίοι καθιστούν αναγκαία τη νομοθετική ρύθμιση των διατάξεων της συγκεκριμένης τροπολογίας. Έχει επισημανθεί πάρα πολλές φορές και από τον Πρωθυπουργό και από εμάς ότι είναι προτεραιότητα της κυβερνητικής πολιτικής όντως να μειώσουμε και να προσαρμοστούμε στις μεγάλες συνέπειες της κλιματικής κρίσης. Για την επίτευξη αυτού του στόχου οφείλουμε ως πολιτεία μεταξύ άλλων να προχωρήσουμε άμεσα στην ενίσχυση του εθελοντισμού. Ήταν από την αρχή βασική μας πεποίθηση ότι υπάρχει μεγάλη διάθεση εθελοντισμού στην Ελλάδα, αλλά πρέπει να βρούμε εκείνο το σύστημα για να αξιοποιηθεί σωστά, όχι απλώς να αξιοποιείται ad hoc και να αξιοποιείται με έναν τρόπο που δεν δημιουργεί την αποτελεσματικότητα που θα θέλαμε.

Η συνεισφορά του εθελοντισμού φάνηκε και κατά τη διάρκεια αυτής της αντιπυρικής περιόδου που περάσαμε. Σας ομολογώ και με τον κ. Τουρνά περάσαμε πολλές μέρες και νύχτες και είδαμε αυτή τη μεγάλη προσφορά των εθελοντών μας. Ήταν πολύτιμη και θα ήθελα και από το Βήμα της Βουλής να απευθύνω δημόσια ένα ευχαριστώ σε όλους τους εθελοντές και εθελοντικές ομάδες, που βοήθησαν πάρα πολύ στο έργο της αντιπυρικής περιόδου το φετινό καλοκαίρι.

Δεν θέλω να σας κουράσω, αλλά θα αναλύσω σύντομα την τροπολογία που αφορά στην Ακαδημία Πολιτικής Προστασίας, τη λεγόμενη ΑΠΟΠ. Είναι μια φιλοδοξία του Υπουργείου να δημιουργήσει μία σχολή πολιτικής προστασίας, όπου οι εθελοντές μας ουσιαστικά θα πιστοποιούνται με βάση τα συγκεκριμένα τους πλεονεκτήματα και τις συγκεκριμένες δεξιότητες. Θεωρούμε πολύ σημαντικό ότι μπαίνουμε στη λογική της εξειδίκευσης γιατί όσοι ξέρουν τι συμβαίνει στο πεδίο τις συγκεκριμένες δύσκολες στιγμές αντιλαμβάνονται ότι δεν μπορεί να κάνει ο καθένας όλα. Ο καθένας πρέπει να έχει μια εξειδίκευση η οποία να πιστοποιείται από την Ακαδημία Πολιτικής Προστασίας.

Η ακαδημία υπάγεται, λέει η τροπολογία, μέχρι την έναρξη λειτουργίας της στην Εθνική Σχολή Διαχείρισης Κρίσεων και Αντιμετώπισης Κινδύνου στον Γενικό Γραμματέα Πολιτικής Προστασίας. Θα παρέχει, όπως είπαμε, πιστοποιημένη εκπαίδευση, επιμόρφωση σε θέματα πολιτικής προστασίας και διαχείρισης κρίσεων σε ομάδες πληθυσμού με σκοπό την άμεση και αποτελεσματική εμπλοκή τους εις το πεδίο.

Είμαι στην ευχάριστη θέση να ανακοινώσω στη Βουλή σήμερα ότι έχουμε ως χρονοδιάγραμμα 18 Νοεμβρίου να έχουμε την πανηγυρική έναρξη λειτουργίας της σχολής με πρώτους εκπαιδευόμενους μέλη εθελοντικών οργανώσεων από την Αττική.

Περαιτέρω, με το άρθρο 2 στο ίδιο πλαίσιο ενδυνάμωσης και θωράκισης της κοινωνίας μας απέναντι στις φυσικές καταστροφές, μεταφέρουμε το κέντρο ειδικών εκπαιδεύσεων της Εθνικής Σχολής Διαχείρισης Κρίσεων και Αντιμετώπισης Κινδύνων στις δομές της Πυροσβεστικής Ακαδημίας ως κέντρο εκπαίδευσης Πυροσβεστικού Σώματος, το οποίο θα λειτουργήσει πολύ σύντομα σε σύγχρονες εγκαταστάσεις στη Νέα Μάκρη. Και οφείλω εδώ να καταγράψω τη μεγάλη δωρεά του «Niarchos Foundation», έτσι ώστε να λειτουργήσει αυτό το πολύ σημαντικό και σύγχρονο κέντρο εκπαίδευσης του Πυροσβεστικού Σώματος.

Αναφορικά με το άρθρο 3, τροποποιούνται οι προϋποθέσεις απόκτησης της ιδιότητας του εθελοντή πολιτικής προστασίας, καταργώντας το ασυμβίβαστο της ταυτόχρονης κατοχής της ιδιότητας του εθελοντή πυροσβέστη και της ιδιότητας του εθελοντή πολίτη προστασίας. Έτσι πετυχαίνουμε τη βέλτιστη αξιοποίηση του ανθρώπινου δυναμικού στο επιχειρησιακό πεδίο.

Με το άρθρο 4, για την αποφυγή αποδυνάμωσης νευραλγικών υπηρεσιών του Πυροσβεστικού Σώματος, ορίζεται ως όριο ηλικίας αποστρατείας των αξιωματικών ειδικών καθηκόντων το εξηκοστό πέμπτο έτος της ηλικίας τους.

Τελειώνοντας για τις τροπολογίες, εισηγούμαι την ψήφιση των διατάξεων που πιστεύω ότι θα συμβάλλουν έτσι ώστε να αναβαθμίσουμε τις δυνατότητες της Πολιτικής Προστασίας και του Πυροσβεστικού Σώματος.

Προχωρώ στις νομοτεχνικές. Κουβεντιάσαμε και στις επιτροπές πολλές φορές για τον ΟΑΣΠ. Οι νομοτεχνικές αφορούν στην κατάργηση επιμέρους αρμοδιοτήτων του ΟΑΣΠ και ειδικότερα της αρμοδιότητας σύνταξης σχεδίων έκτακτης ανάγκης, η οποία ανήκει στη Γενική Διεύθυνση Συντονισμού και τη Γενική Γραμματεία Πολιτικής Προστασίας και της αρμοδιότητας συντονισμού και κατεύθυνσης για την μετασεισμική αποκατάσταση του δομικού πλούτου η οποία ανήκει στη Γενική Διεύθυνση Αποκατάστασης Επιπτώσεων Φυσικών Καταστροφών του Υπουργείου Υποδομών και Μεταφορών.

Επίσης, κατόπιν διαβούλευσης με τους αρμόδιους φορείς -αν θυμάστε στη δεύτερη συνεδρία της επιτροπής- τροποποιούμε την έδρα των δύο βάσεων ετοιμότητας-επιφυλακής και ειδικότερα η βάση με έδρα το Άκτιο μεταφέρεται στα Ιωάννινα και η βάση με έδρα τη Λάρισα μεταφέρεται στη Νέα Αγχίαλο. Θα σας εξηγήσει ο κύριος Υφυπουργός, ως πρώην Αρχηγός της Αεροπορίας και άνθρωπος που έχει βαθιά γνώση του αντικειμένου, γιατί επιλέχθηκε στην αρχή αυτό το θέμα και γιατί αλλάξαμε μέσα από τη νέα συζήτηση, διότι υπήρξαν νέα δεδομένα.

**ΧΡΗΣΤΟΣ ΚΕΛΛΑΣ:** Να κάνει τι εκεί; Δεν κατάλαβα.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Θα μου επιτρέψετε, κύριε Πρόεδρε, για τέσσερα, πέντε λεπτά.

**ΠΡΟΕΔΡΕΥΩΝ (Νικήτας Κακλαμάνης):** Για τους θορυβούντες ήταν το χτύπημα του κουδουνιού, όχι για εσάς.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ.

Φτάσαμε σε αυτό το νομοσχέδιο -και είναι γεγονός και το διατυπώσατε όλοι και ήταν, κατά την άποψή μου, όχι απλώς κοινός τόπος, αλλά κοινή καταγραφή έντονης συναισθηματικής φόρτισης-, ένα νομοσχέδιο το οποίο επιταχύνθηκε -γιατί υπήρχε στα σκαριά του Υπουργείου, με την ανάληψη τουλάχιστον της δικής μας ηγεσίας από τον Σεπτέμβριο του 2021- μετά το τραγικό συμβάν όπου ένας νέος συνάνθρωπός μας έχασε τη ζωή του, ο Θεοφάνης Ερμής Θεοχαρόπουλος.

Ήταν ένα τραγικό συμβάν που το βιώσαμε όλοι, μια τραυματική εμπειρία και γι’ αυτό καταλήξαμε στο συμπέρασμα και με την εισήγηση και του κυρίου Πρωθυπουργού, ο εθνικός μηχανισμός να φέρει το όνομά του, έτσι να διατηρηθεί στη μνήμη μας ο Θεοφάνης Ερμής Θεοχαρόπουλος, για να μας βοηθά να επιταχύνουμε και διαδικασίες και να είμαστε πολύ πιο proactive, να είμαστε πολύ πιο μπροστά από τα γεγονότα, για να μπορέσουμε να σώζουμε ανθρώπινες ζωές, που είναι γενική μας πεποίθηση.

Στην προσπάθεια να δημιουργηθεί αυτός ο μηχανισμός, ξεκινήσαμε από την πρώτη μέρα να διερευνούμε τι υπάρχει σε προηγμένες χώρες, σε χώρες που έχουν μεγάλη εμπειρία γύρω από αυτό το θέμα.

Οι χώρες που έχουν μεγάλη εμπειρία σε αυτό το θέμα είναι η Αυστρία, η Ελβετία, η Ιταλία, η Γαλλία και η Γερμανία. Κάναμε συναντήσεις με Υπουργούς, κάναμε συναντήσεις με ειδικούς. Ο κ. Τουρνάς είχε πάρα πολλές συναντήσεις με μια ειδική ομάδα, ακριβώς για να φέρουμε ό,τι καλύτερο υπήρχε ως εξειδίκευση, ως γνώση απ’ αυτές τις χώρες.

Σας ομολογούμε ότι κάθε χώρα είχε ιδιαιτερότητες. Δεν ήταν εύκολο να μεταφερθεί αυτούσιο το τι συμβαίνει σε χώρες με διαφορετικές υποδομές, με διαφορετικά συστήματα. Γι’ αυτό διατρέξαμε αυτή την περίοδο, μέχρι το καλοκαίρι, μετά ξεκίνησε η διαβούλευση η εσωτερική με την Πολεμική Αεροπορία και όλους τους άλλους εμπλεκόμενους και φτάσαμε σε αυτό που έχετε μπροστά σας.

Θέλω να πω δυο λόγια ειδικά για τις μεταβατικές διατάξεις. Ακούω μια κριτική που ειλικρινά με ξενίζει και θα το ομολογήσω. Κι εδώ ας μου επιτραπεί μια παρένθεση. Έχοντας την εμπειρία τριών κοινοβουλίων, ειλικρινά περίμενα αυτό το Κοινοβούλιο να ήταν πολύ πιο συναινετικό σε ένα τέτοιο νομοσχέδιο. Θεωρώ ότι είναι από τα νομοσχέδια τα οποία αντανακλούν την εθνική συναίνεση, διότι μιλάμε για κάτι το οποίο, βασικά, έχει τεχνικές προδιαγραφές, έχει αρχή, μέση και τέλος κι εν πάση περιπτώσει όλα αυτά που ακούστηκαν -που αφορούν τον ιδιωτικό τομέα, τις μεταβατικές διατάξεις- με έναν συνωμοσιολογικό τρόπο, νομίζω δεν έχουν σχέση με την πραγματικότητα. Δεν έχουν σχέση με την πραγματικότητα, γιατί αν αφηνόμαστε στη λογική ότι θα προσπαθήσουμε εκ των ενόντων να φτιάξουμε τον εθνικό μηχανισμό, πολύ σωστά είπε ο κ. Τουρνάς ότι είστε σε επιτροπές, θα θέλαμε μίνιμουμ πέντε χρόνια.

Εμείς τι είπαμε; Δεν έχουμε άλλη επιλογή, αφού έχουμε την εμπειρία μέσα από το NSPA, που το ξέρετε πολύ καλά. Και ευχαριστούμε που μας δώσατε την δυνατότητα πέρυσι και μέσω αυτού του μηχανισμού φέραμε τα εναέρια μέσα που μας βοήθησαν σε αυτή την δύσκολη αντιπυρική περίοδο και πάνω κάτω προλάβαμε πάρα πολλές πυρκαγιές να μην γίνουν από μικρές, μεσαίες και μεγάλες. Υπάρχουν μηχανισμοί οι οποίοι είναι διαφανέστατοι, οι οποίοι δεν δημιουργούν κανένα πρόβλημα, είναι με βάση τα ευρωπαϊκά πρότυπα, είναι με βάση πρότυπα που ασχολούνται όλοι οι διεθνείς οργανισμοί, που σημαίνει ότι θα ακολουθήσουμε μια τέτοια διαδικασία ανοικτού διαγωνισμού, ακριβώς για να ξεκινήσουμε να έχουμε τα ελικόπτερα, να έχουμε τις ομάδες αυτές το συντομότερο δυνατό. Διότι μπορεί να συμβεί ανά πάσα στιγμή το πρόβλημα μιας νέας ορεινής διάσωσης, όπως συνέβη και χάσαμε έναν νέο άνθρωπο, τον Θεοφάνη Ερμή Θεοχαρόπουλο. Δεν έγινε για κανέναν άλλο στόχο, ούτε από καμμία μανία να πάμε στον ιδιωτικό τομέα. Έγινε με αποκλειστικό στόχο να προλάβουμε, να είμαστε όσο το δυνατόν πιο κοντά στην πραγματικότητα, πιο κοντά στο να σωθεί μια νέα ζωή.

Και επαναλαμβάνω, αυτά είναι τόσο διαφανή που δεν δημιουργούν κανένα πρόβλημα. Όσοι διετέλεσαν σε υπουργικά καθήκοντα, ξέρουν ότι αυτά συμβαίνουν σε όλη την Ευρώπη.

Δεν έχει νόημα, κατά την άποψή μου, πλέον να συζητούμε με αυτή την εντύπωση, ότι ο ιδιωτικός τομέας μόνο κακά φέρνει. Όταν συνεργάζεται σωστά με τον δημόσιο τομέα, φέρνει πάρα πολλά καλά στον τόπο και παντού. Είναι γνωστές σε όλη την Ευρώπη και είναι καταξιωμένες οι διαδικασίες όπου υπάρχει η σύμπραξη δημόσιου και ιδιωτικού τομέα, το γνωστό PPP, Private Public Partnership.

Ειλικρινά πίστευα ότι αυτές οι μεταβατικές διατάξεις θα ετύγχαναν της πλήρους στήριξης και συναίνεσης όλων, γιατί επιδιώκουμε απλώς και μόνο να κάνουμε πιο γρήγορες τις διαδικασίες, να έχουμε πιο γρήγορη ορεινή διάσωση, για κανέναν άλλον λόγο.

Διότι αυτά τα χρόνια θα προσπαθήσουμε με κάθε τρόπο -όχι μόνο εμείς, διότι εδώ ερχόμαστε και επανερχόμαστε, έχω διατελέσει και αλλού Υπουργός και ξέρω ότι οι Υπουργοί δεν είναι μόνιμοι-, αλλά κι ο επόμενος που θα έρθει και ο άλλος θα συνεχίσουν επάνω σε ένα πλαίσιο για να στήσουν έναν εθνικό μηχανισμό. Αλλά μέχρι τότε έπρεπε οπωσδήποτε να έχουμε την εναλλακτική λύση, ακριβώς για να μην έχουμε άλλο θύμα, όπως τον Ερμή Θεοχαρόπουλο.

Επαναλαμβάνω -και συγχωρήστε με αν το λέω με άκομψο τρόπο- ότι περίμενα να ήταν ένα νομοσχέδιο εθνικής συναίνεσης, όπως πιστεύω και για το ίδιο το Υπουργείο ότι δεν είναι Υπουργείο συγκρούσεων. Δεν λέω ότι θα σταματήσουμε να συζητάμε τις διαφορετικές απόψεις. Προς θεού! Θα συνεχίσουμε να έχουμε τις ιδεολογικές μας διαφωνίες, αλλά από την άλλη οι πυρκαγιές, οι σεισμοί δεν έχουν ιδεολογικό χρώμα. Ο τρόπος αντιμετώπισης βασίζεται -πιστεύω-, σε επιστημονική ανάλυση, σε επιστημονική τεκμηρίωση, σε κοινή επιστημονική εκτίμηση και κοινή επιστημονική γνώση, παρά όπου οπουδήποτε αλλού.

Για τα θέματα με τη φωτιά στη Ροδόπη: Σας ενημερώνω -έτυχα ενημέρωσης, γι’ αυτό βγήκα για λίγα λεπτά έξω- ότι εδώ και πολλές ημέρες επιχειρούν εναέρια μέσα. Έχουμε στείλει εδώ και ημέρες και τη γνωστή ομάδα των δασοκομάντος, η οποία δημιουργήθηκε φέτος. Είναι μια δύσκολη πυρκαγιά, οι δασολόγοι τη χαρακτηρίζουν ως μια πυρκαγιά που είναι έρπουσα και δεν δημιουργεί ουσιαστικά προβλήματα στο ίδιο το δάσος. Τώρα που μιλάμε γίνεται ειδικό συντονιστικό όργανο με τον Γενικό Γραμματέα Πολιτικής Προστασίας και τον δασάρχη, τον κ. Χρήστο Λάμπρη, ο οποίος είναι και ειδικός δασολόγος. Σίγουρα οι εκτιμήσεις των ανθρώπων, που γνωρίζουν περισσότερα από εμάς λένε ότι δεν είναι εύκολη πυρκαγιά, αλλά δεν είναι και τόσο καταστροφική όπως εμφανίζεται από κάποιους σε δημοσιεύματα.

Εν πάση περιπτώσει, γίνεται μεγάλη προσπάθεια για να περιοριστεί, εμφανίστηκε και εντός του βουλγαρικού εδάφους. Δεν είναι σίγουρο ότι ήταν απλή εξέλιξη μέσα από την δική μας πυρκαγιά, αλλά είμαστε και σε συνεργασία.

Σας επαναλαμβάνω, δεν ισχύει ότι δεν έχουμε εναέρια μέσα να επιχειρήσουν, ο εθνικός στόλος επιχειρεί συνεχώς. Να σας πει ο κ. Τουρνάς πόσα Καναντέρ -διακόσια δεκαπέντε και τετρακόσια δεκαπέντε- έχει. Συνεπώς νομίζω ότι εάν μιλήσουμε με ψυχραιμία και ηρεμία, τα δεδομένα είναι αυτά και δεν χρειάζονται υπερβολές σε ό,τι αφορά αυτή τη φωτιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα τελειώσω, κύριε Πρόεδρε, υπερασπιζόμενος την πρωτοβουλία και την πρωτοποριακή αντίληψη του Πρωθυπουργού για να ιδρυθεί αυτό το Υπουργείο Κλιματικής Κρίσης και Πολιτικής Προστασίας, επειδή ακούω συνεχώς μία κριτική που επιχειρεί να απαξιώσει την ίδια την ίδρυση του Υπουργείου ότι, δηλαδή, είναι ένα επικοινωνιακό Υπουργείο και ότι είναι Υπουργείο, που δεν ανταποκρίνεται στη σημερινή σκληρή πραγματικότητα της κλιματικής κρίσης και είναι Υπουργείο που δεν έχει οργανόγραμμα, δεν έχει νομοθεσία, δεν έχει όλα αυτά.

Τα είπαμε και στην επιτροπή. Θεωρούσα ότι οι απαντήσεις που δόθηκαν στην επιτροπή θα ήταν αρκούντως ικανοποιητικές για να μην ξανανοίγει αυτή η συζήτηση. Ειλικρινά δεν έχω καμμία διάθεση αντιπαράθεσης για τέτοια θέματα και δεν πιστεύω στην αντιπαράθεση. Απλώς πρέπει να πω την αλήθεια.

Ένα Υπουργείο που χαρακτηρίζεται ότι είναι απλώς επικοινωνιακό ή ότι δεν χρειαζόταν ή οτιδήποτε άλλο λέγεται, την ίδια στιγμή αυτό το Υπουργείο έχει ξεκινήσει και έχει πάρει από τη γνωστή DG Reform -το Υπουργείο, δηλαδή, μεταρρυθμίσεων της Ευρωπαϊκής Επιτροπής- με τη συναίνεση του Κολλεγίου των Επιτρόπων, με τη συναίνεση του Συμβουλίου, το πιο μεγάλο πρόγραμμα της DG Reform –«FLAGSHIP» λέγεται στο χωριό μου- ακριβώς για να βοηθηθεί αυτό το Υπουργείο, να στηθεί με τον καλύτερο τρόπο, να γίνει νομοτεχνική επεξεργασία της νομοθεσίας του και να γίνει το σωστό οργανόγραμμα.

Όσον αφορά στην καθυστέρηση, δηλαδή, που για εσάς είναι κάτι εντελώς κακό, όλοι αυτοί που ξέρουν καλύτερα από εμάς θεωρούν ότι αυτή η καθυστέρηση είναι ακριβώς για να στηθεί κάτι όχι πρόχειρα, όχι απλώς για να πούμε ότι κάναμε ένα Υπουργείο με τίτλο, αλλά για να στηθεί σωστά αυτό το Υπουργείο και να στηθεί με βάση τις ελληνικές ιδιαιτερότητες. Μάλιστα, εάν δείτε την απόφαση για την παραχώρηση αυτού του προγράμματος, λέει ότι θα είναι ένα Υπουργείο που ενδεχομένως -και αν το στήσουμε σωστά- να είναι το παράδειγμα για άλλες ευρωπαϊκές χώρες. Αυτό είναι το ένα θέμα.

Την ίδια στιγμή αυτό το Υπουργείο φέτος, με τη βοήθεια της Ευρωπαϊκής Επιτροπής και ευρωπαϊκών κονδυλίων, έχει αναβαθμίσει την Ελλάδα ως το hub, ως τον ευρωπαϊκό κόμβο στην Ανατολική Μεσόγειο για τα θέματα της αεροπυρόσβεσης, γι’ αυτό είχαμε και ελικόπτερο που πλήρωνε η Ευρωπαϊκή Επιτροπή, γι’ αυτό είχαμε και πλήρη ενίσχυση των Καναντέρ που στείλαμε στη Γαλλία, στην Αλβανία και στην Πορτογαλία -εκατό τοις εκατό μέσω του «rescEU»- και γι’ αυτό έγινε το πρώτο πρόγραμμα προεγκατάστασης πυροσβεστών απ’ όλη την Ευρώπη στην Ελλάδα και με όλα πληρωμένα από το Ευρωπαϊκό Ταμείο.

Επίσης, αυτό το Υπουργείο, εξαιτίας της ίδρυσής του φιλοξένησε, σε συνεργασία με τα Ηνωμένα Έθνη, πριν δέκα ημέρες στην Αθήνα ένα πανευρωπαϊκό φόρουμ, όπου ήρθε η κ. Μάμι Μιζουτόρι, που είναι η υπεύθυνη για όλο τον κόσμο για θέματα φυσικών καταστροφών και έγινε το πανευρωπαϊκό φόρουμ, που εστιάστηκε στην Ανατολική Μεσόγειο. Πώς τα Ηνωμένα Έθνη θα επέλεγαν την Ελλάδα και ένα τέτοιο Υπουργείο, εάν δεν έκριναν ότι αυτό το Υπουργείο ανταποκρίνεται; Και υπάρχουν δηλώσεις της κ. Μιζουτόρι στο «Αθηναϊκό Πρακτορείο Ειδήσεων» ακριβώς επάνω σε αυτή την αξία της ίδρυσης και δημιουργίας του Υπουργείου. Έτσι εξαιτίας αυτού που έγινε -και ειδικότερα με αυτές τις δηλώσεις της κ. Μιζουτόρι- είχαμε μεγάλη προβολή σε όλα τα διεθνή μέσα ενημέρωσης.

Την ίδια στιγμή, αυτό το Υπουργείο εξαιτίας της ίδρυσής του, έχει καταστεί η γέφυρα, ο μηχανισμός μέσω του οποίου θα πάμε στην περιφερειακή συνεργασία σε θέματα πολιτικής προστασίας και κλιματικής κρίσης -και θα συζητηθεί τις επόμενες ημέρες στην COP27, στο Σαρμ ελ Σέιχ στην Αίγυπτο- ακριβώς διότι αυτό το Υπουργείο, εξαιτίας της φύσης του και της ίδρυσής του, έχει ήδη κάνει ένα memorandum of understanding με το Ισραηλινό κράτος, για να έχουμε αυτή την περιφερειακή συνεργασία που είναι τόσο σημαντική για όλους μας, για πάρα πολλούς λόγους, ακόμα και για γεωπολιτικούς. Αυτά είναι λίγα από αυτά που καταθέτω, αλλά αποδεικνύουν ότι οι άλλοι αναγνωρίζουν, γιατί γνωρίζουν καλύτερα από εμάς την αξία της ίδρυσης του Υπουργείου.

Ειλικρινά, επαναλαμβάνω -το είπα και στην επιτροπή- ότι δεν αντιλαμβάνομαι αυτή την συνεχή κριτική και υπονόμευση για την ίδρυση και φύση του Υπουργείου, το οποίο επιχειρεί να συνδέσει τις επιπτώσεις της κλιματικής κρίσης με την πολιτική προστασία, την καταστολή. Δηλαδή, επιχειρεί να συνδέσει το γνωστό τρίγωνο πρόληψη- ετοιμότητα -προετοιμασία και ανθεκτικότητα με την κλιματική κρίση.

Και αυτό το Υπουργείο, βέβαια -γιατί ακούγεται και αυτό, πού είναι το ένα, πού είναι το άλλο- δεν είναι το μόνο Υπουργείο που ασχολείται με την κλιματική αλλαγή, την κλιματική κρίση. Θα ήταν λάθος. Υπάρχει και είναι συμπληρωματικό του Υπουργείου Ενέργειας και Περιβάλλοντος. Αυτό συμβαίνει σε πάρα πολλά ευρωπαϊκά κράτη. Δεν είναι ελληνικό φαινόμενο.

Τελειώνοντας, θα ήθελα να πω δύο λέξεις για κάτι που χτίζουμε και πιστεύουμε ότι πρέπει να γίνει και αυτό κοινό εθνικό κτήμα. Είναι αυτό που ονομάζουμε: Σύγχρονο Συντονιστικό Κέντρο Διαχείρισης Κρίσεων Φυσικών Καταστροφών και βασίζεται επάνω σε αυτή τη λογική. Και υπάρχει χρηματοδότηση και πάλι από την Ευρώπη για το πώς θα χτιστεί αυτό το συντονιστικό κέντρο.

Δεν υπάρχει σήμερα διαχείριση φυσικών καταστροφών -άκουσα πολλά για σεισμούς και όλα αυτά- εάν δεν υπάρχει επιστημονική τεκμηρίωση, δηλαδή, εάν δεν συνδέσουμε την επιστημονική ανάλυση με την επιχειρησιακή απόφαση.

Ποιο είναι το πρόβλημα μέχρι τώρα; Ότι οι επιχειρησιακοί μας σε όλες τις φάσεις, ακόμα και στο «112», είναι αναγκασμένοι να πάρουν αποφάσεις δίχως να έχουν μοντελοποίηση των φαινομένων, δίχως να έχουν συνεχή επιστημονική παρακολούθηση των φαινομένων, για να πάρουν την κατάλληλη στιγμή, την κρίσιμη στιγμή, την απόφαση.

Αυτό που χτίζουμε τώρα ξεκίνησε, είναι στα σκαριά, έχει βελτιωθεί -για κάποιους που έχετε έρθει- κάθε μήνα έχει βελτίωση. Είναι ακριβώς αυτή η σύνδεση της επιστημονικής τεκμηρίωσης με την επιχειρησιακή απόφαση. Η επιστήμη μαζί με το πεδίο. Αυτό πιστεύω ότι είναι ό,τι μπορούμε να προσφέρουμε. Είναι η μεγάλη μας αισιοδοξία να αφήσουμε να χτίζεται αυτό το πράγμα, κυρίως, με ευρωπαϊκές χρηματοδοτήσεις και γι’ αυτό το πρόγραμμα «ΑΙΓΙΣ» κατευθύνθηκε σε μια νέα τροποποίησή του προς αυτή την κατεύθυνση, διότι είναι πράγμα που στήνεται. Κατά την άποψή μου, θέλει πέντε με επτά χρόνια να στηθεί.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Ελπίζω να συνεχιστεί αυτό το πράγμα, γιατί θα δώσει πλέον στην Ελλάδα ένα τέτοιο κέντρο επιχειρήσεων που θα έρχονται και οι άλλοι και θα το θεωρούν ειλικρινά ως πρότυπο. Χρησιμοποιούμε πρότυπα άλλων χωρών, αλλά για εμάς, ως μια χώρα η οποία δυστυχώς έχει την τύχη, όπως και η Ιταλία, να είμαστε ευάλωτοι σε όλα τα είδη φυσικών καταστροφών, αντιλαμβάνεστε ότι αυτή η εμπειρία και η ιστορική γνώση δημιουργεί περιθώρια έτσι ώστε να στήσουμε ένα τέτοιο συντονιστικό κέντρο διαχείρισης κρίσεων.

Θέλω εδώ να τελειώσω. Ο κ. Τουρνάς έχει όλες τις απαντήσεις που αφορούν σε ερωτήσεις και κριτική για τις λεπτομέρειες. Παρ’ όλες τις στάσεις που έχετε πάρει, ακούγοντας αυτά που είπαμε τώρα, ακούγοντας και τι είπε ο κ. Τουρνάς, ελπίζω να ξανασκεφτείτε τη θέση σας και τουλάχιστον αυτό το νομοσχέδιο να τύχει μιας τέτοιας συναίνεσης για να μπορέσουμε να πάμε όλοι μαζί και να στείλουμε το μήνυμα και στα παιδιά εδώ, αλλά και αλλού, ότι εκεί που δεν υπάρχει αξία στον πολιτικό ανταγωνισμό δεν είναι ανάγκη να υπάρχει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Χρήστος Στυλιανίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 145)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης.

Κύριε Σκανδαλίδη, είναι ο Υφυπουργός εδώ και αν χρειαστεί κάτι, θα δούμε. Τώρα ξεκινά ο χρόνος σας.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, δεν έχω κανένα πρόβλημα. Δεν θα μιλήσω πολύ. Μην ανησυχείτε. Εγώ δεν θέλω να μπω στις λεπτομέρειες του νομοσχεδίου. Θέλω να απαντήσω στον Υπουργό, γιατί νομίζω ότι δεν έχει καταλάβει ακόμα ούτε ο ίδιος σε τι Κυβέρνηση βρίσκεται.

Εγώ αναγνωρίζω απολύτως και τις ευγενικές του προθέσεις και την εμπειρία που έχει από την Ευρώπη. Και ο δικός μας πρόεδρος έχει μεγάλη εμπειρία από την Ευρώπη στις φυσικές καταστροφές, γιατί ήταν και υπεύθυνος για όλα τα τελευταία προγράμματα που έβγαλε η Ευρωπαϊκή Ένωση για αυτά. Όμως, να πει όλα αυτά τα όνειρα για ένα νομοσχέδιο το οποίο δεν χρειάζεται πάνω από μία εβδομάδα για κάποιον να το γράψει, γιατί δεν έχει καμμία, μα καμμία εφαρμοστική και ελεγκτική διαδικασία και τα μεταθέτει όλα στους Υπουργούς και στην κυβέρνηση, ένα νομοσχέδιο που είναι διαχειριστικού χαρακτήρα, που βρίθει γενικοτήτων και εξουσιοδοτήσεων, που έχει συμβολικό χαρακτήρα και θέλει να δημιουργήσει την εντύπωση ότι η Κυβέρνηση ασχολείται με θέματα πολιτικής προστασίας, τη στιγμή που ο δικός της νόμος του 2020 για την πολιτική προστασία παραμένει ανενεργός και που αντιμετωπίζει με πολύ προχειρότητα πολύ σοβαρά θέματα!

Είναι, πραγματικά, ευγενική η πρόθεσή του και ευγενικός ο σκοπός του μετά την τραγική απώλεια του Ερμή. Εδώ και οκτώ μήνες δεν έχει γίνει απολύτως τίποτα και τώρα ένα νομοσχέδιο που φτιάχνεται μέσα σε οκτώ μέρες, μας το φέρνει και λέει ότι σε αυτό πρέπει να συναινέσουμε όλοι.

Νομίζω ότι τον κύριο Υπουργό τον κυνηγά ο χρόνος. Τον κυνηγά ο χρόνος και τρέχει να προλάβει, γιατί τρέχει να προλάβει και η Κυβέρνηση να κάνει μερικές εξαγγελίες και μερικές νομοθετικές ρυθμίσεις προεκλογικού χαρακτήρα, για να εισπράξει τα επίχειρα αυτής της πολιτικής της. Αυτό είναι, στην ουσία, αυτός ο νόμος.

Και επειδή μας εγκαλεί συνέχεια για συναινέσεις, εγώ θέλω να του πω ότι έπεσε σε έναν άνθρωπο που ξέρει τη δουλειά. Έκανε και τον νόμο του 1993, τον πρώτο για την πολιτική προστασία, έκανε και τον νόμο του 2001-2002, ως Υπουργός Εσωτερικών, μέσα από την εμπειρία των χιονοπτώσεων και των σεισμών και όλων των άλλων που είχαμε τραβήξει όλα εκείνα τα χρόνια.

Σε ένα κρεσέντο ασυνέχειας του κράτους έρχεται κάθε φορά μια κυβέρνηση να μας πει ότι φέρνει κάτι καινούργιο και ολοκληρωμένο, ενώ δεν συντονίζει καν ουσιαστικά την αντιμετώπιση των φυσικών καταστροφών. Δεν λέω ότι δεν έχουν ευθύνες και οι προηγούμενες κυβερνήσεις για το ότι φτάναμε στα διάφορα τραγικά γεγονότα, που ζούμε τα τελευταία καλοκαίρια. Φταίνε και οι άλλες κυβερνήσεις. Όμως, λίγος σεβασμός στη μνήμη των ανθρώπων που χάνονται, στα προβλήματα που αντιμετωπίζουν μέσα από τις φυσικές καταστροφές οι κάτοικοι διαφόρων περιοχών και βέβαια, στην ανάγκη επιτέλους να συναινέσουμε, να καθίσουμε να δούμε τι είναι αυτό που θα μπορούσε να συστήσει έναν πραγματικά σύγχρονο μηχανισμό πολιτικής προστασίας, για να μη φτιάχνουμε τα σχέδια αυτά σε ένα Υπουργείο και να εμφανίσουμε ένα Υπουργείο όπου θα είναι από πάνω ένας θεσμός επιτελικός και από κάτω δεν θα υπάρχει τίποτα που να μπορεί να αντιμετωπίσει σοβαρά τις φυσικές καταστροφές.

Αυτά, κύριε Πρόεδρε, σε ό,τι αφορά τον νόμο.

Τώρα θα μου επιτρέψετε να πάω στο μεγάλο θέμα των ημερών. Εδώ και πολλές μέρες πριν η Κυβέρνηση διαφήμιζε το καλάθι του νοικοκυριού. Μια εβδομάδα πριν το έκανε κρεσέντο και από τη Δευτέρα που ξεκινάει το πείραμα, γίνεται μια επικοινωνιακή καταιγίδα με όλα τα μέσα.

Εγώ, κυρίες και κύριοι συνάδελφοι της Νέας Δημοκρατίας, πιστεύω ότι περισσότερο με επικοινωνιακό τρικ μου μοιάζει και λιγότερο με καλάθι ανακούφισης των νοικοκυριών από την ακρίβεια.

Ακούω όλες αυτές τις μέρες τις τηλεοράσεις, τα ραδιόφωνα, διαβάζουν τις εφημερίδες με ποια τιμή ξεκινάει, τι σχέση έχουν τα προϊόντα που είχαν βγάλει τα διάφορα πολυκαταστήματα ήδη στο σφυρί σαν τιμές που είναι με εκπτώσεις, πώς ξαφνικά ανέβηκε η τιμή της έκπτωσης και ξαναγυρίζει στην τιμή της έκπτωσης το προϊόν που μπαίνει στο καλάθι, αν αναγράφεται η τιμή που υπήρχε πριν και η τιμή που υπάρχει τώρα και πότε ήταν αυτή η τιμή.

Τώρα θα γίνουν και χιλιάδες έλεγχοι. Όσοι και να γίνουν, το να μπορούν να κυνηγάνε πενήντα, πενήντα ένα ή εκατό προϊόντα σε όλη τη χώρα, σε όλα τα σουπερμάρκετ και σε όλες τις διαδικασίες, προφανώς δεν πιστεύει κανείς από εσάς ούτε από εμάς ότι αυτό θα λύσει το πρόβλημα της νόμιμης ουσιαστικά πράξης των διαφόρων ιδιοκτητών και διαφόρων εμπόρων που καθορίζουν τις τιμές της αγοράς. Αυτή είναι η αλήθεια και τρέχει ο κ. Γεωργιάδης να αποδείξει ότι είναι τέλειο αυτό το σύστημα, θα το ελέγξει, θα το φτιάξει, θα το δείξει. Δεν υπάρχουν αυτά. Είναι πολιτική «βλέποντας και κάνοντας», είναι επικοινωνιακό τρικ. Κάτι έπρεπε να κάνετε για την ακρίβεια. Δεν λύνει το πρόβλημα.

Γι’ αυτό, θα μου επιτρέψετε να πω μερικά πράγματα, φέρνοντας και ένα παράδειγμα. Πρώτα-πρώτα, θέλω να σταθώ στην οικονομική πραγματικότητα που παρουσιάζει η έκθεση του Ινστιτούτου της ΓΣΕΕ. Το λέω πολύ επιγραμματικά: Ο κατώτατος μισθός, που η Κυβέρνηση σε δύο δόσεις τον αύξησε κατά 2% και μετά κατά 6%, μόνο στο τελευταίο εξάμηνο έχει μείωση αγοραστικής δύναμης 19%. Ένα νοικοκυριό μέχρι 750 ευρώ εισόδημα έχει μείωση της αγοραστικής του δύναμης μέσα στο 2022 40%. Ένα δε νοικοκυριό από 750 ευρώ μέχρι 1.100 ευρώ έχει μείωση 9% με 14% και όλα τα άλλα κλιμάκια, ανεβαίνοντας ουσιαστικά τα εισοδήματα, μειώνονται λιγότερο από το 11% κλιμακωτά.

Αυτό τι σημαίνει; Σημαίνει ένα πράγμα, αγαπητοί συνάδελφοι. Σημαίνει ότι οι πλούσιοι γίνονται πλουσιότεροι κάθε μέρα και οι φτωχοί γίνονται φτωχότεροι. Και μην εθελοτυφλείτε. Οι πιο μετριοπαθείς στατιστικές μιλάνε για 15% με 16% του πληθυσμού να είναι στο όριο της φτώχειας, ενώ τα τελευταία στατιστικά στοιχεία της ΕΛΣΤΑΤ μιλούσαν για 19% και για 20%. Αυτό αφορά τους Έλληνες, δεν αφορά συγκεκριμένες περιπτώσεις.

Ας πάρουμε σαν παράδειγμα μια οικογένεια που δεν έχει εισόδημα τόσο μικρό, έχει 1.500 ευρώ εισόδημα, έχει 2.000 ευρώ εισόδημα, και που δεν μας ενδιαφέρει αν έχει παιδιά, παρ’ όλο που τα παιδιά επιβαρύνουν προφανώς τον προϋπολογισμό. Πρώτον, έχουμε μια οικογένεια που πληρώνει ενοίκιο -το οποίο ο ιδιοκτήτης αυξάνει κατά το δοκούν όλο το τελευταίο διάστημα- που έχει ένα δάνειο για να κάνει δικό το της σπίτι -γιατί το χρειάζεται για τους κόπους μιας ζωής- το οποίο πληρώνει με επιτόκιο 7% και με πληθωρισμό 10%. Αν έχει δε την ατυχία να έχει κάνει και κάποιο μικρό κομπόδεμα και να το έχει στην τράπεζα, το επιτόκιο που παίρνει είναι 0,25%. Αυτή η μεγάλη διαφορά που απαιτούσε μια πολιτική παρέμβαση, που απαιτούσε μια πολιτική εξισορρόπησης δεν υπάρχει. Δεν υπάρχει! Οι τράπεζες δανείζουν με 7% και πληρώνουν από 0,25% έως 0,5% επιτόκιο.

Και μένω πάλι στο παράδειγμα με την ίδια την οικογένεια. Πάμε στην ακρίβεια και στο «Καλάθι του Νοικοκυριού». Στο καλάθι, λοιπόν, αυτό η ακρίβεια είναι αδιανόητη. Όλα τα στοιχεία που έχουν βγει στη δημοσιότητα δείχνουν σημαντικές αυξήσεις των προϊόντων. Και όπως κάνετε και στους λογαριασμούς, αφού τα προϊόντα πάνε στον ουρανό, μετά προσπαθείτε να τα κατεβάσετε λιγάκι προς τα σύννεφα! Αυτό, όμως, συνεχίζει να είναι ουσιαστικά ένα τεράστιο πρόβλημα.

Πάμε στους λογαριασμούς της ενέργειας. Πόσο θα πλήρωνε αυτή η οικογένεια για τον λογαριασμό που έρχεται για τον ηλεκτρισμό, για την ενέργεια; Και βέβαια δεν μιλάω για το τι πληρώνει στην ιδιωτική υγεία. Δεν μιλάω για τη μείωση, δήθεν, των φόρων που τελικά οι έμμεσοι φόροι αυξάνονται, και το ΦΠΑ είναι πολύ υψηλό. Ουσιαστικά η φορολογία πηγαίνει στα ύψη και παράλληλα όποιους φόρους κόβει η Κυβέρνηση -διότι κόβει φόρους- τους κόβει οριζόντια και άρα ωφελούνται μονάχα τα μεγάλα εισοδήματα. Με αυτά τα έξι πράγματα που είπα προηγούμενα και αν τελικά αυτή η οικογένεια καταφέρει να τελειώσει το σπίτι της, το σπίτι αυτό μπορεί και να βγει στον πλειστηριασμό και να το χάσει.

Αυτή η πραγματικότητα είναι μια κοινωνία ευημερίας, όπως ισχυρίζεται ο Πρωθυπουργός; Είναι μια κοινωνία που νιώθει ευχαριστημένη; Είναι μια κοινωνία που μπορεί να πει ότι η ζωή καλυτερεύει, παρά τις δυσκολίες, παρά το ότι όλα έρχονται από το εξωτερικό, παρά το ότι οι κρίσεις δεν αφορούν μονάχα τις δικές μας ευθύνες; Πιστεύετε ότι υπάρχει μια οικογένεια τέτοια που να μπορεί να επιβιώσει, και σας επαναλαμβάνω, με ένα εισόδημα σχετικά καλό, όχι των 750 ευρώ και των 1.000 ευρώ; Το ίδιο συμβαίνει και σε μια οποιαδήποτε μικρομεσαία επιχείρηση, με το κόστος παραγωγής, τα προϊόντα που παίρνει και τις ανατιμήσεις που γίνονται. Όλα αυτά μεταφέρονται στον καταναλωτή, και όλοι μαζί δυστυχούν.

Υπάρχει και ένας άλλος μύθος που η Κυβέρνηση τον καλλιεργεί συνεχώς. Λέτε: «Είναι οι μοναδικές προτάσεις και δώσαμε του κόσμου τα δισεκατομμύρια, δώσαμε 50 δισεκατομμύρια, 52 δισεκατομμύρια, 53 δισεκατομμύρια για την πανδημία, για την ενέργεια». Το ερώτημα είναι το εξής. Σε τόσο δύσκολη περίοδο που δώσατε 53 δισεκατομμύρια και 55 δισεκατομμύρια, αυτά τα μετατρέψατε σε ασπιρίνες και τα μοιράζετε; Δεν είναι στην ουσία μια παραγωγική επένδυση που ανατρέπει δεδομένα, που δίνει τη δυνατότητα μιας δικαιότερης κατανομής των θυσιών, των πόρων, που δίνει τη δυνατότητα στις πιο χειμαζόμενες οικογένειες να ζήσουν καλύτερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω με αυτό, κύριε Πρόεδρε.

Έχετε και έναν τελευταίο μύθο. Λέτε ότι: «Εμείς έχουμε πρόγραμμα και αυτό μπορούμε να κάνουμε» και «Δίνουμε τόσα λεφτά, ενώ εσείς δεν λέτε τίποτα». Είναι δίκαιο να πιστεύετε ότι είναι το ίδιο ένα καλάθι που δεν ξέρει κανείς να ελέγξει την τιμή του, με τη μείωση του ΦΠΑ στο 4% ή 6% στα βασικά είδη διατροφής, ο οποίος φόρος απευθύνεται στην αλυσίδα από την αρχή της παραγωγής και άρα δεν επιτρέπει το υπερκέρδος; Είναι το ίδιο; Είναι το ίδιο να μην διαθέτετε 600 εκατομμύρια ευρώ για τριακόσιες πενήντα χιλιάδες συνταξιούχους ώστε να έχουν ένα στοιχειώδες ΕΚΑΣ; Είναι το ίδιο να βάζετε πλαφόν στη χονδρική και μετά να διαμορφώνεται ελεύθερα η τιμή στη λιανική, όταν το πλαφόν στη λιανική βάζει ταβάνι, στην ουσία, στο κόστος για κάθε οικογένεια; Είναι το ίδιο η αύξηση του κατώτατου μισθού στο γλίσχρο ποσοστό 2% με 6% και το ίδιο είναι μια αύξηση που γίνεται συλλογικά; Εγώ δεν πιστεύω ότι η αναπροσαρμογή μπορεί να γίνεται στο ύψος του πληθωρισμού. Θα ήμουν παράλογος.

Θα μπορούσε με τις ελεύθερες συλλογικές διαπραγματεύσεις να διαμορφώνεται κάθε φορά ο κατώτατος μισθός και να μην είναι ο μισθός φτώχειας που έχουμε σήμερα; Είναι το ίδιο σε όλα αυτά που εμείς προτείνουμε -ενώ εσείς λέτε ότι δεν έχουμε πρόγραμμα- να κάνετε μια πολιτική του τύπου «βλέποντας και κάνοντας»; Αυτή είναι η ουσία και αυτή είναι η αλήθεια. Εμείς έχουμε πρόγραμμα και εσείς δεν έχετε. Εμείς έχουμε πολιτική και προοπτική και εσείς δεν έχετε. Εμείς έχουμε μεταρρυθμιστική δυνατότητα και ανατροπή, εσείς δεν έχετε. Εμείς έχουμε τη δυνατότητα να κοστολογήσουμε, να προγραμματίσουμε γιατί είμαστε ένα κόμμα που ό,τι έχει γίνει στη χώρα το προγραμμάτισε και το έκανε αυτό, και εσείς δεν έχετε, δεν το έχει αποδείξει.

Σήμερα η ελληνική κοινωνία χειμάζεται, όχι γιατί είναι μια εύκολη περίοδος, διότι πραγματικά υπάρχει τεράστια οικονομική δυσκολία, αλλά γιατί έχει μία Κυβέρνηση που δεν έχει καμμία ευαισθησία για το πώς θα ζήσει και ο σημερινός Έλληνας και η σημερινή Ελληνίδα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκανδαλίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα δικαστικοί λειτουργοί από Φινλανδία, Αυστρία και Ελλάδα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έρχομαι τώρα στον κατάλογο των ομιλητών. Πρώτος ομιλητής είναι ο κ. Αθανάσιος Λιούπης από τη Νέα Δημοκρατία. Αμέσως μετά θα μιλήσει ο κ. Δημήτριος Χαρίτου από τον ΣΥΡΙΖΑ.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με τη σημερινή νομοθετική πρωτοβουλία το Υπουργείου Κλιματικής Κρίσης και Πολιτικής Προστασίας δημιουργεί για πρώτη φορά έναν μηχανισμό εναέριας έρευνας και διάσωσης για όσους βρίσκονται σε κίνδυνο σε κάποιο χερσαίο τμήμα της χώρας μας. Μέχρι σήμερα δεν διαθέτουμε ένα διακριτό σώμα εναέριων μέσων, που να είναι επιφορτισμένο με την άμεση έρευνα και διάσωση στον χερσαίο χώρο, δηλαδή στα όρη, στις χαράδρες, στις λίμνες και στα ποτάμια, όταν είναι γνωστό πως χρειάζεται άμεση αντίδραση και πως κάθε λεπτό που περνά μπορεί να είναι κρίσιμο για τη ζωή ενός ανθρώπου.

Συμβολικά ο νέος μηχανισμός παίρνει το όνομα από τον νεαρό ορειβάτη Θεοφάνη Ερμή Θεοχαρόπουλο, που πρόσφατα έχασε τη ζωή του σε χαράδρα στα Τζουμέρκα. Εκεί η επιχείρηση διάσωσης διήρκησε αρκετές ώρες και ανέδειξε την ανάγκη να αποκτήσουμε ένα σύστημα ταχείας και καλά συντονισμένης δράσης για τέτοια περιστατικά.

Με τις σημερινές διατάξεις ενισχύεται το Πυροσβεστικό Σώμα σε επίπεδο προσωπικού, υλικοτεχνικού εξοπλισμού και υποδομών. Ως γνωστόν μέχρι σήμερα το Πυροσβεστικό Σώμα είναι αυτό, που αναλαμβάνει τις επιχειρήσεις έρευνας και διάσωσης. Όμως, σε περίπτωση που κριθεί αναγκαίο, ενεργοποιείται το Ενιαίο Κέντρο Συντονισμού Έρευνας και Διάσωσης, με τη συνδρομή της Πολεμικής Αεροπορίας, των Ενόπλων Δυνάμεων και του Λιμενικού.

Αυτό όμως σημαίνει ότι σε περίπτωση που χρειαστεί συνδρομή από αέρος, αυτό γίνεται με κάποια δυσκολία και με βάση τη διαθεσιμότητα των εναέριων μέσων πλησίον του σημείου του ατυχήματος. Βεβαίως, η προσπάθεια που καταβάλλεται είναι αξιοσημείωτη από πλευράς του Πυροσβεστικού Σώματος, που συχνά επιχειρεί σε πολύ δύσκολες και δυσπρόσιτες περιοχές.

Είναι γνωστό ότι η Ελλάδα είναι πόλος έλξης τουριστών και επιδιώκει να αναδείξει εναλλακτικές μορφές τουρισμού, όπως είναι ο ορειβατικός τουρισμός. Επομένως, οφείλουμε να εξασφαλίσουμε τις καλύτερες συνθήκες ασφάλειας και για τους ξένους που βρίσκονται στη χώρα μας και οφείλουμε να χρησιμοποιούμε τις καλύτερες και πλέον σύγχρονες μεθόδους έρευνας και διάσωσης για όλους, Έλληνες πολίτες αλλά και επισκέπτες.

Είναι αρκετά τα περιστατικά ανθρώπων που παθαίνουν ατυχήματα κατά τη διάρκεια μιας ορειβατικής πορείας ακόμα και αν είναι πολύπειροι, όπως ο Θεοφάνης Ερμής Θεοχαρόπουλος. Στη Μαγνησία που έχει πολλές και όμορφες ορεινές διαδρομές, που συχνά επισκέπτονται Έλληνες και ξένοι τουρίστες έχουν καταγραφεί αρκετά ατυχήματα, όπου χρειάστηκε η παρέμβαση του Πυροσβεστικού Σώματος. Ένα από τα πιο πρόσφατα και τραγικά συνέβη πριν από λίγους μήνες στην περιοχή του Μέγα Ρέματος της Μακρινίτσας, όπου έχασε τη ζωή της μια γυναίκα που έκανε οργανωμένη καταρρίχηση.

Μετά από όλα αυτά ο Πρωθυπουργός Κυριάκος Μητσοτάκης έκρινε πως είναι ένα θέμα στο οποίο πρέπει να υπάρξει πρωτοβουλία της Κυβέρνησης και έτσι εκκίνησε η διαδικασία από το Υπουργείο Κλιματικής Κρίσης και Πολιτικής Προστασίας. Είναι σημαντικό ότι το Υπουργείο ζήτησε τη συμβολή χωρών που έχουν μεγάλη εμπειρία στο ζήτημα αυτό, όπως η Ελβετία, η Αυστρία, η Ιταλία και η Γερμανία. Και φυσικά, κύριε Υπουργέ, η Ελβετία είναι κορυφαία στον κόσμο σε τεχνογνωσία και στην οργάνωση έρευνας και διάσωσης. Μόνο για μια χρονιά οι αρμόδιες αρχές κλήθηκαν να ανταποκριθούν σε δώδεκα χιλιάδες τέτοια νέα περιστατικά.

Ο νέος εθνικός μηχανισμός στηρίζεται στην πραγματικότητα στο Εθνικό Σχέδιο Εναέριας Έρευνας και Διάσωσης, δηλαδή, σε ένα κείμενο που θα εκδοθεί άμεσα με κοινή υπουργική απόφαση και θα περιέχει:

Πρώτον, τα κατάλληλα εναέρια μέσα έρευνας και διάσωσης και το αναγκαίο προσωπικό που θα ασχολείται με αυτές τις περιπτώσεις. Δεύτερον, τις έξι βάσεις επιφυλακής-ετοιμότητας προσωπικού και των εναέριων και λοιπών μέσων. Ειδικότερα, οι βάσεις θα βρίσκονται στην Ελευσίνα, στη Θεσσαλονίκη, στη Νέα Αγχίαλο, στο Ηράκλειο Κρήτης, στα Ιωάννινα και στην Ανδραβίδα. Οι βάσεις αυτές ανήκουν στην Υπηρεσία Εναέριων Μέσων του Πυροσβεστικού Σώματος. Και τρίτον, το χρονοδιάγραμμα, τη δαπάνη και τους τρόπους χρηματοδότησης.

Σε κάθε περίπτωση πρόκειται να αξιοποιηθούν πλήρως οι προδιαγραφές του Ευρωπαϊκού Οργανισμού Ασφάλειας της Αεροπορίας, του EASA και, παρά τις όποιες ανησυχίες διατυπώθηκαν από πλευράς αντιπολίτευσης για το εάν οι υπηρεσίες αυτές θα χρεώνονται στους πολίτες, η νέα αυτή υπηρεσία θα είναι απολύτως δωρεάν για οποιονδήποτε τη χρειαστεί.

Ως προς τον χρόνο που θα τεθεί σε πλήρη λειτουργία ο νέος μηχανισμός υπολογίζεται να είναι το πολύ σε πέντε έτη από σήμερα. Ο Υφυπουργός κ. Τουρνάς έχει εξηγήσει διεξοδικά γιατί απαιτείται αρκετός χρόνος. Είναι μια πολύπλοκη διαδικασία, που απαιτεί την εκπαίδευση ειδικού προσωπικού, καθώς και την απόκτηση συγκεκριμένων πτητικών μέσων με συγκεκριμένες προδιαγραφές. Μέχρι τότε, όμως, σταδιακά θα μεταβαίνουμε στο νέο σύστημα.

Η αρχή θα γίνει με τη συνδρομή ιδιωτικών εναέριων μέσων και του αντίστοιχου προσωπικού, τα οποία θα μισθωθούν. Φυσικά ο νέος μηχανισμός θα μπορεί να συνεργάζεται, όποτε είναι απαραίτητο, με το ΕΚΑΒ, αλλά και με το Ενιαίο Κέντρο Συντονισμού Έρευνας και Διάσωσης. Αναλόγως με την κάθε περίπτωση θα πρέπει να αξιοποιούνται όλα τα διαθέσιμα και κατάλληλα μέσα. Με τον νέο τρόπο εναέριας διάσωσης, όμως, ο χρόνος που θα είναι διαθέσιμα τα πτητικά μέσα για διάσωση μειώνεται δραστικά και επιπλέον, απελευθερώνεται η Πολεμική Αεροπορία από άλλη μια αρμοδιότητα.

Η ανθρώπινη ζωή είναι προτεραιότητα, όπως ξεκάθαρα φαίνεται από το σημερινό νομοσχέδιο. Πρόκειται για ένα φιλόδοξο σχέδιο νόμου που ενδυναμώνει το Πυροσβεστικό Σώμα στο επίπεδο της εναέριας έρευνας και διάσωσης και το Υπουργείο Κλιματικής Αλλαγής έχει κάνει ένα τεράστιο έργο, που αναγνωρίζεται από όλους και εντός και εκτός Ελλάδος.

Το Πυροσβεστικό Σώμα τα τελευταία χρόνια γίνεται συστηματική προσπάθεια από την Κυβέρνηση να αναβαθμιστεί, ειδικά μετά τις καταστροφικές πυρκαγιές, που έχουμε βιώσει. Η ενίσχυση σε προσωπικό και μέσα της Πυροσβεστικής παραμένει στόχος της Κυβέρνησης και του Υπουργείου Κλιματικής Κρίσης και Πολιτικής Προστασίας και έχουν αποδείξει ότι εργάζονται σταθερά με γνώμονα την προστασία όλων των πολιτών.

Τελειώνοντας, κύριε Υπουργέ, κύριε Υφυπουργέ, να θυμίσω και την αναγκαιότητα και προτεραιότητα του Πυροσβεστικού Μεγάρου του Βόλου. Η Πυροσβεστική Υπηρεσία της Μαγνησίας στεγάζεται εδώ και δεκαετίες σε μια περιοχή στο κέντρο της πόλης σε έναν εντελώς ακατάλληλο και στενάχωρο χώρο, ο οποίος είναι ακατάλληλος και στεγαστικά και υπηρεσιακά.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λιούπη.

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 ο κ. Κλέων Γρηγοριάδης.

(Θόρυβος στην Αίθουσα)

**ΧΡΗΣΤΟΣ ΚΕΛΛΑΣ:** Κύριε Πρόεδρε, είχατε πει για τρεις ομιλητές.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, το είχαμε πει, αλλά είχε σημειωθεί εδώ και δεν το είχα προσέξει εγώ.

**ΚΛΕΩΝ ΓΡΗΓΟΡΙΑΔΗΣ:** Αγαπητοί συνάδελφοι, δεν φταίω εγώ γι’ αυτό. Το είχα ζητήσει από πολλή ώρα, γιατί θα μιλήσει ο Αρχηγός μου. Θα τελειώσω γρήγορα, όσο πιο γρήγορα μπορώ.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Δεν παραβιάζει τον χρόνο.

**ΚΛΕΩΝ ΓΡΗΓΟΡΙΑΔΗΣ:** Έχω τον λόγο, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο.

Κυρίες και κύριοι Βουλευτές, όλοι γνωρίζουμε την πρωτοφανή, την απίστευτη ακρίβεια και ανέχεια που έχει πλήξει τον ελληνικό λαό, τους συμπατριώτες, τους συμπολίτες μας.

Τι προτείνει η Κυβέρνησή σας απέναντι σε αυτό; Ένα δήθεν, ένα προκλητικότατο δήθεν «Καλάθι του Νοικοκυριού», το οποίο τι κάνει στην πραγματικότητα, κυρίες και κύριοι Βουλευτές και πολίτες που μας ακούτε από εκεί έξω; Παραδίδει τα ήδη ρημαγμένα νοικοκυριά των Ελλήνων στο καρτέλ των μεγαλοϊδιοκτητών σουπερμάρκετ της Ελλάδας.

Με αυτόν τον τρόπο, τόσο πολύ μάλιστα δεν προστατεύετε τους φτωχούς ανθρώπους, αγαπητοί Βουλευτές της Συμπολίτευσης, με αυτό το «Καλάθι του Νοικοκυριού» -πώς να το πει κανείς; Καμουφλάζ; Παραλλαγή;- που, το μόνο επιχείρημα που προβάλλετε από όλα τα συστημικά ανεξαιρέτως μέσα μαζικής εξαπάτησης που διαθέτετε, είναι τα δήθεν βαριά πρόστιμα σε περίπτωση που οι σουπερμαρκετάδες μας δεν ανακοινώνουν εγκαίρως κάθε εβδομάδα ποια προϊόντα θα μπαίνουν στο καλάθι.

Γιατί να μην τα ανακοινώσουν εγκαίρως; Μήνες νωρίτερα θα τα ανακοινώνουν, αφού τους επιτρέπει το «Καλάθι του Νοικοκυριού» να αυξάνουν την ίδια στιγμή 300%, 400% ή 1000% την τιμή τους. Λέει, δηλαδή, αυτοσυγκράτηση. Μάλιστα. Δηλαδή, πολίτες που μας ακούτε από εκεί έξω, όχι απλώς δεν μπαίνει σε κανένα απολύτως από τα προϊόντα της βασικής μας διατροφής κάποιο πλαφόν προς τα πάνω, κάποιο όριο δηλαδή που θα μπορεί να φτάσει η τιμή τους, αλλά επαφίεται τελικά στη διακριτική τους ευχέρεια, στην καλή τους διάθεση και με άλλα λόγια στην αυτοσυγκράτηση που θα δείξουν, όπως είπε επί λέξει ο Υπουργός Ανάπτυξης κ. Άδωνις Γεωργιάδης. Να δείξουν την καλή τους διάθεση και την αυτοσυγκράτηση με ποιον σκοπό; Με σκοπό να συνδράμουν όλους εμάς, τον ελληνικό λαό, σε αυτές τις δύσκολες περιστάσεις, κύριε Πρόεδρε.

Και αναρωτιέται κανείς: Γιατί άραγε να το κάνουν αυτό οι μεγαλοϊδιοκτήτες σουπερμάρκετ της Ελλάδας; Γιατί; Να το κάνουν μήπως επειδή είναι ψυχοπονιάρηδες; Επειδή διακατέχονται τάχα από ανθρώπινη ενσυναίσθηση; Και κυρίως, μήπως επειδή προτάσσουν το κοινό καλό σε μια τέτοια περίσταση, το καλό της κοινωνίας μας απέναντι στο δικό τους ατομικό οικονομικό συμφέρον;

Επειδή ακριβώς οι παρασιτικοί μεγαλοϊδιοκτήτες σουπερμάρκετ δεν είναι και δεν νιώθουν το παραμικρό, τίποτε απολύτως από όλα τα παραπάνω, γι’ αυτό, κυρίες και κύριοι Βουλευτές, και δεν πρόκειται να το κάνουν. Δεν πρόκειται να αυτοσυγκρατηθούν. Θα μας ξαναγδάρουν, όπως δεν μας λυπήθηκαν, πολίτες που μας ακούτε από εκεί έξω, τα προηγούμενα δεκατρία χρόνια του μνημονιακού χειμώνα μας, αλλά αντίθετα τι έκαναν; Θεώρησαν τα μνημόνια μια καλή συγκυρία, δηλαδή, ότι είναι ό,τι πρέπει για την αισχροκέρδειά τους και τη ραγδαία αύξηση των κερδών τους.

Έτσι ακριβώς θα πράξει και τώρα το καρτέλ των σουπερμάρκετ. Θα αυτοσυγκρατηθεί, με άλλα λόγια, όσο αυτοσυγκρατήθηκε τους δέκα προηγούμενους μήνες, για παράδειγμα, αυτούς του 2022, πολίτες που μας ακούτε από εκεί έξω, του τρέχοντος έτους. Ενώ ξέρουμε με στοιχεία ότι οι αγρότες μας και οι παραγωγοί προέβησαν σε συνολική αύξηση της τάξεως του 5%, άντε το πολύ του 7% στα προϊόντα τους, τα ίδια αυτά προϊόντα κατά μαγικό, παράδοξο τρόπο έφτασαν στα σουπερμάρκετ, δηλαδή, σε εμάς τελικά, στους πολίτες, με αυξήσεις της τάξεως του 25% έως 50%. Σε μερικές δε των περιπτώσεων -είδη πρώτης ανάγκης είναι αυτά που θα πω- ακόμα και με αύξηση άνω του 100%. Και εάν λέτε σε τι αναφέρομαι, αναφέρομαι στο ψωμί, σε κάποια γάλατα, σε αυτά αναφέρομαι.

Να γιατί το ΜέΡΑ25 δεν προβλέπει απλώς, αλλά είναι απολύτως σίγουρο ότι οι μεγαλοϊδιοκτήτες σουπερμάρκετ δεν προτίθενται καθόλου να αυτοσυγκρατηθούν, αλλά αντιθέτως σκοπεύουν να μας γδάρουν, να βγάλουν τα νυχάκια τους και να μας γδάρουν.

Το τεράστιο όμως σκάνδαλο με το «Καλάθι του Νοικοκυριού» δεν είναι καν αυτό. Δεν είναι καν ότι απλώς λέτε ψέματα, η Κυβέρνησή σας, ότι με αυτό μας υπερασπίζεστε από τα γαμψά επιχειρηματικά τους νύχια. Όχι. Το τεράστιο σκάνδαλο είναι ότι φέρνετε το «Καλάθι του Νοικοκυριού» για να δημιουργήσετε -σας κοιτάζω όλους στα μάτια και σας το λέω- νέες προσόδους, νέα έσοδα, κι άλλα χρήματα. Νέο πεδίο δόξης λαμπρό για την αύξηση των κερδών των τεσσάρων-πέντε μεγαλοϊδιοκτητών σουπερμάρκετ και όχι των μικροϊδιοκτητών.

Ας δούμε αναλυτικά ποια ακριβώς είναι τα δώρα που τους κάνετε με το δήθεν καλάθι σας. Πρώτον, όπως όλοι ξέρουμε, κάθε βδομάδα όλα τα μεγάλα σουπερμάρκετ εκδίδουν ένα περιοδικάκι με τις προσφορές τους. Αυτές τις προσφορές, ελληνικέ λαέ, από εδώ και πέρα θα μπορούν να τις διαφημίζουν στα ράφια τους ως δήθεν «Καλάθι του Νοικοκυριού», με την εγγύηση μάλιστα και τη σφραγίδα της Κυβέρνησής σας, της ελληνικής Κυβέρνησης.

Δεύτερον, όπως όλοι ξέρουμε, μόνο τα μεγάλα σουπερμάρκετ διαθέτουν τα επονομαζόμενα προϊόντα ετικέτας, δηλαδή προϊόντα που αν και τα έχουν φτιάξει άλλοι παραγωγοί ή τα έχουν κατασκευάσει ή τα έχουν εισάγει, βάζουν τη στάμπα του σουπερμάρκετ τους. Έτσι είναι μαθηματικά βέβαιο ότι, καθώς το καρτέλ των σουπερμάρκετ συμφέρει η πώληση αυτών των προϊόντων, περίπου θα μονοπωλήσουν το ψευτοκαλάθι του νοικοκυριού.

Είναι επίσης αυταπόδεικτο ότι το μέτρο εισάγει καθαρά αθέμιτο ανταγωνισμό σε σχέση -και εδώ είναι σημαντικό- με τα μικρότερα σουπερμάρκετ τα οποία, βεβαίως, και δεν διαθέτουν κανένα προϊόν ετικέτας. Με τους παρασιτικούς του καρτέλ των σουπερμάρκετ λοιπόν είστε -και θέλει προσοχή αυτό, ελληνικέ λαέ- και εναντίον ακόμα και των μικρότερων ανταγωνιστών τους, αυτών που είναι σουπερμαρκετάδες, αλλά έχουν μικρότερα σουπερμάρκετ. Και σας το λέμε ευθέως. Ναι, θέλουν, ελληνικέ λαέ, πολίτες που μας ακούτε από τα σπίτια σας, θέλουν να κλείσουν όλοι ανεξαιρέτως οι μικρότεροι για να μοιράζονται την τεράστια πίτα όλα τα παρασιτικά αφεντικά τους, τα τέσσερα-πέντε μεγάλα σουπερμάρκετ.

Τρίτον, όπως καταλαβαίνει κάθε Έλληνας πολίτης, τα προϊόντα τα οποία θα μπουν τελικά στο «Καλάθι του Νοικοκυριού» με τη βοήθεια της αδίστακτης παραπληροφόρησης των καναλιών των παρασιτικών εφοπλιστών, αν και δεν θα συμφέρουν καθόλου κανέναν μας, εντούτοις θα καταναλώνονται, κυρίες και κύριοι Βουλευτές, περισσότερο από τα άλλα. Αυτό θα οδηγήσει μαθηματικά σε ανταγωνισμό μεταξύ των παραγωγών, οι οποίοι τι θα κάνουν; Για να μπει το προϊόν τους στο καλάθι σας, θα αναγκάζονται να κατεβάζουν την τιμή. Θα διαγκωνίζονται, θα ανταγωνίζονται μεταξύ τους.

Αφήνουμε σαν ΜέΡΑ25 στους πολίτες που μας ακούν από εκεί έξω να σκεφτούν ποιοι είναι οι μόνοι που θα κερδίζουν από αυτήν την πτώση της τιμής των παραγωγών, αφού βεβαίως αυτή η πτώση δεν πρόκειται ποτέ, αγαπητοί, να φτάσει σε εσάς ή σε εμένα. Αντιθέτως, οι μόνοι που θα κερδίζουν είναι οι παρασιτικοί εντολείς σας. Και βεβαίως δεν πρόκειται σε καμμία περίπτωση, ούτε σε αυτή, να αυτοσυγκρατηθούν. Μείωση, λοιπόν, εσόδων για τους αγρότες και τους παραγωγούς μας, που φέρνει άμεση αύξηση εσόδων στα καρτέλ, στο καρτέλ το συγκεκριμένο.

Τέταρτον. Γνωρίζετε καλά ότι στα μεγάλα σουπερμάρκετ υπάρχουν οι προνομιούχες θέσεις οι οποίες στα ράφια νοικιάζονται από τους παραγωγούς, τους κατασκευαστές και τους εισαγωγείς. Αυτοί τις νοικιάζουν. Εκβιάζονται για να τις νοικιάσουν. Παρεμπιπτόντως, σκεφθείτε πόσο καρτέλ είναι αυτά τα μεγάλα σουπερμάρκετ που χρόνια τώρα διαπράττουν αυτή την εντελώς ανήθικη πράξη. Τώρα πια, κυρίες και κύριοι Βουλευτές της Συμπολίτευσης, με το «Καλάθι του Νοικοκυριού» τους αυξάνεται το πεδίο στο οποίο θα μπορούν να προβαίνουν σε αυτή την ανήθικη πράξη. Θα το κάνουν και στο «καλάθι» σας.

Υπάρχει κάποιος εδώ μέσα, που έχει την παραμικρή αμφιβολία ότι οι μεγάλοι μεγαλοϊδιοκτήτες των σουπερμάρκετ θα νοικιάζουν στα θύματά τους -ποια είναι αυτά; Οι παραγωγοί, οι κατασκευαστές και οι εισαγωγείς- και τους πάγκους, που προορίζονται για το «Καλάθι του Νοικοκυριού»; Αν υπάρχει κάποιος εδώ μέσα, σας ενημερώνω ότι δεν υπάρχει απολύτως κανένας εκεί έξω, εκεί στην κοινωνία, στην πραγματική ζωή, από την οποία έχετε αποκοπεί πλέον τόσο πολύ που νομίζετε ότι μπορείτε να κοροϊδεύετε την κοινωνία κανονικά με διάφορα «Καλάθια των Νοικοκυριών» και άλλες τέτοιες αστείες γραφικότητες.

Κυρίες και κύριοι Βουλευτές, άνθρωποι που μας ακούτε από εκεί έξω, το ΜέΡΑ25 μόλις σας απέδειξε κρυστάλλινα τέσσερα, τουλάχιστον, νέα πλούσια δώρα που προσφέρει η «Κυριάκος Μητσοτάκης Α.Ε.» και ο Υπουργός Ανάπτυξής της κ. Άδωνις Γεωργιάδης στο καρτέλ των ήδη πάμπλουτων ιδιοκτητών σουπερμάρκετ με την πρόφαση ή την κάλυψη ή -αν προτιμάτε- προκάλυψη, δηλαδή το καμουφλάζ, του δήθεν «καλαθιού που νοιάζεται για εσάς».

Η σωστή λοιπόν ονομασία, για να μην κοροϊδευόμαστε, θα ήταν μόνο μία: το «καλάθι του σουπερμαρκετά» ή -αν προτιμάτε- «το καλάθι που θα κάνει ακόμα πιο πλούσιο απ’ όσο πλούσιος είναι τον σουπερμαρκετά».

(Χειροκροτήματα από την πτέρυγα του ΜέΡΑ25)

Κύριε Πρόεδρε, σας προλαβαίνω αν απορείτε γιατί είμαι εκτός θέματος. Είμαι εκτός θέματος γιατί εκπροσωπώ το κόμμα μου, δηλαδή μιλάω ως Κοινοβουλευτικός Εκπρόσωπος, όχι ως Βουλευτής.

Δεύτερον, αγαπητοί κυρίες και κύριοι Βουλευτές, χθες το πρωί το ΜέΡΑ25 και εγώ προσωπικά απαιτήσαμε, βεβαίως, αυτονοήτως την άρση της ασυλίας μας στην Επιτροπή Δεοντολογίας της Βουλής μας, προκειμένου να αντιμετωπίσει στο δικαστήριο ο πολίτης -εσείς που μας ακούτε από εκεί έξω, εκ μέρους σας, εκ μέρους του ελληνικού λαού θα τους αντιμετωπίσω- τον γνωστό ολιγάρχη-εφοπλιστή-καναλάρχη-ό,τι άλλο μπορεί να φανταστεί κανείς κ. Αλαφούζο, επειδή είπα από το Βήμα της Βουλής την αλήθεια. Όπως ακριβώς τους έχουμε ξεσκεπάσει και έχουμε αποκαλύψει μαζί με τους υπόλοιπους Έλληνες παρασιτικούς εφοπλιστές στα μάτια του ελληνικού λαού και μάλιστα με ονοματεπώνυμα πολίτες από την πρώτη στιγμή που μπήκαμε στη Βουλή, έτσι ακριβώς θα τον ξεσκεπάσουμε τον κ. Αλαφούζο και ενώπιον της ελληνικής Δικαιοσύνης, στα δικαστήριά της, στους δρόμους και στις πλατείες.

Ας δούμε λίγο τι ακριβώς είναι αυτό το οποίο ξεσκεπάζουμε, για να καταλάβουν και αυτοί, που δεν έχουν καταλάβει ακόμα. Η πραγματικά ασύλληπτη υποκρισία των Ελλήνων εφοπλιστών είναι που αποκαλύπτεται εδώ χάρις στο ΜέΡΑ25. Τι κάνει λοιπόν τόσο καιρό ο κ. Αλαφούζος και όλοι οι υπόλοιποι; Από την ημέρα που εισέβαλε ο κ. Πούτιν στην Ουκρανία, σε αυτόν τον άδικο και απάνθρωπο πόλεμο, ο κ. Αλαφούζος τι κάνει; Από τη μία μεριά, μέσω του σταθμού του, του «ΣΚΑΪ», που διαμορφώνει συνειδήσεις εκατομμυρίων ανθρώπων, δαιμονοποιεί και περιγράφει συστηματικά ως δήθεν εθνικό μειοδότη, ονομάζοντάς τον παράλληλα και «Πουτινάκι» -τόσο λούμπεν είναι ο σταθμός και τόσο λούμπεν είναι και ο ιδιοκτήτης του- όποιον ισχυρίζεται το απλό, αυτό που ξέρουν και οι πέτρες και οι κότες έξω, ότι εκτός από το Πούτιν συνυπεύθυνος σε αυτή την τραγωδία είναι το ΝΑΤΟ και η Ευρωπαϊκή μας Ένωση.

Την ίδια στιγμή, λοιπόν, που όποιος ισχυρίζεται αυτό το αυτονόητο και πανθομολογούμενο ότι συμβαίνει τον ονομάζει «Πουτινάκι» και περίπου εθνικό μειοδότη, την ίδια στιγμή δεν διστάζει να αρχίσει να θησαυρίζει κυριολεκτικά ο ίδιος ο κ. Αλαφούζος…

**ΠΡΟΕΔΡΕΥΩΝ (Χαράλαμπος Αθανασίου):** Αυτά θα τα πείτε, κύριε Γρηγοριάδη, μεθαύριο, που θα έχετε όλη την άνεση.

**ΚΛΕΩΝ ΓΡΗΓΟΡΙΑΔΗΣ:** Τελειώνω, κύριε Πρόεδρε.

…μεταφέροντας με τα τάνκερ του το ρωσικό πετρέλαιο. Και μάλιστα, μεταφέρει περισσότερο σήμερα απ’ όσο πριν εισβάλλει ο Πούτιν στην Ουκρανία.

Προσοχή, ελληνικέ λαέ. Όταν τους αποκαλύψαμε τον Μάιο, οι παρασιτικοί αυτοί εφοπλιστές, τα εθνικά «καμάρια» μας, είχαν καταφέρει μέσα σε ενάμιση μόλις μήνα να αυξήσουν το ποσοστό τους στη μεταφορά του ρωσικού πετρελαίου από 20% σε 50%. Θέλετε να μάθετε πόσο είναι σήμερα; Θέλετε; Είναι 60% και πλέον. Σύντομα θα μεταφέρουν μόνο οι Έλληνες εφοπλιστές όπου γης το πετρέλαιο του κ. Πούτιν, το οποίο -μην ξεχνιόμαστε- είναι αυτό που εξοπλίζει τον κ. Πούτιν με βλήματα που σκοτώνουν αμάχους ή και στρατεύσιμους, αλλά εμάς μας νοιάζουν οι άμαχοι, τα παιδιά και οι γυναίκες. Θεώρησαν δηλαδή, αυτοί οι άνθρωποι, τα εθνικά «καμάρια», καλή ευκαιρία πλουτισμού, όταν δεν καταδέχονται οι υπόλοιποι εφοπλιστές του κόσμου, να κάνουν αυτοί όλη τη δουλειά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω, κύριε Πρόεδρε, αλλά θα μου επιτρέψετε να κλείσω κανονικά τον λόγο μου. Ακούστε.

Είπα ότι ανάμεσα σε αυτούς είχαν όμως ένα μεγάλο εμπόδιο, κυρίες και κύριοι Βουλευτές, πολίτες που μας ακούτε από εκεί έξω, οι Έλληνες εφοπλιστές για να υλοποιήσουν αυτήν την απάνθρωπη επιλογή τους, το εμπάργκο της Ευρωπαϊκής Ένωσης. Εκεί έρχεστε ακριβώς εσείς. Εκεί έρχεται ο Πρωθυπουργός, ο κ. Κυριάκος Μητσοτάκης, ο οποίος είναι ταυτόχρονα και ανώνυμη εταιρεία. Γιατί; Γιατί μόλις ο κ. Αλαφούζος, ο κ. Λάτσης, ο κ. Βαρδινογιάννης, τα μεγάλα αφεντικά σας τον πρόσταξαν, τσακίστηκε κυριολεκτικά για να τους λύσει το προβληματάκι, θέτοντας βέτο –αθεόφοβοι- στο εμπάργκο της Ευρωπαϊκής Ένωσης, προκειμένου να μπορούν να συνεχίζουν το «θεάρεστο» έργο τους.

Όπως σας είπα και τότε, τον περασμένο Μάιο, θα έπρεπε να ντρέπεστε, όχι μόνο που ασκήσατε αυτό το ανήθικο βέτο, αλλά κυρίως, γιατί όλοι σας ανεξαιρέτως οι μνημονιακοί δεν ασκήσατε δεκατρία χρόνια κανένα βέτο γι’ αυτόν τον έρμο τον λαό μας, για την πείνα, την ανέχεια, την ανεργία, τα κοψίματα μισθών και συντάξεων.

(Χειροκροτήματα από την πτέρυγα του ΜέΡΑ25)

Με αυτόν, λοιπόν, τον τρόπο που σας περιέγραψα σκοπεύουμε να ξεσκεπάσουμε στο δικαστήριο τους απάνθρωπους Έλληνες παρασιτικούς.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΛΕΩΝ ΓΡΗΓΟΡΙΑΔΗΣ:** Και για να μην έχουμε παρεξηγήσεις, και εσάς θα ξεσκεπάσουμε, το υπαλληλικό προσωπικό τους. Αλλά δεν εννοούμε και τους εκατόν πενήντα έξι εσάς. Εννοούμε τον Πρωθυπουργό, την ηγετική ομάδα και το Υπουργικό σας Συμβούλιο.

Δεν είναι τυχαίο ότι όσοι από εσάς, κυρίες και κύριοι Βουλευτές της Συμπολίτευσης, δεν ήσασταν διατεθειμένοι να πέσετε τόσο χαμηλά, δεν ανταμειφθήκατε και ούτε πρόκειται να ανταμειφθείτε με υπουργικά ή άλλα αξιώματα. Αν δεν μπορείτε να είστε, δηλαδή, καλοί υπάλληλοι του κάθε Αλαφούζου και Βαρδινογιάννη ή Λάτση, θα παραμείνετε για πάντα σκέτοι Βουλευτές και μάλιστα σε λάθος κόμμα.

Μια φράση, κύριε Πρόεδρε, και κλείνω: Εμείς από την άλλη, στο ΜέΡΑ25 θα συνεχίσουμε να αποκαλύπτουμε στον ελληνικό λαό μετά μανίας τόσο την ηγετική ομάδα της Νέας Δημοκρατίας, που έχει εκπέσει σε ρόλο υπαλλήλου της παρασιτικής ολιγαρχίας…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΛΕΩΝ ΓΡΗΓΟΡΙΑΔΗΣ:** …όσο και την ίδια την παρασιτική ολιγαρχία που δεν κουράζεται στιγμή να δαγκώνει τον ήδη κατακρεουργημένο λαό μας.

Θα συνεχίσουμε να ουρλιάζουμε όσο υπάρχει στο στήθος μας πνοή, ότι η απελευθέρωση της χώρας μας και των συμπολιτών μας δεν είναι αυταπάτη, είναι ηθική υποχρέωση και εθνική επιταγή. Είναι ο μόνος τρόπος να συνεχίσουμε τις ζωές μας από εκεί που τις διακόψατε με τα μνημόνιά σας το 2009 και εμείς στο ΜέΡΑ25 είμαστε, πια, η μόνη πολιτική δύναμη σε αυτόν τον τόπο που έχει το σχέδιο, τη θέληση και το πολιτικό πρόγραμμα να το κάνει και θα το κάνει, κύριε Πρόεδρε, αγκαλιά με τον υπόλοιπο ελληνικό λαό και όχι σαν δάσκαλος ή κηδεμόνας του.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο τώρα ζήτησε ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

Ορίστε, κύριε Πρόεδρε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε. Ευχαριστώ, κυρίες και κύριοι συνάδελφοι.

Φίλες και φίλοι που μας ακούτε, έχετε, όλοι και όλες, ζήσει στο πετσί σας, συνολικά ως ελληνικός λαός, τον τρόπο με τον οποίο το τσουνάμι της μεγάλης οικονομικής κρίσης του 2008 έπιασε το πολιτικό προσωπικό αυτής της χώρας στον ύπνο, στον ύπνο του δικαίου.

Κάτι αντίστοιχο, κυρίες και κύριοι συνάδελφοι, φίλες και φίλοι εκεί έξω, συμβαίνει σήμερα. Το γερμανικό οικονομικό μοντέλο καταρρέει και αυτό έχει πολύ μεγάλη σημασία για εμάς, γιατί, ακριβώς όπως το 2008, πήρε γύρω στους δεκαοκτώ μήνες -στη διάρκεια των οποίων ο κ. Αλογοσκούφης καθησύχαζε τον κ. Καραμανλή ότι είναι θωρακισμένη η ελληνική οικονομία, ο κ. Παπανδρέου έλεγε ότι υπάρχουν λεφτά, θυμάστε;- το τσουνάμι εκείνο για να ισοπεδώσει την Ελλάδα, να πτωχεύσει τον ελληνικό λαό, κάτι αντίστοιχο γίνεται σήμερα.

Ο γερμανικός πληθωρισμός είναι ένας πραγματικός κίνδυνος για την Ελλάδα. Γιατί, αντίθετα με εμάς εδώ, με την Ιταλία, με την Ισπανία, πάνω από το 50% των Γερμανών πολιτών ζουν στο νοίκι, δεν έχουν δικό τους σπίτι, το οποίο σημαίνει -το ξέρουν όσοι και όσες από εσάς ζείτε στο νοίκι- ότι σε περίοδο πληθωριστική τα νοίκια ανεβαίνουν πολύ πιο γρήγορα απ’ ό,τι οι τιμές των σπιτιών. Παράλληλα, οι ίδιοι άνθρωποι, η μικρομεσαία τάξη της Γερμανίας, έχει τις αποταμιεύσεις της, όχι σε μετοχές, σε σπίτια, αλλά σε τραπεζικούς λογαριασμούς. Ο πληθωρισμός, δηλαδή, συρρικνώνει συνεχώς τις αποταμιεύσεις τους.

Γι’ αυτό η γερμανική κυβέρνηση -όποια και να είναι αυτή, δεν κάνω κριτική, παράθεση των δεδομένων κάνω- θα πιέσει μέσω της «Bundesbank» την κ. Λαγκάρντ, την Ευρωπαϊκή Κεντρική Τράπεζα, σε μια όλο και πιο σφιχτή νομισματική πολιτική, σε επιτόκια τα οποία δεν θα είναι συμβατά -θα είναι τόσο υψηλά, που δεν θα είναι συμβατά- με οποιαδήποτε σταθεροποίηση του ελληνικού δημόσιου και ιδιωτικού χρέους. Αυτό είναι ένα τσουνάμι που έρχεται. Δεν έχει σχέση με τις κομματικές μας αντιπαραθέσεις, όπως δεν είχε το 2008.

Αυτή η ύφεση που θα έρθει, οι πτωχεύσεις, η νέα ανεργία, δεν θα είναι αποτυχίες των πολιτικών της Φρανκφούρτης, είναι ο στόχος τους. Αυτή η νέα ύφεση θα φέρει νέα κόκκινα δάνεια, θα βαθύνει τη «χρεοδουλοπαροικία» των Ελλήνων.

Ο δικός σας προϋπολογισμός, που θα φέρετε τον Δεκέμβριο -όποιος και να είναι, και πραγματικά αυτό δεν είναι κριτική, είναι μια πραγματικότητα, όπως και εκείνος του προϋπολογισμού του 2009- δεν θα εφαρμοστεί, γιατί δεν θα είναι ποτέ δυνατόν να εφαρμοστεί, δεδομένου αυτού του ωστικού κύματος που θα έρθει.

Το ζητούμενο, λοιπόν, των δύο επόμενων εκλογών –γιατί δύο θα έχουμε, το ξέρουμε όλοι, γιατί να το κρύπτομεν;- είναι ένα, από την πλευρά της ολιγαρχίας, του status quo, του κατεστημένου: Να υπάρξει μια συγκυβέρνηση νομιμοποιητική, για τη νέα λιτότητα για τους πολλούς, που θα έρθει, και των πολιτικών υπέρ των νέων «σοσιαλιστών» -με ήττα- των funds και της ολιγαρχίας.

Εσείς τώρα θα προσπαθήσετε να κερδίσετε αυτές τις εκλογές -το κάνετε ήδη- με πλαφόν - κοροϊδία στους παραγωγούς ηλεκτρικής ενέργειας, με επιδοτήσεις στους ίδιους, όταν φοράνε το καπελάκι ή το σκουφί του παρόχου της ηλεκτρικής ενέργειας, με αυτήν την απάτη της λίστας των πενήντα αγαθών στο σουπερμάρκετ. Είναι σαν η Κυβέρνησή σας, ο κ. Γεωργιάδης, να συνιστά αυτοσυγκράτηση σε έναν ληστή. Δεν υπάρχει πιθανότητα να την επιδείξει.

Υπάρχει μία απάτη αριθμών που γίνεται αυτήν τη στιγμή. Παρακολούθησα μια συζήτηση πρόσφατα -δεν χρειάζεται να αναφερθώ, τις έχετε δει αυτές τις συζητήσεις- που προσπαθούν να εξηγήσουν γιατί, λέει, το ψωμί στα σουπερμάρκετ ανέβηκε 22% και η εξήγηση που έδωσαν στον κόσμο τα κανάλια ήταν ότι το αλεύρι και η ηλεκτρική ενέργεια, που χρησιμοποιείται στους φούρνους, αυξήθηκε 22%. Ναι, αυξήθηκε 22%. Αυτό που δεν είπαν, όμως, είναι ότι, σύνολο, αλεύρι και ηλεκτρική ενέργεια είναι μόνο το 15% του κόστους της παραγωγής του ψωμιού, το υπόλοιπο είναι εργατική δύναμη και οι μισθοί είναι απολύτως σταθεροί, δεν έχουν αυξηθεί.

Με άλλα λόγια, το κόστος του ψωμιού είναι το 15% του 22%, δηλαδή είναι 3,3%. Η περαιτέρω αύξηση, δηλαδή γύρω στο 19% αύξηση, του ψωμιού στα σουπερμάρκετ είναι αισχροκέρδεια των σουπερμάρκετ. Και το επιτρέπετε αυτό με μία Επιτροπή Ανταγωνισμού που δεν υπάρχει.

Γι’ αυτό εμείς στο ΜέΡΑ25 είμαστε ξεκάθαροι: Έξι πολιτικές που θα εφαρμόζαμε σήμερα –γιατί εμείς δεν καταγγέλλουμε απλά, αλλά καταθέτουμε και συγκεκριμένες προτάσεις: Πρώτον, δημιουργία ενός δείκτη μέσων χονδρικών τιμών ειδών σουπερμάρκετ και εξοντωτικά πρόστιμα από την Επιτροπή Ανταγωνισμού -αν δούλευε σωστά- στους ιδιοκτήτες των σουπερμάρκετ όταν ο ρυθμός αύξησης της λιανικής τιμής τους ξεπερνάει αυτόν τον δείκτη μέσων χονδρικών τιμών ειδών σουπερμάρκετ. Μία πρόταση.

(Χειροκροτήματα από την πτέρυγα του ΜέΡΑ25)

Έχει μαλλιάσει η γλώσσα μας να μιλάμε για τον ΦΠΑ, που δεν θα έπρεπε να είναι 24%, θα έπρεπε να είναι 15% σε μια χώρα σαν την Ελλάδα και ο μεσαίος ούτε 11% ούτε 13%, αλλά 6%.

(Χειροκροτήματα από την πτέρυγα του ΜέΡΑ25)

Αυτόματη τιμαριθμική αναπροσαρμογή. Εσείς στο ΠΑΣΟΚ μπορεί να έχετε κάποια μνήμη για την ΑΤΑ, έτσι; Αυτόματη τιμαριθμική αναπροσαρμογή, όχι γενικά, αλλά του κατώτατου μισθού, των κοινωνικών επιδομάτων και των κατώτατων συντάξεων, μόνο.

(Χειροκροτήματα από την πτέρυγα του ΜέΡΑ25)

Μια άλλη αυτόματη τιμαριθμική αναπροσαρμογή των εισοδηματικών ορίων πάνω από τα οποία ο φορολογούμενος περνά σε ανώτερο συντελεστή φορολόγησης εισοδήματος, γιατί αυτήν τη στιγμή κάποια εισοδήματα αυξάνονται -ιδίως μικρομεσαίων- δεν αυξάνεται η αγοραστική δύναμη, αντίθετα μειώνεται γιατί ο πληθωρισμός είναι πιο μεγάλος, αλλά οι συγκεκριμένοι μικρομεσαίοι μεταφέρονται σε υψηλότερη κλίμακα φορολόγησης. Αυτό πρέπει να σταματήσει με μια αυτόματη τιμαριθμική αναπροσαρμογή.

Κατάργηση της ψευτοαγοράς των κόκκινων δανείων, του λεγόμενου «ΗΡΑΚΛΗ» –κι εδώ έχει μαλλιάσει η γλώσσα μας να το λέμε-…

(Χειροκροτήματα από την πτέρυγα του ΜέΡΑ25)

…και η αντικατάστασή της από μία δημόσια εταιρεία διαχείρισης ιδιωτικού χρέους, σύμφωνα με την πρόταση που καταθέσαμε εδώ μέσα το Δεκέμβριο του 2020.

Και βέβαια, άλλη μια φορά που έχει βγάλει μαλλί η γλώσσα μας: Κατάργηση του τρισάθλιου και χυδαίου «δήθεν» Χρηματιστηρίου Ενέργειας…

(Χειροκροτήματα από την πτέρυγα του ΜέΡΑ25)

…και επιβολή ενός πλαφόν στη λιανική τιμή του ρεύματος, που να μην είναι πάνω από 5% η μέση χονδρική τιμή κόστους.

Αυτές είναι απαντήσεις στην κρίση. Αυτή είναι Αντιπολίτευση. Η Αντιπολίτευση, φίλες και φίλοι του ΣΥΡΙΖΑ, δεν ασκείται με αστυνομική σκανδαλοθηρία, όσο κι αν η Συμπολίτευση επιδίδεται στην ηθική και πολιτική συγκάλυψη εγκλημάτων κατά της δημοκρατίας –υποκλοπές- των παιδιών, των γυναικών και των κατατρεγμένων στο Αιγαίο. Η ουσιαστική Αντιπολίτευση, όχι απλά στην Κυβέρνηση, αλλά πρωτίστως στην ατελείωτη κρίση, απαιτεί μία ρήξη.

Ξέρω τι σκέφτεστε εσείς των μνημονιακών κομμάτων, το διατυμπανίζουν ήδη τα κανάλια «Να τος, πάλι, ο Βαρουφάκης και το ΜέΡΑ25, μιλάει για ρήξη, κλειστές τράπεζες και στο βάθος δραχμή».

Κάθε φορά που αποκαλύπτουμε ένα έγκλημα που γίνεται υπέρ της ολιγαρχίας, κρύβεστε πίσω από τον εκβιασμό του ελληνικού λαού. Του λέτε «μην τους ακούς αυτούς, αφήστε τους ολιγάρχες μας να τρώνε εις βάρος σου, αλλιώς θα σου πάρουν τα ευρώ σου και θα σε φέρουν στη δραχμή και θα καταστραφείς». Αυτά δεν λέτε; Λες και έχει σημασία σε τι νόμισμα αποτιμά και βιώνει ο φτωχοποιημένος τη φτώχεια του.

(Χειροκροτήματα από την πτέρυγα του ΜέΡΑ25)

Θυμάστε την προσφιλή σας θεωρία ότι η ρήξη με την τρόικα θα έφερνε τη δραχμή και θα έρχονταν οι έχοντες ξένο συνάλλαγμα -κάποιοι μίλαγαν και για μένα κιόλας- να αγοράσουν τα σπίτια του κοσμάκη κοψοτιμής; Τα θυμάστε αυτά που λέγατε;

Και που μείναμε στο ευρώ, κυρίες και κύριοι της Συμπολίτευσης και της Μείζονος Αντιπολίτευσης, τι διαφορετικό έγινε; Τι λέτε εσείς τώρα που δαιμονοποιούσατε τη ρήξη τότε, τώρα, που Γερμανοί, Ρώσοι, Βούλγαροι, ακόμα και Τούρκοι, Ρουμάνοι αγοράζουν σωρηδόν ακίνητα στη Θεσσαλονίκη, στη Χαλκιδική, στην Καβάλα -αγοράζουν ολόκληρη την Ελλάδα, σπίτια, διαμερίσματα, πολυκατοικίες- την ώρα που funds βάζουν χέρι όχι μόνο στα κόκκινα δάνεια, αλλά σε απέραντες εκτάσεις στον Θεσσαλικό Κάμπο, στις Σέρρες, στην Πελοπόννησο, στην αγροτική μας γη;

Εσείς που δαιμονοποιούσατε τη ρήξη –και τη δαιμονοποιείτε ακόμα- τι λέτε τώρα, σήμερα –ή πείτε μου ότι δεν λέω αλήθεια για αυτό- που η νησιωτική Ελλάδα χάνεται από ελληνικά χέρια, που οι Κυκλάδες και άλλα μας νησιά στο Αιγαίο και στο Ιόνιο αλλάζουν χέρια ομαδικά σε τιμές όσο-όσο, με τα funds να αξιοποιούν τα κίνητρα που έδωσε η «Μητσοτάκης Α.Ε.» δήθεν για να παλιννοστήσουν, να επιστρέψουν οι Έλληνες του εξωτερικού; Αυτές οι ρυθμίσεις κατέληξαν να βοηθούν τα funds, να δημιουργούν ακόμα περισσότερους Έλληνες του εξωτερικού μέσα από το νέο brain drain που ισχύει αυτή τη στιγμή, που δημιουργείται τώρα, σήμερα.

(Χειροκροτήματα από την πτέρυγα του ΜέΡΑ25)

Τίποτα δεν λέτε για όλα αυτά ούτε εσείς της Νέας Δημοκρατίας, που αυτά τα funds είναι σάρκα από τη σάρκα σας ούτε εσείς, φίλοι του ΣΥΡΙΖΑ, που ανοίξατε την κερκόπορτα σε αυτά τα funds με τις πωλήσεις των κόκκινων δανείων, με την πλατφόρμα των ηλεκτρονικών πλειστηριασμών που στόχο είχε να ηττηθεί το λαϊκό κίνημα εναντίον του ξεπουλήματος, ώστε να μην γίνει η ρήξη που μαζί είχαμε υποσχεθεί στον ελληνικό λαό τον Γενάρη του 2015.

Δεν λέτε τίποτα για όλα αυτά, κυρίες και κύριοι του μνημονιακού τόξου. Τι να πείτε, άλλωστε; Όλα αυτά τα χρόνια η τρόικα σάς έλεγε «πηδήξτε!» και εσείς απαντούσατε «πόσο ψηλά;».

(Χειροκροτήματα από την πτέρυγα του ΜέΡΑ25)

Με αυτό το «ναι σε όλα» τι Ελλάδα νομίζετε θα κληροδοτήσετε στους σημερινούς εφήβους το 2030, το 2035; Για να μην τους κληροδοτήσουμε μια Ελλάδα ρημαγμένη, ιδιοκτησία ξένων αρπακτικών, για αυτό απαιτείται ρήξη.

Κυρίες και κύριοι συνάδελφοι, κανένας μας δεν θέλει τη ρήξη. Η ρήξη είναι δυσάρεστη, είναι επίπονη. Δεν είναι εύκολο να ευαγγελίζεσαι τη ρήξη, απαιτεί θυσίες, ιδρώτα, δάκρυα, αίμα, ό,τι δηλαδή απαιτεί η απελευθέρωση.

(Χειροκροτήματα από την πτέρυγα του ΜέΡΑ25)

Αυτή η απελευθέρωση, βέβαια, δεν θα έρθει από τη μία στιγμή στην άλλη, βήμα-βήμα. Ένα τέτοιο πρώτο βήμα ελπίζω να γίνει τώρα, την 9η Νοεμβρίου, με τη μεγάλη πανελλαδική απεργία.

(Χειροκροτήματα από την πτέρυγα του ΜέΡΑ25)

Εμείς θα συμμετέχουμε δυναμικά. Δεν έχουμε αυταπάτες ούτε για τη ΓΣΕΕ ούτε για την ΑΔΕΔΥ, για τον παλαιοσυνδικαλισμό και τον εργατοπατερισμό, που έχει διασύρει την έννοια του συνδικαλισμού όλα αυτά τα χρόνια με εθιμοτυπικές απεργίες, που δεν έχει τίποτα να προσφέρει στο αυξανόμενο πρεκαριάτο, που ζει παρασιτικά από το συρρικνούμενο προλεταριάτο, τους εργαζόμενους αυτής της χώρας, τους μισθωτούς και από κρατικά ευρωπαϊκά κονδύλια, που δεν κατάφερε για δεκαετίες να πάρει με το μέρος του τους μικρομεσαίους, τους πραγματικά εργαζόμενους του ιδιωτικού τομέα.

Όμως, αυτή τη φορά, τώρα, αυτές τις μέρες φαίνεται να ξεκινάει κάτι νέο στον χώρο του συνδικαλισμού, ένα αντίδοτο στον εργατοπατερισμό. Εμείς στηρίζουμε αυτό τον νέο συνδικαλισμό που καταλαβαίνει τι σημαίνει υπεύθυνη απεργία. Σημαίνει μία απεργία που θα την κάνεις την ύστατη στιγμή, αλλά μέχρι τέλους, όχι εθιμοτυπικά, με απώτερο σκοπό τη δημιουργική εργασία των Ελληνίδων και των Ελλήνων εκτός της μέγγενης της εργοδοτικής εκμετάλλευσης.

Κυρίες και κύριοι συνάδελφοι, σε αυτή τη συγκυρία, όπου στόχος της πανευρωπαϊκής ολιγαρχίας είναι πρώτα να χτυπηθεί η γερμανική εργατική τάξη και να μην αυξηθούν οι μισθοί των Γερμανών μισθωτών -αυτό θα είναι ο προπομπός για αυτό που θα έρθει εδώ- της νέας λιτότητας, στην οποία σχεδιάζουν να περάσει η επόμενη κυβέρνηση -θα πρέπει να πω «συγκυβέρνηση»- εναντίον εργαζόμενων και μικρομεσαίων, σε αυτή την περίοδο ο ρόλος του ΜέΡΑ25 είναι να τους χαλάσουμε αυτό το σχέδιο, να τους χαλάσουμε το σχέδιο αυτό υπέρ των πολλών κατά των πολύ λίγων.

Το θέμα δεν είναι απλά να χρεοκοπήσει η «Μητσοτάκης Α.Ε.» και να πέσει ο Κυριάκος Μητσοτάκης. Το θέμα είναι μία προοδευτική κυβέρνηση ρήξης με την ολιγαρχία, φίλες και φίλοι, κυρίες και κύριοι του ΣΥΡΙΖΑ. Το θέμα είναι να φύγει από τη μέση ο βασικός μέτοχος της «Μητσοτάκης Α.Ε.», που είναι η ολιγαρχία. Οι πραγματικά προοδευτικές κυβερνήσεις, φίλοι και τέως σύντροφοι του ΣΥΡΙΖΑ, δεν επιτυγχάνονται κεκλεισμένων των θυρών με συμφωνίες κορυφής εντός τριημέρου. Οι πραγματικά προοδευτικές κυβερνήσεις επιτυγχάνονται με συναινέσεις και δράσεις στη βάση πολύ πριν τις εκλογές.

(Χειροκροτήματα από την πτέρυγα του ΜέΡΑ25)

Όταν μας λέτε, όπως μας απαντάει ο ΣΥΡΙΖΑ στην πρόσκληση για συζήτηση, για διάλογο, «τα λέμε μετά τις κάλπες», ξέρουμε τι μας λέτε. Μας λέτε «εμείς θα κυβερνήσουμε με το ΠΑΣΟΚ και την ολιγαρχία υπό προοδευτική ταμπέλα και αν εσείς του ΜέΡΑ25 θέλετε κανένα Υπουργείο, κοπιάστε!», αυτό μας λέτε. Ε, δεν θέλουμε κανένα Υπουργείο! Σας τα χαρίζουμε τα Υπουργεία!

(Χειροκροτήματα από την πτέρυγα του ΜέΡΑ25)

Εσείς επιλέξατε συνοδοιπόρους, κοινό βηματισμό με την ολιγαρχία, χρησιμοποιώντας τη λέξη «προοδευτική», έτσι όπως περίπου ξέμεινε στον τίτλο του ΠΑΣΟΚ η λέξη «σοσιαλισμός», για να σας θυμίζει αυτά που εγκαταλείψατε και τα οποία τα θεωρείτε αυταπάτες.

Δείτε, κυρίες και κύριοι, ποιους ευχαριστεί ο κ. Λάτσης και Σία και ποιους μηνύει ο κ. Αλαφούζος και Σία.

(Χειροκροτήματα από την πτέρυγα του ΜέΡΑ25)

Εμείς δεν σκιαζόμαστε. Το αποδείξαμε χτες ζητώντας την άρση της ασυλίας του Κλέωνα. Θα το ζητήσω και εγώ, αν έρθει η αγωγή από τον κύριο, δεν ξέρω και εγώ ποιον. Ξέρετε, τους ονοματίζουμε εμείς αυτούς τους ανθρώπους.

Διότι εμάς ένα πράγμα μάς ενδιαφέρει, θέλουμε η νεολαία μας, τα νέα μυαλά όλων των ηλικιών, οι προοδευτικοί άνθρωποι να διαπιστώσουν ότι υπάρχει ένα σύγχρονο ριζοσπαστικό συνεκτικό πολιτικό πρόγραμμα για την πατρίδα μας. Τέτοιο είναι το πρόγραμμα του ΜέΡΑ25, που θα το θέσουμε στην κρίση του ελληνικού λαού και θα ζητήσουμε από πολίτες, οργανώσεις, κινήματα, άλλους κομματικούς χώρους προεκλογικά να εμπλουτίσουν ένα προοδευτικό πρόγραμμα ριζοσπαστικής αναστροφής της ιδιωτικομανίας, ένα προοδευτικό πρόγραμμα επιστροφής των κοινών αγαθών στην κοινότητα των Ελληνίδων, των Ελλήνων, των ξένων μεταναστών που συνεισφέρουν σε αυτή τη χώρα, χωρίς την αναβίωση του κρατισμού και της γραφειοκρατίας.

(Χειροκροτήματα από την πτέρυγα του ΜέΡΑ25)

Θα είναι ένα προοδευτικό πρόγραμμα με βασικό εισόδημα για όλους, με δωρεάν ψηφιακές συναλλαγές εκτός του τραπεζικού συστήματος για όλους, με φθηνή ανανεώσιμη ενέργεια για όλους.

Αυτή τη δύσκολη στιγμή που φουντώνει η ακρίβεια, που μεγαλουργεί η λεηλασία και που ετοιμάζεται η νέα μετεκλογική πολυκομματική λιτότητα, εμείς από τη μία σηκώνουμε τη σημαία της ρήξης και από την άλλη καταθέτουμε τεχνοκρατικά άρτιο πρόγραμμα επιστροφής της ελπίδας, της αξιοπρέπειας και της κοινής ευημερίας.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Πρόεδρε.

Τον λόγο έχει τώρα ο κ. Δημήτριος Χαρίτου από τον ΣΥΡΙΖΑ, αμέσως μετά ο κ. Δημήτρης Κωνσταντόπουλος από το Κίνημα Αλλαγής και μετά, εάν είναι έτοιμη, η κ. Αραμπατζή, Κοινοβουλευτική Εκπρόσωπος της Νέας Δημοκρατίας.

Κύριε Χαρίτου, κατ’ αρχάς να σας ευχαριστήσω για την κατανόηση εν όψει της αλλαγής που έγινε πριν.

Ορίστε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αυτή τη στιγμή που συζητούμε ένα σημαντικό πράγματι νομοσχέδιο μαίνεται για δέκατη τρίτη ημέρα η φωτιά στο Παπίκιο Όρος στη Ροδόπη, ενώ πυκνά σύννεφα καπνού έχουν καλύψει την πόλη της Κομοτηνής, έφτασαν στο Θρακικό Πέλαγος και μέχρι το νησί της Θάσου. Καλά ακούσατε!

Μιλώντας με ηρεμία και ψυχραιμία, κύριε Υπουργέ, όντως μας γεννά σοβαρά ερωτήματα, όταν για δεκατρείς μέρες όχι μόνο δεν έχει ελεγχθεί, αλλά εξαπλώνονται οι εστίες φωτιάς, αν πρόκειται για ανικανότητα ή έλλειψη σχεδίου ή και τα δύο από την πλευρά του Υπουργείου σας, που έχει την ευθύνη για τη διαχείριση και την κατάσβεση της φωτιάς. Άλλωστε, το Υπουργείο συγκροτήθηκε λόγω των καταστροφικών πυρκαγιών το 2021, για να γίνεται –υποτίθεται- πιο άμεση και πιο αποτελεσματική η παρέμβαση του κρατικού μηχανισμού για την αντιμετώπιση τέτοιων καταστάσεων.

Κυρίες και κύριοι, εμείς τουλάχιστον, ποτέ δεν κάναμε πολιτική πάνω στα αποκαΐδια ούτε επιδιώξαμε να κερδοσκοπήσουμε πολιτικά πάνω στις αγωνίες και τις ανησυχίες των τοπικών κοινωνιών. Όμως, δεν μπορούμε παρά να σας θέσουμε προ των ευθυνών σας, γιατί για δέκατη τρίτη μέρα συνεχίζει να καίει η φωτιά και να καταστρέφει το Παπίκιο Όρος, ένα μοναδικό δάσος οξιάς με πλούσια χλωρίδα και σπάνια πανίδα. Ανάμεσά τους, άγρια άλογα, ζαρκάδια, άγριες ορεινές πέρδικες και πολλά άλλα σε μια περιοχή με μεγάλη ιστορική αξία για την ευρύτερη περιοχή της Θράκης, αφού το Παπίκιο Όρος υπήρξε από τα σημαντικότερα μοναστικά κέντρα του Βυζαντίου, πολύ πριν τις Αθωνικές Μονές, που στις πηγές αναφέρεται για πρώτη φορά στα τέλη του ενδέκατου αιώνα.

Δεν παραγνωρίζουμε την τοπολογία της περιοχής που εκδηλώθηκε η φωτιά ούτε το δύσκολο ανάγλυφο, που κάνει δύσβατη πράγματι την πρόσβαση στα πεζοπόρα τμήματα, αφού για να φτάσουν στο σημείο της φωτιάς χρειάζονται τέσσερις και πέντε ώρες πορεία.

Μα, αυτός ακριβώς, κύριοι, ήταν και ο βασικός λόγος που οφείλατε με την εκδήλωση της πυρκαγιάς να κινητοποιηθούν όλα τα διαθέσιμα εναέρια μέσα για να αντιμετωπιστεί εν τη γενέσει της, αφού άλλωστε δεν υπήρχαν αλλού εστίες. Αντίθετα, καθυστερήσατε αδικαιολόγητα, αφού μόνο ένα ελικόπτερο από την Αλεξανδρούπολη ενεργοποιήθηκε την πρώτη μέρα της πυρκαγιάς, μιας δύσκολης έρπουσας φωτιάς, που εξαπλώνεται με μεγάλη ταχύτητα μέσα σε στρώματα ξηρής μάζας φύλλων. Χρειάστηκε να περάσει μία ολόκληρη εβδομάδα για να επιχειρήσουν, με μεγάλη όμως καθυστέρηση, τα Πετζετέλ και δύο Καναντέρ, αλλά ήταν πλέον αργά. Είχε χαθεί ο έλεγχος και η δυνατότητα οριοθέτησης της φωτιάς.

Ήταν μεγάλη πράγματι η κινητοποίηση των δυνάμεων της Πυροσβεστικής, παρά τις προσπάθειες που έγιναν από την πλευρά τους, με άμεσο κίνδυνο σε πολλές περιπτώσεις για τη σωματική τους ακεραιότητα, ήταν όμως πλέον αδύνατο να τεθεί υπό έλεγχο η φωτιά, αφού –επαναλαμβάνω- δεν αντιμετωπίστηκε εν τη γενέσει της με όσα τα διαθέσιμα εναέρια μέσα υπήρχαν.

Και είναι να αναρωτιέται κάποιος, γιατί δεν υπήρχε από πλευράς σας άμεση ενεργοποίηση των εναέριων μέσων; Δεν ενημερωθήκατε; Δεν γνωρίζατε; Ή υπάρχει έλλειμμα διαχειριστικής ικανότητας;

Και εδώ δεν χωράει ότι στις 31 Οκτωβρίου έληξε η περίοδος αντιπυρικής προστασίας και ενδεχομένως να είχαν λήξει και οι συμβάσεις για τη χρήση εναέριων μέσων. Δεν υπάρχουν δικαιολογίες. Σας είχαμε προειδοποιήσει έγκαιρα για την ανάγκη παράτασης της αντιπυρικής περιόδου λόγω των ξηροθερμικών συνθηκών που επικρατούν φέτος. Η κλιματική κρίση απειλεί και εσείς δεν την λαμβάνετε υπ’ όψιν και δεν παίρνετε μέτρα για να υπάρχουν τα διαθέσιμα πτητικά μέσα.

Κυρίες και κύριοι, δεν αμφισβητούμε προθέσεις, αλλά κρίνοντας από το αποτέλεσμα δεν υπήρξαν από την πλευρά σας αντανακλαστικά, ετοιμότητα και ικανότητα, ώστε να ελεγχθεί και να αντιμετωπιστεί η φωτιά στο Παπίκιο Όρος. Υποτιμήσατε τη σοβαρότητα της κατάστασης, αφού χρειάστηκε να περάσουν δεκατρείς μέρες για να μεταβεί σήμερα, κύριε Υπουργέ, στην περιοχή ο Γενικός Γραμματέας του Υπουργείου για να συγκληθεί για πρώτη φορά το συντονιστικό της Πολιτικής Προστασίας.

Είναι, λοιπόν, απόλυτα δικαιολογημένη η αγανάκτηση των πολιτών και τα αισθήματα εγκατάλειψης που νιώθουν σε μια ακριτική περιοχή, όπου θα έπρεπε να ενεργοποιούνται ταχύτερα από οπουδήποτε αλλού τα αντανακλαστικά του κράτους.

Έστω και τώρα οφείλετε να πάρετε μέτρα. Κινητοποιείστε ό,τι διαθέσιμα εναέρια μέσα υπάρχουν, προκειμένου να ελεγχθεί και να μην εξαπλωθεί, όπως όλα δείχνουν, σε νέες μεγαλύτερες εστίες η φωτιά. Ήδη έχει μεταπηδήσει σε πυκνές δασώδεις εκτάσεις στη Βουλγαρία. Και οι γείτονες ήδη δημόσια αφήνουν αιχμές για τη χώρα μας.

Και θα ήθελα να σας ρωτήσω, κύριε Υπουργέ, έχετε ενεργοποιήσει επίσημα το πρωτόκολλο που έχει υπογράψει εδώ και χρόνια η χώρα μας με τη Βουλγαρία για αμοιβαία συνδρομή στην αντιμετώπιση τέτοιων καταστάσεων; Φοβάμαι ότι μάλλον, κύριε Υπουργέ, θα δικαιωθούν όσοι ισχυρίζονται ότι μόνο μια δυνατή βροχή θα μας σώσει, θα σώσει το Παπίκιο. Και βέβαια, αυτό δεν τιμά κανέναν.

Κυρίες και κύριοι, υπάρχει ανάγκη με την κατάσβεση της φωτιάς να διαμορφωθεί ένα ολοκληρωμένο σχέδιο διαχείρισης των δασικών και των χορτολιβαδικών εκτάσεων στην περιοχή. Και ένα τέτοιο σχέδιο πρόληψης και προστασίας προϋποθέτει τη σοβαρή χρηματοδότηση της Διεύθυνσης Δασών, που φυτοζωεί οικονομικά.

Είναι ανάγκη να εξεταστεί η δυνατότητα διάνοιξης δασικών δρόμων, παρά τις πράγματι πολύ μεγάλες δύσκολες συνθήκες, ώστε να γίνει το Παπίκιο προσπελάσιμο, όπως και το να υλοποιηθεί ένα διαχειριστικό σχέδιο αναβάθμισης της περιοχής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Επείγει να καλυφθούν οι κενές σε προσωπικό θέσεις στο Πυροσβεστικό Σώμα. Εσείς, δυστυχώς, ούτε τους εποχικούς πυροσβέστες δεν προσλάβατε φέτος στη Ροδόπη. Μάλιστα, σε πρόσφατη ερώτησή μου για τις ελλείψεις που υπάρχουν εκφράσατε την ικανοποίηση για τα πολύ υψηλά ποσοστά κάλυψης των θέσεων.

Τέλος, είναι ανάγκη να ενισχυθεί με προσωπικό η Διεύθυνση Δασών, που είναι πλήρως υποστελεχωμένη, κυρίως με δασολόγους.

Σε δύο μέρες, το Σάββατο, γίνεται, όπως γράφουν τα τοπικά μέσα, μια απόβαση σχεδόν δεκαπέντε Υπουργών, Υφυπουργών και Γενικών Γραμματέων στην Κομοτηνή, για να συζητήσουν για την ανάπτυξη της περιοχής. Μάλλον, θα χρειαστεί να δώσουν πολλές εξηγήσεις στην τοπική κοινωνία για να απολογηθούν για την υποβάθμιση της Ροδόπης τα τριάμισι τελευταία χρόνια.

Δεν σας είδα, κύριοι Υπουργοί, στον κατάλογο. Δεν θα είστε. Σας προσκαλώ να έρθετε, όχι στη φιέστα που στήνεται, αλλά για να συζητήσουμε το πώς θα αντιμετωπιστεί η δύσκολη κατάσταση που έχει δημιουργηθεί με την πυρκαγιά στην περιοχή.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου)**: Κι εγώ ευχαριστώ, κύριε Χαρίτου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθήτριες και μαθητές και έξι εκπαιδευτικοί-συνοδοί τους, πρώτον από το Δημοτικό Σχολείο Νεοχωρίου Άρτας και δεύτερον, από το 9ο Δημοτικό Σχολείο Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Δημήτρης Κωνσταντόπουλος από το Κίνημα Αλλαγής.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο θάνατος του Ερμή Θεοχαρόπουλου αποτέλεσε ένα τραγικό γεγονός που ανέδειξε με τον πιο εκκωφαντικό τρόπο τον μακρύ δρόμο που πρέπει να διανύσει η ελληνική πολιτεία για να ανταποκριθεί αποτελεσματικά στις επιχειρήσεις έρευνας και διάσωσης, για να μπορέσει να ανταποκριθεί στην προστασία της ανθρώπινης ζωής, για να σταθεί δίπλα στις ανάγκες των πολιτών όπου κατοικούν, όπου και αν βρεθούν, ακόμα και στα πιο δυσπρόσιτα μέρη της ελληνικής επικράτειας.

Ο Ερμής, λοιπόν, μόλις είκοσι ενός ετών, αθλητής της αγωνιστικής αναρρίχησης, έπεσε σε μια χαράδρα στα Τζουμέρκα και έμεινε εκεί αβοήθητος για πέντε ολόκληρες ώρες. Όταν φυσικά έφτασε το ελικόπτερο ήταν πολύ αργά. Τη συνέχεια -πραγματικά όλοι λυπούμαστε- τη γνωρίζουμε.

Ωστόσο, η περίπτωση του Ερμή δεν είναι η μόνη. Γιατί το αναφέρω αυτό; Γιατί καθημερινώς βλέπουμε μέσα από τη ζωή τέτοια αντίστοιχα γεγονότα και γι’ αυτό δεν θα πρέπει να μας εκπλήσσουν.

Βλέπουμε συνανθρώπους μας που ασχολούνται με αθλήματα και μάλιστα με τα εναλλακτικά σπορ, όπως η αναρρίχηση, η ορειβασία, συνανθρώπους μας που επιλέγουν τον εναλλακτικό τουρισμό, τα εναλλακτικά σπορ, αλλά και κατοίκους απομονωμένων περιοχών -ιδιαίτερα των ορεινών χωριών- να είναι έκθετοι στον κίνδυνο.

Επιβάλλεται, κύριε Υπουργέ, η εναέρια βοήθεια. Η όποια εναέρια βοήθεια μπορεί κάποια στιγμή να αποδειχθεί και σωτήρια, αν και για πολλούς εν τοις πράγμασι είναι μονόδρομος.

Με τα δεδομένα, λοιπόν, αυτά η δημιουργία ενός Εθνικού Μηχανισμού Εναέριας Έρευνας και Διάσωσης, κύριε Υπουργέ, μπορεί πράγματι να δώσει λύσεις για την προστασία του υπέρτατου αγαθού, που είναι η ανθρώπινη ζωή. Το ζήτημα όμως, αγαπητοί συνάδελφοι, είναι ο τρόπος με τον οποίο εν τέλει υλοποιείται ο μηχανισμός αυτός μέσα από τις διατάξεις του σημερινού νομοσχεδίου.

Αγαπητοί συνάδελφοι, το νομοσχέδιο για τη δημιουργία του Εθνικού Μηχανισμού Έρευνας και Διάσωσης έχει ως σκοπό σύμφωνα με την αιτιολογική του έκθεση την υποστήριξη και ενίσχυση του έργου του Πυροσβεστικού Σώματος με εξοπλισμό, με υποδομές, με προσωπικό για την άμεση αντιμετώπιση εκτάκτων αναγκών και τη διεξαγωγή επιχειρήσεων εναέριας έρευνας και διάσωσης. Για την ενοποίηση ωστόσο του εν λόγω μηχανισμού συστήνονται ως ειδικές περιφερειακές υπηρεσίες του Πυροσβεστικού Σώματος έξι βάσεις ετοιμότητας και επιφυλακής σε Ελευσίνα, Θεσσαλονίκη, Λάρισα, Ηράκλειο, Άκτιο και Ανδραβίδα. Στις βάσεις αυτές θα διατεθούν εναέρια μέσα, καθώς και το αναγκαίο προσωπικό.

Ενώ, λοιπόν, ο μηχανισμός σχεδιάζεται για να ενισχύσει το Πυροσβεστικό Σώμα, προκαλεί εντύπωση, αγαπητοί συνάδελφοι, ότι όπως προέκυψε από την ακρόαση των φορέων στην ουσία δεν υπήρξε διαβούλευση με το Πυροσβεστικό Σώμα, αγαπητέ συνάδελφε, κύριε Δελή, καθώς και με άλλους δημόσιους φορείς, όπως το ΕΚΑΒ, το Λιμενικό, αλλά και με εθελοντικές οργανώσεις που συνδράμουν στις διασώσεις.

Τι απαντάτε εδώ, κύριε Υπουργέ; Θα ήθελα να ακούσω την απάντησή σας.

Ταυτόχρονα, προβληματίζει ότι η δημιουργία εθνικού μηχανισμού δεν φαίνεται να εμπίπτει σε ένα γενικότερο σχέδιο για την αναβάθμιση του μηχανισμού διάσωσης στη χώρα μας.

Πώς περιμένουμε, λοιπόν, αγαπητοί συνάδελφοι, να λειτουργήσει αυτός ο μηχανισμός όταν δεν έχει υπάρξει διαβούλευση, διάλογος, προετοιμασία για τη συνεργασία του με τις υφιστάμενες κρατικές δομές.

Αγαπητοί συνάδελφοι, οι διατάξεις του νομοσχεδίου χαρακτηρίζονται από γενικές προβλέψεις και συνιστούν, κυρίως, μια καταγραφή καλών προθέσεων, κύριε Υπουργέ, εκ μέρους της Κυβέρνησης, παρά ένα ολοκληρωμένο σχέδιο, που ήταν απαραίτητο για την ενίσχυση φυσικά της έρευνας και της διάσωσης στην πατρίδα μας προς όφελος των πολιτών και της κοινωνίας όταν αυτοί κινδυνεύουν.

Χαρακτηριστικό είναι άλλωστε, αγαπητοί συνάδελφοι, ότι ακόμα και το Γενικό Λογιστήριο του Κράτους δηλώνει αδυναμία να προσδιορίσει το ύψος της δαπάνης που θα απαιτηθεί, όπως είπε και η εισηγήτρια μας η κ. Αντωνίου, για τη δημιουργία και συντήρηση του μηχανισμού. Δεν υπάρχει, κύριε Υπουργέ, καμμία κοστολόγηση της λειτουργίας του μηχανισμού αυτού και αυτό μας εκπλήσσει.

Για εμάς, για το ΠΑΣΟΚ, το Κίνημα Αλλαγής, το εγχείρημα της δημιουργίας του νέου μηχανισμού είναι ιδιαίτερα σοβαρό και γι’ αυτό θα έπρεπε να συνοδεύεται φυσικά από αντίστοιχη τεκμηρίωση, να γνωρίζουμε δηλαδή, κύριε Υπουργέ, τα απαιτούμενα για τη λειτουργία του και τα απαιτούμενα λειτουργίας της νέας υπηρεσίας σε επίπεδο μέσων, προσωπικού, δαπανών, να γνωρίζουμε το χρονοδιάγραμμα για την ενεργοποίηση του νέου μηχανισμού και τις πηγές χρηματοδότησής του.

Αντιθέτως, αυτό που αποτυπώνεται στο νομοσχέδιο είναι μια μεταβατική λειτουργία του οργανισμού από ένα ως πέντε χρόνια. Μέσα από την έκδοση ΚΥΑ προβλέπεται η σύναψη συμβάσεων για την παροχή υπηρεσιών έρευνας και διάσωσης με ιδιωτικά εναέρια μέσα και προσωπικό, η μίσθωση των αναγκαίων εναέριων μέσων, η πρόσληψη προσωπικού με συμβάσεις ιδιωτικού δικαίου ορισμένου χρόνου.

Συνεπώς, κύριε Υπουργέ, η πραγματική και μόνιμη λειτουργία του μηχανισμού με εναέρια μέσα και εξειδικευμένο προσωπικό υποστηρικτικά προς το Πυροσβεστικό Σώμα παραπέμπεται για το μέλλον, με τρόπο βέβαια αβέβαιο και πρόχειρο.

Ολοκληρώνοντας, αγαπητοί συνάδελφοι, να πω ότι η τουριστική ανάπτυξη της χώρας μας, η ανάπτυξη του εναλλακτικού τουρισμού, των εναλλακτικών σπορ, αλλά κυρίως η μορφολογία της χώρας μας -πολλές ορεινές περιοχές παραμένουν ακόμα και σήμερα δυσπρόσιτες- απαιτούν τον εκσυγχρονισμό του κρατικού μηχανισμού και την εισαγωγή νέων δυνατοτήτων προς όφελος της κοινωνίας, των πολιτών. Ας μην ξεχνάμε άλλωστε τη δραματική κατάσταση του ορεινού δικτύου, αλλά και τα προβλήματα δομών υγείας στην περιφέρεια, με υποστελεχωμένα κέντρα υγείας και δομές των ΕΚΑΒ, τα οποία ουσιαστικά καλούμαστε να αντιμετωπίσουμε όταν πραγματικά οι πολίτες μάς έχουν ανάγκη.

Θα θέλαμε από την Κυβέρνηση -και αναμένουμε- την καταγραφή στρατηγικού σχεδιασμού για τον μηχανισμό εναέριας έρευνας και διάσωσης, παρά μια απλή διακήρυξη για τη δημιουργία του. Αυτό άλλωστε θα αποτελούσε και πραγματική τιμή στη μνήμη του Θεοφάνη Ερμή Θεοχαρόπουλου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο έχει τώρα η κ. Μαρία Κεφάλα και αμέσως μετά η κ. Φωτεινή Αραμπατζή, Κοινοβουλευτική Εκπρόσωπος της Νέας Δημοκρατίας.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήταν 30 Ιανουαρίου του 2022 όταν ο Ερμής άφησε την τελευταία του πνοή στα βουνά που λάτρευε. Ο Θεοφάνης Ερμής Θεοχαρόπουλος, εκπαιδευμένος στην αναρρίχηση και το σκι, αθλητής της Εθνικής Ομάδας Αναρρίχησης, έχασε τη ζωή του στα είκοσι ένα του χρόνια από ένα ατύχημα που έκοψε πρόωρα το νήμα της ζωής του, στα Τζουμέρκα, στα βουνά που τόσο αγαπούσε.

Το θλιβερό αυτό περιστατικό βύθισε στο πένθος και τον πόνο όχι μόνο την οικογένεια και τους φίλους του Ερμή, αλλά ολόκληρη την Ήπειρο και ολόκληρη τη χώρα. Παράλληλα, ανέδειξε μια βασική έλλειψη: την έλλειψη οργανωμένης ορεινής διάσωσης στην Ελλάδα. «Πολλές φορές στις βόλτες μας στα βουνά συζητούσαμε για την ανυπαρξία στην Ελλάδα μιας ομάδας ορεινής διάσωσης» δήλωσε ο πατέρας του Ερμή λίγες μέρες αργότερα. «Θέλω να φτιαχτεί ομάδα ορεινής διάσωσης στη χώρα μας με ελβετικά στάνταρ και ελικόπτερο σε κάθε περιφέρεια» συνέχισε.

Τρεις μήνες αργότερα, στο τέλος Απριλίου, ήρθε η δημόσια δέσμευση του ίδιου του Πρωθυπουργού ο οποίος δήλωσε: «Θα κάνω ό,τι περνά από το χέρι μου για να βελτιώσουμε το δίκτυο ορεινής διάσωσης και έγκαιρης διακομιδής και αεροδιακομιδής στα νοσοκομεία μας, όλων όσοι αντιμετωπίζουν ατυχήματα στα ελληνικά βουνά. Η εμπειρία του βουνού πρέπει να είναι εμπειρία χαράς και εξερεύνησης και όχι εμπειρία πόνου.

Είχε προηγηθεί ένα χρονικό διάστημα τριών περίπου μηνών κατά τη διάρκεια του οποίου με πρωτοβουλία της Κυβέρνησης δημιουργήθηκε μια ομάδα δράσης με αξιώματα στελέχη της Πολεμικής Αεροπορίας, της Πολιτικής Προστασίας και του ΕΚΑΒ, από τους οποίους και ζητήθηκε να εργαστούν εντατικά προκειμένου να μελετήσουν τα πιο προηγμένα συστήματα εναέριας έρευνας, διάσωσης και διακομιδής, που χρησιμοποιούν άλλες ευρωπαϊκές χώρες, και να αντληθούν καλά παραδείγματα για τη χώρα μας.

Παράλληλα, στο πλαίσιο της συζήτησης για τη δημιουργία του Εθνικού Μηχανισμού Εναέριας Διάσωσης στην Ελλάδα το Υπουργείο Κλιματικής Κρίσης και Πολιτικής Προστασίας είχε αποστείλει τον Φεβρουάριο του 2022 σε τέσσερις πρεσβείες, μεταξύ των οποίων της Αυστρίας, της Ελβετίας, της Ιταλίας, χώρες οι οποίες διαθέτουν εμπειρία για την ορεινή διάσωση, αίτημα παροχής πληροφοριών. Οι χώρες αυτές ανταποκρινόμενες στο παραπάνω αίτημα παρέπεμψαν στις αντίστοιχες αεροπορικές εταιρείες που εκτελούν τέτοιου είδους επιχειρήσεις στο εσωτερικό τους. Από τις παρουσιάσεις των εταιρειών διαπιστώθηκε ότι όλες συμμορφώνονται με τα διεθνή πρότυπα και τις προδιαγραφές του Ευρωπαϊκού Οργανισμού Ασφαλείας Αεροπορίας.

Ερχόμαστε, λοιπόν, σήμερα λίγους μήνες μετά και συζητάμε και ψηφίζουμε στην Ολομέλεια το σχέδιο νόμου του Υπουργείου Κλιματικής Κρίσης και Πολιτικής Προστασίας με τίτλο: «Εθνικός Μηχανισμός Εναέριας Διάσωσης και Έρευνας “Θεοφάνης Ερμής Θεοχαρόπουλος”, διατάξεις για τη λειτουργία του Οργανισμού Αντισεισμικού Σχεδιασμού και Προστασίας» με τον εθνικό μηχανισμό να λαμβάνει βέβαια το όνομα του αδικοχαμένου ορειβάτη.

Το νομοσχέδιο αυτό έχει σκοπό τη θέσπιση μιας μόνιμης δομής εναέριας έρευνας και διάσωσης, η οποία θα συμβάλει στην ενίσχυση του επιχειρησιακού έργου του Πυροσβεστικού Σώματος σε συμβάντα εναέριας έρευνας και διάσωσης ατόμων των οποίων η ζωή και η σωματική ακεραιότητα απειλούνται ή εκτίθενται σε κίνδυνο εντός της ελληνικής επικράτειας σε χερσαίο χώρο.

Είναι ένας μηχανισμός που θεσπίζεται για να υποστηρίξει και να ενισχύσει το έργο του Πυροσβεστικού Σώματος με υλικοτεχνικό εξοπλισμό, υποδομές και προσωπικό, σε συμβάντα και επιχειρήσεις έρευνας και διάσωσης αρμοδιότητάς του, με έξι βάσεις διάσωσης, μία εκ των οποίων στα Ιωάννινα, που θα καλύπτει την ευρύτερη περιοχή της Ηπείρου.

Θα λειτουργεί με βάση τις διεθνείς προδιαγραφές του Ευρωπαϊκού Ορφανισμού Ασφαλείας Αεροπορίας και μέχρι να στελεχωθεί και να εξοπλιστεί, το νομοσχέδιο προβλέπει για ένα χρονικό διάστημα μέχρι πέντε ετών την πλήρη υλοποίηση του Εθνικού Σχεδίου Εναέριας Διάσωσης και Έρευνας, τη σύναψη συμβάσεων για την παροχή υπηρεσιών έρευνας και διάσωσης, με εναέρια ιδιωτικά μέσα και προσωπικό, τη σύναψη συμβάσεων και τη μίσθωση των αναγκαίων εναέριων μέσων έρευνας και διάσωσης και την πρόσληψη πιστοποιημένου προσωπικού έρευνας και διάσωσης ειδικότητας χειριστών με συμβάσεις ιδιωτικού δικαίου ορισμένου χρόνου, για την κάλυψη πρόσκαιρων αναγκών του Πυροσβεστικού Σώματος. Σε όλες τις περιπτώσεις η έρευνα και διάσωση θα τελούν υπό τον πλήρη και αποκλειστικό έλεγχο, συντονισμό και εποπτεία του Πυροσβεστικού Σώματος.

Κυρίες και κύριοι συνάδελφοι, χρέος όλων μας είναι η θυσία αυτού του νέου ανθρώπου, του Ερμή, να μείνει ανεξίτηλα χαραγμένη στις μνήμες μας, όμως όχι ως μνήμη που θα συνδέεται μόνο με το αίσθημα του πόνου και της θλίψης, αλλά και με αυτό της ανακούφισης και της ικανοποίησης ότι καταφέραμε να δημιουργήσουμε έναν μηχανισμό υψηλών προδιαγραφών προστασίας της ανθρώπινης ζωής, έγκαιρης παρέμβασης και ασφαλούς διακομιδής που θα σώζει όσες περισσότερες ζωές γίνεται.

Με το σημερινό νομοσχέδιο τίθενται οι βάσεις για τη δημιουργία ενός νέου εθνικού μηχανισμού, που θα είναι επιφορτισμένος αποκλειστικά με την εναέρια διάσωση και διακομιδή τραυματιών από δυσπρόσιτα σημεία της χώρας μας σε δομές υγείας.

Η Κυβέρνηση του Κυριάκου Μητσοτάκη κάνει πράξη μια ακόμη δέσμευσή της, ενισχύοντας το αίσθημα ασφάλειας με την παροχή σύγχρονων και αποτελεσματικών υπηρεσιών διαβίωσης διεθνών προδιαγραφών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Κεφάλα, και για την τήρηση του χρόνου.

Τον λόγο έχει τώρα η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα στην Εθνική Αντιπροσωπεία ένα νομοσχέδιο που μαρτυρά την ευαισθησία, το κοινωνικό αποτύπωμα και τα άμεσα αντανακλαστικά της Κυβέρνησης, μιας και το τραγικό συμβάν του Ιανουαρίου του 2022 με θύμα τον νεαρό ορειβάτη Θεοφάνη Ερμή Θεοχαρόπουλο, του οποίου το όνομα φέρει το νομοσχέδιο που συζητούμε σήμερα, αποτέλεσε την αρχή μιας ακόμη δέσμευσης, που δεν έμεινε δέσμευση, αλλά γίνεται πράξη, του ίδιου του Πρωθυπουργού Κυριάκου Μητσοτάκη για τη δημιουργία μόνιμης δομής εναέριας έρευνας και διάσωσης για τον χερσαίο χώρο στη χώρα μας, έναν εθνικό μηχανισμό που έρχεται να υποστηρίξει και να ενισχύσει το έργο που επιτελεί το Πυροσβεστικό Σώμα, με υλικοτεχνικό εξοπλισμό σε έκτακτα συμβάντα έρευνας και διάσωσης, έναν μηχανισμό που αναμένεται να συνδράμει σε όλο το φάσμα των επιχειρήσεων της Πυροσβεστικής και στα ορεινά χωριά, όπου ο Έλληνας πολίτης θέλουμε να νιώθει ένα δίχτυ ασφαλείας, ότι αν ο μη γένοιτο χρειαστεί κάτι, θα έχει αυτήν την υπηρεσία που θα σπεύσει προς άμεση βοήθεια και στα βουνά από τροχαία ατυχήματα και ενδεχομένως, αν ο μη γένοιτο, και σε σιδηροδρομικά ατυχήματα, αν η ανάγκη το καλέσει.

Κι ενώ θα περίμενε κάποιος με μια κανονική Αντιπολίτευση ένα τέτοιο νομοσχέδιο που στοχεύει στην έρευνα και διάσωση του ύψιστου αγαθού της ανθρώπινης ζωής να συναντά με παρατηρήσεις ναι, με προσθήκες ναι, με διάλογο ναι, σε κάθε περίπτωση την ομόθυμη υποστήριξη όλων των κομμάτων της Αντιπολίτευσης, εν τούτοις για άλλη μια φορά γινόμαστε μάρτυρες μιας στείρας και εμμονικής Αντιπολίτευσης, μιας «ερμαφρόδιτης» Αντιπολίτευσης του «ναι μεν αλλά».

Ό,τι γίνεται στην κατεύθυνση της διασφάλισης της ανθρώπινης ζωής είναι θετικό, είπε η αξιότιμη εισηγήτρια του ΣΥΡΙΖΑ - Προοδευτική Συμμαχία τόσο σήμερα στην Ολομέλεια όσο βεβαίως και στις συνεδριάσεις της επιτροπής. «Είναι θετικό, αλλά…» και τότε επιστρατεύετε ό,τι «αλλά» επινοείτε προκειμένου να αντιπολιτευτείτε. Είναι η πρώτη φορά θα μου πείτε; Όχι βεβαίως, δυστυχώς. Είναι η πάγια στάση σας, η πάγια στάση μιας μη κανονικής Αντιπολίτευσης, μιας μη κανονικής Αντιπολίτευσης που βρίσκει έδαφος να αντιπολιτευτεί ακόμη και στο εθνικό σχέδιο δράσης για την παιδική προστασία από τη σεξουαλική κακοποίηση και εκμετάλλευση.

Να πω και άλλα παραδείγματα; Ακόμη και σήμερα, πριν το συζητούμενο νομοσχέδιο, για την κύρωση του Υπουργείου Πολιτισμού του μνημονίου κατανόησης μεταξύ της Ελληνικής Δημοκρατίας και του Κράτους του Κατάρ ήρθαν εδώ οι Βουλευτές σας και η Κοινοβουλευτική σας Εκπρόσωπος και μίλησαν για αρχαιοκαπηλίες, πολλώ δε μάλλον -κι αυτό δεν θα μείνει αναπάντητο- για καθεστώς και χούντα. Αυτό, λοιπόν, δεν θα μείνει αναπάντητο της κ. Αναγνωστοπούλου.

Η κ. Αναγνωστοπούλου και κάθε Βουλευτής του ΣΥΡΙΖΑ θα πρέπει να είναι πολύ προσεκτική όταν μιλά για καθεστώς και συγκρίνει αυτήν την Κυβέρνηση, την Κυβέρνηση της Νέας Δημοκρατίας, την παράταξη που έφερε τη δημοκρατία στην Ελλάδα και την παράταξη που κράτησε το 2015 την Ελλάδα στην Ευρωπαϊκή Ένωση με χούντα.

Να είστε πολύ προσεκτικοί, κυρίες και κύριοι του ΣΥΡΙΖΑ, γιατί μάλλον προσπαθείτε να ξεχάσετε την τραγική συγκυβέρνησή σας με τον κ. Πάνο Καμμένο και τις αλήστου μνήμης εκδηλώσεις, που θα σας θυμίσω οργάνωνε τη μία στην Πλατεία Συντάγματος, την άλλη στον Μαραθώνα, ζηλεύοντας προφανώς τις εκδηλώσεις της χούντας στο Παναθηναϊκό Στάδιο.

Οπότε τα περί χούντας όχι σε εμάς, κυρίες και κύριοι του ΣΥΡΙΖΑ! Σταματήστε να οικειοποιείστε κάθε ηθικό, κάθε κοινωνικό, κάθε δημοκρατικό προνομιακό πλεονέκτημα. Κυβερνήσατε και αποδείξατε ότι απωλέσατε την ιδεολογική ηγεμονία που περιφέρατε χρόνια τώρα ως ιδεολογικό δισκοπότηρο. Κανένα πλεονέκτημα κοινωνικής ευαισθησίας, κυρίες και κύριοι του ΣΥΡΙΖΑ.

Ήσασταν η πιο ανάλγητη, η πιο φοροληστρική, η πιο μισθοληστρική, η πιο συνταξιοληστρική κυβέρνηση που πέρασε. Επιβάλατε είκοσι εννέα φόρους και καταργήσαμε σε τριάμισι χρόνια των πιο οξειών και πιο πρωτόγνωρων κρίσεων, πενήντα. Κανένα ηθικό πλεονέκτημα ούτε ως ανέκδοτο μπορείτε να το επικαλείστε.

Το ηθικό σας πλεονέκτημα έχει βουλιάξει σε δύο ειδικά δικαστήρια που είναι σε εξέλιξη και αφορούν τον κ. Παππά και τον κ. Παπαγγελόπουλο, για να μην ξεχνιόμαστε, έχει αμαυρωθεί από το αλήστου μνήμης «Ή τους τελειώνουμε ή μας τελειώνουν» και τις δικαστικές λογικές με τις οποίες κυβέρνησαν και βέβαια, την οριστική ταφόπλακα έχουν βάλει οι απειλές κάθε τρεις και λίγο του κ. Πολάκη ότι η δεύτερη φορά Αριστερά θα είναι αλλιώς.

Οπότε, η κάθε κ. Αναγνωστοπούλου και ο κάθε Βουλευτής και η κάθε Βουλευτής του ΣΥΡΙΖΑ θα είναι εδώ πολύ προσεκτικοί όταν κάνουν τέτοιου είδους ιδεολογικούς παραλληλισμούς. Θα αφήσετε στην άκρη αυτού του τύπου τις ηθικολογίες που, κυρίως, χρησιμοποιούνται από τα κόμματα της ακροδεξιάς και κοιτάξτε να αρθείτε στο ύψος των περιστάσεων και να είστε μια σοβαρή Αντιπολίτευση.

Και κλείνω με αυτό το θέμα το εκτός νομοσχεδίου που προέκυψε. Κανένα προνόμιο αποκλειστικότητας δημοκρατικού πλεονεκτήματος, γιατί είστε η κυβέρνηση που, για να μην ξεχνιόμαστε, στην ύψιστη έκφραση της δημοκρατικής ετυμηγορίας που είναι το δημοψήφισμα κάνατε το όχι ναι, γράφοντας στα παπούτσια σας τη λαϊκή ετυμηγορία. Οπότε, η συζήτηση με τα πλεονεκτήματα της Αριστεράς ας τελειώνει.

Επανέρχομαι στο νομοσχέδιο. Θεωρείτε ως ύψιστο αγαθό τη διάσωση της ανθρώπινης ζωής, αλλά ενίστασθε που η μόνιμη δημιουργία του μηχανισμού σε εθνικό επίπεδο, με δικά μας μέσα, με δικές μας δυνάμεις, με δικό μας προσωπικό, θα χρειαστεί τέσσερα με πέντε χρόνια.

Ναι, κυρίες και κύριοι συνάδελφοι, αυτό απαντά ο ρεαλισμός και η πραγματικότητα. Σταματήστε να βερμπαλίζετε σαν μαθητευόμενοι μάγοι με τα μαγικά ραβδάκια, που από τη μια στιγμή στην άλλη μπορείτε να συντμήσετε προθεσμίες, να συντμήσετε διαδικασίες και να δημιουργήσετε διά μιας αποτελέσματα.

Δυστυχώς για εσάς, έχετε κυβερνήσει και αποδείξατε στην πράξη τα μεγάλα λόγια που ποτέ δεν έγιναν πράξη, τις εκκρεμότητες, τις ανακολουθίες και την απραξία που αφήσατε στο καταστροφικό κυβερνητικό σας πέρασμα. Και για να ενισχύσετε όπως-όπως την έωλη Αντιπολίτευσή σας επιστρατεύετε, βεβαίως, το προσφιλές, τις γνωστές ρητορείες σας για ιδιωτικά συμφέροντα, για απευθείας αναθέσεις, για σκοτάδια και παρασκήνιο.

Ναι, κυρίες και κύριοι συνάδελφοι, για να καλύψουμε το κενό εφτά μήνες μετά την έναρξη εφαρμογής του νόμου θα μπορούν να ξεκινήσουν οι διαδικασίες του διαγωνισμού για τη μίσθωση υπηρεσιών εναέριας έρευνας και διάσωσης με συμμετοχή ιδιωτών, την ίδια στιγμή που θα προετοιμάζεται, με βάση το σχέδιο, η μόνιμη δομή μας.

Εσείς, δηλαδή, τι μας λέτε; Αν ένας συμπολίτης μας τύχει -ο μη γένοιτο- να κινδυνεύσει στο μεσοδιάστημα που προβλέπει το νομοσχέδιο, να μην σωθεί; Να μην έχουμε τη δυνατότητα της έγκαιρης μετάβασης και διάσωσης, επειδή τα μέσα που θα χρησιμοποιηθούν, με τις ορθές και νόμιμες διαδικασίες, θα είναι ιδιωτικά;

Αποφασίστε, επιτέλους, θέλετε ή δεν θέλετε να γίνει κάτι; Γιατί με ευχές και ευχολόγια δεν κυβερνά κανείς. Κάντε, επιτέλους, τη στάθμιση: Θέλουμε τον μηχανισμό διάσωσης, πάση θυσία, και κατά προτεραιότητα το συντομότερο δυνατό ή θέλουμε να βαυκαλιζόμαστε και να πάμε στις καλένδες μέσα από την -εκ των πραγμάτων- γραφειοκρατική αγκύλωση που έχει το ελληνικό δημόσιο, παρά τις όποιες καλές προθέσεις;

Επιτέλους συνειδητοποιήστε ότι σε ένα κράτος με Ελεγκτικό Συνέδριο, σε ένα κράτος με φορείς, σε ένα κράτος με διαύγεια, γιατί πάντα πρέπει να υπάρχει το σκοτάδι, το παρασκήνιο, το ύποπτο, που έρχεστε εσείς οι κοινωνικά ευαίσθητοι, οι δημοκράτες να αποκαλύψετε και να ανακαλύψετε; Γιατί αυτό, προφανώς, βολεύει την παρωχημένη ρητορεία σας, γιατί αυτό βολεύει την έλλειψη γενναιότητας να ψηφίσετε κάτι θετικό με αρχή, μέση και τέλος, όπως κάναμε εμείς ως Αντιπολίτευση σε ό,τι θετικό υπήρξε ως νομοσχέδιο κατά το κυβερνητικό σας πέρασμα.

Σας ενόχλησε γιατί δεν αναμείχθηκαν οι ασφαλιστικές εταιρείες -όπως είχε αρχικώς πει ο Πρωθυπουργός- παρουσιάζοντάς το αυτό ως μέγα δείγμα αναξιοπιστίας. Σας το είπε τόσο εύληπτα ο κύριος Υφυπουργός: Ο αριθμός των χρηστών που επισκέπτονται τα βουνά μας, τη χώρα μας, για τον ορειβατικό τουρισμό, δεν κρίθηκε προφανώς συμφέρων από τις ασφαλιστικές εταιρείες -με τις οποίες άνοιξαν ενδελεχή διάλογο, όπως μας έχει διαβεβαιώσει και μας έχει ενημερώσει- για να αναλάβουν το ρίσκο.

Τότε τι ήρθε και είπε ο Πρωθυπουργός; Ότι θα καλυφθεί από τον κρατικό προϋπολογισμό εξ ολοκλήρου και θα παρέχεται δωρεάν σε κάθε πολίτη που –ο μη γένοιτο, επαναλαμβάνω- τύχει και το χρειαστεί. Δεν χρειάζεται να πείτε ένα μπράβο. Πείτε ένα γενναιόδωρο «ναι», ένα «ναι» κανονικό, χωρίς υποδιαστολές, χωρίς ναι μεν αλλά, χωρίς άνω και κάτω τελείες.

Δεν είναι όλα τα θέματα για Αντιπολίτευση, κυρίες και κύριοι συνάδελφοι του ΣΥΡΙΖΑ. Με αυτά και με εκείνα γι’ αυτό δεν μπορείτε να σηκώσετε κεφάλι και είστε και θα είστε Αντιπολίτευση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κυρία Αραμπατζή.

Τον λόγο έχει ο κ. Ευστράτιος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, παρακολούθησα τις επιτροπές από το διαδίκτυο για το συγκεκριμένο νομοσχέδιο και στην κυριολεξία έτριβα τα μάτια μου. Ξέρετε ο ΣΥΡΙΖΑ σε τι κατάσταση παρέδωσε την πολιτική προστασία το 2019;

Θα σας πω ένα παράδειγμα που το έχω πει και θα το λέω συνεχώς σε αυτή την Αίθουσα, όταν βλέπω τέτοια ανελέητη κριτική για θέματα που αφορούν την πολιτική προστασία.

Μία εβδομάδα μετά τις εκλογές του 2019 έγινε η καταστροφή με τον κυκλώνα στη Χαλκιδική. Ξέρετε ότι εμένα πήραν τηλέφωνο από την Πολιτική Προστασία, νομίζοντας ότι είμαι ακόμη Γενικός Γραμματέας Υποδομών; Το 2019, επαναλαμβάνω. Δεν είχαν επικαιροποιήσει, κύριε Υφυπουργέ, ακόμη τις λίστες με τους υπεύθυνους.

Άκουσα, λοιπόν, συναδέλφους της Αντιπολίτευσης να μιλάνε για την Κυβέρνηση αυτή η οποία προσπαθεί από το μηδέν να δημιουργήσει μία υποδομή στα θέματα πολιτικής προστασίας.

Δεν θα μιλήσω για το Μάτι. Θα μιλήσω για το τι κάνατε μετά από το Μάτι. Πήγατε να δημιουργήσετε μία θηριώδη δομή συμβουλευτική, όχι επιχειρησιακή –συμβουλευτική άκουσον-άκουσον!- και βέβαια όλη η λογική με την οποία πολιτευθήκατε είναι λογική απέραντων διαβουλεύσεων, χωρίς αποτέλεσμα.

Αυτός είναι ο τρόπος με τον οποίο πολιτεύεστε και κάνετε κριτική σε μία Κυβέρνηση η οποία τη Γενική Γραμματεία Πολιτικής Προστασίας την έκανε Υφυπουργείο και μετά από τα συμβάντα με τις φωτιές στην Αττική την έκανε Υπουργείο.

Ναι, αυτό το Υπουργείο θέλει χρόνο για να δημιουργηθεί. Αυτόν όμως τον χρόνο δεν τον σπαταλά, κύριοι της Αντιπολίτευσης. Αντιθέτως, δημιουργεί δομές, δημιουργεί πλαίσια. Ένα τέτοιο πλαίσιο είναι και το συγκεκριμένο για το οποίο μιλάμε σήμερα. Από κάπου πρέπει να αρχίσουμε. Ξέρετε ο Λάο Τσε έλεγε: «Το πιο μακρινό ταξίδι αρχίζει με ένα βήμα». Εσείς δεν κάνατε ούτε το βήμα αυτό. Και δεν είναι ένα βήμα. Είναι πάρα πολλά βήματα.

Ακούτε τη λέξη ιδιωτικό και βγάζετε «φλύκταινες» και μάλιστα σε μια μεταβατική κατάσταση. Εγώ προσωπικά δεν θα είχα αντίρρηση εάν μπορούμε να έχουμε με κάποιον τρόπο και ιδιώτες σε αυτή την προσπάθεια. Γιατί να μην τους έχουμε; Εκείνο το οποίο ενδιαφέρει τον πολίτη είναι το αποτέλεσμα και όχι ποιος θα του το προσφέρει, και το αποτέλεσμα να είναι δωρεάν.

Όμως ούτε τα θέματα του εθελοντισμού μπορείτε να τα κατανοήσετε. Τα έχετε μόνο για επικοινωνιακή διαχείριση και το συγκεκριμένο νομοσχέδιο εντάσσει όλες αυτές τις εθελοντικές οργανώσεις -οργανώσεις όπως είναι η Ομάδα Έρευνας και Διάσωσης- σε ένα πλαίσιο το οποίο είμαι σίγουρος ότι θα συνεχίσει να εξελίσσεται.

Επίσης, τίποτε δεν είναι θέσφατο. Του χρόνου μπορεί να έρθει κάτι άλλο το οποίο θα βελτιώσει αυτό το οποίο γίνεται σήμερα. Δεν είναι κακό. Τα νομοσχέδια δεν είναι ευαγγέλια. Μέσα από μία συνεχή βελτίωση, από την εμπειρία η οποία υπάρχει, τα νομοσχέδια βελτιώνονται συνέχεια.

Εσείς προτιμάτε να κάνετε διαβούλευση χρόνια, αιώνες θα έλεγα γιατί τα χρόνια στην πολιτική είναι αιώνες πολλές φορές, και στο τέλος να μην έχετε κανένα αποτέλεσμα.

Προχωράμε στα θέματα του ΟΑΣΠ. Θεωρώ ότι η συγκεκριμένη νομοθετική ρύθμιση είναι σε μία πολύ σωστή κατεύθυνση. Όσον αφορά το μητρώο έργων υποδομής, θεωρώ ότι πρέπει να πάμε πιο γρήγορα. Πρέπει να δημιουργήσουμε ηλεκτρονικό μητρώο έργων υποδομής και όταν λέω ηλεκτρονικό μητρώο έργων υποδομής, δεν εννοώ μόνο τις γέφυρες, δεν εννοώ μόνο τις σήραγγες, εννοώ και όλα τα δημόσια κτήρια. Μπορούμε να πάρουμε χρήματα από την Ευρωπαϊκή Ένωση, μπορούμε ακόμη και από το Ταμείο Ανάκαμψης σε μία τέτοια κατεύθυνση.

Τέλος, θα επαναφέρω ένα θέμα που θέλω να το τονίσω και για μένα είναι σημαντικό. Κανείς, είτε είναι κυβερνητικό στέλεχος, είτε είναι Υπουργός, είτε είναι κυβερνητικός Βουλευτής, είτε είναι υψηλόβαθμο κομματικό στέλεχος, δεν μπορεί να έχει καμμία σχέση με το Δημόσιο. Αυτό είναι μία βασική αρχή και η συντριπτική πλειοψηφία των στελεχών της Νέας Δημοκρατίας, είτε είναι Βουλευτές, είτε είναι Υπουργοί, είτε είναι κομματικά στελέχη, τηρούν με θρησκευτική ευλάβεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε, και για την τήρηση του χρόνου.

Τώρα θα δώσω τον λόγο στην κ. Αικατερίνη Αλεξοπούλου. Από εκεί και μετά θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ ο κ. Ευάγγελος Αποστόλου.

Κυρία Αλεξοπούλου, έχετε τον λόγο.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, αναμφίβολα η χώρα μας χρειάζεται έναν νόμο άρτιο, ολοκληρωμένο και σύγχρονο ο οποίος να καλύπτει το θέμα της ορεινής διάσωσης αλλά και του αντισεισμικού σχεδιασμού, σύμφωνα με τα ευρωπαϊκά και διεθνή πρότυπα. Γι’ αυτό τον σκοπό θα πρέπει να προσέξουμε ιδιαίτερα κάποιες λεπτομέρειες επί του παρόντος σχεδίου νόμου, γιατί ξέρετε οι λεπτομέρειες είναι που κάνουν και τη διαφορά.

Πρώτα απ’ όλα, ακριβώς για να μπορέσει ο νόμος να λειτουργήσει σωστά και να μη μείνει ανενεργός, όπως τόσοι και τόσοι άλλοι κατά το παρελθόν, οφείλουμε να συνδέσουμε τον μηχανισμό αυτό με τις ήδη υπάρχουσες δομές της πολιτείας μας, όπως συγκεκριμένα -και το θέσαμε αυτό εξαρχής ως Ελληνική Λύση- με τις κρατικές δομές υγείας. Πώς μπορούν αυτές να συνδράμουν στο όλο σχέδιο, να παράσχουν αρωγή σε έναν τέτοιο εθνικό μηχανισμό αν συνεχίσει να υπάρχει προς αυτές η σημερινή δυστυχώς έλλειψη υποστήριξης από πλευράς αρμόδιας πολιτείας; Τι μπορεί να κάνει ένας Εθνικός Μηχανισμός Διάσωσης, αν δεν υπάρχει παράλληλα το σύστημα εκείνο που να μπορεί να βοηθήσει άμεσα στα σοβαρά περιστατικά, με γνώμονα πάντοτε την προστασία της ανθρώπινης ζωής; Αυτό είναι ερώτημα πρακτικό που, όπως έχει αποδειχτεί και παλιότερα με άλλα φιλόδοξα νομοσχέδια, αν δεν απαντηθεί απλούστατα ο όποιος μηχανισμός δεν θα μπορέσει να λειτουργήσει, αλλά ούτε και θα επιβιώσει μέσα σε συνθήκες, ούτως ή άλλως, αντίξοες και δυσχερείς. Κινδυνεύει, δηλαδή, να μείνει γράμμα κενό περιεχομένου.

Ένα άλλο μείζον ερώτημα είναι η πλήρης υλοποίηση του μηχανισμού. Μας είπε η Κυβέρνηση ότι θα γίνει σε βάθος πενταετίας. Έως τότε, όμως, τι; Ποιο ακριβώς θα είναι το προσωπικό που θα το στελεχώνει; Πότε αυτό το προσωπικό θα καταρτιστεί και πώς; Ποιες θα είναι οι ελάχιστες έστω επιχειρησιακές απαιτήσεις για τους εμπλεκόμενους; Πώς θα μισθώνονται τα μέσα εναέριας έρευνας και διάσωσης; Σε αυτά τα ερωτήματα απάντηση σαφής δεν υπάρχει, παρά μόνο γενικότητες. Συνεπώς, μπορεί οι προθέσεις να είναι οι καλύτερες, όμως -όπως είπα και προηγουμένως- το όλο σύστημα κινδυνεύει να μείνει ατροφικό και τελικά να μη λειτουργήσει καθόλου υπέρ του συνόλου.

Αναφορικά ειδικότερα με το άρθρο 8 περί προσοντολογίου του προσωπικού, δεν θα έπρεπε να διευκρινίζονται ρητά τόσο η εκπαιδευτική, όσο και η εμπειρική επάρκεια; Για παράδειγμα να υπολογίζεται η προηγούμενη αντίστοιχη εμπειρία βάσει της συμμετοχής σε ανάλογες επιχειρήσεις αεροδιάσωσης, αλλά και του βαθμού επικινδυνότητας αυτών, καθώς και να εξετάζεται σοβαρά κάθε σχετικός κατεχόμενος τίτλος εξειδικευμένης εκπαίδευσης; Διότι πρόκειται για ένα σοβαρότατο θέμα και δεν δύναται ο καθένας να διαθέτει την αντίστοιχη γνώση.

Μια πρότασή μου είναι η δημιουργία ειδικού εθνικού μητρώου ενδιαφερομένων για την ένταξη στον μηχανισμό με δημιουργία σχετικού ηλεκτρονικού φακέλου που να περικλείει:

Πρώτον, κάθε προηγούμενη σχετική συμμετοχή σε εναέριες ή σε ορεινές διασώσεις. Δεύτερον, τη χρονική διάρκεια ενασχόλησης και το καθεστώς τής ανάλογης εμπλοκής ανάλογα με το αν κάποιος υπήρξε επαγγελματίας ή απλώς εθελοντής. Τρίτον, κάθε κατεχόμενο εκπαιδευτικό τίτλο, σχετιζόμενο με το ζήτημα στην Ελλάδα ή στο εξωτερικό, που να περιλαμβάνει και γνώσεις παροχής πρώτων βοηθειών. Τέταρτον, γνώση χειρισμού αναρριχητικού εξοπλισμού και αντίστοιχων υλικών. Πέμπτον, συμμετοχή σε ασκήσεις κατά το παρελθόν.

Από εκεί και πέρα, για να το συνδέσω λίγο και με το άλλο σκέλος του νομοσχεδίου στο κεφάλαιο Γ΄ για τον Οργανισμό Αντισεισμικού Σχεδιασμού και Προστασίας, επειδή τα εξεταζόμενα στο σχέδιο νόμου θέματα είναι αλληλένδετα, ποια ακριβώς προβλέπεται να είναι η σύνδεση, ο συντονισμός αν θέλετε, του Εθνικού Μηχανισμού Εναέριας Έρευνας και Διάσωσης με το ήδη υπάρχον Πυροσβεστικό Σώμα -με την ΕΜΑΚ ή με την Πολεμική Αεροπορία;- αλλά και με το Ενιαίο Κέντρο Συντονισμού Έρευνας και Διάσωσης γενικά με κάθε υφιστάμενη εδώ και χρόνια αρμόδια αρχή αντιμετώπισης σεισμών, πυρκαγιών και άλλων φυσικών καταστροφών;

Ξέρετε γιατί το λέω αυτό; Διότι πολλές φορές και τα πλέον φιλόδοξα σχέδια -και ο μηχανισμός αυτός είναι φιλόδοξο σχέδιο, συμφωνώ- καταλήγουν αντί να βοηθήσουν στην επίλυση των υπαρχόντων προβλημάτων, να προσθέτουν καινούργιους πονοκεφάλους, όχι από κακή βούληση ή πρόθεση, αλλά από την έλλειψη συντονισμού με τις άλλες αρμόδιες αρχές. Δυστυχέστατα το συγκεκριμένο σχέδιο νόμου δεν δίνει καμμία απάντηση σ’ αυτό το κρίσιμο σημείο.

Και επιτρέψτε μου εδώ, κυρίες και κύριοι συνάδελφοι, μία παρέκβαση για τα άτομα με αναπηρία. Δεν θα έπρεπε το νομοσχέδιο να αναφέρεται ρητά σε αυτούς τους συμπολίτες μας; Προτείνω, λοιπόν, όπως στο άρθρο 3 του σχεδίου νόμου να προστεθεί ότι το αρμόδιο για διάσωση προσωπικό θα πρέπει οπωσδήποτε να διαθέτει πιστοποίηση γνώσης των αναγκών των ατόμων με κάθε μορφής και είδους αναπηρία. Το ίδιο και στο άρθρο 4, που γίνεται λόγος για τις ελάχιστες επιχειρησιακές απαιτήσεις της υπηρεσίας. Αυτές πρέπει να συμπεριλαμβάνουν απαραίτητα και μέσα υποστήριξης και επικοινωνίας για άτομα με αναπηρία.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Τον λόγο έχει ο κ. Ευάγγελος Αποστόλου, Κοινοβουλευτικός Εκπρόσωπος του ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ειλικρινά σας ομολογώ ότι ήρθα να μιλήσω για το συγκεκριμένο νομοσχέδιο επειδή επιλαμβάνεται θεμάτων για τα οποία έχω μία εμπειρία, αλλά και επειδή νόμιζα ότι μπορούσα κάτι να προσφέρω.

Δυστυχώς όμως επιχειρήθηκε ένα κλίμα πριν από λίγο, ξεκινώντας από την κ. Αραμπατζή, παραληρηματικό σε βάρος του ΣΥΡΙΖΑ. Πού είναι η κυρία συνάδελφος; Δεν είναι εδώ.

Στο χωριό μου έχουν μία παροιμία, που τη λένε σε όλα τα σπίτια: «Στο σπίτι του κρεμασμένου δεν μιλάνε για σκοινί». Και γιατί το λέω αυτό; Μόνο μία λειτουργία υπάρχει από πλευράς της Κυβέρνησης. Με τη συμπεριφορά της η Κυβέρνηση και ο Πρωθυπουργός, στο μεγάλο ζήτημα της παρακολούθησης του πολιτικού κόσμου της χώρας, των Βουλευτών, στο μεγάλο ζήτημα της παρακολούθησης Αρχηγού Κόμματος δεν δικαιούται να μιλάει για δημοκρατία, δεν δικαιούται να μιλάει για λειτουργία των θεσμών.

Οι θεσμοί, τουλάχιστον από αυτά που ως σκάνδαλα αναδεικνύονται μέρα με τη μέρα, φαίνεται ότι έχουν αλωθεί από τη Νέα Δημοκρατία. Και θα σας έλεγα ότι σε ένα σημείο πλέον έχουν ξεφύγει τα όρια. Είναι ένας χώρος ο οποίος κινδυνεύει και πάρτε το χαμπάρι: Αν δεν διορθωθείτε, θα σας χαρακτηρίσουν όλους «Πάτσηδες»!

Δεν είναι, κύριε Σιμόπουλε, αυτά που λέτε, ιδιαίτερα για το ΣΥΡΙΖΑ, σωστά. Και θα σας επαναλάβω ένα πράγμα, ότι εμείς -και εγώ προσωπικά το έχω κάνει πολλές φορές- παρουσιάζουμε λύσεις, προτάσεις για τα ζητήματα και όχι μόνο αγνοούνται οι προτάσεις, αλλά κυρίως υφιστάμεθα μία επίθεση. Θα τα πούμε όμως, κύριε Υπουργέ. Το ζήτημα δεν είναι η επίθεση, αλλά το κατά πόσο θα μπορέσουμε, αναδεικνύοντας τα προβλήματα, να βρούμε λύσεις.

Κυρίες και κύριοι συνάδελφοι, το νομοσχέδιο που συζητάμε σήμερα συμπίπτει με τη συμπλήρωση ενός χρόνου από τη θέσπιση του Υπουργείου Κλιματικής Κρίσης και Πολιτικής Προστασίας, το Σεπτέμβρη του 2021. Το 2021 ήταν μια χρονιά που σημαδεύτηκε δυστυχώς από τις καταστροφικές πυρκαγιές του Αυγούστου, αφού κάηκαν 1,3 εκατομμύρια στρέμματα δασικής γης, με χαρακτηριστικότερη την ολοκληρωτική καταστροφή της Βόρειας Εύβοιας.

Το έχω βιώσει από την πατρίδα μου. Στο δικό μου το χωριό, αν βγεις στον ορίζοντα να κοιτάξεις, δεν θα δεις τίποτα άλλο εκτός από στάχτη και κάρβουνο. Και όπως αντιλαμβάνεστε, στον απολογισμό του έργου του Υπουργείου βεβαίως συμπεριλαμβάνεται και η συγκεκριμένη καταστροφή.

Το Υπουργείο ιδρύθηκε τότε, όπως κατ’ επανάληψη έχει κάνει ο Πρωθυπουργός, μετά από κυβερνητικές αποτυχίες, για λόγους επικοινωνιακούς και παρά την πανηγυρική τοποθέτηση Υπουργού και Υφυπουργού, η συνέχεια ήταν τραγική. Την επόμενη χρονιά, στην πυρκαγιά της Πεντέλης, την ώρα της έναρξης οι δυνάμεις της καταστολής τα είχαν χαμένα και η φωτιά μαινόταν ανεξέλεγκτη εντός του αστικού ιστού. Ανάλογη ήταν και η αντιμετώπιση της πυρκαγιάς σε άλλες δύο, τρεις με την προσθήκη της πυρκαγιάς που μαίνεται ακόμη στη Θράκη, στο Παπίκιο.

Υπήρχαν όμως και δύο χαρακτηριστικές περιπτώσεις, όπως η καταστροφή του Ελαιώνα της Άμφισσας, που είναι εντός της ζώνης απόλυτης προστασίας του δελφικού τοπίου. Εκεί υπήρξε προχειρότητα, όπως και στην περίπτωση του Εθνικού Δρυμού της Δαδιάς, που καιγόταν επί μέρες ένα από τα πιο αξιόλογα οικοσυστήματα του πλανήτη μας.

Είναι όλες, λοιπόν, αυτές οι φωτιές που εξακολουθούν να στέλνουν και ένα σκληρό μήνυμα στην πολιτεία, ότι η προχειρότητα και ο ερασιτεχνισμός στην προσέγγιση των αγροτοδασικών και των περιαστικών δασών καλά κρατεί, γιατί δεν μπορείτε να οργανώσετε σωστά το πιο αδύνατο κομμάτι της αντιπυρικής προστασίας, που είναι η έγκαιρη επέμβαση.

Όταν έγινε η μεταφορά της ευθύνης της δασοπυρόσβεσης από τη Δασική στην Πυροσβεστική Υπηρεσία το 1998, είχαμε και τότε πολλές φωτιές, αλλά ένα ελάχιστο ποσοστό εξελισσόταν σε μεγάλες, γιατί υπήρχε η έγκαιρη επέμβαση. Και αυτή γινόταν βασικά από τους κατοίκους των πληττόμενων περιοχών που ήταν κυρίως αγρότες και δασεργάτες, δηλαδή είχαν σχέση ζωής με τις καιγόμενες εκτάσεις.

Δυστυχώς, μετά τη μεταφορά άρχισε να βιώνει ο δασικός χώρος το παράδοξο, οι έχοντες ως απασχόληση τη διαχείριση του δάσους, δηλαδή οι δασικοί υπάλληλοι και όλοι οι εργαζόμενοι σε αυτό, να μην συμμετέχουν όταν καιγόταν -παγκόσμιο φαινόμενο αυτό!- ενώ ταυτόχρονα απομακρύνθηκαν και οι κάτοικοι που ζούσαν από και μέσα στο δάσος. Η απουσία όμως αυτή, όχι μόνο επέτρεψε στην πλειοψηφία των πυρκαγιών να γίνονται μεγάλες, αλλά έφερε κι ένα άλλο αποτέλεσμα, την εξαφάνιση της πρόληψης και τη θεοποίηση της εναέριας καταστολής.

Βεβαίως, είναι αναμφισβήτητο ότι η ύπαρξη αρκετών εναέριων μέσων καταστολής -εδώ που έχουμε φτάσει- αποτελεί πλέον αναγκαιότητα. Δεν μπορεί όμως αυτή η προσέγγιση να αναιρεί την πρόληψη ως το βασικότερο εργαλείο υπεράσπισής της. Επίσης, σημαίνει αντιπυρικός σχεδιασμός και εργασίες αντιπυρικής προστασίας που ξεκινούν από καθαρισμούς και φτάνουν μέχρι και αντιπυρικές ζώνες.

Σήμερα, κύριε Υπουργέ, όπως γνωρίζετε, το 99% των δασών της χώρας μας στερείται διαχειριστικών εκθέσεων και αντιπυρικών σχεδίων. Αυτό σημαίνει φύλαξη και περιπολίες στα δάση. Σήμερα τα δάση όχι μόνο δεν τα επισκέπτονται πλέον οι άνθρωποι, αλλά ούτε και μπορούν -και το επαναλαμβάνω- ούτε και μπορούν να αντιμετωπίσουν τα αγριογούρουνα, που έχουν επεκτείνει πλέον το ζωτικό τους χώρο στις πλατείες, στις αυλές των σπιτιών των αστικών περιοχών.

Πάνω απ’ όλα πρόληψη σημαίνει και έγκαιρη επέμβαση, δηλαδή ο χρόνος της πρώτης επέμβασης στα επεισόδια να μην ξεπερνά τα δέκα έως δεκαπέντε λεπτά. Όμως, για να υπηρετηθούν όλα αυτά πρέπει να εξασφαλιστεί μια χρηματοδότηση τέτοια που τουλάχιστον θα εξισορροπεί την αντίστοιχη της καταστολής.

Παράλληλα, όμως πρέπει να δούμε και μία άλλη καταστροφική οπτική. Οι πυρκαγιές αυτές αφορούν σε σημαντικό βαθμό και τον αγροτικό χώρο. Ειλικρινά σας το λέω, εγώ όταν πήγα στο Υπουργείο Αγροτικής Ανάπτυξης δεν υπήρχε τέτοια αντίληψη. Ο αγροτικός χώρος συμβάλλει καθοριστικά στη διαβίωση των κατοίκων σε αυτές τις περιοχές. Περί τους πεντακόσιους ογδόντα χιλιάδες πολίτες σε όλη τη χώρα έχουν κύριο ή συμπληρωματικό εισόδημα από τη συγκεκριμένη δραστηριότητα.

Ειδικά η γεωργία από τις πυρκαγιές αυτές χάνει κάθε χρόνο περισσότερα από πενήντα χιλιάδες στρέμματα καλλιεργειών, αλλά και άλλες υποδομές. Επίσης, το 50% των εκτάσεων δασικού χαρακτήρα χρησιμοποιούνται πλέον και από τους κτηνοτρόφους, είτε για βόσκηση είτε για δήλωση ως επιλέξιμες στον ΟΣΔΕ για τις ενισχύσεις. Αυτά σας τα λέω για να συμβάλλω και πάλι στο έργο σας.

Τι είναι το Υπουργείο σας σήμερα; Είναι ένα Υπουργείο-κέλυφος χωρίς οργανόγραμμα, παρά μόνο αυτό της Γενικής Γραμματείας Πολιτικής Προστασίας. Αποκαλυπτική, για την απήχηση του Υπουργείου στην κοινή γνώμη, είναι η δημοσίευση, τον Ιούνιο του 2022, των αποτελεσμάτων της έρευνας που πραγματοποιήθηκε με πρωτοβουλία σας, σχετικά με τις αντιλήψεις των Ελλήνων για την κλιματική αλλαγή, τη σοβαρότητά της και την προσαρμογή των πολιτών σε αυτήν.

Καλό θα ήταν να τη μελετήσετε σε βάθος, πριν μας ξανακατηγορήσετε ότι απαξιώνουμε το Υπουργείο και την αποστολή του, επειδή σχολιάζουμε τη διοίκηση που ασκείτε. Οι περισσότεροι ερωτηθέντες δεν κατανοούν τους παράγοντες που συμβάλλουν στην πρόκληση του φαινομένου της κλιματικής αλλαγής και αδυνατούν να αντιληφθούν τη σοβαρότητα του προβλήματος για τη χώρα μας. Είναι ανησυχητική και χρήζει προβληματισμού η περιορισμένη εμπιστοσύνη στους θεσμούς.

Οι ερωτώμενοι δηλώνουν σε πολύ μεγάλο ποσοστό ότι τόσο η πολιτεία, το 80,7% όσο και η Ευρωπαϊκή Ένωση, το 76,1%, δεν αναλαμβάνουν επαρκείς δράσεις για την αντιμετώπιση της κλιματικής κρίσης. Κτυπάνε το κουδούνι. Οι περισσότεροι μάλιστα θεωρούν τις εθνικές κυβερνήσεις πρωτίστως υπεύθυνες για την αντιμετώπιση της κλιματικής κρίσης, εκτιμώντας ότι αυτές θα πρέπει να αναζητήσουν λύση στο πρόβλημα.

Ιδιαίτερα υψηλό είναι το ποσοστό εκείνων που θεωρούν ότι μετά από καταστροφικές πυρκαγιές στα δάση φυτρώνουν ανεμογεννήτριες. Το 55% έχει αυτή την αντίληψη. Μάλιστα, το ποσοστό αυτό στην ιδιαίτερη πατρίδα μου, την Εύβοια, φτάνει στο 100%. Γιατί πριν ελεγχθεί πλήρως η πυρκαγιά του περσινού Αυγούστου ανακοινώθηκε η τοποθέτηση ανεμογεννητριών στα καιγόμενα δάση, που βέβαια μετά την αντίδραση των κατοίκων τις απέσυραν; Ξέρετε πόσο είναι το ποσοστό των ερωτηθέντων που δηλώνουν ότι οι περισσότερες πυρκαγιές είναι αποτέλεσμα σκόπιμου εμπρησμού; Το 73,4%! Πρόκειται για ένα ποσοστό που πραγματικά πρέπει να μας θορυβήσει.

Στο παρόν νομοσχέδιο επιβεβαιώνεται η στρεβλή οργάνωση του Υπουργείου και η έλλειψη σαφούς οργανογράμματος. Δημιουργείται μία ακόμα ομάδα εργαζομένων μέσα στο Πυροσβεστικό Σώμα. Εκτός από τους μόνιμους, τους πενταετείς, τους εποχικούς και τις ειδικές μονάδες, προστίθενται και οι τριετείς διασώστες. Αντί, λοιπόν, να προχωρήσει η ομογενοποίηση του Πυροσβεστικού Σώματος, έχουμε άλλη μία ομάδα προσωπικού που θα λειτουργήσει μετά την πάροδο πενταετίας. Έως τότε προβλέπεται η σύναψη ιδιωτικών συμβάσεων. Αυτά τα είπε η εισηγήτρια του Κόμματός μας.

Αυτό που θέλω να σας πω κλείνοντας είναι ότι βεβαίως μας βρίσκει σύμφωνους κάθε προσπάθεια για τη διάσωση της ανθρώπινης ζωής, αρκεί όμως όλοι οι εμπλεκόμενοι στις συγκεκριμένες δράσεις να αξιοποιούν όλες τις δυνατότητες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτό θέλω να πω -και κλείνω, κύριε Πρόεδρε- ότι κι εμείς είδαμε βεβαίως αυτή την προσπάθεια μέσα από μία θετική προσέγγιση που είχαμε σε όλες τις συζητήσεις και ότι αυτή η θέση μας πρέπει να ληφθεί υπ’ όψιν και να μη δημιουργούμε καταστάσεις που οδηγούν σε ομιλίες σαν και αυτές που βιώσαμε πριν από λίγο, σαν και αυτές τις απαράδεκτες, κάτι που θέλω να τονίσω ιδιαίτερα για κοινοβουλευτικούς άντρες και γυναίκες, απόψεις.

Να είστε καλά, σας ευχαριστώ!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Αποστόλου.

Τον λόγο έχει η κ. Άννα Μάνη-Παπαδημητρίου από τη Νέα Δημοκρατία.

Ορίστε, κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ειλικρινά είναι άξιο απορίας πώς ένα νομοσχέδιο που κινείται αδιαμφισβήτητα σε θετική κατεύθυνση -παραδοχή που προκύπτει και από την ακρόαση των εμπλεκόμενων φορέων με τις όποιες παρατηρήσεις διατυπώθηκαν- δυστυχώς δεν βρίσκει θετική αντιμετώπιση από την Αντιπολίτευση. Για άλλη μία φορά μιλάμε για στείρα Αντιπολίτευση. Λύνονται όλα τα προβλήματα που αφορούν την εναέρια έρευνα και διάσωση στον χερσαίο χώρο με τη θέση σε ισχύ του παρόντος νομοσχεδίου; Όχι, φυσικά! Πάντα θα υπάρχει και συνέχεια και εξέλιξη και βελτίωση σε ένα τόσο σοβαρό ζήτημα που άπτεται κυρίως της διάσωσης ανθρώπινων ζωών, αλλά αγγίζει και την οικονομία της χώρας συμβάλλοντας στη στήριξη του τουρισμού, πυλώνα της εθνικής μας οικονομίας.

Σήμερα όμως, συνάδελφοι του ΣΥΡΙΖΑ, η Νέα Δημοκρατία θέτει τις βάσεις και καλύπτει ένα κενό που διαπιστώνεται για χρόνια στο πλαίσιο της εναέριας έρευνας και διάσωσης, όπως εξάλλου δήλωσαν και οι εκπρόσωποι των φορέων. Κι εσείς μας εγκαλείτε ότι καθυστερήσαμε και ότι το νομοσχέδιο κατατίθεται και συζητείται για επικοινωνιακούς λόγους. Αλήθεια, στα πέντε σχεδόν χρόνια που είχατε εσείς τη διακυβέρνηση της χώρας, τι ακριβώς κάνατε επί του θέματος;

Και επειδή από πτέρυγες της Αντιπολίτευσης χαρακτηρίστηκε το νομοσχέδιο ως «υποσχετική» και ότι έχει εξουσιοδοτικές διατάξεις, θέλω να σας επισημάνω ότι σύμφωνα με το άρθρο 43 παράγραφος 2 του Συντάγματος, όταν πρόκειται να ρυθμιστούν ειδικότερα θέματα ή θέματα με τεχνικό ή λεπτομερειακό χαρακτήρα, όπως εν προκειμένω πρόκειται να γίνει, επιτρέπεται η κατ’ εξουσιοδότηση έκδοση κανονιστικών πράξεων από όργανα της διοίκησης.

Σε ό,τι αφορά, δε, τα ζητήματα προσωπικού, προδιαγραφών και λειτουργίας του εθνικού σχεδίου, σύμφωνα με το άρθρο 7, θα προσδιοριστούν με προεδρικό διάταγμα που θα εκδοθεί μετά από πρόταση των αρμόδιων Υπουργών. Να σας θυμίσω εδώ, επειδή ασκήθηκε κριτική και σε αυτό το σημείο, ότι όλα τα προεδρικά διατάγματα υπόκεινται στον έλεγχο του αρμόδιου τμήματος του Συμβουλίου της Επικρατείας για τη νομιμότητά τους. Άρα, κανένα πρόβλημα.

Κυρίες και κύριοι συνάδελφοι, με το παρόν νομοσχέδιο θεσπίζεται ο Εθνικός Μηχανισμός Εναέριας Έρευνας και Διάσωσης για την υποστήριξη και την ενίσχυση του Πυροσβεστικού Σώματος με υλικοτεχνικό εξοπλισμό, υποδομές και προσωπικό σε συμβάντα που εξελίσσονται στον χερσαίο χώρο της ελληνικής επικράτειας. Ο νέος μηχανισμός θα φέρει το όνομα του νεαρού ορειβάτη Θεοφάνη - Ερμή Θεοχαρόπουλου, η τραγική απώλεια του οποίου τον Ιανουάριο του 2022 ανέδειξε για μία ακόμη φορά την ανάγκη μίας μόνιμης δομής, δέσμευση εξάλλου και του ίδιου του Πρωθυπουργού Κυριάκου Μητσοτάκη.

Είναι γεγονός ότι επειδή δεν υπήρχε συγκεκριμένο νομικό πλαίσιο στη χερσαία έρευνα και διάσωση και επειδή η όλη διαδικασία ήταν ιδιαίτερα γραφειοκρατική, το αποτέλεσμα ήταν να χάνεται πολύτιμος χρόνος και μάλιστα αρκετές φορές με δυσάρεστες συνέπειες.

Η θέσπιση σήμερα του εθνικού μηχανισμού θα συμβάλει και στη διάσωση ανθρώπινων ζωών, η οποία μάλιστα θα είναι δωρεάν και θα αναβαθμίσει τη χώρα, καθώς τα τελευταία χρόνια έχει αυξηθεί χαρακτηριστικά ο ορεινός τουρισμός, ενώ είναι και ένα στοίχημα της παρούσας Κυβέρνησης η επιμήκυνση της τουριστικής περιόδου.

Για τη σχεδίαση, δε, και την υλοποίηση του μηχανισμού συστήνονται έξι ειδικές περιφερειακές υπηρεσίες και κάθε βάση θα διαθέτει εναέρια μέσα και το αναγκαίο σε ειδικότητες και αριθμό προσωπικό. Επίσης, ορίζεται σαφές χρονοδιάγραμμα για την έκδοση των σχετικών υπουργικών αποφάσεων, καθώς και για την πλήρη υλοποίηση του σχεδίου.

Είναι, δε, σημαντικό ότι το νομοσχέδιο δομήθηκε μετά από προεργασία οκτώ περίπου μηνών, όπως διεμήνυσε και ο Υπουργός. Συγκροτήθηκαν οι επιτροπές και συμμετείχαν σε αυτές το Πυροσβεστικό Σώμα, οι επιχειρησιακοί του Πυροσβεστικού Σώματος και γενικά άνθρωποι οι οποίοι έχουν ασχοληθεί με την αεροπυρόσβεση και έχουν και πολυετή εμπειρία.

Κύριε Υπουργέ, κάθε περιοχή, κάθε γωνιά της πατρίδας μας έχει μοναδική αξία. Επιτρέψτε μου, όμως, να σταθώ στον τόπο μου, την Πιερία, και να αναφερθώ στον Όλυμπο, το βουνό που υποδέχεται περί τους διακόσιους χιλιάδες επισκέπτες κάθε χρόνο. Όμως, όπως πολύ καλά γνωρίζετε, στον Όλυμπο σημειώνονται αρκετά ορειβατικά ατυχήματα, τα περισσότερα σε όλη τη χώρα, είκοσι πέντε με τριάντα πάνω κάτω ετησίως.

Και επειδή μαζί με την ΕΜΑΚ για τη διάσωση προστρέχουν και οι τοπικές υπηρεσίες της Πιερίας, θα ήθελα να ζητήσω και από αυτό το Βήμα την περαιτέρω αύξηση των οργανικών θέσεων και την ενίσχυση περαιτέρω σε εκπαιδευμένο και ανανεωμένο ηλικιακά προσωπικό, όπως επίσης και εν όψει του νέου πλαισίου να συμπεριληφθούν τα στελέχη των πυροσβεστικών υπηρεσιών της Πιερίας στα πληρώματα της αεροδιάσωσης, διότι είναι ήδη άριστοι γνώστες της περιοχής.

Κλείνοντας, κύριε Υπουργέ, θα επαναλάβω χωρίς ίχνος σωβινισμού ότι ο Όλυμπος, ο πρώτος από το 1938 εθνικός δρυμός της Ελλάδας, το βουνό με το μοναδικό φυσικό κάλλος και τον μύθο που τον περιβάλλει, για τον οποίο μάλιστα έχει υποβληθεί πριν λίγες ημέρες από το Υπουργείο Πολιτισμού αίτηση υποψηφιότητας για ένταξή του στον κατάλογο μνημείων παγκόσμιας πολιτιστικής και φυσικής κληρονομιάς της UNESCO, είναι ένα εθνικό brand name, ένα εθνικό κεφάλαιο, το οποίο δεν αφορά μόνο την Πιερία αλλά όλη την Ελλάδα, και έτσι πρέπει να τον αντιμετωπίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία συνάδελφε.

Επειδή έγινε μία αλλαγή και ένα μικρό μπέρδεμα, για να αποδώσουμε δικαιοσύνη, η σειρά διαμορφώνεται ως εξής: Τώρα θα μιλήσει ο κ. Μπαραλιάκος από τη Νέα Δημοκρατία, μετά ο κ. Κωτσός, μετά ο Κοινοβουλευτικός Εκπρόσωπος της Ελληνικής Λύσης κ. Βιλιάρδος και μετά ο κ. Κέλλας.

Ορίστε, κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το υπό συζήτηση νομοσχέδιο θέτει τις αναγκαίες βάσεις ώστε η Ελλάδα, όπως κάθε άλλη ευρωπαϊκή χώρα, να μπορεί να παρέχει τις απαραίτητες υπηρεσίες έρευνας και χερσαίας διάσωσης, αλλά και διατάξεις που αφορούν στην εύρυθμη λειτουργία του Οργανισμού Αντισεισμικού Σχεδιασμού και Προστασίας.

Συστήνεται, λοιπόν, ο Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος» για την υποστήριξη και την ενίσχυση του Πυροσβεστικού Σώματος σε συμβάντα έρευνας και διάσωσης που εξελίσσεται στον χερσαίο χώρο της ελληνικής επικράτειας με υλικοτεχνικό εξοπλισμό, υποδομές και προσωπικό.

Είναι μια ουσιαστική συμβολή στην απαραίτητη για τα ελληνικά δεδομένα ορεινή διάσωση αφιερωμένη στη μνήμη του αδικοχαμένου νέου που σε ηλικία είκοσι ενός ετών έχασε τη ζωή του στα Τζουμέρκα τον περασμένο Ιανουάριο. Το νομοσχέδιο είναι μία οφειλόμενη έμπρακτη υπόμνηση προς τον πατέρα του Θεοφάνη - Ερμή, τον κ. Ιωάννη Θεοχαρόπουλο, που είχε ζητήσει, μετά την απώλεια του γιου του, να φτιαχτεί μια ομάδα ορεινής διάσωσης στην Ελλάδα, αλλά και προς όλους, κάθε γονιό, κάθε σύζυγο, κάθε παιδί, κάθε αδερφό που έχασε έναν δικό του άνθρωπο κάνοντας τη δραστηριότητά του σε ένα από τα πανέμορφα βουνά και φαράγγια της πατρίδας μας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όμως, κυρίες και κύριοι συνάδελφοι, η αναγκαιότητα του παραπάνω μηχανισμού αποδεικνύεται ακόμη πιο σημαντική αν μελετήσουμε περαιτέρω στοιχεία. Προσωπικά, έχω ασχοληθεί εκτενώς με το ζήτημα του Ολύμπου πολύ πριν εκλεγώ στην Εθνική Αντιπροσωπεία, αλλά ακόμα και τώρα ακόμα πιο έντονα και ενεργά καθ’ όλη τη διάρκεια της βουλευτικής μου θητείας. Στην περίπτωση του μυθικού βουνού του Ολύμπου, σύμφωνα με επίσημα στοιχεία από το 2014 μέχρι σήμερα, δηλαδή σε αυτά τα εννέα χρόνια, έχουν λάβει χώρα εκατόν σαράντα έξι συμβάντα και ορειβατικά ατυχήματα με τον τραγικό απολογισμό των δεκαέξι νεκρών και του ενός αγνοούμενου.

Θα καταθέσω τα επίσημα στοιχεία από την Πυροσβεστική Υπηρεσία για τα Πρακτικά.

(Στο σημείο αυτό ο Βουλευτής κ. Ξενοφών (Φώντας) Μπαραλιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το τριήμερο μεταξύ 9 και 11 Δεκεμβρίου του 2017 σημειώθηκε μία από τις πιο μαύρες σελίδες στην ορειβατική ιστορία του Ολύμπου. Μέσα σε τρεις μέρες έχασαν τη ζωή τους δύο άνθρωποι και άλλοι τόσοι βρέθηκαν πολυτραυματίες.

Κυρίες και κύριοι συνάδελφοι, κύριε Υπουργέ, κατά τη διάρκεια κάθε χρόνου οργανώνονται δεκάδες προσπάθειες διάσωσης από το ηρωικό, θα μου επιτρέψετε να πω, προσωπικό της Πυροσβεστικής Υπηρεσίας και της ΕΜΑΚ. Και μην σας φαίνεται καθόλου υπερβολικός ο χαρακτηρισμός αυτός, γιατί οι γυναίκες και οι άνδρες του Πυροσβεστικού Σώματος καλούνται να ανεβούν κατά μέσο όρο είκοσι φορές τον χρόνο για συμβάντα πάνω από δύο χιλιάδες μέτρα στον Όλυμπο με τον εξοπλισμό τους που ζυγίζει 15-20 κιλά στην πλάτη και μετά από πέντε ώρες περίπου ανάβασης να διασώσουν και να παρέχουν τις πρώτες υπηρεσίες στον άνθρωπο ή στους ανθρώπους που είχαν το ατύχημα και άμεσα να ακολουθήσει η κάθοδος και η μεταφορά του τραυματία ή των τραυματιών σε σημείο που μπορεί να τους παραλάβει το ΕΚΑΒ ή σε άλλο σημείο που θα τύχουν της αναγκαίας περίθαλψης. Κι όλα αυτά ανεξάρτητα αν είναι μέρα ή νύχτα και φυσικά κάτω από οποιεσδήποτε καιρικές συνθήκες.

Με αφορμή την κατάσταση που προανέφερα και μετά από συνεργασία με όλους τους εμπλεκόμενους τοπικούς φορείς σχετικά με την ορεινή διάσωση, απέστειλα, προς την ηγεσία του τότε αρμόδιου Υπουργείου για την πολιτική προστασία και τη διαχείριση κρίσεων, ένα ολοκληρωμένο υπόμνημα με προτάσεις για την οργανωμένη διάσωση στον Όλυμπο και σήμερα είμαι πραγματικά πολύ χαρούμενος που μπαίνουν οι βάσεις γι’ αυτό και γίνεται το πρώτο σημαντικό βήμα. Θέλω πραγματικά να συγχαρώ τους Υπουργούς και ειδικά τον Υφυπουργό τον κ. Τουρνά για τη νομοθετική πρωτοβουλία και την έναρξη της επίλυσης ενός προβλήματος υπαρκτού, που δείχνει την πρόνοια του κοινωνικού κράτους και την παροχή δωρεάν, υψηλής ποιότητας υπηρεσιών έρευνας και διάσωσης, αναβαθμίζοντας ταυτόχρονα το κύρος της χώρας μας διεθνώς σε ζητήματα πολιτικής προστασίας και ασφάλειας.

Για τη σχεδίαση και την υλοποίηση του Εθνικού Σχεδίου Εναέριας Έρευνας και Διάσωσης συστήνονται βάσεις ετοιμότητας και επιφυλακής ως Ειδικές Περιφερειακές Υπηρεσίες του Πυροσβεστικού Σώματος, με τις έδρες τους να βρίσκονται σε γεωγραφικές περιοχές ανά την επικράτεια βάσει επιχειρησιακών κριτηρίων, της επισκεψιμότητας των ορεινών όγκων κάθε περιοχής και τον αριθμό των ατυχημάτων που συμβαίνουν σ’ αυτούς. Τα σημεία τα οποία επιλέχθηκαν παρέχουν τη γρηγορότερη δυνατή ανταπόκριση των εναέριων μέσων ώστε να αποφεύγεται η απώλεια πολύτιμου χρόνου.

Θεωρώ αναγκαίο, κύριε Υπουργέ, να τονίσω σε αυτό το σημείο, για ακόμη μια φορά, την περίπτωση του Ολύμπου, όχι μόνο διότι με αφορά άμεσα επειδή βρίσκεται στο νομό μου την Πιερία, αλλά γιατί είναι το βουνό που εμφανίζει τη μεγαλύτερη επισκεψιμότητα η οποία είναι αυξανόμενη χρόνο με το χρόνο. Οι εκτιμήσεις για τη φετινή χρονιά είναι για πάνω από διακόσιες πενήντα χιλιάδες επισκέπτες και συνεχίζουν να επισκέπτονται ακόμα και αυτή την εποχή τον Όλυμπο. Το πρώτο αυτό βήμα που γίνεται σήμερα είναι εξαιρετικά σημαντικό, αλλά εκτιμώ ότι η εφαρμογή του σχεδίου δράσης θα φανερώσει ότι θα χρειαστούν και επιπλέον συμπληρωματικά μέτρα αποκλειστικά για τις διασώσεις στο μυθικό βουνό.

Σε αυτό το σημείο θα ήθελα επίσης να επισημάνω ότι εκτός από την αντιμετώπιση που προβλέπει το παρόν νομοσχέδιο, πρέπει να ανοίξει και η συζήτηση και να γίνει προετοιμασία και για την πρόληψη, για τον έλεγχο δηλαδή των αναβατών που ξεκινούν να κάνουν μια δραστηριότητα σε έναν ορεινό όγκο που θα συνέβαλε καταλυτικά πρωτίστως στην προστασία των ίδιων των αναβατών, αλλά και γενικότερα στην προστασία του βουνού που επισκέπτονται.

Επιπροσθέτως, το νομοσχέδιο περιλαμβάνει επιπλέον διατάξεις που αφορούν στον Οργανισμό Αντισεισμικού Σχεδίου και Προστασίας με τις οποίες διευρύνονται οι αρμοδιότητες του οργανισμού αφού μεταξύ άλλων θα φέρει πλέον την ευθύνη του συντονισμού των εμπλεκόμενων φορέων και της παρακολούθησης εν συνόλω της δραστηριότητας του ελληνικού ηφαιστειακού τόξου.

Κυρίες και κύριοι συνάδελφοι, η Ελλάδα είναι μία χώρα εξόχως τουριστική, με τον ορειβατικό και περιπατητικό τουρισμό και τα extreme sports σε ποταμούς και φαράγγια να ανθούν, αλλά και με μεγάλο πλήθος επισκεπτών στα χιονοδρομικά μας κέντρα. Η προστασία της ανθρώπινης ζωής αποτελεί ύψιστη προτεραιότητα και γι’ αυτό είναι κρίσιμη η δυνατότητα που δημιουργείται να πραγματοποιούνται σε συντομότερο χρόνο απόκρισης επιχειρήσεις εναέριας έρευνας και διάσωσης στον χερσαίο χώρο. Φυσικά οι επιχειρήσεις δεν θα αφορούν μόνο ατυχήματα που συμβαίνουν στα βουνά, αλλά γενικότερα στην ύπαιθρο, όπου θα κρίνεται απαραίτητο.

Σας καλώ, κυρίες και κύριοι συνάδελφοι, να στηρίξουμε σύσσωμοι αυτή την προσπάθεια προκειμένου η διαρκώς αυξανόμενη τουριστική απήχηση στη χώρα μας να συνοδεύεται με ασφάλεια για τους επισκέπτες, αλλά και για τους εγχώριους λάτρεις των πιο δυσπρόσιτων φυσικών περιοχών της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Κωτσό από τη Νέα Δημοκρατία και μετά έχει ζητήσει τον λόγο ο κ. Βιλιάρδος.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο για να υποστηρίξω μία τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως, κύριε Υπουργέ. Έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Πολύ σύντομα. Είναι το άρθρο 2 της τροπολογίας που κατέθεσε το Υπουργείο Οικονομικών που αφορά την εγγύηση του ελληνικού δημοσίου προς όργανα και οργανισμούς της Ευρωπαϊκής Ένωσης.

Εδώ είναι μια ρύθμιση που είναι αναγκαία για να δώσουμε την εγγύηση του ελληνικού δημοσίου στο πλαίσιο της έκτακτης μακροοικονομικής χρηματοδοτικής συνδρομής στην Ουκρανία που προέρχεται μετά την απόφαση του Συμβουλίου και του Κοινοβουλίου της 20ής Σεπτεμβρίου και απαιτεί από τα κράτη-μέλη να δώσουν και τη δική τους εγγύηση. Έως τώρα το καθεστώς εγγυήσεων επέτρεπε να δίνουμε εγγυήσεις μόνο για χώρες μέλη της Ένωσης. Εδώ επεκτείνεται με το παρόν άρθρο και σε τρίτες χώρες, στη βάση βεβαίως της ευρωπαϊκής νομοθεσίας.

Και αυτή η διάταξη είναι υποχρεωτική εν τινί μέτρω, αλλά είναι και μια διάταξη που η Κυβέρνηση ολόθερμα υποστηρίζει. Γιατί οι καταστροφές που γίνονται σήμερα στις κοινωνικές και στις δημόσιες υποδομές αυτής της χώρας από τις επιθέσεις που δέχεται είναι χωρίς προηγούμενο και η βοήθεια της Ευρωπαϊκής Ένωσης είναι ένα μικρό μέρος μόνο της αναγκαίας βοήθειας, για να μπορούν οι άνθρωποι αυτοί να βγάλουν τον φετινό χειμώνα χωρίς μαζική ανθρωπιστική καταστροφή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αποστόλου, θέλετε κάποια ερώτηση, μία μικρή παρέμβαση; Να καταλάβω.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, υπάρχουν κι άλλα άρθρα μέσα στην τροπολογία. Για παράδειγμα το άρθρο 1 που αφορά την αναστολή εκτέλεσης κατεδαφίσεων, θα το στηρίξετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα έρθει ο κ. Βεσυρόπουλος για αυτό.

**ΕΥΑΓΓΕΛΟΣ ΑΠΟΣΤΟΛΟΥ:** Για το άρθρο 2, κύριε Υπουργέ, μπορείτε να μας πείτε τι ποσό είναι αυτό;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):**

Είναι το σύνολο της ευρωπαϊκής βοήθειας που αποφάσισε το συμβούλιο. Αλλά εδώ πέρα δεν δίνει η Βουλή έγκριση για το ύψος του ποσού. Η έγκριση είναι μόνο για να μπορούμε να δίνουμε την εγγύηση του ελληνικού δημοσίου για να μπορεί η Ένωση να προχωρήσει σε αυτή την κίνηση.

**ΕΥΑΓΓΕΛΟΣ ΑΠΟΣΤΟΛΟΥ:** Άρα η έγκριση του ποσού προς το παρόν…

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κοιτάξτε, τα ποσά είναι μέχρι 5 δισεκατομμύρια ευρώ υπό τη μορφή δανείων. Και τα μέλη της Ευρωπαϊκής Ένωσης καλούνται να παράσχουν την εγγύησή τους σε ποσοστό 61% των δανείων και αναλογικά με το ακαθάριστο εθνικό τους εισόδημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι συζητούμε σήμερα ένα εξαιρετικά κρίσιμο νομοσχέδιο που αφορά ένα κενό που υπήρχε ούτως ή άλλως στο επίπεδο της ελληνικής πολιτείας και αφορούσε την οργανωμένη, την πιστοποιημένη διάσωση κυρίως στη χερσαία Ελλάδα και στους ορεινούς όγκους.

Θέλουμε επί της ουσίας μέσα από το σχέδιο νόμου που σήμερα φέρνουμε στην Βουλή να δημιουργήσουμε έναν εθνικό μηχανισμό, έναν συγκροτημένο μηχανισμό που θα μπορεί να ανταποκρίνεται με επάρκεια, με πιστότητα σε ζητήματα που έχουν να κάνουν με τη διάσωση. Γιατί η Πολιτική Προστασία δεν είναι μόνο τα καιρικά φαινόμενα ή οι δύσκολες καταστάσεις που αντιμετωπίζουμε από φυσικά φαινόμενα, αλλά είναι και η διάσωση κυρίως σε ορεινές, μειονεκτικές και δυσπρόσιτες περιοχές.

Και ξέρετε είναι εξαιρετικής σημασίας για τους λιγοστούς εναπομείναντες κατοίκους αυτών των περιοχών, που κατά κανόνα είναι πολύ μεγάλοι σε ηλικία, να νιώθουν την ασφάλεια ότι εάν τους συμβεί -απευκταίο- κάτι δύσκολο στη ζωή τους ότι θα είναι κοντά τους η συντεταγμένη πολιτεία προκειμένου να τους συνδράμει και να τους βοηθήσει.

Και σας το λέω αυτό μεταφέροντάς σας δύο προσωπικά παραδείγματα που είχα την τύχη να ζήσω για τέτοιου είδους περιπτώσεις. Όταν υπηρετούσα ως έφεδρος Αξιωματικός κληθήκαμε να διασώσουμε μία γιαγιά από ένα ορεινό χωριό της Ευρυτανίας τότε, το Τροβάτο, όπου δεν υπήρχε αυτοκίνητο να πάει αλλά ούτε και ελικόπτερο να κατέβει. Ανεβήκαμε στο βουνό, περπατήσαμε από εκεί που μας σταμάτησε το αυτοκίνητο, περίπου μισή ώρα για να φτάσουμε στην κορυφή, και όταν βγήκαμε από την πίσω πλευρά, είδαμε ένα μονοπάτι που δεν ήταν πάνω από μισό μέτρο και με ένα γκρεμό κάπου στα 500 μέτρα παντελώς γυμνό, που θα έπρεπε τέσσερις στρατιώτες με το φορείο κι εγώ ως επικεφαλής να μεταφέρουμε τη γιαγιά τραυματία. Ήταν ανεκπαίδευτοι οι στρατιώτες. Ο ένας μάλιστα, κύριε Υπουργέ, ήταν και πεδινός και όταν είδε τον γκρεμό, πιάστηκε από ένα θάμνο και δεν μπορούσε πραγματικά να κουνηθεί. Και καταλαβαίνετε τι κίνδυνο εγκυμονούσε και για μας τους ίδιους να συμβεί αυτό.

Ως, δε, Δήμαρχος Αργιθέας, που είχα την τύχη να υπηρετήσω τα πρώτα χρόνια της δημαρχιακής μου θητείας, ένας κτηνοτρόφος χάθηκε σε μία χιονοθύελλα κατά τη διάρκεια της μεταφοράς του κοπαδιού του προς τα χειμαδιά. Και πάλι και εκεί υπήρξε αυτή η δραματική αδυναμία της συντεταγμένης πολιτείας άμεσα, αποτελεσματικά και ουσιαστικά να προχωρήσει στη διάσωση αυτού του ανθρώπου.

Καταλαβαίνετε, λοιπόν, σε μία περίοδο που θα πρέπει και τις ορεινές και μειονεκτικές περιοχές να τις εντάξουμε στο επίπεδο της κεντρικής πολιτικής σκηνής, στο επίκεντρο του ενδιαφέροντός μας όχι μόνο στο επίπεδο της πολιτικής προστασίας αλλά και στο επίπεδο της ενσωμάτωσης τους στην παραγωγική και αναπτυξιακή διαδικασία της χώρας μας -γιατί διαφορετικά θα μπορούσαμε να τις θεωρήσουμε ως χαμένες πατρίδες μιας και ερημοποιούνται και αποψιλώνονται διαρκώς πληθυσμιακά- πόσο σημαντικό είναι αυτοί οι άνθρωποι που κατοικοεδρεύουν εκεί, αν θέλουμε να ασκήσουμε και πολιτικές υποδοχής νέων κατοίκων προς τις ορεινές περιοχές, να τους δώσουμε το αίσθημα της ασφάλειας, το αίσθημα της σιγουριάς. Δεν φτάνει που υπάρχουν οι χιλιάδες αδυναμίες, οι άπειρες αδυναμίες είτε στο υγειονομικό σύστημα, είτε ακόμη και στις δημόσιες υπηρεσίες, τουλάχιστον να έχουν την πεποίθηση ότι όταν τους συμβεί το δυσάρεστο, το δύσκολο γεγονός η συντεταγμένη πολιτεία θα είναι στο πλευρό τους.

Και νομίζω ότι εδώ το Υπουργείο κάνει μία πολύ σοβαρή δουλειά, για την οποία επίσης εκτιμώ ότι δεν πρέπει να προσφεύγουμε σε μικροπολιτικές αντιπαλότητες, συγκρούσεις και αντιπαραθέσεις οι οποίες πιθανότατα να δημιουργούν ένα πρόσκαιρο πολιτικό όφελος, αλλά επί της ουσίας δεν βοηθούν το υποκείμενο και το αντικείμενο αυτής της προσπάθειας που είναι ο πολίτης, οι περιοχές αυτές, η κοινωνία. Και εδώ θεωρώ ότι θα πρέπει να συμφωνήσουμε ότι πρέπει να παράσχουμε σε αυτές τις περιοχές και σε αυτούς τους ανθρώπους τις καλύτερες δυνατές υπηρεσίες.

Και εδώ θα ήθελα να σας καλέσω, κύριε Υπουργέ, να αναλογιστείτε και τη συνεισφορά σε αυτή τη διαδικασία των εθελοντικών ομάδων που υπάρχουν, που είναι ενταγμένες και καταγεγραμμένες στο μητρώο του Υπουργείου. Δυστυχώς όμως δεν τυγχάνουν όμως κάποιας επίσημης χρηματοδότησης για να ανταπεξέλθουν όχι στο να καλύψουν ανάγκες δικές τους, αλλά στα έξοδά τους τα καθημερινά. Και σε επίπεδο Νομού Καρδίτσας να σας αναφέρω: Είναι η Λέσχη 4Χ4. Κάθε φορά όταν τη χρειαζόμαστε σε δύσκολες συνθήκες, επιστρατεύουμε τα αυτοκίνητά τους -έχουν και ιδιαίτερες οδηγικές ικανότητες- προκειμένου να προσεγγίσουμε δυσπρόσιτες περιοχές. Επίσης είναι η Ραδιολέσχη Καρδίτσας. Όταν χρειαζόμαστε επικοινωνίες σε πολύ δύσκολες περιοχές που δεν υπάρχει οργανωμένο δίκτυο τηλεπικοινωνιών συνδράμουν και αυτοί τους ορειβάτες και διασώστες, που με τον εξοπλισμό που διαθέτουν -πιστέψτε με τον αγοράζουν από την τσέπη τους- συνδράμουν και αυτοί. Είναι και ο Ερυθρός Σταυρός.

Θα πρότεινα, δε, επειδή υπάρχει χρηματοδότηση της Τοπικής Αυτοδιοίκησης και της Περιφερειακής Αυτοδιοίκησης για ζητήματα πολιτικής προστασίας και εναπόκειται κάθε φορά στην καλή θέληση είτε του εκάστοτε δημάρχου είτε του εκάστοτε περιφερειάρχη ή αντιπεριφερειάρχη, να χρηματοδοτήσει τα λειτουργικά έξοδα και τα έξοδα εξοπλισμού αυτών των ομάδων, να τους εντάξουμε σε μια διαρκή και πάγια χρηματοδότηση ανάλογα με τη δράση τους, η οποία επί της ουσίας θα τους εξασφαλίζει τα λειτουργικά τους έξοδα και τον εξοπλισμό τους. Διότι μπορούν να συνεισφέρουν μέγιστες υπηρεσίες μαζί με τις οργανωμένες δημόσιες υπηρεσίες, οι οποίες θα συσταθούν προς αυτή την κατεύθυνση.

Και θα ήθελα εδώ να διαβεβαιώσω την Αντιπολίτευση κυρίως ότι το ενδιαφέρον μας για τις ορεινές περιοχές, το ενδιαφέρον της Κυβέρνησης δεν είναι ούτε προσχηματικό, ούτε πρόσκαιρο, ούτε έχει να κάνει με τις επικείμενες εκλογές. Θα σας αναφέρω το εξής: Αρχές του έτους ο Πρωθυπουργός κάλεσε στο γραφείο του τους τριάντα τρεις Δημάρχους των ορεινών περιοχών και στη συνέχεια ήρθε στην πλέον ορεινή περιοχή της Ελλάδος στην Αργιθέα και ανακοίνωσε το πρώτο ολοκληρωμένο ειδικό αναπτυξιακό πρόγραμμα για ορεινές περιοχές για τους Δήμους Αργιθέας, Λίμνης Πλαστήρα και Ευρυτανίας πολυτομεακό, πολυδυναμικό μέσα από ενσωμάτωση χρηματοδοτήσεων από πολλά χρηματοδοτικά εργαλεία ύψους 90 εκατομμυρίων ευρώ, που έχει να κάνει με την υγεία, με την κοινωνική πολιτική, με τις υποδομές, με αναπτυξιακή πολιτική, καταδεικνύοντας έτσι ουσιαστικά και αποφασιστικά ότι οι ορεινές περιοχές έχουν πάψει πλέον να είναι ξεχασμένες και εγκαταλελειμμένες περιοχές και έχουν μπει στο επίκεντρο του ενδιαφέροντος της κεντρικής πολιτικής σκηνής.

Θα ήθελα, λοιπόν, καταλήγοντας να σας καλέσω να ξεπεράσουμε ίσως και τους εαυτούς μας σε αυτήν την υπόθεση. Γιατί; Γιατί αναφερόμαστε σε ευαίσθητες, σε κρίσιμες περιοχές τις οποίες θα πρέπει να τις έχουμε πάνω απ’ όλα όχι στο μυαλό μας, αλλά στην καρδιά μας. Γιατί αφορούν την Ελλάδα μας, αφορούν ξεχασμένες περιοχές που, όπως είπα και προηγουμένως, τείνουν να γίνουν χαμένες πατρίδες στο εσωτερικό της χώρας. Σε αυτούς τους σύγχρονους φύλακες Θερμοπυλών, γιατί Θερμοπύλες φυλάνε αυτοί οι άνθρωποι, αν μη τι άλλο, οφείλουμε να τους παράσχουμε τις καλύτερες δυνατές υπηρεσίες. Είμαι βέβαιος ότι θα το καταφέρουμε. Το χρωστάμε στην Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο θα πάρει τώρα ο κ. Βιλιάρδος από την Ελληνική Λύση. Μετά είναι ο κ. Κέλλας, ο κ. Χιονίδης, ο κ. Γκόκας, ο κ. Λοβέρδος και ολοκληρώνουμε με τον κ. Μπούμπα και τον Υπουργό.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, κατ’ αρχάς, δεν έχουμε καταλάβει γιατί το σημερινό νομοσχέδιο, που είναι αντικείμενο του Υπουργείου Προστασίας του Πολίτη, κατατέθηκε στην επιτροπή Παραγωγής και Εμπορίου και όχι στης Δημόσιας Διοίκησης. Εν προκειμένω, η μοναδική εξήγηση που μπορέσαμε να σκεφτούμε, ήταν η προώθηση, ως μέτρων έκτακτης ανάγκης, πολιτικών που επηρεάζουν όλες τις οικονομικές δραστηριότητες στη βάση της πρόληψης της κλιματικής αλλαγής και εντός των πλαισίων της μεγάλης επανεκκίνησης, που προωθείται από το Παγκόσμιο Οικονομικό Φόρουμ.

Για παράδειγμα τα εξής: Πρώτον, τη γεωργία, όπου επέρχεται η μείωση της παραγωγής εξαιτίας της αύξησης του κόστους των αγροτικών εφοδίων, καθώς επίσης των περικοπών των εκπομπών, κάτι που συμβαίνει, ήδη, στην Ολλανδία, προκαλώντας τεράστιες αντιδράσεις και κλιμακώνοντας τους επισιτιστικούς κινδύνους. Θα συμβεί, δε, επίσης στην Ελλάδα με τις πράσινες προβλέψεις της νέας Κοινής Αγροτικής Πολιτικής και με τα προαπαιτούμενα του Ταμείου Ανάκαμψης, όπως με το «Ορόσημο 310» και με τη «Δράση 16626» που θα καταθέσουμε στα Πρακτικά.

Δεύτερον, τη ναυτιλία με την επιβολή τελών για τις εκπομπές και όρων μείωσης γεγονός που θα αυξήσει το μεταφορικό κόστος, θα επιτείνει τα προβλήματα της εφοδιαστικής αλυσίδας και θα τροφοδοτήσει, δυστυχώς, περαιτέρω τον πληθωρισμό.

Τρίτον, τον τουρισμό λόγω του κόστους των εκπομπών στις αεροπορικές μεταφορές και όχι μόνο κάτι που θα έχει αντίκτυπο στις τουριστικές μετακινήσεις. Υπενθυμίζουμε εδώ πως ο τουρισμός είναι εντάσεως κεφαλαίου και προκυκλικός, οπότε εξαιρετικά επικίνδυνος σε περιόδους κρίσης, όπως αυτή που προβλέπεται, χωρίς να το γνωρίζουμε βέβαια, για το 2023 ιδιαίτερα για τις χώρες που στηρίζονται σε αυτόν, όπως είναι αναμφίβολα η Ελλάδα.

Τέταρτον, την ιδιωτική κατανάλωση και τον πληθωρισμό εξαιτίας του κόστους των συσκευασιών επίσης των παραγωγικών διαδικασιών.

Πέμπτον, την ενέργεια, τις επενδύσεις σε ΑΠΕ και τις άλλες αλλαγές στο ενεργειακό μείγμα. Η όποια ενέργεια επηρεάζει βέβαια όλους τους οικονομικούς και παραγωγικούς τομείς μιας χώρας.

Τέλος, μήπως είναι αυτός, αλήθεια, ο λόγος της ανέγερσης δεκατριών γραφείων πολιτικής προστασίας, ένα σε κάθε περιφέρεια, για να υπάρχει δηλαδή πλήρης επίβλεψη της οικονομικής δραστηριότητας, όπως έγινε στην πανδημία με τον έλεγχο των μετακινήσεων, που επέβαλε ο Υφυπουργός τότε Πολιτικής Προστασίας;

Τα δεκατρία αυτά γραφεία, που δεν καταλαβαίνουμε γιατί πρέπει να γίνουν, να κατασκευαστούν εκ του μηδενός και όχι σε υπάρχοντα κτήρια, αποτελούν επίσης προαπαιτούμενο του Ταμείου Ανάκαμψης με κόστος 163 εκατομμύρια με ΦΠΑ βέβαια. Αν είναι δυνατόν, 163 εκατομμύρια!

Από την άλλη πλευρά είναι καθαρός λαϊκισμός η επίκληση του άτυχου Ερμή Θεοχαρόπουλου έτσι ώστε να ονομαστεί και να δικαιολογηθεί το παρόν ανεπαρκές νομοσχέδιο. Όσο ανεπαρκείς ήταν δυστυχώς οι αποτυχημένες προσπάθειες της διάσωσής του. Θυμίζει ξανά την τραγωδία στο Μάτι και τη σύσταση της εταιρείας «ΜΑΤΙ ΞΑΝΑ», που τελικά διαλύθηκε, ενώ δεν έχουν ακόμη δικαστεί οι κατηγορούμενοι, δεν έχουν αποζημιωθεί τα θύματα και δεν έχει ακόμη ανοικοδομηθεί η περιοχή. Εκτός αυτού μεθοδεύεται, ενδεχομένως, η παραγραφή διά της καθυστέρησης κατά τα πρότυπα του σκανδάλου της «SIEMENS», όπως θα καταθέσουμε στα Πρακτικά.

Σημειώνουμε, δε, πως για ένα σημαντικό χρονικό διάστημα ορισμένοι εμπλεκόμενοι συνέχιζαν να υπηρετούν σε καίριες θέσεις της κρατικής διοίκησης, όπως στην Πυροσβεστική. Πώς είναι δυνατόν να υπάρχει έτσι σεβασμός από τους πολίτες στην πολιτεία και στους νόμους της; Δεν είναι δυνατό.

Ο άτυχος Θεοχαρόπουλος πάντως δεν ήταν το πρώτο θύμα των λαθών και των ανεπαρκειών της πολιτείας, ενώ πολύ φοβόμαστε πως δεν θα είναι ούτε το τελευταίο, κρίνοντας μεταξύ άλλων από το σημερινό νομοσχέδιο, που κατατέθηκε με τρομακτικές ελλείψεις και αοριστίες, όπως τεκμηρίωσε η εισηγήτρια μας, η οποία επιπλέον έκανε συγκεκριμένες προτάσεις.

Συνεχίζοντας, ο σκοπός του σχεδίου νόμου, όπως αναφέρεται στο δεύτερο άρθρο του, είναι η ενίσχυση του Πυροσβεστικού Σώματος και του ΕΚΑΒ με υλικοτεχνικό εξοπλισμό, υποδομές κ.λπ., όπου όμως δεν είναι κατανοητό γιατί θα πρέπει να προστεθεί μία νέα υπηρεσία με αμφίβολη στελέχωση και με κίνδυνο να περιπλέξει ακόμη περισσότερο τις αρμοδιότητες. Κατά την άποψή μας, λοιπόν, δρομολογείται κάτι ανάλογο όπως με την πανδημία, δηλαδή συμβαίνει ένα δυσάρεστο γεγονός και βρίσκουμε αμέσως τη λύση, τη σύσταση μιας νέας υπηρεσίας. Έτσι η χώρα μας έχει γεμίσει υπηρεσίες. Με απλά λόγια, αντί να γίνει εκτίμηση των αδυναμιών της πολιτείας στην τραγωδία Θεοχαρόπουλου ή σε άλλες και να διορθωθούν, συστήνονται νέες υπηρεσίες προφανώς για επικοινωνιακούς λόγους και για τη δήθεν παραγωγή έργου όταν παράγονται μόνο νομοσχέδια, που δεν βοηθούν τελικά σε τίποτα. Πώς γνωρίζουμε αλήθεια ότι μία νέα υπηρεσία θα είναι η λύση για όλα, ειδικά όταν δεν υπάρχει εδώ καμμία απολύτως περιγραφή των δυνατοτήτων και του κόστους της;

Περαιτέρω, διαβάσαμε με λύπη τις εξαγγελθείσες δυνατότητες διάσωσης εκ μέρους του Υφυπουργού, του κ. Τουρνά, ειδικά τις εξής, όπως θα καταθέσουμε στα Πρακτικά: Αποφασίστηκε από την Κυβέρνηση και από τον ίδιο τον Πρωθυπουργό να είναι μία υπηρεσία που θα παρέχεται δωρεάν. Θα είναι δικαιούχοι ο κάθε πολίτης Έλληνας ή ξένος που έρχεται να χαρεί την ελληνική ύπαιθρο και για κάποιους λόγους βρίσκεται σε κίνδυνο.

Αυτή η υπηρεσία, είπε ο Υφυπουργός, δεν φτιάχνεται μόνο για να σώσει, να προλάβει να αντιμετωπίσει περιστατικά αυτής της φύσεως. Δημιουργείται για να συνδράμει σε όλο το φάσμα των επιχειρήσεων της Πυροσβεστικής και στα ορεινά χωριά, ώστε ο πολίτης να νιώθει, αν χρειαστεί, πως θα υπάρχει αυτή η υπηρεσία να τον βοηθήσει και στα βουνά, και σε τροχαία ατυχήματα, και σε σιδηροδρομικά ατυχήματα ακόμη και σε αεροπορικά ατυχήματα στον χερσαίο χώρο. Αυτά είπε ακριβώς ο Υπουργός. Αυτό, λοιπόν, δήλωσε κατά λέξη οπότε μας έκανε εξαιρετικά μεγάλη εντύπωση. Δηλαδή, βρέθηκε και εδώ, όπως φαίνεται, το λεφτόδεντρο, όπως από τον Υπουργό Οικονομικών, που έχει ζημιώσει την Ελλάδα με ένα ποσόν που υπερβαίνει τα 40 δισεκατομμύρια, μέσα σε τρία μόλις χρόνια. Θα έχουμε, δηλαδή, ως χώρα την οικονομική δυνατότητα να διασώζουμε όποιον βρίσκεται στην Ελλάδα, τα δέκα εκατομμύρια των Ελλήνων, τα πάνω από τριάντα εκατομμύρια των τουριστών και όλους όσους παράνομους μετανάστες περιδιαβαίνουν τα βουνά, όλα μπορούμε να τα κάνουμε κατά τον Υφυπουργό. Όλα αυτά δωρεάν, ενώ η υπηρεσία θα συνδράμει επιπλέον τα ορεινά χωριά. Θα τα κάνουμε αυτά και θα συνδράμει, επιπλέον η υπηρεσία τα ορεινά χωριά.

Επομένως ό,τι δεν έχει κάνει η πολιτεία μέχρι σήμερα, όσον αφορά στις ελλείψεις σε μονάδες υγείας, στα σχολεία, στις δημόσιες υπηρεσίες και ούτω καθεξής, θα το κάνει η υπηρεσία του συγκεκριμένου Υπουργείου χωρίς να υπάρχει πουθενά στο νομοσχέδιο κοστολόγηση.

Αλήθεια, ο κ. Τουρνάς, ο οποίος έχει υπηρετήσει με επιτυχία σε μία από τις πιο σημαντικές μονάδες των Ενόπλων Δυνάμεων, στην 114 Πτέρυγα Μάχης στη βάση της Τανάγρας, αυτή με τα Μιράζ, πώς μπορεί να υπόσχεται την παροχή αυτών των υπηρεσιών και μάλιστα δωρεάν, πόσω μάλλον χωρίς να υπάρχει κοστολόγηση ούτε κάποια περιγραφή των δυνατοτήτων εδώ, αφού θα καθοριστούν αργότερα με υπουργικές αποφάσεις η στελέχωση, οι αμοιβές, η εκπαίδευση και τα χρησιμοποιούμενα μέσα κατά το άρθρο 7; Ο κ. Τουρνάς θα δεχόταν από έναν υφιστάμενό του μία τέτοια εκτίμηση; Ως ανώτατος αξιωματικός θα έλεγε ότι μπορεί να εκτελέσει μία αποστολή χωρίς να γνωρίζει τι εξοπλισμό έχει και πόσο θα κοστίσει, πόσο μάλλον, όταν διακινδυνεύονται ζωές από αυτή την αποστολή; Προφανώς, δεν θα το έκανε, εάν ήταν στην προηγούμενη θέση του.

Σε κάθε περίπτωση, εμείς στον οικονομικό τομέα, πριν προτείνουμε ένα σχέδιο, έχουμε υπολογίσει το κόστος και τη χρηματοδότηση, ενώ στη Βουλή δεν νομοθετούμε ούτε επιθυμίες ούτε ευχολόγια, αλλά ούτε και δίνουμε λευκές επιταγές. Πάντως, για να είμαστε συγκεκριμένοι, στις Άλπεις στην Ελβετία, σε μία πολύ πλούσια χώρα, που παρεμπιπτόντως δεν επέβαλε lockdowns, δεν βυθίστηκε στην ύφεση και είχε δεκατέσσερις χιλιάδες θανάτους, όταν εμείς είχαμε τριάντα τέσσερις χιλιάδες από την πανδημία, η διάσωση κοστίζει έως και 3.200 ελβετικά φράγκα. Γι’ αυτόν ακριβώς τον λόγο προτείνεται από τους Ελβετούς, από το κράτος, η ασφάλιση για τους περιπατητές τουρίστες, όπως θα καταθέσουμε στα Πρακτικά. Τους βάζουν και κλείνουν ασφάλειες, ενώ το ίδιο συμβαίνει σε κάποιον βαθμό στις Ηνωμένες Πολιτείες, αν και υπάρχουν συνεισφορές για τις μονάδες διάσωσης από διάφορα τέλη, δωρεές και εθελοντές.

Ας μην ξεχνάμε εδώ πως η χώρα μας δεν μπορεί να καλύψει ούτε καν τον καλοκαιρινό τουρισμό, ειδικά με τις περικοπές των μνημονίων και με το κόστος διαβίωσης στα νησιά, που πολλοί γιατροί δεν μπορούν πλέον να το αντέξουν. Όλοι μας γνωρίζουμε, άλλωστε, τα δυσμενή δημοσιεύματα για την Ελλάδα στο εξωτερικό ειδικά για τα νοσοκομεία στα ελληνικά νησιά. Ως εκ τούτου, τα μεγάλα και κενά λόγια ή τα νομοσχέδια δεν ωφελούν. Απλά, προδιαγράφουν μεγάλες αποτυχίες.

Ειδικά σε σχέση με το άρθρο 6 τώρα, αναφέρεται ότι για τις ανάγκες του Εθνικού Σχεδίου Εναέριας Έρευνας και Διάσωσης θα συσταθούν ως ειδικές περιφερειακές υπηρεσίες του Πυροσβεστικού Σώματος έξι βάσεις ετοιμότητας και επιφυλακής στις εξής πόλεις, Αττική, Θεσσαλονίκη, Λάρισα, Ηράκλειο, Άκτιο και Ανδραβίδα, χωρίς να αναφέρονται καν συνέργειες με τα δεκατρία κέντρα της Πολιτικής Προστασίας. Ούτε αυτό δεν αναφέρεται. Εδώ, λείπουν περιοχές με σημαντικούς ορεινούς δρυμούς, όπως η Δυτική Μακεδονία, η Ανατολική Μακεδονία και η Θράκη, ενώ τα νησιά είναι εκτός του αντικειμένου του σημερινού νομοσχεδίου.

Εκτός αυτού, δεν υπάρχει κανένα κόστος από το Γενικό Λογιστήριο αλλά μόνο για τη θέση του Γενικού Διευθυντή του Οργανισμού Αντισεισμικού Σχεδιασμού και Προστασίας στο άρθρο 11 ύψους 15.300 ευρώ. Δεν είναι επιεικώς απαράδεκτο; Δεν υπάρχει ούτε ένα νούμερο, τίποτα!

Όσον αφορά πάντως στον εξοπλισμό έρευνας και διάσωσης, υπάρχουν νέες τεχνολογίες, όπως η χρήση drones για την έρευνα κατά το παράδειγμα της Σκωτίας. Είναι κάτι που πρέπει να συζητηθεί μεταξύ άλλων για τον περιορισμό του κόστους. Θα πρέπει, βέβαια, κατά το δυνατόν να στηριχθεί στην ελληνική παραγωγή, αφού αναπτύσσονται drones από τα ελληνικά Ανώτατα Εκπαιδευτικά Ιδρύματα. Σε κάθε περίπτωση, ασφαλώς, πρέπει να στελεχωθεί η Πυροσβεστική και για τις διασώσεις, πολύ περισσότερο όμως για τις πυρκαγιές. Είναι, δε, γεγονός ότι οι προϋπολογισμοί της Πυροσβεστικής Υπηρεσίας και η στελέχωσή της περιορίστηκαν με τα μνημόνια, κάτι που ειδικά στα εναέρια μέσα είναι εμφανές. Στη διάσωση, βέβαια, θα πρέπει να δραστηριοποιηθούν και οι εθελοντές, όπως συμβαίνει στο εξωτερικό, ενώ υπάρχει ενδιαφέρον στη χώρα μας. Όλα αυτά θα έχουν επιπλέον θετικά αποτελέσματα στην απασχόληση, στην οικονομική δραστηριότητα και στις απομακρυσμένες περιοχές της Ελλάδας, οι οποίες θα πρέπει να στηριχτούν ειδικά σε σχέση με τον πρωτογενή τομέα, όπως λέμε από την πρώτη μέρα που είμαστε στη Βουλή. Εντούτοις, δεν είναι σωστό να βαδίζουμε χωρίς να υπάρχει αναλυτικός και σαφής σχεδιασμός, ούτε χωρίς κοστολόγηση που επαφίεται στις υπουργικές αποφάσεις εκ των υστέρων.

Κλείνοντας με την οικονομία, είναι ακατανόητες οι θριαμβολογίες της Κυβέρνησης για την πτώση του πληθωρισμού στο 9,8% τον Οκτώβριο, αφού υπολογίζεται σε σχέση με τον αντίστοιχο μήνα του προηγούμενου έτους. Εν προκειμένω, πέρυσι τον Οκτώβρη ο πληθωρισμός ήταν στο 3,4%, οπότε τον φετινό 9,8 % είναι επιπλέον του 3,4%. Τον Σεπτέμβρη που διαμορφώθηκε στο 12% ήταν επιπλέον του 2,2% του περσινού. Είναι δε σαφές πως όσο περνούν οι μήνες, απλά επειδή περνούν οι μήνες, θα μειώνεται, αφού η αντιστοίχιση θα είναι με προηγούμενους μήνες, που είχαμε μεγαλύτερο πληθωρισμό. Είναι πολύ απλό.

Ειδικά όσον αφορά στις τράπεζες, παρά το ότι έχουν δανειστεί με αρνητικά επιτόκια χορηγούν ενυπόθηκα δάνεια με επιτόκια έως και άνω του 5% και λοιπά άνω του 8,5%, ενώ προσφέρουν μόλις 0,10% επιτόκιο στους καταθέτες, το ανώτερο -συνήθως, είναι 0,03%- και 0,20%, επίσης το ανώτερο, για τις προθεσμιακές, πολύ χαμηλότερα, δηλαδή, από όλες τις άλλες τράπεζες της Ευρωπαϊκής Ένωσης, ενώ χρεώνουν επιπλέον τις μακράν υψηλότερες προμήθειες και τέλη, ληστεύουν τους πελάτες τους.

Δεν πρόκειται, λοιπόν, εδώ για καθαρή ληστεία, με το μέσο πληθωρισμό γύρω στο 10%. Δεν χάνουν έτσι οι Έλληνες περί τα 17 δισεκατομμύρια ετησίως από τις αποταμιεύσεις τους; Τέλος δεν είναι απαράδεκτο το ότι το κράτος εγγυήθηκε με 18,5 δισεκατομμύρια την πώληση των κόκκινων δανείων των τραπεζών στο πλαίσιο του προγράμματος «ΗΡΑΚΛΗΣ» για την πώλησή τους στα funds, έτσι ώστε να πλειστηριάσουν τα σπίτια των Ελλήνων, πόσω μάλλον εάν αυτά τα 18,5 δισεκατομμύρια επιβαρύνουν το δημόσιο χρέος μας, όπως μας απειλεί η EUROSTAT, οπότε θα κληθούμε όλοι εμείς να το πληρώσουμε με τους φόρους μας; Δεν έφτανε τα 45 δισεκατομμύρια ευρώ που μας κόστισε η ανακεφαλαιοποίηση των τραπεζών και τα επιπλέον 17 δισεκατομμύρια του αναβαλλόμενου φόρου; Τι μπορεί, όμως, να περιμένει κανείς από ένα κόμμα, που είναι καταχρεωμένο το ίδιο στις τράπεζες, ενώ οι Βουλευτές του αγοράζουν κόκκινα δάνεια από αυτές τις τράπεζες την ίδια στιγμή που ψηφίζουν οι ίδιοι τους νόμους για τους πλειστηριασμούς;

**ΣΤΕΦΑΝΟΣ ΓΚΙΚΑΣ:** Μη γενικεύεις.

**ΒΑΣΙΛΕΙΟΣ ΒΙΛΙΑΡΔΟΣ:** Δεν γενικεύω. Είπα για το συγκεκριμένο άτομο. Πιθανότατα να υπάρχουν κι άλλα άτομα. Δεν το ξέρετε ούτε εσείς ούτε εγώ. Κανένας δεν το ξέρει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΒΑΣΙΛΕΙΟΣ ΒΙΛΙΑΡΔΟΣ:** Κλείνοντας, σε κάθε περίπτωση, αντί να ασχολείται η Κυβέρνηση με την παρωδία του «Καλαθιού της Νοικοκυράς», θα ήταν καλύτερα να ασχοληθεί με το καρτέλ των τραπεζών, επίσης, με αυτό της ενέργειας που απομυζά τους Έλληνες μέσω του Ενεργειακού Χρηματιστηρίου.

Τέλος, θα παρακαλούσα να είναι οι Βουλευτές της πιο ευγενικοί, όταν μιλάει κάποιος άλλος, και να μη διακόπτουν, επειδή έτσι θέλουν.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ, κύριε συνάδελφε.

Τώρα τον λόγο έχει ο κ. Κέλλας από τη Νέα Δημοκρατία και μετά ο κ. Χιονίδης, ο κ. Γκόγκας, ο κ. Λοβέρδος, ο κ. Μπούμπας και ο Υπουργός.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο σύστασης του Εθνικού Μηχανισμού Εναέριας Έρευνας και Διάσωσης «Θεοφάνης Ερμής Θεοχαρόπουλος» αποτελεί ένα σύγχρονο κανονιστικό πλαίσιο για την ενίσχυση του έργου του Πυροσβεστικού Σώματος και την περαιτέρω ανάπτυξη του πεδίου της Πολιτικής Προστασίας στη χώρα μας. Περιλαμβάνει στοχευμένες ρυθμίσεις θεσμικού, οργανωτικού και επιχειρησιακού περιεχομένου, οι οποίες έχουν ως γνώμονα την προστασία της ανθρώπινης ζωής. Η τραγική απώλεια του νεαρού ορειβάτη Θεοφάνη Θεοχαρόπουλου στις αρχές του έτους αποτέλεσε κινητήριο παράγοντα, προκειμένου η Πολιτική Προστασία να αποκτήσει δομές διάσωσης οι οποίες θα καλύπτουν την επικράτεια της χώρας λαμβάνοντας υπόψη το γεωγραφικό ανάγλυφο και τις ορεινές περιοχές που καλύπτουν μεγάλο τμήμα της. Η δημιουργία του Εθνικού Μηχανισμού Εναέριας Έρευνας και Διάσωσης αποτελεί προτεραιότητα του Πρωθυπουργού Κυριάκου Μητσοτάκη και συμβάλλει στην έγκαιρη ανταπόκριση του κρατικού μηχανισμού σε αιτήματα διάσωσης και διακομιδής.

Σε θεσμικό επίπεδο, το νομοθέτημα προάγει την ενίσχυση του Πυροσβεστικού Σώματος με μέσα, υποδομές και προσωπικό και διευρύνει το περιεχόμενο του όρου «διάσωση» ως προς το σκέλος της παροχής πρώτων βοηθειών. Αφ’ ενός, ορίζει ως αντικείμενο αρμοδιότητας τον χερσαίο γεωγραφικό χώρο, αφ’ ετέρου προβλέπει υπό προϋποθέσεις και την παροχή συνδρομής τόσο σε επιχειρήσεις ναυτικής και αεροπορικής έρευνας και διάσωσης όσο και στο ΕΚΑΒ.

Σε ό, τι αφορά το ΕΚΑΒ, θα ήθελα να επισημάνω ότι πρόκειται για μια πολύ σημαντική τομή, η οποία βελτιώνει τις δυνατότητες ιατρικής φροντίδας των τροχαίων, όπως έχουμε προτείνει και μέσω της Επιτροπής Οδικής Ασφάλειας. Είναι γνωστό στον ιατρικό κόσμο ότι η μετατραυματική πορεία ενός τραυματία συναρτάται άμεσα με την όσο το δυνατόν ταχύτερη παροχή πρώτων βοηθειών και μεταφοράς στο νοσοκομείο.

Είναι αξιοσημείωτο, επίσης, ότι διασφαλίζεται ο συντονισμός των εμπλεκόμενων φορέων και η εναρμόνιση της διοικητικής δράσης από την κορυφή μέχρι το επιχειρησιακό επίπεδο.

Παρά τα όσα ακούστηκαν από την πλευρά της Αντιπολίτευσης, σε σχέση με την κατάρτιση του Εθνικού Σχεδίου Εναέριας Έρευνας και Διάσωσης, του ΕΣΕΕΔ με ΚΥΑ,η πραγματικότητα είναι ότι οι συγκεκριμένες προβλέψεις εξασφαλίζουν τη λειτουργικότητα του Εθνικού Μηχανισμού Εναέριας Έρευνας και Διάσωσης.

Οι συναρμόδιοι Υπουργοί Κλιματικής Κρίσης και Πολιτικής Προστασίας, Οικονομικών, Εθνικής Άμυνας, Υγείας και Υποδομών, μετά από εισήγηση του Επιτελείου της Πυροσβεστικής, εγκρίνουν και επικαιροποιούν το ΕΣΕΕΔ σε σταθερή βάση, προβλέποντας με συνοχή και λεπτομέρεια τα μέσα, το προσωπικό και τις υποδομές που χρειάζεται το Πυροσβεστικό Σώμα, ώστε να υποστηρίζεται καλύτερα η αποστολή του στις διαρκώς αυξανόμενες απαιτήσεις της σύγχρονης εποχής.

Σε οργανωτικό και επιχειρησιακό επίπεδο καθιερώνονται διεθνείς προδιαγραφές και δημιουργούνται βάσεις επιφυλακής. Η διάταξη για τη λειτουργία του Δικτύου Εναέριας Έρευνας και Διάσωσης, σύμφωνα με τις προδιαγραφές του Ευρωπαϊκού Οργανισμού Ασφάλειας της Αεροπορίας ΕΑΣΑ αποτελεί προϋπόθεση ώστε ο Εθνικός Μηχανισμός Έρευνας να αλληλοεπιδρά αποτελεσματικά με τους εταίρους μας και να προάγουμε την εξέλιξή του, με βάση τα καλύτερα διεθνή πρότυπα.

Όσον αφορά τη σύσταση των έξι βάσεων ετοιμότητας επιφυλακής, οφείλουμε να επισημάνουμε ότι θα βελτιωθεί σημαντικά ο χρόνος απόκρισης των διασωστικών δυνάμεων και θα αναβαθμιστεί το επιχειρησιακό τους εύρος.

Αναφέρατε, κύριε Υπουργέ -δεν είναι εδώ- στην επιτροπή, ότι πιθανώς να πάει η έδρα της μιας βάσης από τη Λάρισα στην Αγχίαλο, εφόσον θεωρείτε ότι είναι επιχειρησιακά ανεκτό. Τι εννοείτε; Και έρχεστε σήμερα με μια νομοτεχνική βελτίωση νούμερο 5 στην περίπτωση γ΄ της παραγράφου 1 και λέτε ότι η λέξη «Λάρισα» αντικαθίσταται με τη λέξη «Αγχίαλο».

Πρώτον, δεν αντικαθίσταται η Λάρισα από την Αγχίαλο. Δεν γίνεται να αντικατασταθεί.

Δεύτερον, με μια απλή νομοτεχνική βελτίωση κάνετε τέτοια αλλαγή; Το νομοσχέδιο αναφέρει ξεκάθαρα «Λάρισα». Ο Νομός Λάρισας είναι το γεωγραφικό κέντρο της χώρας. Όπως γνωρίζετε, το υψηλότερο βουνό της Ελλάδος με προσέλκυση επισκεπτών από όλο τον κόσμο είναι ο Όλυμπος και τα περισσότερα ατυχήματα, δυστυχώς, γίνονται στον Όλυμπο. Δεν καταλαβαίνω τι σημαίνει επιχειρησιακή ανοχή. Εγώ θα προτιμούσα όχι την υπηρεσιακή ανοχή, αλλά την αποτελεσματικότητα. Δεν ξέρω, πρέπει να το ξανασκεφτείτε. Τόσο απλά να αντικαθίσταται η λέξη «Λάρισα» από τη λέξη «Αγχίαλο».

Σε ό,τι αφορά τώρα το μεταβατικό διάστημα υλοποίησης του ΕΣΕΕΔ και τις ειδικότερες διατάξεις για το προσωπικό και τα εναέρια μέσα, επειδή ακούστηκαν μη ρεαλιστικά επιχειρήματα από την πλευρά της Αντιπολίτευσης, πρέπει να σημειωθεί ότι το νομοσχέδιο προβλέπει τον απαραίτητο χρόνο προσαρμογής.

Ασφαλώς, αγαπητοί συνάδελφοι, όταν νομοθετούμε τη σύσταση ενός νέου επιχειρησιακού βραχίονα της Πολιτικής Προστασίας που θα επιχειρεί με ελικόπτερα και προσωπικό σε όλη τη χώρα, χρειάζεται και η κατάλληλη προετοιμασία. Ορθώς, λοιπόν, ορίζεται χρονικό διάστημα προσαρμογής και καλώς προβλέπεται ο καθορισμός των οργανικών θέσεων και οι όροι λειτουργίας των βάσεων με προεδρικό διάταγμα που εκδίδεται με πρόταση των εμπλεκόμενων Υπουργών και εξυπηρετεί την καλύτερη διασύνδεση των υπηρεσιών των Υπουργείων στην άσκηση οριζόντιων πολιτικών.

Εξυπακούεται ακόμη, ότι όταν τεθεί ο μηχανισμός σε λειτουργία, θα χρειαστεί εξειδικευμένο προσωπικό, το οποίο θα προσληφθεί με συμβάσεις ορισμένου χρόνου, ώστε να καλυφθούν οι τρέχουσες ανάγκες. Πρόκειται για αυτονόητες προβλέψεις οι οποίες επ’ ουδενί λόγο δεν μπορούν να είναι αντικείμενο κομματικής αντιπαράθεσης.

Τέλος, αναφορικά με τα άρθρα που αφορούν το ΟΑΣΠ, εφόσον υφίσταται Υπουργείο Πολιτικής Προστασίας είναι ορθότατο διοικητικά να υπαχθούν στο πεδίο του η αντιμετώπιση και η πρόληψη καταστροφών, όπως οι σεισμοί που συνιστούν αντικείμενα του συγκεκριμένου οργανισμού.

Και βέβαια δεν νομίζω να διαφωνεί κανείς εδώ μέσα ότι με τις παρούσες ρυθμίσεις προάγεται περαιτέρω η επιστημονική διασύνδεση των στελεχών του ΟΑΣΠ με διεθνείς οργανισμούς, ενώ συμπεριλαμβάνεται στις αρμοδιότητές του και η παρακολούθηση του ελληνικού ηφαιστειακού τόξου. Είμαστε σεισμογενής χώρα και είναι απαραίτητο να προσφέρουμε στον κατ’ εξοχήν αρμόδιο οργανισμό το κατάλληλο πλαίσιο δράσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τόσο από οργανωτική όσο και από λειτουργική άποψη, κυρίες και κύριοι συνάδελφοι, το νομοσχέδιο συνιστά ένα βιώσιμο σύνολο ρυθμίσεων, το οποίο προάγει την εξέλιξη της Πολιτικής Προστασίας στη χώρα μας. Με όραμα και πρόγραμμα η χώρα μας αποκτά νέους θεσμούς διακυβέρνησης που τοποθετούν τον πολίτη στο επίκεντρο της δημόσιας ασφάλειας. Για τον λόγο αυτό, υπερψηφίζουμε ως Κοινοβουλευτική Ομάδα και στηρίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Συνεχίζουμε τώρα με τον κ. Χιονίδη και μετά ακολουθεί ο κ. Γκόκας.

Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Υπάρχει θέμα, κύριε Υπουργέ, με τη Λάρισα...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει θέμα με τη Λάρισα. Θα το λύσουμε, νομίζω.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Με την Τρίπολη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με την Αρκαδία δεν υπάρχει ποτέ θέμα.

Κύριε συνάδελφε, μπορείτε να ξεκινήσετε.

**ΣΑΒΒΑΣ ΧΙΟΝΙΔΗΣ:** Έχει δίκιο.

Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα πολύ συγκεκριμένο νομοσχέδιο, το οποίο, θα έλεγε κανείς, ότι είναι ανεπίκαιρο. Ακούσαμε πραγματικά από αυτό το Βήμα ότι θα έπρεπε να συζητήσουμε για τα κόκκινα δάνεια, για τις κτηνωδίες που συμβαίνουν και ακούμε στις τηλεοράσεις ή και για μία σειρά άλλα γεγονότα, τα οποία είναι τρέχοντα και τα οποία μπορεί κανείς, εάν θέλει να τα δει, να πάει στα δελτία ειδήσεων ή στα πρωινάδικα. Εδώ πρόκειται για κάτι διαφορετικό. Όταν η τρέχουσα επικαιρότητα είναι άλλη, όταν ακόμη και η πολιτική επικαιρότητα είναι διαφορετική, με την ακρίβεια, με την ενέργεια, με τους πολέμους γύρω, όλο το γεωπολιτικό σύστημα που υπάρχει γύρω μας, όταν σε πεντακόσια μίλια από εδώ γίνεται πόλεμος, θα έπρεπε να συζητούμε μόνο αυτά.

Εδώ υπάρχει η αντίθετη άποψη, ότι εμείς, αυτή η Κυβέρνηση, συνεχίζουμε να είμαστε σοβαροί και παρ’ όλα τα προβλήματα που υπάρχουν, οφείλουμε να λύνουμε καθημερινά ζητήματα τα οποία άπτονται συνολικά της ασφάλειας και της προόδου της χώρας. Να κάνουμε ένα νομικό πλαίσιο, ώστε να καταφέρουμε να δουλεύει καλύτερα ως δημόσιος τομέας, να δουλεύει καλύτερα τα ζητήματα έκτακτης ανάγκης και ασφάλειας. Αυτή είναι η μεγάλη μας διαφορά. Θα μπορούσαμε να συζητούμε με οποιονδήποτε για ώρες τα υπόλοιπα. Δεν είναι μείζον ζήτημα το να βελτιώσουμε τις συνθήκες ασφάλειας σε έκτακτες ανάγκες; Αυτό έπρεπε να το χειροκροτούμε, ότι πάμε παράλληλα. Ερχόμαστε, λοιπόν, και λέμε ότι δημιουργείται πλέον ένα πλαίσιο.

Ακούστηκε, επίσης, από τους συναδέλφους, τους οποίους άκουσα με πολλή προσοχή, ότι είναι ένα νομοσχέδιο πρόχειρο, ένα νομοσχέδιο το οποίο βάζει γενικές αρχές. Θα επαναλάβω αυτό που είπα ξανά απ’ αυτό το Βήμα, ότι υπάρχει ένα γαλλικό μοντέλο νομοθέτησης, ότι υπάρχει και το σύστημα νομοθέτησης της δεκαετίας του Μεσοπολέμου, όπου με μεγάλη ακρίβεια περιλαμβάνονταν μέσα στον νόμο ακόμη και αυτά που θέλει να περιλάβει μια υπουργική απόφαση ή μία εγκύκλιος.

Εδώ, λοιπόν, εγώ βλέπω ξεκάθαρα. Τι λείπει από αυτό το νομοσχέδιο; Λείπει ο στόχος; Όχι. Δεν προσδιορίζεται η αναγκαιότητα; Σαφώς. Υπάρχει οδικός χάρτης εφαρμογής, τον οποίο ανέφερε πολύ καλά ο κ. Κέλλας νωρίτερα, για το πότε θα βγει το προεδρικό διάταγμα, σε πόσους μήνες θα αρχίσει να λειτουργεί αυτή η υπόθεση, πότε έχουμε στόχευση, ώστε να μπορέσουμε να ολοκληρώσουμε όλη αυτή τη διαδικασία μιας σπουδαίας πρωτοβουλίας που πήρε το συγκεκριμένο Υπουργείο και με τον Υφυπουργό που εκπροσωπεί τώρα το Υπουργείο εδώ, τον κ. Τουρνά.

Σαφώς και είναι ξεκάθαρο, άρα υπάρχει σωστή νομοθέτηση σε χρόνο για άλλους άκαιρο, αλλά εμείς πάντα οφείλουμε να εφαρμόζουμε το πρόγραμμά μας. Η Νέα Δημοκρατία εφαρμόζει το πρόγραμμά της, γι’ αυτό κάθε φορά πρέπει να έχει ο καθένας μαζί του ένα βιβλιαράκι που βγήκε πριν τις εκλογές για να δούμε εκεί μέσα τι δεν κάναμε απ’ αυτά που είπαμε ή πόσα περισσότερα μπορούμε να κάνουμε.

Το αντικείμενο, λοιπόν, του Εθνικού Μηχανισμού Εναέριας Έρευνας και Διάσωσης «Θεοφάνης Ερμής Θεοχαρόπουλος» είναι κάτι το οποίο περιμέναμε. Τη φωνή του πατέρα Θεοχαρόπουλου, την κραυγή, την άκουσε με πολύ σεβασμό ο Κυριάκος Μητσοτάκης, την άκουσε το αρμόδιο Υπουργείο και να που ο μηχανισμός αυτός μπαίνει σε εφαρμογή μέσα σε λίγους μήνες. Είναι η μόνη αφορμή στην οποία οφείλουμε όλα αυτά; Όχι. Δεκάδες ή εκατοντάδες άλλα ατυχήματα έχουν γίνει, στα οποία δεν καταφέραμε σαν κοινωνία, σαν κρατικός μηχανισμός να ανταποκριθούμε. Το ξέρουμε όλοι. Δεν θα αναφερθώ στη δική μου περιοχή που τυχαίνει να είναι ο Όλυμπος, με πάρα πολλά, τεράστια ατυχήματα.

Θα αναφέρω μόνο ένα γεγονός. Προ τεσσάρων ετών τρεις Γάλλοι ορειβάτες χάθηκαν στο φαράγγι του Ενιπέα. Διετέλεσα δήμαρχος. Θεώρησα ότι υπάρχουν κενά, γι’ αυτό εκπαίδευσα τότε έντεκα άτομα προσωπικό να έλθουν να γίνουν πιλότοι drones. Βέβαια ενημερώσαμε και την Αστυνομία και την Πυροσβεστική ότι είμαστε στη διάθεσή τους με drones, με κάμερες, αλλά και με θερμικές κάμερες στην περίπτωση που χρειάζεται να εντοπίσουμε κόσμο. Να, λοιπόν, που χρειάστηκε πριν από τέσσερα χρόνια μέσα στο φαράγγι να πετάξει ο Αλέξης, ένας από τους εκπαιδευμένους, ώστε να μπορέσει να βοηθήσει την ΕΜΑΚ, ώστε να εντοπιστούν αυτοί οι ορειβάτες. Άρα, λοιπόν, και οι δήμοι και οι εθελοντές, αλλά κυρίως το κράτος οφείλει να είναι εκεί τη στιγμή που χρειάζεται και όχι μετά από ώρες. Άρα, λοιπόν, βρισκόμαστε σε μια σωστή κατεύθυνση. Το Ενιαίο Συντονιστικό Κέντρο Έρευνας και Διάσωσης θα είναι αυτό που θα συντονίζει τα πάντα. Δεν θα είναι κάτι αυτόνομο.

Υπάρχει αναγκαιότητα να γίνει αυτή η υπηρεσία, αυτός ο οργανισμός; Είναι το εύλογο ερώτημα. Δεν μας φτάνει η ΕΜΑΚ; Δεν μας φτάνει η Πυροσβεστική; Εγώ θα απαντήσω «όχι», γιατί η ΕΜΑΚ έχει συγκεκριμένα χαρακτηριστικά που στα βουνά άλλοι είτε λόγω φυσικής κατάστασης, άλλοι λόγω της όχι καλής εκπαίδευσης σε συγκεκριμένες συνθήκες, σε απόκρημνα βράχια ή οπουδήποτε αλλού, δεν μπορούν να ανταποκριθούν. Επομένως, είναι τελείως απαραίτητο ώστε να μπορέσουμε να προχωρήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, να αξιοποιήσω την καλή σας διάθεση; Ευχαριστώ.

Υπ’ αυτή την έννοια θεωρώ ότι βρισκόμαστε σε μια πολύ καλή κατεύθυνση και βεβαίως θα υπάρχουν συνέργειες. Προσδιορίζεται μέσα από τον νόμο. Άλλωστε τα ελικόπτερα -που μακάρι να μη χρειαστούν ποτέ- δεν θα χρησιμοποιηθούν κάπου αλλού; Βεβαίως, σε συνέργεια με το ΕΚΑΒ ή και με άλλους οργανισμούς. Θα είναι μόνο για τα βουνά; Όχι βέβαια. Έχουμε δει πλημμύρες. Ακόμα και στην περιοχή μου έτυχε να έχουμε πλημμύρες όπου δεν μπορείς να προσεγγίσεις και δεν ξέρεις την πραγματική κατάσταση σε απόσταση έστω και εκατό μέτρων από δίπλα σου. Άρα, λοιπόν, σε ειδικές συνθήκες πρέπει να έχεις και εικόνα όχι μόνο με ελικόπτερα, αλλά και με drones. Υπ’ αυτή την έννοια θεωρώ ότι θα βοηθήσουμε πάρα πολύ.

Επίσης, είναι πολύ σημαντικό αυτό που γίνεται με τους εθελοντές πυροσβέστες. Να το πω με απλά λόγια. Αυτοί οι άνθρωποι θα μπορούν να εκπαιδεύονται και ξεκινούν τώρα. Με χαρά ακούσαμε ότι τώρα τον Νοέμβρη αρχίζει η εκπαίδευσή τους. Αυτοί συνεισφέρουν πολλά. Κύριε Υπουργέ, πολλές φορές είναι πολύ πιο χρήσιμοι και έχουν μεγαλύτερη διάθεση να προσφέρουν, γι’ αυτό πρέπει να βρούμε τρόπο να τους ενισχύσουμε με μέσα και εκπαίδευση. Αυτό ξεκινά τώρα και είναι πάρα πολύ σημαντικό, ώστε να μπορέσουν να συνεισφέρουν τα μέγιστα.

Επίσης, κάτι σημαντικό είναι οι τροποποιήσεις στον ΟΑΣΠ. Είναι ένας εξαιρετικά χρήσιμος οργανισμός με πολύ ενδιαφέρον, για τον οποίον, όμως, δεν πρέπει να μπλέκουμε τις αρμοδιότητες. Όλοι στις καθημερινές μας συζητήσεις τι λέμε; Να μην μπλέκουμε τις αρμοδιότητες. Μπερδεύτηκε η μία υπηρεσία με την άλλη. Άρα θεωρώ ότι είναι πάρα πολύ σωστό το ότι δεν μπορεί να κάνει σχέδια έκτακτης ανάγκης ο ΟΑΣΠ, ούτε να κάνει αποκατάσταση μετά τους σεισμούς. Υπ’ αυτή την έννοια βρίσκεται στη σωστή κατεύθυνση. Δεν θέλω να μπω σε περισσότερες λεπτομέρειες.

Έχω να θέσω, λοιπόν, και ένα επιπλέον ζήτημα, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΣΑΒΒΑΣ ΧΙΟΝΙΔΗΣ:** Κλείνω σε δεκαπέντε δεύτερα, κύριε Πρόεδρε.

Θα ήθελα πάρα πολύ να σκεφτείτε σοβαρά τους ανθρώπους, τους πυροσβέστες που με νόμο δικό μας τούς κάνουμε μεταθέσεις σε τρίτες περιοχές για έναν ολόκληρο χρόνο, ενώ έχουν οικογένειες οπουδήποτε. Να το δούμε αυτό, ώστε στις έκτακτες περιόδους να μπορούν να γίνονται μηνιαίες ή δίμηνες αποσπάσεις, ώστε να μπορούν να συνεισφέρουν. Δηλαδή δεν μπορεί ο πυροσβέστης που έχει οικογένεια με τρία παιδιά στο τέλος Νοεμβρίου να χρειαστεί να πάει στη Σάμο για ένα χρόνο. Αυτά τα θέματα πρέπει να τα δούμε και όταν χρειαστούν, αλλού τους χειμερινούς, αλλού τους θερινούς μήνες, να παίρνουν μηνιαίες αποσπάσεις, ώστε να μπορούν να εξυπηρετούνται και αυτοί, γιατί είμαι βέβαιος ότι σύντομα θα αποφασιστεί το να προσληφθεί και επιπλέον προσωπικό στην Πυροσβεστική Υπηρεσία, ώστε να καλυφθούν αυτά τα μεγάλα κενά. Γίνονται πολλές θετικές προσπάθειες σ’ αυτή την κατεύθυνση.

Θεωρώ, λοιπόν, θετικό το σχέδιο νόμου. Έχει αρχή, μέση και τέλος. Είναι ολιστικό και ολοκληρωμένο. Σας παρακαλώ να το ψηφίσουμε, γιατί σε μερικά πράγματα δεν χρειάζονται αντιθέσεις, ούτε υπερβολές.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι ο επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής και οι Βουλευτές του κόμματός του κατέθεσαν στις 3-11-2022 πρόταση νόμου: «Προστασία των δανειοληπτών σε ελβετικό φράγκο από τις ακραίες διακυμάνσεις της συναλλαγματικής ισοτιμίας».

Παραπέμπεται στην αρμόδια Διαρκή Επιτροπή.

Τον λόγο έχει ο κ. Χρήστος Γκόκας από το Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όταν ο αθλητής αγωνιστικής αναρρίχησης Θεοφάνης Ερμής Θεοχαρόπουλος έχανε με τραγικό τρόπο τη ζωή του σε μια χαράδρα στα Τζουμέρκα της Άρτας στις 30 Γενάρη του 2022, αναδείχθηκε σε όλο της το μέγεθος η οδυνηρή έλλειψη μηχανισμού εναέριας διάσωσης στη χώρα μας. Οι ώρες δε, που ο Ερμής κρατήθηκε στη ζωή με τις αγωνιώδεις προσπάθειες του πατέρα του, Γιάννη Θεοχαρόπουλου, εκείνες τις δραματικές στιγμές, κατέδειξαν το τεράστιο κενό σ’ αυτόν τον τομέα.

Η μοναδική ελπίδα για να μη φύγει από κοντά μας αυτός ο νέος άνθρωπος, ο Ερμής, χάθηκε από την αδυναμία για έγκαιρη εναέρια διακομιδή στο νοσοκομείο. Ένας νέος με όνειρα, με φιλοδοξία, δραστήριος και με θέληση, ένας νέος που είχε στόχο μέσα από το αγαπημένο του άθλημα να τιμήσει την πατρίδα του.

Κυρίες και κύριοι συνάδελφοι, η τοπική κοινωνία των Αγνάντων Άρτας και της ευρύτερης περιοχής, όλου του νομού Άρτας και της Ηπείρου, αλλά και όλοι οι Έλληνες είναι και είμαστε ακόμα συγκλονισμένοι από την άδικη και πολύ πρόωρη απώλεια αυτού του νέου ανθρώπου.

Η οικογένειά του, όμως, οι γονείς του, είναι οι πρώτοι που μίλησαν για τη δικαίωση του παιδιού τους μέσα από τη δημιουργία ενός σύγχρονου και αποτελεσματικού Μηχανισμού Εναέριας Έρευνας και Διάσωσης στην Ελλάδα και πρέπει να διδαχθούμε πολλά από τη στάση τους και την αξιοπρέπειά τους.

Είναι δε ευθύνη και χρέος όλων μας να κρατήσουμε ζωντανή τη μνήμη του Θεοφάνη Ερμή Θεοχαρόπουλου και να τον τιμήσουμε στηρίζοντας τον αγώνα των γονιών του. Είναι απόλυτα σωστό να δώσουμε το όνομά του στον μηχανισμό ορεινής διάσωσης που πρέπει να δημιουργηθεί. Οφείλουμε να διαθέσουμε για τους αθλητές αναρρίχησης, για τους ορειβάτες, για τον εναλλακτικό τουρισμό, αλλά και για όλους τους πολίτες που ζουν σε ορεινές, απομακρυσμένες, δυσπρόσιτες και δύσβατες περιοχές, ένα μηχανισμό ολοκληρωμένο, σύγχρονο και άμεσα συνδεδεμένο με όλους τους εμπλεκόμενους μηχανισμούς, την Πολιτική Προστασία, την Πυροσβεστική, την Πολεμική Αεροπορία, το ΕΚΑΒ, αλλά και τις υγειονομικές μονάδες της χώρας. Ένας μηχανισμός που θα παρέχει τα ίδια υψηλά επίπεδα υπηρεσιών σε όλες τις περιφέρειες, όπως συμβαίνει στις ευρωπαϊκές χώρες και ιδιαίτερα στις Άλπεις στην Ελβετία και στις υπόλοιπες χώρες της κεντρικής Ευρώπης.

Κυρίες και κύριοι συνάδελφοι, θεωρώ ότι είναι αυτονόητη η συμφωνία όλων για την αναγκαιότητα της συγκρότησης αυτού του Εθνικού Μηχανισμού Εναέριας Έρευνας και Διάσωσης, που θα έπρεπε βέβαια να είχε προχωρήσει πολύ πιο πριν.

Tο θέμα που συζητάμε, δε, είναι από τα κατ’ εξοχήν θέματα που προσφέρονται για συγκλίσεις. Δεν προσφέρονται, όμως, για κομματική αντιπαράθεση και δεν προσφέρονται για πολιτική εκμετάλλευση, για επικοινωνία και δημόσιες σχέσεις.

Τώρα με ποια δεδομένα συζητάμε; Οι υπάρχοντες μηχανισμοί για την εναέρια διάσωση, υπηρεσίες και μέσα, όπως αποδείχθηκε στην περίπτωση του Θεοφάνη Ερμή, είναι ανεπαρκείς και αδύναμοι να ανταποκριθούν σε ανάλογες περιπτώσεις και δυσπρόσιτα ορεινά σημεία.

Επίσης, ο ν.4662/2020 για την Πολιτική Προστασία στην πράξη παραμένει ουσιαστικά ανενεργός και ανεφάρμοστος μέχρι σήμερα. Παρά τις εξαγγελίες του Πρωθυπουργού για ένα ολοκληρωμένο Σχέδιο Εναέριας Έρευνας και Διάσωσης, έχουμε μπροστά μας ένα σχέδιο νόμου με ασαφείς και προχειρογραμμένες διατάξεις που παραπέμπουν στην έκδοση πολλών κοινών υπουργικών αποφάσεων και προεδρικών διαταγμάτων για την εξειδίκευση και τη διευθέτηση ουσιαστικών ζητημάτων. Περισσότερο μοιάζει με έκθεση ιδεών.

Έχουμε ένα πολύ συνοπτικό κείμενο γενικόλογο, που προσπαθεί να καλύψει τις ανάγκες του συμβολισμού του θέματος, την ηθική πλευρά και τη διάσταση του χρέους και του σεβασμού που αναλογεί από την πλευρά της πολιτείας.

Επιπλέον και σε αυτή την περίπτωση η Κυβέρνηση δεν αποφεύγει τον πειρασμό να καλύψει τις δικές της επικοινωνιακές ανάγκες ή καλύτερα τις δικές της προεκλογικές ανάγκες.

Σήμερα ψηφίζουμε κάτι που θα διαμορφωθεί, όμως, στη συνέχεια, αλλά και θα υλοποιηθεί σε βάθος πενταετίας, χωρίς να ξαναπεράσει από τη Βουλή. Και βέβαια, από πού προκύπτει ότι πρέπει να φτάσουμε μέχρι τα πέντε χρόνια; Αφ’ ενός, ψηφίζουμε το αυτονόητο στο οποίο όλοι συμφωνούμε. Αφ’ ετέρου, όμως, ζητείται από τη Βουλή να δώσει λευκή εξουσιοδότηση για όλα τα άλλα. Δεν είναι αυτό ούτε ολοκληρωμένη ούτε η πιο σοβαρή και υπεύθυνη νομοθετική πρωτοβουλία που θα μπορούσαμε να έχουμε.

Προφανώς, φαίνεται ως θετικό και έχει τη λογική του αυτό, ότι γίνεται επιτέλους συζήτηση ή ότι έστω μέσω της σύναψης συμβάσεων με ιδιωτικούς φορείς, παρέχεται μια δυνατότητα διάσωσης.

Και αναρωτιέμαι: Αρκεί μια θετική φαινομενικά νομοθετική πρωτοβουλία, όταν δεν διασφαλίζεται και δεν εξειδικεύεται το πλαίσιο συνεργασίας του νέου αυτού μηχανισμού με τους υφιστάμενους λοιπούς μηχανισμούς επίγειας και εναέριας διάσωσης, κρατικούς και εθελοντικούς και ιδιαίτερα με το ΕΚΑΒ, όταν δεν έχουμε σήμερα μπροστά μας ένα γενικότερο σχέδιο για την αναβάθμιση του μηχανισμού διάσωσης σε όλα τα επίπεδα; Γιατί να μην έχουμε σήμερα εδώ ένα ολοκληρωμένο νομοσχέδιο, αντιγράφοντας έστω και προσαρμόζοντας στην ελληνική πραγματικότητα ένα δοκιμασμένο μοντέλο, παραδείγματος χάριν αυτό της Ελβετίας;

Είναι πάνω από όλα θέμα ζωής, το ζήτημα που συζητάμε. Η ζωή έχει την ύψιστη αξία. Αλλά ένα τέτοιο μοντέλο συμβάλλει και στη συνολικότερη ανάπτυξη ορεινών και μειονοτικών περιοχών σε πολλούς τομείς τουρισμού, ορειβασίας, εναλλακτικού τουρισμού, αθλητικών δραστηριοτήτων, αλλά και συνδέεται με την κοινωνική ζωή των κατοίκων σε αυτές τις μειονεκτικές περιοχές. Η άμεση λύση για σύναψη συμβάσεων για την παροχή υπηρεσιών έρευνας και διάσωσης με εναέρια ιδιωτικά μέσα και προσωπικό και την ανάλογη μίσθωση και αμοιβή, μπορεί να είναι αναγκαία ως άμεση λύση, αλλά για πόσο διάστημα; Δεν προσδιορίζετε.

Μην φτάσουμε στο «ήρθε για να μείνει», αυτός ο τρόπος αντιμετώπισης του προβλήματος, ενώ δεν δίνονται απαντήσεις για τις ελάχιστες υπηρεσιακές απαιτήσεις, το αναγκαίο προσωπικό, το χρονοδιάγραμμα εφαρμογής, τις δαπάνες και τις πηγές χρηματοδότησης, αλλά και τη διασφάλιση της διαφάνειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πριν κλείσω, κύριε Πρόεδρε -την ανοχή σας παρακαλώ-, δυο λόγια για τις βάσεις ετοιμότητας επιφυλακής.

Αρχικά προτείνονται θέσεις δίπλα σε υπάρχοντα αεροδρόμια, όπου υπάρχουν ήδη βασικές υποδομές, παρά τα προβλήματα που μπορεί να δημιουργεί η υπάρχουσα κίνηση. Θα πρέπει, όμως, για τις προσωρινές και τις μόνιμες θέσεις -που δεν θα πρέπει να αργήσουν- να επικρατήσουν ορθολογικά κριτήρια. Κατ’ αρχάς για τον αριθμό, οι έξι θέσεις φαίνονται λίγες. Οι θέσεις ετοιμότητας επιφυλακής πρέπει να επιτρέπουν την άνετη και χωρίς προβλήματα λειτουργία των πτητικών μέσων, να είναι ανεξάρτητες και να παρέχουν τον καλύτερο δυνατό χρόνο πρόσβασης σε όλα τα σημεία με τις καλύτερες συνθήκες λειτουργίας της βάσης.

Να ακούσουμε δε τους ειδικούς και μόνο τους ειδικούς και να συζητηθεί ξανά εδώ στη Βουλή το θέμα. Οι μόνιμες θέσεις δεν πρέπει να αποτελέσουν αντικείμενο διαγωνισμών ή πιέσεων τοπικών παραγόντων, αλλά ορθής και τεκμηριωμένης μελέτης, αξιολόγησης και τελικής επιλογής.

Κυρίες και κύριοι συνάδελφοι, κλείνω. Με ευθύνη της Κυβέρνησης, που έχει αυτή τη δυνατότητα, δεν πρέπει να χαθεί η ευκαιρία να διαμορφώσουμε όλοι μαζί ένα πλαίσιο για την έρευνα και τη διάσωση στη χώρα μας, εφάμιλλο των ανεπτυγμένων σε αυτόν τον τομέα χωρών. Να προλάβουμε να σώσουμε τις ζωές που κινδυνεύουν από ατυχήματα ή από προβλήματα υγείας στα ορεινά ή στα δυσπρόσιτα χωριά ή στα νησιά.

Δεν πρέπει να υπάρξει ξανά απώλεια ζωής, όπως έγινε με τον Ερμή στα βουνά των Τζουμέρκων. Γι’ αυτό οι αποφάσεις και οι δράσεις πρέπει να είναι ολοκληρωμένες και όχι πρόχειρες και ανεφάρμοστες.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Λοβέρδος από τη Νέα Δημοκρατία. Μετά θα μιλήσουν ο κ. Γεωργιάδης και ο κ. Βεσυρόπουλος. Θα κλείσουμε με τον κ. Μπούμπα και τον Υπουργό.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλησπέρα σας.

Προηγουμένως άκουσα τον κ. Βασίλη Βιλιάρδο, τον Κοινοβουλευτικό Εκπρόσωπο της Ελληνικής Λύσης, έναν συνάδελφο Βουλευτή τον οποίον εκτιμώ ιδιαίτερα και πολύ σοβαρό άνθρωπο και γι’ αυτό πάντα παρακολουθώ και τις ομιλίες του, για είναι τεκμηριωμένες τις περισσότερες φορές. Μου έκανε εντύπωση, βέβαια, ότι κατέφυγε σε ένα επιχείρημα, το οποίο δεν το περίμενα από τον κ. Βιλιάρδο. Ότι οι Βουλευτές της Νέας Δημοκρατίας αγοράζουν κόκκινα δάνεια. Ήταν λαϊκίστικο το επιχείρημα αυτό. Ελπίζω ότι του ξέφυγε κατά τη ρύμη του λόγου. Δεν ήθελε να πει κάτι τέτοιο. Το ελπίζω.

Διότι αυτό -κοιτάξτε- έχει παραγίνει, αυτό με τον λαϊκισμό. Και εγώ, όπως και η συντριπτική πλειοψηφία των Βουλευτών της Νέας Δημοκρατίας είμαστε εξοργισμένοι με τις συμπεριφορές αυτές, όπως είδαμε με συγκεκριμένο συνάδελφο Βουλευτή, ο οποίος είχε εξαγοράσει κόκκινα δάνεια. Ήταν απαράδεκτο. Δεν ξέρω αν είναι ποινικό αδίκημα. Δεν είμαι νομικός για να το κρίνω. Θα το κρίνουν τα δικαστήρια, αλλά ήταν σαφώς βαθιά ανήθικο -βαθιά ανήθικο!- και μας έχει εξοργίσει όλους. Γι’ αυτό, επειδή ο Κυριάκος Μητσοτάκης δεν ανέχεται ούτε μύγα στο σπαθί του σε ό,τι αφορά θέματα ηθικής, η πρώτη πράξη του ήταν να τον διώξει από την Κοινοβουλευτική Ομάδα της Νέας Δημοκρατίας.

Και κάτι άλλο, επειδή συζητείται έντονα και λέγεται και αυτό κάνει κακό στο σύνολο των Βουλευτών και στο σύνολο της εικόνας που παρουσιάζει το ελληνικό Κοινοβούλιο στην κοινωνία μας, ότι δήθεν οι Βουλευτές πλουτίζουν ή δήθεν οι Βουλευτές κονομάνε, για να χρησιμοποιήσω την χύδην έκφραση που χρησιμοποιούν κάποιοι συμπολίτες μας.

Το ξέρετε πάρα πολύ καλά ότι ένας Βουλευτής -και πρέπει να το καταλάβει και ο κόσμος- ακόμα και να ήθελε να διαφθαρεί, δεν μπορεί, διότι δεν διαχειρίζεται δημόσιο χρήμα. Κανένας Βουλευτής δεν διαχειρίζεται δημόσιο χρήμα. Δημόσιο χρήμα μπορεί να διαχειρίζονται σε άλλους τομείς, αλλά όχι οι Βουλευτές. Οι περισσότεροι Βουλευτές εδώ μέσα όλων των κομμάτων, για να είμαι ρεαλιστής, είναι άνθρωποι βιοπαλαιστές, μεροκαματιάρηδες. Από τον μισθό τους ζουν, από τον οποίο τους παρακρατούν και τα κόμματα μεγάλο μέρος της αμοιβής που παίρνουν. Έχουν και την αγωνία της επανεκλογής, η οποία κοστίζει και πρέπει να κάνουν και οικονομίες, για να μπορέσουν τα βγάλουν πέρα τον εκλογικό αγώνα. Το να λες, λοιπόν, ότι ο Βουλευτής πλουτίζει ή είναι βολεμένους είναι από τα μεγαλύτερα ψέματα που υπάρχει.

Δυστυχώς, εμείς οι ίδιοι οι Βουλευτές το επιτρέπουμε αυτό να αναπαράγεται, με αποτέλεσμα να δημιουργείται μια στρεβλή εικόνα στον κόσμο έξω εις βάρος όχι μόνο του Κοινοβουλίου, εις βάρος του πολιτικού συστήματος.

Πράγματι, άκουσα εδώ κατά τη διάρκεια της σημερινής συζήτησης για ένα θέμα εξειδικευμένο. Πράγματι, το συγκεκριμένο νομοσχέδιο που συζητείται σήμερα είναι ιδιαίτερα εξειδικευμένο. Αφορά ένα επιχειρησιακό σχέδιο για τη διάσωση στη χερσαία χώρα, που το ανέλυσε πάρα πολύ καλά ο εισηγητής μας, ο κ. Στέφανος Γκίκας, ο οποίος και ως πρώην στρατιωτικός είναι πολύ πιο άξιος εμού για να μιλήσει για επιχειρησιακά σχέδια.

Επιπλέον, όμως, θα πρέπει να πούμε ότι ακούσαμε πολλές κουβέντες εδώ για παιδοβιαστές, για ακρίβεια, για «Καλάθι του Νοικοκυριού», γι’ αυτά τα θέματα που πρέπει να μιλήσουμε.

Φυσικά και θα μιλάμε για όλα αυτά. Χτες για την κακοποίηση των παιδιών, ένα τεράστιο θέμα που προκαλεί αηδία και αποστροφή σε όλη την κοινωνία, υπήρξε μια ολόκληρη συνεδρίαση των επιτροπών της Βουλής εδώ στην Ολομέλεια, στην οποία μίλησαν τόσοι Υπουργοί και τόσοι έλαβαν τον λόγο μεταξύ των οποίων και ο ίδιος ο Πρωθυπουργός. Για ποιο λόγο, λοιπόν, να λέμε τέτοια πράγματα και να διαστρεβλώνουμε μια εικόνα η οποία δεν είναι πραγματική; Η κακοποίηση του κάθε ανθρώπου, πόσω μάλλον ενός ανήλικου παιδιού είναι ένα αποτρόπαιο έγκλημα το οποίο βρίσκει τη συντριπτική πλειοψηφία της κοινωνίας μας και φυσικά το σύνολο του ελληνικού Κοινοβουλίου απέναντί του. Και αυτό το φαινόμενο το αποκηρύσσουμε όλοι, όλα τα κόμματα. Το να προσπαθούμε να βγάλουμε διάφορα πολιτικά πλεονεκτήματα από τέτοιες υποθέσεις είναι πολύ μεγάλο λάθος. Πολύ μεγάλο λάθος και εις βάρος πάλι του πολιτικού συστήματος.

Σε ό,τι αφορά την ακρίβεια, γιατί κι αυτό ειπώθηκε σήμερα σε αυτή εδώ την Αίθουσα, πράγματι είναι το μεγαλύτερο πρόβλημα που αντιμετωπίζει η Ελλάδα σήμερα. Δεν υπάρχει μεγαλύτερο πρόβλημα που αντιμετωπίζει ο μέσος Έλληνας πολίτης σε όλες τις περιφέρειες της Ελλάδος και στη δική μου περιφέρεια που απαρτίζεται από ανθρώπους βιοπαλαιστές, μεροκαματιάρηδες, ανθρώπους του μόχθου και της βιοπάλης, όπως είναι η δυτική Αθήνα, το Περιστέρι, το Αιγάλεω, η Πετρούπολη, το Χαϊδάρι, το Ίλιον, η Αγία Βαρβάρα, οι Άγιοι Ανάργυροι. Σε όλες αυτές τις περιοχές οι άνθρωποι υποφέρουν από την ακρίβεια. Δεν υπάρχει αμφιβολία περί τούτου. Δεν υπάρχει άνθρωπος που να μην υποφέρει από την ακρίβεια, πόσω μάλλον τα πιο ευπαθή και τα πιο χαμηλά εισοδήματα. Γι’ αυτό ακριβώς εμείς όλοι προσπαθούμε με κάθε δυνατό τρόπο, η Κυβέρνηση πρωτίστως, να ανακουφίσει τους Έλληνες πολίτες. Αλλά το φαινόμενο είναι εισαγόμενο. Θα το πω για πολλοστή φορά, έστω και αν δεν θέλουν κάποιοι να το παραδεχτούν. Ο κόσμος όμως το καταλαβαίνει. Είναι ένα πρόβλημα το οποίο έχει προκληθεί αρχικά από την πανδημία και δευτερευόντως από τον πόλεμο στην Ουκρανία και την ενεργειακή κρίση. Ήδη έχουμε κάνει τεράστιες προσπάθειες και έχουμε στηρίξει το εισόδημα των χαμηλών, των ευπαθών νοικοκυριών, κυρίως με τους λογαριασμούς της ΔΕΗ που βλέπετε ότι κλιμακώνονται μέρα με τη μέρα.

Είχαμε εισαγωγή του «Καλαθιού του Νοικοκυριού» από χθες. Απ’ ό,τι με ενημέρωσε και προηγουμένως ο φίλος μου Άδωνις Γεωργιάδης, ο αρμόδιος Υπουργός, ήδη πάει αρκετά καλά και ελπίζουμε ότι μέσα στον επόμενο μήνα θα υπάρξει και αποκλιμάκωση των τιμών και στα βασικά αγαθά του σουπερμάρκετ. Είναι πραγματικά ένα τεράστιο πρόβλημα που απασχολεί όλους μας. Συνεπώς μέσα σε αυτή τη διαδικασία φίλες και φίλοι, όλοι έχουμε υποχρέωση πάνω από όλα να στηρίξουμε την πατρίδα μας, το κοινωνικό σύνολο και το πολιτικό σύστημα. Όλα τα άλλα είναι φτηνοί λαϊκισμοί για προεκλογικούς λόγους που δεν χωράνε σε μια σύγχρονη δημοκρατία, όπως είναι η ελληνική.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για την τροπολογία, το άρθρο 3.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Έχω έρθει για να υποστηρίξω το άρθρο 3 της τροπολογίας του Υπουργείου Οικονομικών στο σχέδιο νόμου του Υπουργείου Κλιματικής Κρίσης και Πολιτικής Προστασίας: «Λειτουργία καταστημάτων την πρώτη Κυριακή του Νοεμβρίου του 2022: Επιτρέπεται η λειτουργία των εμπορικών καταστημάτων την Κυριακή 6 Νοεμβρίου σ’ ολόκληρη την επικράτεια από ώρα 11:00 έως 20:00».

Η συγκεκριμένη μας νομοθετική πρωτοβουλία προκάλεσε χθες, κύριε Πρόεδρε, ανακοίνωση επικριτική από την ΓΣΕΒΕΕ και την ΕΣΕΕ. Δεν έχω σκοπό να το αποκρύψω αυτό απ’ τη Βουλή. Θέλω να εξηγήσω γιατί τη φέρνουμε. Ευχαρίστως να τοποθετηθεί όποιος συνάδελφος θέλει. Σε διαδοχικές μου συναντήσεις με την ΕΣΕΕ, τη ΓΣΕΒΕΕ και πολλούς εμπορικούς συλλόγους είχα δεχθεί το διαρκές αίτημα της κατάργησης των ενδιάμεσων εκπτώσεων, το οποίο είχε υποσχεθεί και η προηγούμενη κυβέρνηση αλλά δεν είχε προλάβει να υλοποιήσει. Υπενθυμίζεται πως στο προηγούμενο πολυνομοσχέδιο με ειδικό άρθρο καταργήθηκαν οι ενδιάμεσες εκπτώσεις και αυτό χαιρετίστηκε από τον εμπορικό κόσμο που είχε αυτό το αίτημα. Προέκυψε όμως ότι έχει πρόβλημα.

Δύο Κυριακές του χρόνου, η πρώτη Κυριακή του Μαΐου και η πρώτη Κυριακή του Νοεμβρίου, ήταν ανοιχτές με το προηγούμενο καθεστώς τις Κυριακές λόγω των ενδιάμεσων εκπτώσεων. Άρα με την κατάργηση ενδιάμεσων εκπτώσεων θεωρήθηκε νομοθετικά ότι χάνεται η άδεια να λειτουργούν αυτές τις δύο Κυριακές. Ετέθη, λοιπόν, το ζήτημα από την αγορά η οποία επιθυμεί να έχει ανοιχτά καταστήματα τις Κυριακές ότι με αυτόν τον τρόπο «ναι μεν καταργείτε τις ενδιάμεσες εκπτώσεις και κάνατε δεκτό το αίτημα των εμπορικών συλλόγων, αλλά ταυτόχρονα βλάψατε το δικό μας συμφέρον γιατί έχουμε πλέον δύο Κυριακές λιγότερες τον χρόνο να λειτουργούμε από όσες είχαμε με το προηγούμενο καθεστώς».

Εμείς δεν είχαμε καμμία βούληση να κάνουμε κάτι τέτοιο, ούτε να αυξήσουμε τις Κυριακές ούτε να μειώσουμε τις Κυριακές. Θέλουμε να παραμείνουν οι Κυριακές που είναι σε λειτουργία ίδιες στον αριθμό, όπως ήταν τα τελευταία περίπου δέκα χρόνια. Έτσι, ερχόμαστε τώρα με αυτή την τροπολογία για να υπάρχει η δυνατότητα καταστήματα που επιθυμούν να λειτουργήσουν αυτή την Κυριακή να μπορέσουν να λειτουργήσουν. Δεν προλαβαίναμε. Το δικό μας νομοσχέδιο θα έρθει την άλλη εβδομάδα. Εκεί θα λύσουμε οριστικά νομοθετικά το ζήτημα και για την πρώτη Κυριακή του Μαΐου.

Θεωρώ ότι ήταν άδικη η δριμεία ανακοίνωση των δύο προαναφερθεισών οργανώσεων καθώς καλώς γνωρίζουν ότι δεν πρόκειται περί νομοθέτησης επιπλέον Κυριακής. Παραμένουμε στον ίδιο ακέραιο αριθμό, όπως ίσχυε όλα αυτά τα χρόνια.

Ευχαριστώ πολύ, κύριε Πρόεδρε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, θα ήθελα να κάνω μια ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, δεν είναι μόνο η ΓΣΕΒΕΕ δεν είναι μόνο η ΕΣΕΕ, είναι και αίτημα εμπορικών συλλόγων συνολικά που καταδικάζουν αυτή την απόφαση να ανοίξουν τα καταστήματα στις 6 του μήνα. Εγώ όμως θέλω να σας ρωτήσω το εξής.

Είπατε ότι η αγορά ζήτησε να ανοίξουν. Για εσάς ποια είναι αγορά. Αγορά είναι τα μεγάλα εμπορικά κέντρα; Είναι οι αλυσίδες ή είναι οι μικρομεσαίοι επιχειρηματίες και τα εμπορικά καταστήματα που αποτελούν πάνω από το 95% της ελληνικής επιχειρηματικότητας; Απαντήστε μας. Δηλαδή, ποια συμφέροντα τελικά εξυπηρετείτε.

Θα βάλω και μια άλλη διάσταση. Όταν μιλάμε για εξοικονόμηση ενέργειας λόγω του προβλήματος που υπάρχει -δεν πάω στο που έχουν φτάσει οι τιμές, ποιος κερδίζει, ποιος χάνει- είναι μεγάλη κατανάλωση ενέργειας το άνοιγμα της Κυριακής 6 Νοεμβρίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ. Θέλετε τον λόγο; Να το κλείσουμε εδώ. Δεν υπάρχει κάποια άλλη ερώτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να μου κάνει την κριτική αυτή ο κύριος από το ΚΚΕ να το καταλάβω. Να μου την κάνουν από την Ελληνική Λύση, να το καταλάβω. Η κυβέρνηση ΣΥΡΙΖΑ εάν συνέχιζε να κυβερνά, η Κυριακή 6 Νοεμβρίου θα ήταν ανοιχτή. Δηλαδή, αν ήταν ανοιχτή με κυβέρνηση ΣΥΡΙΖΑ υποστηρίζατε τον μικρομεσαίο κι άμα είναι ανοιχτά με Κυβέρνηση Μητσοτάκη είμαστε κατά του μικρομεσαίου; Σας έχω πει πολλές φορές να σοβαρευτείτε επιτέλους. Αυτά τα πράγματα μπορούσατε να τα λέτε πριν κυβερνήσετε. Τώρα που έχετε κυβερνήσει όποιος σοβαρός άνθρωπος σας ακούει, τον πιάνουν τα γέλια.

Ξαναλέω ότι η πρώτη Κυριακή του Νοεμβρίου, τα πέντε χρόνια της κυβερνήσεως ΣΥΡΙΖΑ, ήταν ανοιχτά τα καταστήματα κανονικότατα. Θυμάμαι ακόμα ωραίες σκηνές που πήγαινε ο Λαφαζάνης με τη ΛΑΕ σε κάτι καταστήματα και πηγαίνατε εσείς τα ΜΑΤ και τους μπαγλαρώνατε. Άρα, λοιπόν, όταν μπαγλαρώνατε εσείς τον Λαφαζάνη και τους άλλους ήταν καλοί και υπέρ του μικρομεσαίου; Μα δεν σοβαρεύεστε επιτέλους να κάνουμε μια κανονική κουβέντα σαν άνθρωποι;

Ξαναλέω, λοιπόν. Δεν προσθέτουμε Κυριακή για να μπορείτε ευλόγως να μου πείτε ότι θέλω να κάνω το χατίρι στους μεγάλους. Παραμένω στον ακέραιο αριθμό Κυριακών που ήταν επί ΣΥΡΙΖΑ. Αν αυτό βοηθάει τους μεγάλους ήσασταν Κυβέρνηση των μεγάλων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Βεσυρόπουλος έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1453 και ειδικό αριθμό 3 που κατατέθηκε από το Υπουργείο Οικονομικών και συγκεκριμένα στο άρθρο 1 αυτής.

Με την προτεινόμενη διάταξη προβλέπεται παράταση μέχρι τις 31 Μαρτίου 2023 της αναστολής εκτέλεσης των πρωτοκόλλων κατεδάφισης και διοικητικής αποβολής για έργα που υφίστανται πριν την 9η Μαρτίου 2021 στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας-λίμνης και κοίτης πλεύσιμου ποταμού χωρίς να υφίσταται απόφαση παραχώρησης της χρήσης αυτών.

Η παράταση αυτή κρίνεται επιβεβλημένη λόγω των επαναλαμβανόμενων καθυστερήσεων που παρατηρήθηκαν μακροπρόθεσμα εξαιτίας της πανδημίας ως προς την ομαλή διεξαγωγή των διαδικασιών νομιμοποίησης και τακτοποίησης των σχετικών έργων.

Σε κάθε περίπτωση η υλοποίηση κατεδάφισης και διοικητικής αποβολής στην παρούσα χρονική συγκυρία θα ήταν δυσχερής για πολυπληθείς ομάδες ενδιαφερομένων και τουριστικές επιχειρήσεις που επικεντρώνουν τη δραστηριότητά τους σε έργα κατασκευασμένα στον αιγιαλό και την παραλία, χωρίς να υφίσταται ενεργή απόφαση παραχώρησης της χρήσης αυτών.

Παράλληλα, οι εν λόγω ενδιαφερόμενοι δεν θα είχαν επαρκείς εναλλακτικές δυνατότητες μετά την κατεδάφιση και τη διοικητική αποβολή.

Σας ευχαριστώ σας.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, μπορώ να κάνω μια ερώτηση στον Υπουργό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, η αναστολή εκτέλεσης του πρωτοκόλλου κατεδάφισης και διοικητικής αποβολής που φέρνετε, δεν είναι μια απλή παράταση προθεσμιών. Η αναστολή εκτέλεσης των κατεδαφίσεων για ένα εξάμηνο δίνει τη δυνατότητα νομιμοποίησης και σε κτίσματα που έχουν κριθεί οριστικώς κατεδαφιστέα.

Ξέρετε, δεν σας το λέω μόνο εγώ. Ήδη ο συνάδελφός σας ο Υφυπουργός Περιβάλλοντος έχει αρχίσει εδώ και δύο - τρεις ημέρες με όλα τα μέσα ενημέρωσης και ειδικά πρωτοσέλιδα και καταθέτει απόψεις για την επόμενη μέρα προς την κατεύθυνση αυτή. Βέβαια θα περίμενα να ήταν εδώ και να μας εξηγήσει αυτά που περιγράφει.

Αλλά έχω να κάνω μια πρόταση: Εφόσον έχει και άλλες προτάσεις που απορρέουν από αυτή εδώ την τροπολογία, δεν την παίρνετε πίσω αυτή ούτως ώστε να έρθει εδώ στη Βουλή μια άλλη μέρα και να κουβεντιάσουμε συνολικά όλα τα προβλήματα και τα θέματα που επιχειρεί να λύσει, όχι με αυτό τον τρόπο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε κάτι να πείτε, κύριε Υπουργέ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, είναι μια απλή παράταση, όπως είπατε, και τίποτα άλλο. Η πρώτη ήταν μέχρι 31-10-2021, η δεύτερη μέχρι 31-3-2022 λόγω της πανδημίας και έρχεται τώρα η καινούργια που πάει μέχρι 31-3-2023 για τους λόγους που προανέφερα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπούμπας και θα κλείσει τη συζήτηση ο Υπουργός.

Παρακαλώ, κύριε Μπούμπα, έχετε τον λόγο .

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριοι του Υπουργείου, ο κ. Γεωργιάδης έφυγε βέβαια, δεν είναι εδώ, επειδή γίνεται λόγος πολύς με τα κόκκινα δάνεια, θέλω απλά να θυμίσω στον κ. Γεωργιάδη ότι με τον κ. Πλεύρη ως Βουλευτές του ΛΑΟΣ το 2012 είχαν καταθέσει μια επίκαιρη ερώτηση τότε στον κ. Κεγκέρογλου για το πώς λειτουργούν οι εισπρακτικές εταιρείες και αυτά τα ψιλά γράμματα, τα πονηρά, των εισπρακτικών εταιρειών. Καλό είναι να θυμόμαστε, όταν τότε εμφανιζόταν ως θεματοφύλακας για το κοινωνικό σύνολο.

Πάμε στο νομοσχέδιο τώρα. Είναι ένα σχέδιο δράσης γι’ αυτό που λέμε «έρευνα και διάσωση», αλλά θα πρέπει να το δούμε και από άλλες πτυχές. Κύριε Υφυπουργέ, πάνω σ αυτό το ζήτημα θα πρέπει να μιλήσουμε και για τους συνανθρώπους μας οι οποίοι κινδύνεψαν ή, αν θέλετε, αποκλείστηκαν, που δεν πήγαν για αναψυχή, όπως είναι κάποιοι βοσκοί, όπως είναι κάποιοι αγρότες και ως Ελληνική Λύση θα σας προτρέπουμε, γιατί εκτός από Υφυπουργός σας μιλώ και ως Ίκαρος -και θα το δούμε στη συνέχεια- που ήσασταν, τι δεν έχετε κάνει;

Κατ’ αρχάς, ως μέλος της Λέσχης Ειδικών Δυνάμεων Σερρών, αλλά και της πανελλήνιας ομοσπονδίας, όσοι έχουμε υπηρετήσει τις ειδικές δυνάμεις του στρατού και δη στους αλεξιπτωτιστές οικειοθελώς, έχουμε μια αγάπη στη διάσωση. Αυτό, λοιπόν, που έπρεπε να κάνετε είναι να δώσετε κάποια εχέγγυα στις εθελοντικές ομάδες, κυρίως από τις ομάδες διάσωσης της Λέσχης Ειδικών Δυνάμεων Σερρών και όλης της Ελλάδος, όπου πολλές φορές με μία ομάδα πρότυπο που έχουν οι λέσχες να πάνε σε διασώσεις και να τους βοηθάτε σε αυτό. Είναι πάρα πολύ καλό.

Δύο είναι τα σημεία που έπρεπε να προσέξετε σήμερα. Τα είπε αναλυτικά ο κ. Βιλιάρδος. Αν δεν υπάρχει σωστός συντονισμός και σωστή εκπαίδευση, δεν θα ευοδωθεί αυτή η προσπάθεια. Πρέπει να είμαστε στο προσκεφάλι του πολίτη. Αλλά όταν ο Πρόεδρος της Λέσχης Ειδικών Δυνάμεων Σερρών, ο φίλος ο Ντίνος Μελαχρινός και όλα τα παιδιά καλύπτουν από την τσέπη τους όλα τα έξοδα και δεν έχουν τα εχέγγυα, καλό θα είναι τέτοιες λέσχες που θα πρέπει με ένα νομοσχέδιο να τις «εκμεταλλευτείτε» στο έπακρο, να τις βοηθήσετε να ορθοποδήσουν. Και είναι αυτό που πολλές φορές σαν Ελληνική Λύση σας λέμε, να φέρετε και την Εθνική Πολιτοφυλακή, κατά τα ευρωπαϊκά πρότυπα ή και κατά τα ελβετικά πρότυπα, που μπορεί να βοηθήσει, διότι δεν είναι μόνο τα εναέρια μέσα.

Κατ’ αρχάς, έπρεπε να υπάρχει μια ειδική υπηρεσία αναλυτικής χαρτογράφησης της κάθε περιοχής με τις ιδιαιτερότητές της και να υπάρχει μία αγαστή σχέση , όπως είπα, και με τις ομάδες και τις Λέσχες Ειδικών Δυνάμεων ανά την Ελλάδα, αλλά και με την Ελληνική Ομάδα Διάσωσης, που ιδρύθηκε εδώ και πάρα πολλά χρόνια και διαβάζω τον Ζαφείρη Τρόμπακα, τον ιδρυτή της, για τα προβλήματα που έχει με πάνω από δυόμισι χιλιάδες εθελοντές, από το 1978 και τριάντα δύο παραρτήματα.

Γιατί το λέμε αυτό; Το κάθε βουνό έχει τις ιδιαιτερότητές του. Για να υπάρχει σωστός συντονισμός με τα εναέρια μέσα θα πρέπει να υπάρχει μία πολύ καλή συνεργασία με τις τοπικές αρχές για την ιδιαιτερότητα του εδάφους. Ο άνθρωπος Θεοχαρόπουλος έχασε τη ζωή του ήταν από την καθυστέρηση της καθυστέρησης των εναέριων μέσων. Αλλά δεν υπάρχει συντονισμός με τις χερσαίες μονάδες δεν μπορεί να έρθει ένα ουσιαστικό αποτέλεσμα.

Αυτό, λοιπόν, περιμένουμε να το δούμε, να υπάρχει μία συνεργασία, ένας συνδετικός κρίκος ανάμεσα σε αυτές τις ομάδες και τα εναέρια μέσα. Διότι όσο και αν εκσυγχρονιστούμε, αν δεν υπάρχει συντονισμός ανάμεσα στις ομάδες διάσωσης, δηλαδή, αξιοποίηση των ανθρωπίνων πόρων του έμψυχου δυναμικού, δεν θα έχουμε απτά αποτελέσματα.

Αυτό, γίνεται σε κάθε σοβαρό οργανωμένο κράτος. Η εικόνα ενός οργανωμένου κράτους, που είναι στο προσκεφάλι του πολίτη, είναι όταν ο πολίτης κινδυνεύσει. Και θα κινδυνεύσει ένας ποιμένας, ένας αγρότης. Η δικιά μας ομάδα διάσωσης έχει πάει σε πάμπολλες περιπτώσεις στις Σέρρες, σε ανθρώπους που έχασαν τον προσανατολισμό, είτε ήταν αγρότες είτε κτηνοτρόφοι, και έκανε έναν αγώνα δρόμου να τους σώσει. Δηλαδή, δεν είναι μόνο το τουριστικό κομμάτι της διάσωσης. Τα στοιχεία είναι δυσοίωνα! Έχουν γίνει εβδομήντα δύο ατυχήματα μόνο στο Βουνό των Θεών, τον Όλυμπο, την τελευταία τριετία με οκτώ θανάτους.

Το άλλο θέμα, Πτέραρχε, Ίκαρε και Υπουργέ, είναι ότι έπρεπε να δείτε και το θέμα εναερίου εφοδιασμού. Υπάρχει σήμερα το 865 Τάγμα Εναερίου Εφοδιασμού, που προσφέρει τα μάλα. Αλλά σε αυτό το σχέδιο δράσης -δείτε και περιοχές που αποκλείονται λόγω καιρικών συνθηκών και οι άνθρωποι δεν έχουν τρόφιμα για να ταΐσουν τα ζώα τους στις κτηνοτροφικές στάνες- θέλει μια συντονισμένη προσπάθεια. Χρειάζεται να υπάρχει ο ανεφοδιασμός από αέρος στην ώρα του. Δεν μπορείς, εκεί, συνέχεια να απασχολείς τα C-130 ή τα Σινούκ ή τα Χιούι ή τα Αγκούστα Μπελ του Στρατού. Εκεί θα δείτε, με αυτά τα ελικόπτερα που θέλετε να ενοικιάσετε, να υπάρχει και αυτή η παράμετρος του σωστού ανεφοδιασμού από αέρος και στα νησιά μας, που δεν γίνεται λόγος και για τη θάλασσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν, χρειάζεται σωστός συντονισμός ανάμεσα στην Αεροπορία -που ξέρει ο Πτέραρχος- και στις επίγειες δυνάμεις. Να θυμίσουμε ακόμα ότι η Πυροσβεστική Υπηρεσία το 1998 κάνει μια πρόταση να δημιουργηθεί Μονάδα Ορεινών Διαδρομών. Διότι, η παρατήρηση είναι το παν σε μια διάσωση! Αυτό λένε βιωματικά οι διασώστες!

Από εκεί και πέρα δεν είχε ευοδωθεί. Δεν μπορεί σήμερα να μιλούμε για καταπολέμηση της πυρκαγιάς, χωρίς να έχουμε αξιοποιήσει ακόμη το πόρισμα του Γκουρμπάτση και του Γκολντάμερ, στο έπακρο. Η Δασική Υπηρεσία με την Πυροσβεστική, δεκαεννέα ολόκληρα χρόνια είχαν να συντονιστούν! Έτσι, δεν μπορούμε να έχουμε ένα οργανωμένο σχέδιο, αν δεν υπάρχει σωστός συντονισμός.

Υπάρχουν οι ομάδες δασοκομάντος. Και εμείς από τις Λέσχες Ειδικών Δυνάμεων -και ως μέλος σας μιλάω- και από τους αλεξιπτωτιστές, δώσαμε παιδιά στους δασοκομάντος, είχαμε παιδιά από τις λέσχες. Έχω τον φίλο, τον Βαγγέλη τον Ζαρακόρη, που είχε τρέλα με αυτό και είναι ένα πολύ καλό κομμάτι. Αλλά εδώ έπρεπε να υπάρχει καλύτερος συντονισμός.

Διαβάζω με προσοχή τον Σταμάτη Κολάρο και το τι πέρασε στο Όρος Δίρφυς και αυτό που έγινε στον Όλυμπο στις 28 Ιανουαρίου του 2001 και επαναλήφθηκε αυτό το τραγικό γεγονός, με δύο γιατρούς από τη Λάρισα, που έχασαν τη ζωή τους, περίπου στο ίδιο σημείο, είκοσι χρόνια μετά, στις 28 Ιανουαρίου του 2021.

Άρα, λοιπόν, τα προβλήματα τα ξέρουμε. Αναλυτική χαρτογράφηση, κίνητρα στις λέσχες ειδικών δυνάμεων και στις εθελοντικές ομάδες, όπως και στην Ελληνική Ομάδα Διάσωσης, να υπάρχει μία αγαστή, συντονισμένη συνεργασία για να μπορούν τα εναέρια μέσα να αποδώσουν καρπούς. Ο καθένας ξεχωριστά και τμηματικά δεν μπορεί να λειτουργήσει. Αυτό είναι που χωλαίνει ένα εθνικό σχέδιο δράσης, διότι καλός ο εξοπλισμός αλλά πάνω απ’ όλα εκπαίδευση και συντονισμός. Αυτό πρέπει να δείτε, κύριοι, για να έχουμε αποτελέσματα και να μπορεί να αισθάνεται και ο πολίτης, που σε μία απομακρυσμένη δύσβατη περιοχή αν είναι κτηνοτρόφος και αποκλειστεί θα περάσει το ελικόπτερο διά αλεξιπτώτου να του ρίξει τρόφιμα, η ομάδα διάσωσης θα πάει σε μια χαράδρα για να μπορέσει γρήγορα να κινηθεί, σε επαφή όμως με ντόπιους παράγοντες που έχουν χαρτογραφήσει την περιοχή και έχουν και εμπειρία. Έτσι πρέπει να πάμε με συνέργεια, ομαδικά να κινηθούμε.

Σας ευχαριστώ θερμά, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για να ολοκληρώσουμε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, μετά από τέσσερις συνεδριάσεις των επιτροπών φθάσαμε στην Ολομέλεια για το νομοσχέδιο που αφορά στην Εναέρια Έρευνα και Διάσωση «Θεοφάνης Ερμής Θεοχαρόπουλος» και τις διατάξεις που αφορούν στον Οργανισμό Αντισεισμικού Σχεδιασμού και Προστασίας.

Πριν προχωρήσω όμως στο νομοσχέδιο θα ήθελα να αναφερθώ στις φωτιές που θίξατε όλοι οι κύριοι Βουλευτές του ΣΥΡΙΖΑ, οι περισσότεροι ομιλήσαντες, για την καταστροφή, όπως κατάλαβα κύριε Αποστόλου, που συντελέστηκε φέτος στην Ελλάδα σε συνέχεια της περσινής καταστροφής. Αναφερθήκατε στον Ελαιώνα, στην Ταδιά, με αφορμή στο Παπίκιο Όρος. Ξεχάσατε την Βάλια Κάλντα, γιατί κι εκεί είχαμε δεχθεί έντονη κριτική για την καταστροφή που συντελέστηκε και συγκεκριμένα στην κορυφή Τσακατούρα η οποία έκαιγε καμιά δεκαριά μέρες πράγματι. Είχαμε συνεχή εναέρια μέσα το καλοκαίρι, από το πρωί, από το πρώτο μέχρι το τελευταίο φως. Παρ’ όλα αυτά ήταν αναποτελεσματικά γιατί σε τέτοια δάση τα εναέρια δεν κάνουν τίποτα. Το ξέρετε πολύ καλά. Και ξέρετε πολύ καλά από την προηγούμενη θητεία σας ότι αυτές οι φωτιές συνήθως είναι ωφέλιμες, όπως λέει εξάλλου, το flame του Εθνικού Αστεροσκοπείου σε χθεσινή ανακοίνωση, η οποία λέει ότι δεν καίγονται δέντρα, καίγεται και κανένα ξερό καμένο δέντρο αλλά συνήθως καίγονται τα ξερά φύλλα που βρίσκονται από κάτω και έτσι καθαρίζεται το δάσος. Ενδεχομένως λοιπόν, να είναι και ευεργετικές αυτές οι φωτιές καμμιά φορά.

Θα ήθελα να αναφερθώ στον Ίασμο, στο Παπίκιο Όρος που είναι πράγματι αρκετές ημέρες οι φωτιές σε μια κάθετη πλαγιά, εντελώς κάθετη, πάνω από εξήντα πέντε μοίρες, δύσβατη και δύσκολο να προσεγγιστεί, με δρυς οι οποίες είναι πανύψηλες. Και βέβαια, στείλαμε από την πρώτη στιγμή τα εναέρια μέσα, συνέχισαν και τις επόμενες ημέρες και συνεχίζουν και θα εξακολουθούν να συνεχίζουν, αλλά δυστυχώς είναι αναποτελεσματικά. Ξέρετε και το έχετε πει και εσείς από εδώ ότι εκείνο που μπορεί να σταματήσει αυτή τη φωτιά είναι τα πεζοπόρα τμήματα, είναι οι άνθρωποι που θα πάνε κάτω από τα δέντρα μέσα στο δάσος, θα σκαλίσουν, θα σταματήσουν τη φωτιά, θα τη σβήσουν κ.ο.κ..

Άρα, λοιπόν, έχουμε να αντιμετωπίσουμε ένα τέτοιο φαινόμενο. Το αντιμετωπίζουμε και να είστε σίγουρος ότι η οικολογική καταστροφή, την οποία επικαλείστε, δεν υπάρχει και δεν θα γίνει. Και επειδή εσείς αναφερθήκατε και εν πάση περιπτώσει αν και δεν είναι της παρούσης θα ήθελα να αναφερθώ στη φετινή αντιπυρική περίοδο. Η φετινή αντιπυρική ήταν μία από τις καλύτερες της τελευταίας εικοσαετίας. Και ήταν μία από τις καλύτερες της τελευταίας εικοσαετίας, γιατί κάναμε πραγματικά πολύ καλή προετοιμασία, συντονισμό, ανάπτυξη δυνάμεων, συμμετοχή των δυνάμεών, εμπλοκή των δυνάμεων και είχαμε ένα πολύ καλό αποτέλεσμα. Είπατε ότι δεν κάναμε πρόληψη. Καθαρίστηκε ένας μεγάλος αριθμός δασικών εκτάσεων, περιαστικών δασών, αλσών, αρχαιολογικών χώρων με 72 εκατομμύρια ευρώ. Υπάρχουν στο διαδίκτυο, υπάρχουν στις αναρτήσεις του ΥΠΕΝ, υπάρχουν παντού. Ο καθένας μπορεί να τα δει. Έγινε μια τρομερή δουλειά. Πόσα έγιναν επί των ημερών σας; Μηδέν. Τίποτα.

Σας είχα ενημερώσει και στις αντίστοιχες επιτροπές πριν από την αρχή της αντιπυρικής ότι είχαμε αναπτύξει παντού, σε όλα τα περιαστικά δάση τον τριπλάσιο αριθμό περιπολιών εκ μέρους του στρατού. Εμπλέξαμε για πρώτη φορά τις δασικές υπηρεσίες. Μαζί πήγαμε, συμφωνήσαμε και τα βρήκαμε για πρώτη χρονιά και θα συνεχίσουμε αυτή τη συνεργασία και τη δραστηριότητα και τον χειμώνα και την προετοιμασία για την επόμενη αντιπυρική. Είχαμε επιτήρηση εκτενή στο έδαφος και είχαμε και στον αέρα. Είχαμε τις εναέριες περιπολίες, τα αεροσκάφη τα οποία άκουσα εδώ ότι είχαμε έλλειψη. Το μόνο που δεν ακούσαμε φέτος, το άκουσα εδώ μέσα, ότι είχαμε ελλείψεις σε εναέρια. Είχαμε σαράντα τέσσερα μισθωμένα, για πρώτη φορά δεκατρία περισσότερα από πέρυσι και περισσότερα από κάθε χρονιά. Και βέβαια, τα σαράντα εθνικά εναέρια μέσα, τα οποία βοήθησαν πραγματικά. Σε κάθε φωτιά είχαμε έναν σημαντικό αριθμό, από δέκα, δεκαπέντε ή και είκοσι εναέρια μέσα που δούλευαν από το πρωί μέχρι το βράδυ για να σβήσουν τις φωτιές.

Το αποτέλεσμα ποιο ήταν, για να μην μακρηγορώ σε αυτό το κομμάτι για να πάμε στο επίμαχο; Το καλοκαίρι αυτό κάηκαν στην Ευρώπη περισσότερα από 7,5 εκατομμύρια στρέμματα δασών και δασικών εκτάσεων. Οι μεγαλύτερες εκτάσεις που κάηκαν ήταν στην Πορτογαλία, στην Ισπανία, στη Γαλλία. Δυστυχώς, όμως, κάηκε και περιοχή προστατευμένη στη Σλοβακία στα σύνορα με τη Βαυαρία, εκεί με τη Γερμανία. Και ζήτησε και συνδρομή και βοήθεια από τον ευρωπαϊκό μηχανισμό. Και εμείς συνεισφέραμε βοήθεια δύο φορές στη Γαλλία, μία φορά στην Πορτογαλία και τρεις φορές στην Αλβανία.

Ποιο ήταν το αποτέλεσμα; Είχαμε περίπου διακόσιες χιλιάδες στρέμματα καμένης γης φέτος από τα οποία σαράντα δύο χιλιάδες στρέμματα ήταν δάση και ενενήντα πέντε χιλιάδες στρέμματα δασικές εκτάσεις. Τα υπόλοιπα ήταν αγροτοδασικές κ.λπ.. Είχαμε λοιπόν μια μείωση περίπου συνολικά 50% σε σχέση με την εικοσαετία και τη δεκαπενταετία, το μέσο όρο, και περίπου 62% αντίστοιχα μείωση των καμένων εκτάσεων σε σχέση με τα καμένα δάση και 40% σε σχέση με τις δασικές εκτάσεις. Αυτό ήταν το αποτέλεσμα που είχαμε φέτος και δεν ήταν η καταστροφή, όπως την παρουσιάσατε χάρη στην καλή προετοιμασία, στον καλό συντονισμό, στο συντονισμό όλων των δυνάμεων, στη συμμετοχή όλων των δυνάμεων και στην άμεση επέμβαση και την καταστολή.

Θα ολοκληρώσω αυτό το θέμα και θα προχωρήσω στον νόμο τον οποίο φέρνουμε σήμερα. Και θα ήθελα παρ’ ότι συζητήσαμε στις τέσσερις επιτροπές και σας έδωσα απαντήσεις νομίζω κατανοητές, εντούτοις και σήμερα παρουσιάζετε τα ίδια ερωτήματα. Γι’ αυτό θα ήθελα και εγώ λοιπόν με τη σειρά μου να αναφερθώ ξανά, μήπως κάτι δεν έχει γίνει κατανοητό στο γιατί δημιουργούμε αυτό τον μηχανισμό. Όλοι το έχετε καταλάβει και το έχετε αποδεχθεί ότι εν πάση περιπτώσει ένα ατύχημα ενός νέου ανθρώπου ήταν εκείνο που μας οδήγησε να διαπιστώσουμε ότι πρέπει να αποφασίσουμε πως πρέπει να φτιαχτεί αυτός ο μηχανισμός. Είχαν συμβεί και άλλα πράγματα στο παρελθόν. Αναδείχτηκε μία επιχειρησιακή αναγκαιότητα για την οποία αποφασίστηκε ήδη από πέρυσι τον Φεβρουάριο ότι πρέπει να δουλέψουμε πάνω σε αυτό και να φτιάξουμε το συντομότερο δυνατό τον μηχανισμό αυτό ώστε να αρχίσει να λειτουργεί. Ουσιαστικά δηλαδή φτιάχνουμε έναν μηχανισμό από αέρος έρευνας και διάσωσης, ο οποίος έρχεται να βοηθήσει το Πυροσβεστικό Σώμα στην αποστολή του, γιατί στην αποστολή του Πυροσβεστικού Σώματος εμπίπτει η έρευνα και διάσωση στον χερσαίο χώρο.

Μέχρι τώρα πως έκανε τη δουλειά αυτή το Πυροσβεστικό Σώμα; Χρησιμοποιούσε τις επίγειες δυνάμεις, δηλαδή τα ειδικά οχήματα και το προσωπικό που διαθέτουν οι πυροσβεστικές υπηρεσίες και όχι μόνο στην ΕΜΑΚ, γιατί αναφέρεται ειδικά η ΕΜΑΚ, όλο το Πυροσβεστικό Σώμα έχει την ευθύνη της προστασίας της ανθρώπινης ζωής, της περιουσίας κ.λπ. και ειδικά για τη συγκεκριμένη περίπτωση στους ορεινούς όγκους, στις χαράδρες, στις λίμνες, ακόμα και στα ποτάμια και οπουδήποτε υπάρχει και αναφερθεί κίνδυνος για την ανθρώπινη ζωή.

Εκεί λοιπόν, θα πρέπει να έρθει το Πυροσβεστικό Σώμα, να ενημερωθεί μέσω των ΠΕΚΕ να φτάσει το πρόβλημα στο ΕΣΚΕΔΙΚ και το ΕΣΚΕΔΙΚ να δώσει την εντολή στην πλησιέστερη υπηρεσία, να προχωρήσει και να βοηθήσει. Σε αυτήν την προσπάθεια είπαμε συμμετέχουν και οι Πυροσβεστικές Υπηρεσίες, οι κατά τόπους, αλλά και οι Ειδικές Μονάδες Αντιμετώπισης Καταστροφών, η ΕΜΑΚ, με τις ειδικά εκπαιδευμένες ομάδες που έχουν και δεν είναι μόνο για βουνά, αλλά και για χαράδρες και για λίμνες οι δύτες κ. ο. κ..

Με αυτές λοιπόν, τις δυνάμεις το Πυροσβεστικό Σώμα πάει να δώσει βοήθεια σε αυτόν που κινδυνεύει, να βρει το άτομο το οποίο έχει αναφερθεί ότι έχει χαθεί κ.ο.κ..

Ξεκινάει, λοιπόν, με τους χρόνους που απαιτείται για να φτάσει στο συμβάν. Φτάνει και εκεί κάνει την ανάσυρση, τη διάσωση, την περισυλλογή, τη διακομιδή κ. ο. κ.. Κάποιες φορές, όμως, φτάνει σε ένα σημείο στο οποίο δεν μπορεί να ολοκληρώσει την αποστολή του. Άρα, λοιπόν, το Πυροσβεστικό Σώμα βλέπει ότι θα χρειαστεί τη συνδρομή των εναέριων μέσων και εκεί καταφεύγει στο ΕΚΣΕΔ. Το ΕΚΣΕΔ με τη σειρά του, βλέποντας τη δυνατότητα που έχει, απογειώνει το κοντινότερο ελικόπτερο για να πάει εκεί να κάνει την αποστολή του.

Εδώ κάνω μια παρένθεση για το ΕΚΣΕΔ για το ποια είναι η αποστολή του. Η αποστολή του Εθνικού Κέντρου Συντονισμού Έρευνας και Διάσωσης είναι προσανατολισμένη στην παροχή έρευνας και διάσωσης στο FIR της Αθήνας, κυρίως σε ναυτικά και αεροπορικά ατυχήματα. Για να κάνει τη δουλειά του χρησιμοποιεί τα μέσα, εναέρια και θαλάσσια, που διαθέτει το Λιμενικό Σώμα και βέβαια τις δυνάμεις της Πολεμικής Αεροπορίας, στις βάσεις που έχει η Πολεμική Αεροπορία για τον σκοπό αυτό στα νησιά του Ανατολικού Αιγαίου και βέβαια στις παράκτιες βάσεις της ηπειρωτικής χώρας. Ουσιαστικά δηλαδή στη θάλασσα για να έχει την αμεσότητα και την επέμβαση.

Αυτά τα μέσα είναι συγκεκριμένα γι’ αυτό τον σκοπό. Πέραν αυτής της αποστολής, εκτελούν επιπρόσθετα και την αποστολή των αεροδιακομιδών επ’ ωφελεία του ΕΚΑΒ, διότι το ΕΚΑΒ, όπως καταλαβαίνετε, δεν είχε αναπτύξει τη δυνατότητα των αεροδιακομιδών και στηριζόταν αποκλειστικά στα μέσα των Ενόπλων Δυνάμεων, και ιδιαίτερα της Πολεμικής Αεροπορίας, ενώ πρόσφατα απέκτησε και τέσσερα ιδιόκτητα με τα οποία κάνει αυτή τη δουλειά, τα οποία όμως δεν επαρκούν.

Θα σας πω ότι η Πολεμική Αεροπορία κατά μέσο όρο βγάζει πάνω από χίλιες πτήσεις τον χρόνο επ’ ωφελεία του ΕΚΑΒ για αεροδιακομιδές. Άρα, ήδη είναι επιφορτισμένα αυτά τα μέσα που διαθέτει η Αεροπορία με την αποστολή της έρευνας και διάσωσης και με τις αεροδιακομιδές. Εάν τους δίναμε κι αυτήν την αποστολή, είναι δεδομένο ότι δεν θα μπορούσαν να ανταποκριθούν και θα ξέφευγαν από τη δική τους κύρια αποστολή, η οποία –επαναλαμβάνω- είναι η επέμβαση και η διάσωση στα όρια του FIR της Αθήνας.

Άρα, κρίθηκε ότι είναι απαραίτητο πλέον να πάμε σε έναν μηχανισμό ο οποίος θα εστιάσει στην έρευνα και τη διάσωση στον χερσαίο χώρο και θα συνδράμει το Πυροσβεστικό Σώμα στην εκπλήρωση της αποστολής τους για τη διάσωση, όπου απαιτείται.

Από τον Φεβρουάριο σας είπα ότι ξεκίνησε η επεξεργασία, γιατί δόθηκε εντολή να ξεκινήσουμε και να δούμε πώς θα στηθεί αυτός ο μηχανισμός. Το λέω διότι αναφέρθηκαν εδώ περί προχειρότητας και μιας εβδομάδας δουλειά. Τα άκουσα εδώ. Θα σκίσω τα φυλλάδιά μου όσον αφορά την επιχειρησιακή εκπαίδευση που έχω υποστεί σαράντα χρόνια στην Πολεμική Αεροπορία. Εν πάση περιπτώσει, το άκουσα κι αυτό, ότι θέλει μια εβδομάδα.

Τι θέλω να πω, όμως; Ξεκινήσαμε πρώτα απ’ όλα να συνεργαστούμε και να καθίσουμε στο ίδιο τραπέζι με τους φορείς. Συζητήσαμε με αυτούς που δραστηριοποιούνται στους ορεινούς όγκους και είναι οι αθλητικές οργανώσεις και οι τουριστικοί σύλλογοι. Συζητήσαμε με τους ασφαλιστικούς φορείς, συζητήσαμε με τους πάντες. Συζητήσαμε, βέβαια, με την Ελληνική Αστυνομία, με τις Ένοπλες Δυνάμεις, με το ΕΚΑΒ, με το ΕΚΣΕΔ. Φέραμε τον διοικητή του ΕΚΣΕΔ, φέραμε όλους τους επιχειρησιακούς, αλλά και τους επιτελικούς και καθίσαμε στο ίδιο τραπέζι. Φέραμε και τον Υπουργό Υγείας, γιατί αναφέρθηκε και αυτό. Ήμασταν όλοι στο ίδιο τραπέζι για να χαράξουμε μια γραμμή, το τι μπορεί να διαθέσει ο καθένας και πώς πρέπει να στηθεί και πήραμε μια απόφαση. Τελικά καταλήξαμε ότι με τις δυνατότητες που έχουμε θα πρέπει να βγει ένα σχέδιο το οποίο, εν πάση περιπτώσει, να είναι προσανατολισμένο στη χερσαία έρευνα και διάσωση στους ορεινούς όγκους και στις δύσβατες περιοχές και να περιλαμβάνει τους επισκέπτες στους ορεινούς όγκους, αυτούς που δραστηριοποιούνται αθλητικά ή για λόγους αναψυχής, αλλά βέβαια να καλύπτει και τους ορεινούς όγκους στα χωριά και στις πόλεις και τις ορεινές δραστηριότητες των ανθρώπων που ζουν και διαβιούν σε αυτές τις περιοχές.

Έπρεπε, λοιπόν, να φτιάξουμε έναν μηχανισμό που θα απευθύνεται σ’ έναν μεγαλύτερο πληθυσμό. Αρχικά είπαμε να το πάμε με την Ένωση Ασφαλιστικών Εταιρειών Ελλάδος φτιάχνοντας ένα ασφαλιστικό πακέτο το οποίο θα ήταν ελκυστικό, αλλά τελικά αποδείχθηκε ότι δεν θα ήταν ελκυστικό. Ήταν πολύ πρόθυμοι να βοηθήσουν και να κάνουν κάτι τέτοιο, ενώ στον δρόμο διαπιστώθηκε ότι θα έπρεπε να επωμιστεί κόστος ο πολίτης, οπότε με απόφαση του ίδιου του Πρωθυπουργού αποφασίστηκε ότι δεν θα γίνει αυτό, θα χρηματοδοτηθεί από τον κρατικό προϋπολογισμό, θα φτιάξουμε κάτι δικό μας το οποίο θα ελέγχεται από εμάς, θα ελέγχεται από το Πυροσβεστικό Σώμα και θα κάνει την αποστολή του.

Έτσι, λοιπόν, ανατέθηκε σε μια επιχειρησιακή ομάδα που αποτελείτο από επιτελείς του Πυροσβεστικού Σώματος, της Πολεμικής Αεροπορίας, των Ενόπλων Δυνάμεων και βέβαια του ΕΚΣΕΔ οι οποίοι κατέθεσαν ένα σχέδιο με κύριες και εναλλακτικές συμβάσεις ανάλογα με τους διαθέσιμους πόρους και ανάλογα με τις επικαλύψεις και τις επιχειρησιακές δυνατότητες των μέσων.

Έτσι, λοιπόν, μετά από όλη αυτή τη διαδικασία αποφασίστηκε ότι εν πάση περιπτώσει με τις έξι βάσεις τις οποίες εγκρίναμε στην αρχή ότι θα μπορούσε να καλυφθεί αυτή η επιχειρησιακή απαίτηση. Στον δρόμο και κατά τη διαβούλευση που έγινε στην ακρόαση των θεσμών τέθηκαν κάποιες διαφορετικές απόψεις, ιδιαίτερα από την Ελληνική Ομοσπονδία Ορειβασίας και Αναρρίχησης, η οποία πρότεινε αντί για τη Λάρισα να γίνει μια βάση στον Βόλο και αντί στο Άκτιο να γίνει στα Ιωάννινα. Όσον αφορά τα Ιωάννινα γιατί η επιχειρησιακή ακτίνα των ελικοπτέρων σε αυτές τις βάσεις καλύπτει μεγαλύτερες περιοχές και ιδιαίτερα, κύριε Αποστόλου, από την Αγχίαλο θα μπορούμε να καλύπτουμε και τη βόρεια Εύβοια και βέβαια τους ορεινούς όγκους πέριξ από τη Λαμία κ.ο.κ..

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Και δεν το ξέρατε εσείς, κύριε Υπουργέ, και το ήξερε ο σύλλογος;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Και βέβαια το ξέραμε και ήταν στο τραπέζι. Μισό λεπτό. Η ακρόαση των θεσμών γιατί γίνεται;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** ...(Δεν ακούστηκε)

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ακούστε να σας πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Σας είπα βεβαίως...

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Αυτά τα έχουμε πει.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Δεν μπορούμε να τα ακούμε αυτά, κύριε Πρόεδρε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Αυτό που έχω να πω είναι ότι στην ακρόαση των θεσμών τέθηκαν κάποια θέματα στα οποία έπρεπε να είμαστε ανοιχτοί και ανοιχτόμυαλοι, γι’ αυτό γίνεται αυτή η κουβέντα, για να είμαστε ανοιχτοί, να ξανασυζητήσουμε και να τα ξαναδούμε. Όλο το βράδυ κάθισε η επιχειρησιακή ομάδα και εξέτασε αν πράγματι υπάρχει ωφέλιμο από αυτή την αλλαγή της απόφασης και αν πράγματι η μεταφορά στα Ιωάννινα μπορεί να υπερκεραστεί, διότι αντιμετωπίζουμε προβλήματα στα Ιωάννινα όπου δεν υπάρχει εξυπηρέτηση από την Πολεμική Αεροπορία με καύσιμα γιατί είναι ένα πολιτικό αεροδρόμιο.

Άρα, παρ’ όλα αυτά...

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** ...(Δεν ακούστηκε)

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τα ίδια. Σας είπα ότι το Άκτιο πάει στα Γιάννενα και η βάση της Λάρισας θα πάει στον Βόλο. Αυτό σας είπα. Ήσασταν παρούσα στην επιτροπή στην οποία κατατέθηκαν αυτές οι προτάσεις οι οποίες έγιναν δεκτές.

Θα ήθελα να σημειώσω ότι τότε ακούστηκε από κάποιους εξ υμών: «Με ποια κριτήρια επιλέξαμε αυτές τις βάσεις; Κρύβεται κάτι πονηρό.» Όχι, δεν υπάρχει κάτι πονηρό. Τα κριτήρια ήταν επιχειρησιακά και οι βάσεις επελέγησαν σε σχέση με την επισκεψιμότητα των ορεινών όγκων, με τον πληθυσμό που υπάρχει στις περιοχές, με τα ατυχήματα που έχουμε ανά περιοχή. Βάσει αυτών των κριτηρίων λοιπόν επιλέξαμε αυτές τις έξι βάσεις. Και έχοντας –επαναλαμβάνω- ανοικτό μυαλό και εξετάζοντας ξανά τα κριτήρια μπορέσαμε με ευελιξία να αλλάξουμε και να πάμε σε αυτές τις δύο αλλαγές τις οποίες σας προανέφερα.

Κατηγορούμαστε για τη μεταβατικότητα, ότι δηλαδή το τοποθετούμε στο απώτερο μέλλον, ενώ εσείς μας λέτε ότι συμφωνείτε επί της αρχής ώστε να γίνει ο μηχανισμός -αυτό κατάλαβα- αλλά δεν συμφωνείτε με τη μεταβατικότητα, την πενταετία. Άρα, μας λέτε να πάμε από την αρχή για να στήσουμε τον δικό μας μηχανισμό. Πότε δηλαδή; Μετά από πέντε χρόνια. Και σας εξηγώ γιατί. Γιατί για να στήσουμε εμείς τον μηχανισμό, αν δεν πάμε σε μεταβατικές διατάξεις, τότε σημαίνει ότι θα ξεκινήσουμε βέβαια να πάμε στην προμήθεια των απαραίτητων ελικοπτέρων, δηλαδή έξι για τις βάσεις, άρα, θα χρειαστούμε τουλάχιστον οκτώ για να έχουμε 100% διαθεσιμότητα και να λειτουργούν όλες τις ημέρες του χρόνου όλες οι βάσεις.

Άρα, λοιπόν θα πάμε σε διαγωνιστικές διαδικασίες, οι οποίες είναι χρονοβόρες, να φτιαχτούν τα κριτήρια των ελικοπτέρων, να περάσουν από τις αρμόδιες επιτροπές ΕΑΑΔΗΣΥ, Ελεγκτικό Συνέδριο κ. ο. κ., να πάμε στη διαδικασία του διαγωνισμού, κάποια στιγμή να κατοχυρωθεί ο διαγωνισμός, να μπουν τα ελικόπτερα στη γραμμή παραγωγής, να παραχθούν μετά από δυο, τρία χρόνια, να γίνει το ντελίβερι και να αρχίσουμε την εκπαίδευση. Τέσσερα, πέντε χρόνια; Τι σημαίνει δηλαδή αυτό; Ότι μέχρι τότε δεν θα έχουμε τίποτα. Άρα, τι ψηφίζουμε τώρα; Κάτι που θα γίνει στα τέσσερα, πέντε χρόνια.

Εμείς τι λέμε; Πράγματι θα δουλέψουμε να φτιάξουμε το προεδρικό διάταγμα για το πώς θα πάμε σε μόνιμο δικό μας μηχανισμό, όμως μέχρι τότε -επειδή επείγει πραγματικά και το αντιλαμβάνεστε και το είπατε όλοι- τι λέμε; Ωραία, πάμε με μισθώσεις των συστημάτων αυτών από ό,τι υπάρχει από τις χώρες οι οποίες τα έχουν αναπτύξει και έχουν εμπειρία και έχουν αυτές τις δυνατότητες. Να πάμε δηλαδή σε έναν ανοιχτό διαγωνισμό, γιατί άκουσα να μιλάτε και για την απευθείας ανάθεση. Ποια απευθείας ανάθεση; Αυτή την εποχή ποιος θα κάνει απευθείας ανάθεση;

Έχουμε όλα τα εργαλεία και τις δυνατότητες να πάμε σε ένα διεθνή διαγωνισμό, να έρθουν αυτοί που πληρούν τις προδιαγραφές κατά EASA -και το επαναλαμβάνω- για τα εναέρια μέσα, αλλά και για το προσωπικό που μπορεί να κάνει αυτή τη δουλειά και από εκεί και πέρα να καταλήξουμε σε σύντομο χρονικό διάστημα να έχουμε τον μηχανισμό στη διάθεσή μας και να μπορούμε να επεμβαίνουμε άμεσα και αποτελεσματικά, συνδράμοντας τις επίγειες δυνάμεις και να σώζουμε, όπου υπάρχει κίνδυνος ανθρώπινης ζωής στον χερσαίο χώρο, στους ορεινούς όγκους, στις πεδιάδες, στα βουνά, οπουδήποτε. Αυτό ήταν το σκεπτικό και αυτό το νόημα είχε η μεταβατική διάταξη.

Και βέβαια μιλήσατε πολύ για πληθώρα κανονιστικών πράξεων και ούτω καθεξής. Μία ΚΥΑ υπάρχει, η οποία θα εγκρίνει το Εθνικό Σχέδιο Εναέριας Έρευνας και Διάσωσης. Μια είναι και μάλιστα με αυστηρά όρια. Σε τρεις μήνες θα πρέπει να είναι έτοιμο το ΕΣΕΕΔ και μετά σε δύο μήνες θα πρέπει να έχει υπογραφεί η ΚΥΑ. Πιστεύει κανείς ότι θα μπορούσε να υπογραφεί σε συντομότερο χρονικό διάστημα, η έγκριση δηλαδή της απόφασης; Και στη συνέχεια βέβαια θα χρειαστεί άλλο ένα δίμηνο για να συνταχθούν όλα όσα χρειάζονται και να προχωρήσουμε, να προχωρήσει το Υπουργείο στον διαγωνισμό, έτσι ώστε να βρει αυτά τα αεροπορικά μέσα και το προσωπικό για να στήσει τον μηχανισμό. Αυτά όσον αφορά τον μηχανισμό.

Πιστεύω ότι ο συντομότερος δρόμος –επαναλαμβάνω, ο συντομότερος δρόμος- είναι αυτός, να πάμε σε διαγωνισμό και μισθώσεις των μέσων και του προσωπικού, γιατί διαφορετικά δεν υπάρχει περίπτωση να το έχουμε ούτε σε τρία ούτε σε τέσσερα χρόνια, ενδεχομένως μετά από πέντε χρόνια.

Αναφέρθηκε επίσης -και θα πρέπει να διευκρινίσω- ότι θα πρέπει να γίνουν αυτές οι βάσεις εκτός αεροδρομίων, έτσι ώστε να μην εμπλέκονται με την εναέρια κυκλοφορία και να μην αντιμετωπίζουν τέτοια προβλήματα και καθυστερήσεις. Πράγματι αυτό θα ήταν το βέλτιστο, αλλά και πάλι φανταστείτε να αναζητήσουμε έξι περιοχές για να φτιάξουμε ελικοδρόμια στην Ελλάδα. Θα χρειαστεί να βρούμε τα οικόπεδα, να φτιάξουμε τα σχέδια, να εγκριθούν και να δημοπρατηθούν και βέβαια να πάμε και στην ΥΠΑ και ΑΠΑ να μας εγκρίνουν με τις διαδικασίες που έχουν τη λειτουργία αυτών των ελικοδρομίων. Θα σημαίνει ότι θα το πηγαίναμε στο πότε δεν μπορεί να διευκρινίσει κανείς.

Άρα λοιπόν γι’ αυτό επελέγησαν οι βάσεις που επελέγησαν, έτσι ώστε να αναπτυχθούν το συντομότερο δυνατόν τα ελικόπτερα και το προσωπικό για να κάνει αυτή τη δουλειά. Θα ήθελα έτσι να κλείσω τις απαντήσεις μου όσον αφορά αυτό το θέμα.

Κλείνοντας θέλω και πάλι να πω ότι είναι διακριτοί οι ρόλοι -γιατί αναφέρθηκε από όλους σας- του τι θα κάνει αυτός ο μηχανισμός, του τι κάνει το ΕΚΣΕΔ, όπως προανέφερα και το τι κάνει το ΕΚΑΒ. Το ΕΚΑΒ κάνει δευτερογενείς αεροδιακομιδές και κυρίως τις κάνει από νησιά του Αιγαίου, από μονάδες υγείας που δεν έχουν αυξημένες δυνατότητες προς μονάδες κεντρικές του συστήματος υγείας, οι οποίες έχουν αυξημένες δυνατότητες.

Αυτή τη διακομιδή κάνει με τα αεροπορικά μέσα το ΕΚΑΒ. Εμείς στήνουμε έναν μηχανισμό που θα κάνει πρωτογενή αεροδιακομιδή από το σημείο του συμβάντος, από το σημείο του ατυχήματος.

Εκτιμώ ότι απαντήθηκαν κάποια σημαντικά ερωτήματα που τέθηκαν. Είχαμε συζητήσει εκτενώς και στις επιτροπές. Εγώ θα ήθελα ξανά να σας καλέσω να σκεφτείτε πάλι και να ψηφίσετε υπέρ του νομοσχεδίου, εφόσον πραγματικά πιστεύετε ότι πρέπει να δημιουργηθεί και να λειτουργήσει αυτός ο εθνικός μηχανισμός. Θα το αποδείξετε πραγματικά με την απόφασή σας, γιατί ουσιαστικά τα επιχειρήματά σας αναφορικά με το γιατί δεν πιστεύετε ότι πρέπει να γίνει ο μηχανισμός, ουσιαστικά παραπέμπουν τη δημιουργία αυτού του μηχανισμού στο απώτερο μέλλον.

Άρα, λοιπόν, θα ήθελα να σας παρακαλέσω να το ξανασκεφτείτε και να σας ευχαριστήσω πάρα πολύ για τη συνεργασία που είχαμε αυτές τις ημέρες.

Ευχαριστώ πολύ, κύριε Πρόεδρε. Καλή συνέχεια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Ακούσαμε και στις επιτροπές και σήμερα τον κ. Υπουργό να αναφέρει πάντοτε την κ. Μιζουτόρι από τα Ηνωμένα Έθνη. Διαβάζω ακριβώς τι είχε πει ο κύριος Υπουργός, που είχε αναφέρει η κ. Μιζουτόρι: «Μέχρι σήμερα η πλειοψηφία των χρηματοδοτήσεων των κυβερνήσεων πηγαίνει στην απόκριση καταστροφών παρά στην πρόληψη».

Εδώ στην Ελλάδα ούτε πρόληψη έχουμε ούτε απόκριση. Πού βλέπουμε πρόληψη στα βουνά και στα ατυχήματα αυτά που έγιναν; Όταν το Πυροσβεστικό Σώμα είναι υποστελεχωμένο, όταν -όπως είπε και ο τραγικός πατέρας του παιδιού που έχασε τη ζωή του- δεν υπάρχουν εγκαταστάσεις στην Ελλάδα ή όποιες υπάρχουν είναι σε αρχικό στάδιο, όταν δεν υπάρχουν τα αυτονόητα, όταν δεν υπάρχουν μηχανικοί στους δήμους για την πρόληψη, δεν μπορούμε να κάνουμε τίποτε.

Όσο δε για την απόκριση, θα αναφέρω πάλι αυτά που είχα πει και το πρωί, ότι σε περιοχές που έχουν πληγεί από τον σεισμό, όπως η Σάμος και η Κρήτη και όλες οι άλλες, ακόμη να εγκριθούν οι φάκελοι για να ξεκινήσουν οι εργασίες. Δεκατρείς μήνες μετά τους σεισμούς ακόμη οι άνθρωποι περιμένουν σε οικίσκους ή ζητάνε καινούργιους οικίσκους. Οκτώ χιλιάδες φάκελοι είναι να εξεταστούν από δεκαοκτώ μόνο άτομα. Η γραφειοκρατία έχει πνίξει τους ανθρώπους, τους σεισμόπληκτους που καταθέτουν αιτήσεις για επιδότηση ενοικίου. Ποια είναι λοιπόν η απόκριση μέχρι σήμερα; Ξέρετε στην Κρήτη, στο Αρκαλοχώρι λένε να μη γεννηθούν παιδιά, εγγόνια στους οικίσκους που έχουν πάει.

Όσον αφορά τις τροπολογίες, με το άρθρο 1 καταργήσατε τον νόμο. Με το άρθρο 2 μιλάτε για εγγύηση του ελληνικού δημοσίου. Εγώ θα έλεγα για εγγύηση του πτωχευμένου ελληνικού δημοσίου και με το άρθρο 3 ό,τι και να γίνει, όταν ο ελληνικός λαός δεν έχει μία στην τσέπη, δεν πρόκειται να αυξηθεί η κατανάλωση, οπότε δώρον άδωρον.

Εμείς θα καταψηφίσουμε τις τροπολογίες και θα πούμε «παρών» στο νομοσχέδιο, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Καταθέσατε, κύριε Υπουργέ, δύο τροπολογίες. Η μια αφορά την αναστολή εκτέλεσης των πρωτοκόλλων κατεδάφισης μεγάλων ξενοδοχειακών μονάδων -πρωτόκολλα τα οποία εκδόθηκαν πριν το 2011- ενώ η δεύτερη, η με αριθμό 1452, αφορά τη μείωση του χρόνου παράτασης της θητείας των αξιωματικών από τρία σε δύο χρόνια. Στην ίδια τροπολογία έχετε προβλέψει και τη συμμετοχή σε εθελοντικές ομάδες πολιτικής προστασίας πολιτών τρίτων χωρών, με δημιουργία δυνατότητας παροχής τριετούς άδειας παραμονής στη χώρα, εξαιτίας αυτού του λόγου.

Και στις δύο τροπολογίες αντιτιθέμεθα. Στη μεν πρώτη που αφορά στην αναστολή των πρωτοκόλλων κατεδάφισης διαβλέπουμε προσπάθεια εκ μέρους σας ικανοποίησης των συμφερόντων ιδιωτών, ισχυρών συμφερόντων φίλων οι οποίοι ωφελούνται σε βάρος του φυσικού περιβάλλοντος από αυτή την αναστολή. Δεν αντιλαμβανόμαστε καμμία σκοπιμότητα της αναστολής εκτέλεσης παρά μόνο κομματικό συμφέρον, ειδικά μάλιστα όταν τη σκληρότητα και την πιστή εφαρμογή του νόμου την εφαρμόζετε επιλεκτικά.

Είναι αντιληπτό ότι για να φτάσει η πολιτεία στο σημείο να δώσει εντολή κατεδάφισης αυθαίρετου κτηρίου, με πρωτόκολλο κατεδάφισης το οποίο συνιστά τη δυσμενέστερη από όλες τις ατομικές διοικητικές πράξεις του είδους, σημαίνει ότι το κτήριο αυτό προσβάλλει το περιβάλλον και κατά συνέπεια τους πολίτες σε τέτοιο βαθμό, ώστε να μην μπορεί η ζημιά να θεραπευτεί με άλλον τρόπο πλην της εξαφάνισης του αυθαίρετου κτηρίου.

Με το ειδικό χωροταξικό σχέδιο στο Μάτι που παραδόθηκε το καλοκαίρι και έχει προκαλέσει σωρεία αντιδράσεων και ενστάσεων των πολιτών, φθάσαμε σε ακραία σημεία δήμευσης περιουσιών λόγω της εισφοράς σε γη, που μπορεί να ανέρχεται ακόμα και στο 40%.

Ποιος ο λόγος, λοιπόν, εν προκειμένω να μην κατεδαφιστούν και αυτά τα αυθαίρετα κτήρια των μεγάλων ξενοδοχειακών μονάδων; Γιατί θα πρέπει να μπούμε στο χειμώνα και μάλιστα να τον περάσουμε τη στιγμή κατά την οποία κάποια από αυτά τα αυθαίρετα κτήρια ενδεχομένως να φράσσουν ρέματα, να εμποδίζουν την απορροή ομβρίων, να φράσσουν αιγιαλούς, να προξενούν δηλαδή ανυπολόγιστες καταστροφές εν μέσω χειμώνα; Μόνο κομματικό θεωρούμε ότι είναι το κριτήριο. Προσοχή μην οδηγηθούμε σε νέες καταστροφές, όπως αυτές στη Μάνδρα Αττικής ή στο Μάτι. Δεν χωρά η μικροπολιτική σε αυτόν τον τομέα. Μάλιστα, εισάγετε αυτή τη ρύθμιση, αυτή την τροπολογία σε νομοσχέδιο που αφορά στην Πολιτική Προστασία. Τι ειρωνεία! Η ίδια η πολιτεία αρνείται να προστατεύσει τους πολίτες της παρατείνοντας χάριν προστασίας ιδίων και ιδιοτελών συμφερόντων της την αυθαιρεσία η οποία δεν θεραπεύεται παρά μόνο με κατεδάφιση. Η απάντηση μας είναι «όχι».

Ως προς τη δεύτερη τροπολογία, αρχικώς δεν θα αντιλέγαμε στον χρονικό περιορισμό της παράτασης της θητείας των αξιωματικών από τρία χρόνια σε δύο χρόνια, αλλά η πρόβλεψη ότι οι πολίτες τρίτων χωρών δύναται να λάβουν άδεια παραμονής τριών ετών μόνο με τη συμμετοχή τους σε εθελοντικές ομάδες «x» προέλευσης μας βρίσκει εντελώς αντίθετους.

Όσο για την τροπολογία που αφορά στην παράταση θητείας των αξιωματικών και την Ακαδημία Πολιτικής Προστασίας και του Κέντρου Εκπαίδευσης Πυροσβεστικού Σώματος κ.λπ., η διάταξη που επιτρέπει τη συμμετοχή υπηκόων τρίτων χωρών με άδεια παραμονής επί μακρόν διαμένοντος για την απόκτηση ιδιότητας εθελοντή Πολιτικής Προστασίας δεν μας αφήνει περιθώριο να τη στηρίξουμε. Και τούτο διότι είναι βέβαιο ότι θα βρουν ευκαιρία πρόσωπα τα οποία έχουν εισέλθει λαθραία στη χώρα να εκμεταλλευτούν την εν θέματι ρύθμιση και να εδραιώσουν την παρουσία τους, αφού δεν θα μπορούν με άλλον τρόπο. Πρόκειται για εξαιρετική ευκαιρία για πρόσωπα που επιβουλεύονται την εδαφική μας ακεραιότητα, τα εθνικά μας συμφέροντα ή πρόσωπα τρομοκρατών που θα βρουν πρόσβαση στην Ευρωπαϊκή Ένωση με τέτοιον τρόπο, αβίαστα και ανεξέλεγκτα. Κι εδώ αντιτιθέμεθα ζωηρά. Η εθνική μας ασφάλεια ειδικά σε τέτοια περίοδο δεν πρέπει να αντιμετωπίσει κανέναν κίνδυνο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Δεν υπάρχει κανένας λόγος να επαναλάβουμε τα όσα είπαμε τόσο σήμερα όσο και στις επιτροπές.

Σε σχέση με τον βασικό κορμό αυτού του νομοσχεδίου, θα μπορούσαμε να συνοψίσουμε ότι στην ουσία πρόκειται για μια υπονόμευση -αυτή είναι η σωστή λέξη- του ενιαίου χαρακτήρα που οφείλει να έχει αντικειμενικά αυτό το Ενιαίο Κέντρο Συντονισμού Έρευνας και Διάσωσης. Και πρόκειται βεβαίως για μια υπονόμευση που γίνεται με την ίδρυση ενός ξεχωριστού Εθνικού Μηχανισμού Εναέριας Έρευνας και Διάσωσης μετά από πέντε τουλάχιστον χρόνια. Και εξαιτίας αυτής της υπονόμευσης, θα επωφεληθούν για το διάστημα αυτό πολύ συγκεκριμένα ιδιωτικά συμφέροντα, θα αναμιχθούν δηλαδή στην υπόθεση αυτή ιδιώτες. Αυτή είναι η ουσία, το όλο συμπέρασμα από το νομοσχέδιο, το οποίο φυσικά καταψηφίζουμε, όπως και τα άρθρα του που αφορούν τον Οργανισμό Αντισεισμικού Σχεδιασμού και Προστασίας, τον ΟΑΣΠ.

Όσον αφορά τώρα τις τροπολογίες και αρχικά την τροπολογία με γενικό αριθμό 1452 που αφορά τις ρυθμίσεις για την Πολιτική Προστασία, νομίζουμε ότι πρόκειται -θα το πω πολύ συμπερασματικά- για την υλοποίηση εκείνης της νατοϊκής στρατηγικής και πολιτικής η οποία εντάσσει την Πολιτική Προστασία -ενώ φυσικά δεν θα έπρεπε να είναι έτσι- στους δικούς της σχεδιασμούς, επιδιώκοντας ταυτόχρονα να ενσωματώσει σε αυτούς τους σχεδιασμούς και γνήσιες λαϊκές δυνάμεις. Αυτή η τροπολογία έχει τέσσερα άρθρα. Καταψηφίζουμε, λοιπόν, και τα τέσσερα άρθρα, όπως και το σύνολό της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τώρα την επόμενη τροπολογία με γενικό αριθμό 1453, καταψηφίζουμε το πρώτο της άρθρο το οποίο φυσικά είναι απαράδεκτο, γιατί πρόκειται για μια οριζόντια και γενικευμένη παράταση που επιτρέπει τις καταπατήσεις, τις εκχερσώσεις και τις αλλαγές χρήσης γης. Αυτό το άρθρο της συγκεκριμένης τροπολογίας έχει ένα σαφέστατο προεκλογικό άρωμα και επαναλαμβάνω ότι φυσικά το καταψηφίζουμε, όπως καταψηφίζουμε και το άρθρο 2 για την παροχή εγγύησης από τον Έλληνα Υπουργό Οικονομικών στα πλαίσια της Ευρωπαϊκής Ένωσης για τη χρηματοδότηση της Ουκρανίας, μια χρηματοδότηση την οποία θα πληρώσει πολύ ακριβά ο ουκρανικός λαός, γιατί οι χρηματοδοτήσεις της Ευρωπαϊκής Ένωσης συνοδεύονται πάντα και με μνημονιακές υποχρεώσεις. Κάτι ξέρουμε εμείς στην Ελλάδα από αυτό!

Όσον αφορά το άρθρο 3 -και κλείνω, κύριε Πρόεδρε-, δεν έπεισε καθόλου ο Υπουργός Ανάπτυξης και Επενδύσεων κ. Γεωργιάδης για τον λόγο που επαναφέρει την λειτουργία των καταστημάτων την Κυριακή 6 Νοεμβρίου, δηλαδή μεθαύριο. Παρουσίασε αυτήν τη νομοθετική πρωτοβουλία της Κυβέρνησης ως απαίτηση της αγοράς. Μάλλον, όμως, δεν διάβασε τις ανακοινώσεις του Σωματείου των Εμποροϋπαλλήλων της Αθήνας, αλλά και άλλων περιοχών της χώρας που καταγγέλλουν αυτήν την απόφαση λέγοντας ότι είναι μια απόφαση που στρέφεται ενάντια στη ζωή τους, γιατί οι άνθρωποι έχουν τις Κυριακές για να ξεκουράζονται και να βλέπουν λίγο τις οικογένειές τους. Η αγορά μπορεί να θέλει ό,τι θέλει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Δελή.

Τον λόγο τώρα έχει η κ. Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στη δευτερομιλία μου θέλω να θέσω το ζήτημα των τροπολογιών.

Είναι πολιτικά απαράδεκτο λοιπόν, κύριε Υπουργέ, να συζητάμε τις τελευταίες μέρες νομοσχέδιο του Υπουργείου Κλιματικής Κρίσης και Πολιτικής Προστασίας και να καταθέτετε μια νυχτερινή τροπολογία, την τροπολογία με γενικό αριθμό 1452, που αφορά το Υπουργείο σας. Αυτό είναι ένα από τα πολλά παραδείγματα για το πώς νομοθετεί όλο αυτό το χρονικό διάστημα η Κυβέρνησή σας.

Με την τροπολογία αυτή, λοιπόν, προχωράτε στην ουσιαστική κατάργηση της Εθνικής Σχολής Διαχείρισης Κρίσεων και Αντιμετώπισης Κινδύνων. Μάλιστα, την καταργείτε χωρίς να πείτε τον λόγο για τον οποίο δεν προχωρήσατε στη λειτουργία της εδώ και δύο χρόνια. Θυμίζω ότι αυτή η σχολή ήταν νομικό πρόσωπο δημοσίου δικαίου με οικονομική και διοικητική αυτοτέλεια και είχε ως στόχο να καλύπτει ολιστικά το θέμα της εκπαίδευσης και έρευνας στην Πολιτική Προστασία για τις φυσικές και ανθρωπογενείς καταστροφές.

Δημιουργείτε, λοιπόν, μια σχολή επιμόρφωσης υπό τον Γενικό Γραμματέα της Πολιτικής Προστασίας, ούτε καν του Υπουργού. Αλήθεια, σε ποιο άλλο Υπουργείο προβλέπεται τέτοια οργανωτική διάρθρωση; Όμως, τι περιμένει κανείς από ένα Υπουργείο που επιτρέπει η Σχολή Αξιωματικών του Πυροσβεστικού Σώματος να λειτουργεί ακόμα με ωρομίσθιους καθηγητές, την ώρα όμως που το Υπουργείο Προστασίας του Πολίτη προώθησε την ακαδημαϊκή ολοκλήρωση της Σχολής Αξιωματικών της Ελληνικής Αστυνομίας;

Αλήθεια, κύριε Υπουργέ, γιατί δεν θέσατε αυτές τις διατάξεις σε διαβούλευση με τους φορείς; Αυτά που φέρατε σας τα είπαν πράγματι οι εμπειρογνώμονες της Ευρωπαϊκής Επιτροπής ή οι Γάλλοι εμπειρογνώμονες που επικαλείστε; Γιατί δεν περιμένατε τουλάχιστον τα πορίσματά τους για τον ν.4662/2020, τα οποία είδαμε να διαφημίζει προηγουμένως από το Βήμα ο Υπουργός;

Εμείς απορρίπτουμε τις διατάξεις του άρθρου 1 και 2, ψηφίζουμε το άρθρο 3 και πρωτίστως το άρθρο 4 που λύνει ένα όντως χρόνιο συνταξιοδοτικό θέμα του Πυροσβεστικού Σώματος. Θα έλεγα ότι βασικά ψηφίζουμε την τροπολογία λόγω του άρθρου 4.

Όμως, θα μου επιτρέψετε για τη σκληρή έκφραση, κύριε Υπουργέ, να σας πω πως μου προξενεί αλγεινή εντύπωση ότι εσείς οι Υπουργοί του Υπουργείου Κλιματικής Κρίσης και Πολιτικής Προστασίας αποδεχθήκατε και τη νυχτερινή τροπολογία με γενικό αριθμό 1453 για την αναστολή των κατεδαφίσεων στους αιγιαλούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν ήσασταν ο Υπουργός Ανάπτυξης, άντε και να το καταλάβω. Όμως, εσείς δεν κατανοείτε τους συμβολισμούς του Υπουργείου σας; Στα διεθνή συνέδρια που συμμετέχει το Υπουργείο σας, όπως λέτε, θα πάτε να πείτε τι αποδέχεστε για το περιβάλλον και την παράταση του καθεστώτος της αυθαιρεσίας στον αιγιαλό και στις όχθες χειμάρρων;

Εμείς καταψηφίζουμε την παράταση του άρθρου 1. Συμφωνούμε φυσικά με τις διατάξεις του άρθρου 2 για την ελληνική συνδρομή της ευρωπαϊκής χορήγησης έκτακτης μακροοικονομικής χρηματοδοτικής συνδρομής στην Ουκρανία, αλλά καταψηφίζουμε βέβαια τις διατάξεις του άρθρου 3 για τη λειτουργία των εμπορικών καταστημάτων την Κυριακή 6 Νοεμβρίου του 2022, την οποία απορρίπτουν με κοινή τους ανακοίνωση ΕΣΕΕ και ΓΣΕΒΕΕ.

Τελικά, στο ποιοι συμφωνούν με αυτή τη ρύθμιση που κάνατε αποδεκτή, κύριε Υπουργέ, κι εσείς στο δικό σας νομοσχέδιο σήμερα, μας απάντησε ο κ. Άδωνις. Ο κ. Άδωνις μας είπε ότι νομοθετεί γιατί συζήτησε και συμφωνεί η αγορά. Εγώ θα ήθελα να κάνω ένα ερώτημα στον κ. Άδωνι. Εσείς εκπροσωπείτε τώρα την Κυβέρνηση. Η ΕΣΕΕ και η ΓΣΕΒΕΕ ποιους εκπροσωπεί; Είναι ένα θέμα αυτό. Έτσι, αιφνιδιάζετε με αυτή την τροπολογία σας τους μικρούς επιχειρηματίες και τους εργαζομένους τους, προκαλώντας αχρείαστη αναστάτωση στην αγορά. Και βέβαια και από την απάντηση του Υπουργού επιβεβαιωνόμαστε όταν σας λέμε ότι υπηρετείτε τα συμφέροντα των λίγων και μεγάλων. Σας παρακαλώ να αναλογιστείτε όλα αυτά τα θέματα την επόμενη φορά που θα επικαλείστε τον μεταρρυθμιστικό οίστρο και του Υπουργείου σας και του Υπουργείου Ανάπτυξης.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Καφαντάρη και μετά ο κ. Γκίκας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ κι εγώ.

Πρώτα απ’ όλα, ακούσαμε τον κύριο Υπουργό για τέταρτη ή πέμπτη φορά να μας αναπτύσσει τα θέματα του νομοσχεδίου και γιατί πρέπει να ψηφιστεί από την Αντιπολίτευση.

Κατ’ αρχάς, θα ήθελα να τονίσω ότι τον τελευταίο καιρό είναι πλέον μία καθημερινότητα, να το πω έτσι, στη ζωή της Βουλής, του κοινοβουλευτικού έργου η Αντιπολίτευση να μην ψηφίζει νομοσχέδια της Κυβέρνησης. Κι επειδή ρωτήσατε, κύριε Υπουργέ, έντονα κι επιτρέψτε μου, παρακαλέσατε να ψηφίσουμε το νομοσχέδιο κ.λπ., θα σας πω ότι το εν λόγω σχέδιο νόμου το οποίο συζητήσαμε σήμερα εκτενώς, αν και στη βάση του, στον σκοπό του, στη φιλοσοφία του ότι πρέπει να δημιουργηθεί ένας Εθνικός Μηχανισμός Έρευνας και Διάσωσης για όποια ατυχήματα μπορεί να συμβαίνουν στον χερσαίο χώρο της χώρας μας, αν και είναι σε θετική κατεύθυνση να παίρνονται μέτρα γιατί η ανθρώπινη ζωή, το επαναλαμβάνω, είναι κάτι ύψιστο για όλους μας, εντούτοις έτσι όπως φέρνετε το εν λόγω σχέδιο νόμου και με όλες αυτές τις μεταθέσεις, την ολοκλήρωση σε πέντε χρόνια, τα μέτρα που θα παρθούν άμεσα για να λειτουργήσει μέχρι να ολοκληρωθεί ο εθνικός μηχανισμός με τους ιδιώτες με τα διάφορα, ξέρετε, κύριε Υπουργέ δεν μας πείθουν, γιατί δεν σας έχουμε εμπιστοσύνη. Δεν έχουμε εμπιστοσύνη στην Κυβέρνηση Μητσοτάκη, απλά. Και δεν είναι προσωπικό. Δεν θέλω να το πάρετε προσωπικά. Εκπροσωπείτε αυτή τη στιγμή μια Κυβέρνηση καθώς είστε Υπουργός. Ένα αυτό.

Από εκεί και πέρα, ήθελα να πω και δυο-τρία πράγματα ακόμα. Δεν μας δώσατε απάντηση τι γίνεται στη Ροδόπη και στο Παπίκιο. Δεκατέσσερις μέρες καίγεται ένα δάσος δύσβατο, με τη μορφολογία δύσκολη, θα συμφωνήσω σε όλα αυτά τα οποία ελέχθησαν. Εδώ η Βουλγαρία αρχίζει και μας δημιουργεί προβλήματα και διαμαρτύρεται γι’ αυτό το πράγμα. Είναι ένα ζήτημα σοβαρό. Μην το περνάμε έτσι. Σήμερα πήγαν κι έγινε μία Επιτροπή Πολιτικής Προστασίας και νομίζω και από το Υπουργείο σας εκπρόσωπος, να δουν τι κάνουν.

Άρα, λοιπόν, δεν άκουσα μια κουβέντα ούτε από εσάς ως Υφυπουργό ούτε από τον κύριο Υπουργό ότι πρέπει να δούμε τα θέματα της επέκτασης της αντιπυρικής περιόδου, ότι δεν τελειώνουμε στις 31 του Οκτώβρη, ότι υπάρχουν πάρα πολλά σοβαρά ζητήματα στον σχεδιασμό, στην υλοποίηση του έργου του Πυροσβεστικού Σώματος, το οποίο εξακολουθεί -και το λέμε και θα το ξαναλέμε- να έχει τρεισήμισι χιλιάδες περίπου κενές οργανικές θέσεις. Ε, λοιπόν, σε αυτό δεν απαντάτε, ενώ δεν είμαστε ούτε μέσα σε μνημόνια ούτε σε αυστηρή επιτήρηση. Έχουμε τη δυνατότητα να κάνουμε προσλήψεις.

Από την άλλη μεριά, ξέρετε για την αντιπυρική, ευτυχώς, φέτος δεν είχαμε τα κακά τα περσινά. Αλίμονο, όλοι συμφωνούμε σε αυτό. Πρέπει, όμως, να εξετάζουμε πάντα και τις πυρομετεωρολογικές συνθήκες οι οποίες επικράτησαν φέτος με αυτές οι οποίες επικράτησαν πέρυσι.

Κλείνοντας, θα έλεγα ότι αν και θεωρούμε ύψιστο καθήκον την προστασία της ανθρώπινης ζωής, την ανάγκη να υπάρξει ένας Εθνικός Μηχανισμός Εναέριας Έρευνας και Διάσωσης, συμφωνώντας στον λόγο αυτό, εντούτοις, για τους λόγους που προανέφερα και είπαμε και στις τοποθετήσεις μας δεν μπορούμε να ψηφίσουμε το εν λόγω νομοσχέδιο και η θέση μας θα είναι το «παρών».

Από εκεί και πέρα, όσον αφορά τις τροπολογίες τοποθετηθήκαμε σχετικά. Σαφώς την τροπολογία που αφορά είτε την παράταση της μη κατεδάφισης -αν είναι δυνατόν, αυτό είναι το ελληνικό φαινόμενο το οποίο συνεχίζεται- είτε το θέμα με τις εγγυήσεις και το άλλο ζήτημα με την 6η Νοέμβρη που ανοίγουν τα μαγαζιά, δεν την ψηφίζουμε φυσικά.

Σχετικά δε με την άλλη τροπολογία που αφορά την λειτουργία της Ακαδημίας Πολιτικής Προστασίας, αν και καταργείται η αυτοτέλειά της και μπαίνουν και κάποια άλλα ζητήματα, στα άρθρα που αφορούν αυτή την τροπολογία όπως ήρθε ψηφίζουμε «ναι» και σε κάποια «παρών».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βεβαίως υπερψηφίζουμε στο σύνολό του το νομοσχέδιο και τις τροπολογίες. Θεωρούμε ότι είναι ένα νομοσχέδιο προς την απολύτως θετική κατεύθυνση. Καλύπτει ένα κενό στα ζητήματα έρευνας διάσωσης με εναέριο τρόπο στον χερσαίο χώρο.

Επιτρέψτε μου εδώ, επειδή θεωρώ ότι ακούστηκε μια πολύ βαριά έκφραση ότι με το νομοσχέδιο αυτό, με το εθνικό αυτό σχέδιο για την εναέρια έρευνα διάσωση στον χερσαίο χώρο υπονομεύεται το Ενιαίο Κέντρο Συντονισμού Έρευνας Διάσωσης -είναι μία πολύ βαριά κουβέντα, γιατί η λέξη υπονόμευση είναι αρνητική- από την εμπειρία που διαθέτω έχοντας υπηρετήσει πάνω από τριάντα χρόνια στο Πολεμικό Ναυτικό να σας πω ότι το Ενιαίο Κέντρο Έρευνας Διάσωσης είναι προσανατολισμένο σαφώς στην αεροναυτική έρευνα και διάσωση στα όρια του FIR Αθηνών.

Εδώ υπάρχει ένα υποτυπωμένο κενό, αυτό στον χερσαίο χώρο. Ίσα-ίσα που με τη δημιουργία του νέου αυτού σχεδίου, να το πω και με το νέο του όνομα, «Θεοφάνης Ερμής Θεοχαρόπουλος», καλύπτεται αυτό το κενό. Και τα δύο μπορούν να δουλέψουν συμπληρωματικά εάν απαιτηθεί. Ποια υπονόμευση υπονοεί ο κατά τα άλλα άξιος συνάδελφος;

Νομίζω ότι είναι μία λάθος έκφραση και ίσα-ίσα το Ενιαίο Κέντρο Συντονισμού Έρευνας Διάσωσης κάνει πολύ καλά τη δουλειά του. Από το 2015 μέχρι σήμερα έχει βοηθήσει σε περίπου έξι χιλιάδες περιστατικά και έχουν διασωθεί πάνω από διακόσιες πενήντα χιλιάδες ζωές. Αυτά είναι τα επίσημα στοιχεία. Άρα, λοιπόν, βεβαίως και δεν υπονομεύεται και κανένας δεν θέλει να υπονομεύσει το Ενιαίο Κέντρο Έρευνας Διάσωσης.

Επιτρέψτε μου, τέλος, μία κουβέντα διότι κάποιοι συνάδελφοι αναφέρθηκαν με τρόπο που δεν θα έλεγα ότι ήταν δόκιμος. Παραδείγματος χάριν, η κ. Αναγνωστοπούλου, αν δεν κάνω λάθος, σε άλλη συνεδρίαση παρομοίασε την Κυβέρνησή μας, που είναι βεβαίως εκλεγείσα με τεράστια πλειοψηφία από τον ελληνικό λαό, με το καθεστώς της Χούντας. Νομίζω ότι είναι απαράδεκτο και γι’ αυτό κιόλας η Κοινοβουλευτική μας Εκπρόσωπος αναφέρθηκε σε αυτό.

Κλείνοντας, θέλω να πω ότι και οι τροπολογίες, ιδίως αυτή που είναι αρμοδιότητος του Υπουργείου Πολιτικής Προστασίας και Κλιματικής Κρίσης είναι προς τη θετική κατεύθυνση. Βάζει τα πράγματα και εκεί σε μία σειρά. Νομίζω ότι συνολικά είναι ένα πάρα πολύ καλό νομοσχέδιο.

Και βεβαίως, δεν παραπέμπουμε στις καλένδες της πενταετίας. Τονίζουμε ότι σε επτά μήνες από σήμερα -και πιστεύω αν δεν είμαστε, θα είναι μια άλλη κυβέρνηση- η υπηρεσία Εναέριας Έρευνας και Διάσωσης θα μπορεί να ξεκινήσει και το Πυροσβεστικό Σώμα θα μπορεί να ξεκινήσει τη διαδικασία διαγωνισμών για τη μίσθωση αυτών των ελικοπτέρων και του αναλογούντος προσωπικού ώστε σε πολύ σύντομο χρονικό διάστημα ο «Θεοφάνης Ερμής Θεοχαρόπουλος» να είναι επιχειρησιακά έτοιμος να συνδράμει και να βοηθήσει τη σωτηρία της ανθρώπινης ζωής που κινδυνεύει.

Ευχαριστώ.

**ΙΩΑΝΝΗΣ ΔΕΛΗΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, όμως, μόνο για ένα δευτερόλεπτο.

Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Για να αποφεύγονται και παρεξηγήσεις σχετικά με το ρήμα «υπονομεύεται» που χρησιμοποίησα, θέλω να πω ότι το ρήμα «υπονομεύεται» αναφερόταν στον ενιαίο χαρακτήρα που οφείλει να έχει το Ενιαίο Κέντρο Έρευνας και Διάσωσης. Δεν είπα ποτέ εγώ και δεν θα μπορούσα να το πω ότι υπονομεύετε το έργο αυτού του κέντρου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν θα κατηγορήσω γιατί τα ερωτήματα που τέθηκαν, κύριε Πρόεδρε, έχουν απαντηθεί ήδη πολλάκις και το είπατε και εσείς. Θέσατε πολλές φορές τα ίδια ερωτήματά. Σας έχω απαντήσει. Στην εισαγωγή μου απάντησα για το Παπίκιο, τις ενέργειες που γίνονται για τον Ίασμο από την πρώτη μέρα. Διαμαρτύρεται η Βουλγαρία. Δεν το καταλαβαίνω αυτό που λέτε. Γιατί μια φωτιά στον Ίασμο στη δική μας περιοχή που μπαίνει από έναν κεραυνό ή από ένα τυχαίο γεγονός πώς επιβεβαιώνεται ότι μια δεύτερη φωτιά στη Βουλγαρία έχει προχωρήσει από εμάς; Αλλά εν πάση περιπτώσει, σας λέω ότι έχουμε διασυνοριακή συνεργασία. Αν χρειαστεί να βοηθήσουμε από εκεί, θα βοηθήσουμε όπως έχουμε βοηθήσει -σας είπα- και στην Αλβανία και αλλού.

Και εξήγησα ότι τα εναέρια μέσα βρέθηκαν από την πρώτη στιγμή εκεί πέρα. Ρίχνουν νερό το οποίο δυστυχώς λόγω της μορφολογίας του εδάφους, λόγω της κόμης των δέντρων που είναι ψηλά και πυκνή δεν φτάνει κάτω. Σας είπα ότι χρειάζονται τα επίγεια μέσα. Έχουμε πάει από τη δεύτερη μέρα. Έφτασαν εκεί μονάδες πεζοπόρων τμημάτων και ΕΜΟΔΕ. Είναι δύσκολο να προσεγγίσουν. Παρ’ όλα αυτά έχουν οριοθετήσει τη φωτιά, θα δουλέψουν και θα ολοκληρώσουν το έργο τους.

Για να μην επαναλαμβάνω τα ίδια σας λέω ότι και για τις προσλήψεις σας έχω ήδη απαντήσει. Σας είπαμε, φέτος προσλάβαμε πεντακόσιους δασοκομάντος.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ήταν από τους εποχικούς, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Αφήστε με να ολοκληρώσω.

Θα σας πω και για τους εποχικούς. Προσλάβαμε πεντακόσιους δασοκομάντος, οι οποίοι είναι πλέον μόνιμο προσωπικό, έχουν εκπαιδευτεί στα ειδικά καθήκοντα, παρ’ ότι μας ασκήσατε έντονη κριτική, κυρία Καφαντάρη ότι δεν θα είναι έτοιμοι, δεν θα κάνουν τη δουλειά τους. Και όμως, συμμετείχαν και επενέβησαν σε πληθώρα επιχειρήσεων και ήταν καταλυτική η συνδρομή τους. Με άρτια εκπαίδευση στα νέα τους καθήκοντα έκαναν τη δουλειά τους.

 Όσον αφορά τους εποχικούς, έχω να σας πω ότι εσείς είχατε χίλιους. Εμείς έχουμε δυόμισι χιλιάδες εποχικούς. Το Πυροσβεστικό Σώμα έχει αυτή την εποχικότητα, χρειάζεται ενίσχυση το καλοκαίρι και έχουμε δυόμισι χιλιάδες εποχικούς. Έγιναν δύο χιλιάδες γιατί πήραμε από αυτούς τους πεντακόσιους και τους κάναμε ΕΜΟΔΕ. Συμπληρώσαμε όμως με τους επιλαχόντες και έχουμε δυόμισι χιλιάδες.

Θα συνεχίσουμε αυτό τον θεσμό και θα συνεχίσουμε και τις προσλήψεις των μονίμων. Σε έναν χρόνο να πάρουμε όλους αυτούς είναι αδύνατον. Αυτό σας εξήγησα και στις επιτροπές.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Οι ανάγκες όμως υπάρχουν.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Οι ανάγκες υπάρχουν. Ποιες καλύψατε εσείς; Εγώ σας λέω ότι καλύψαμε συν χίλιους πεντακόσιους εποχικούς συν πεντακόσιους μόνιμους ΕΜΟΔΕ. Άρα, λοιπόν, δεν δέχομαι αυτή την κριτική.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Δύο χιλιάδες διακόσιους… (Δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Καφαντάρη!

Ολοκληρώστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είχαμε ένα καλό κλίμα και επιτρέψτε μου να κλείσω με τούτο. Πράγματι έκανα έκκληση να ψηφίσετε όχι για μένα, αλλά για εσάς, για να αποδείξετε ότι πράγματι νοιάζεστε για τη συνδρομή στην ασφάλεια και τη ζωή των Ελλήνων πολιτών που δραστηριοποιούνται στις κορφές, στις απάτητες περιοχές, στις δύσβατες περιοχές, στα χωριά μας. Για εσάς είπα να ψηφίσετε. Δεν ψηφίζετε; Με γεια σας, με χαρά σας!

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Κλιματικής Κρίσης και Πολιτικής Προστασίας: «Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος», διατάξεις για τη λειτουργία του Οργανισμού Αντισεισμικού Σχεδιασμού και Προστασίας και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δώδεκα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος», διατάξεις για τη λειτουργία του Οργανισμού Αντισεισμικού Σχεδιασμού και Προστασίας και άλλες επείγουσες ρυθμίσεις  |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1452/2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1453/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος», διατάξεις για τη λειτουργία του Οργανισμού Αντισεισμικού Σχεδιασμού και Προστασίας και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 335α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.59΄ λύεται η συνεδρίαση για αύριο, ημέρα Παρασκευή 4 Νοεμβρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**